
ALŽYRO PASAKA 


VĖŽLYS BABA FEKRANAS 


Ėjo kartą dėdukas vėžlys Baba Fekranas per pupų lauką, nusi- 
raškė pupienojų su ankštimis ir parnešė savo pačiai varlei. 

— Še, ponia Kvarkle,, — sako jai, — išvirk vakarienei pupų. 

— Suk tave devynios, bjaurus plikši! — atsako jam pati. — Argi 
doros varlės minta pupomis? Imk savo pupienojus ir nešdinkis iš 
namų! 

Nieko neveiksi! Pasiėmė vėžlys pupienojų ir nuspūdino šalin, 
neturėdamas kur akių iš gėdos dėti. Atsitūpė jis prie kelio į 
miestą, tupi ir aimanuoja. 

Ėjo pro šalį asilas. Pamatė dėduką vėžlį ir klausia: 

— Ko gi tu, dėdele, bėdoji? 

— Vis per tas pupas. Parėjau pas savo Kvarklę, paprašiau ją 
išvirti pupų. O ji man sako: „Nešdinkis, girdi, bjaurus plikši!' 
Gal tu, bičiuli, pasistengtum ją nulenkti? | 

Asilas sutiko. Nuėjo prie ponios Kvarklės pirkios ir kad 
užbliaus: „Ta-ai a-aš!“ Mat norėjo šeimininkei pasisakyti atėjęs. 

— Tu mane išgąsdinai, dar ir kaimynams baimės įvarysi ir 
samdinei — antai indus mazgoja!l — užsipuolė jį Kvarklė. — Bū- 
tum doras asilas, nelandžiotum mūsų šiukšlynų uostyti! 

Išsigando asilas jos riksmo ir nudūlino, taip nieko ir ne- 
pasakęs. 

Ėjo keliu šuo. Pamatė dėduką vėžlį ir klausia: 

— Ko tu, dėdule, bėdoji? 

— Vis per tas pupas! Parėjau pas savo Kvarklę, paprašiau 
ją išvirti pupų. O ji man sako: „Nešdinkis, girdi, bjaurus plikši!l“ 
Gal tu, gudruoli, pasistengtum ją peršnekėti! 

Šuo sutiko. Atslimpino iki ponios Kvarklės pirkios ir kad ims 
loti: „Aul Aul“ Mat norėjo šeimininkei pranešti, jog atėjo. 

— Tu.mane išgąsdinai, dar ir kaimynams baimės įvarysi 
ir samdinei — antai indus mazgoja! — užsipuolė jį Kvarklė. — 
Būtum doras šuo, nesivalkiotum mūsų nuograužų ėsti! 

Išsigando šuo ir nuspūdino, taip nieko ir nepasakęs. 

Ėjo dar keliu pro šalį katinas, beždžionė, arklys ir kiti vėžlio 
bičiuliai, ir visi jie mėgino Kvarklę peršnekėti. Bet kiekvieną 
ji piktai išplūdo, visus nuo savo slenksčio pavarė. 

Buvo atkrypavusi pas pikčiurną Kvarklę net višta. Kvarklė 
ir ją išbarė: 

— Būtum tu dora višta, netupėtum švarioj, ką tik iššluotoj 
svetainėj! 

Višta jai atsakė: 

— Šeimininke Kvarkle, aš dedu po dešimt kiaušinių per dieną. 
Valgo juos tik pats karalius ir jaunikiai! 

Bet Kvarklė nenori nė klausyti. 

Galų gale ėjo tuo keliu liūtas. Pamatė jis dėduką vėžlį ir 
klausia: 

— Ko gi tu, dėdule vėžly, bėdoji? 

— Vis per tas pupas! Parėjau pas savo Kvarklę, paprašiau 
ją išvirti pupų. O ji man sako: „Nešdinkis, girdi, bjaurus plikši!“ 
Gal tu, šviesiausiasis liūte, pamėgintum ją peršnekėti? 

Sutiko liūtas, nuėjo prie varlės pirkios ir kad ims riaumoti. 

— Vaje! Čiagi pats viešpats liūtas! — sušuko Kvarklė. — 
Kaip laikotės, jūsų šviesybe? Ko iš manęs pageidaujat? 

— Tučtuojau eik pas savo vyrą! — paliepė liūtas. 

— Einu, einu! Tiktai susiruošiu! — atsakė varlė. 

Bet ji ilgai neišėjo, ir liūtas vėl suriaumojo. 

— Einu, einul — šūktelėjo varlė. — Tik nusiprausiu! 

Vėl varlė neišėjo, ir liūtas vėl suriaumojo. 

— Einu, einu! — šūktelėjo varlė. — Tik susišukuosiu! 

Vėl varlė neišėjo, ir liūtas vėl suriaumojo. 

— Einu, einu! — šūktelėjo varlė. — Tik marškinius persivilk- 
siu! 

Vėl varlė neišėjo, ir liūtas vėl suriaumojo. 

— Einu, einu! — šūktelėjo varlė. — Tik suknią apsivilksiu! 

Vėl varlė neišėjo, ir liūtas vėl suriaumojo. 

— Einu, einu! — šūktelėjo varlė. — Tik sagę įsisegsiu! 

Vėl varlė neišėjo, ir liūtas vėl suriaumojo. 

— Einu, einu! — šūktelėjo varlė. — Tik skruostus pasiraus- 
vinsiul 

Vėl varlė neišėjo, ir liūtas vėl suriaumojo. 

— Einu, einu! — šūktelėjo varlė. — Tik batelius apsiausiu! 

Pagaliau ji susiruošė, ir liūtas nuvedė ją pas vyrą. Sutūpė 
ponia Kvarklė su dėdule vėžliu pakelės griovy ir tupi sau, 
šnekučiuojasi. 

Mudu ėjom pro šalį, radom perlų maišelį: man — kur 
stambesnis, tau — kur smulkesnis. 


AŠANČIŲ PASAKOS 


GUDRUS VORIUKAS IR 
PROTINGAS VĖŽLYS 


Kas nepažįsta voriuko Anansio? Na ir gudrus tas Anansis. 
Amžinai jis ką nors prasimano ir, kad ir ką darytų, — nesi- 
rūpinkit — nuostolių neturi. Štai kodėl visi vengia su juo prasi- 
dėti. Kas gi nori pirštus nudegti, likti apmulkintas, apgautas? 

Kad voras visada alkanas, visada nori ėsti ir galėtų be pers- 
tojo kramtyti, kramtyti, kramtyti — tik duok jam ką gardaus 
arba nors ir prasčiausio valgio, — ašančių šalyje žinojo kiek- 
vienas. Žodžiu, Anansis visame krašte garsėjo savo rajumu. Ir 
apskritai gviešėsi turėti visko daugiau, negu jam reikėjo. Šit 
koks buvo tas voriukas Anansis. | 

Anansis gyveno kaimo gale. Kas tik ateina, jo neišsilenkia. 
Visus mato, nė vieno nepraleidžia, jeigu nujaučia, kad gali būti 
naudingas. 

Bet kartą... 

Štai kas vieną kartą nutiko. Į jo pirkią pasibeldė svečios šalies 
keleivis, vardu vėžlys. Keliavo jis iš toli ir jau seniai buvo kelyje. 
Saulėkaitoj beropodamas, labai pavargo ir ne juokais išalko. 

Teko vorui vėžlį kviesti į vidų pailsėti, pasistiprinti. O kaip 
jam nesinorėjo! Bet ką darysi? Nepriimsi, nepavaišinsi pakeleivio, 
pasklis kalbos po visą apylinkę, visi jį pasmerks. 

Bet voriukas nebūtų Anansis, kad ko nesugalvotų! 

Pažvelgė Anansis į vėžlį lipšniom akutėm ir įtaikiai tarė: 

— Ak, brangusis! Kaip džiaugiuosi, koks laimingas esu, 
galėdamas pasodinti tave prie kuklaus savo stalo! Tik žinai, 
mūsų šalyje kiekvienas ašančių žmogus, ir varguolis, ir turtuolis, 
dukart per dieną, rytą ir vakare, prausiasi karštu vandeniu. Tad 
eik va anuo takučiu ir nueisi tiesiai prie šaltinio. Vanduo per 
dieną tikriausiai bus įšilęs. Tavo kojelės iš kelionės dulkėtos, 
nusimazgok jas, o aš tuo tarpu valgyt pataisysiu. 

Pasiėmė vėžlys moliūgo kaušą ir nuropojo nusirito takučiu 
žemyn prie šaltinio. Ten pasisėmė vandens ir ko švariausiai nusi- 
mazgojo kojas, nusišluostė į žolę ir patraukė atgal į pirkią. 

„Bet takelis buvo nesumintas, nesuletentas ir, kol vėžlys parėjo 
namo, jo kojos vėl išsipurvino. 

Tuo tarpu voras prigamino visokių valgių, sudėjo vaišes ant 

stalo ir, tarsi džiaugdamasis, zuja aplinkui. 

— Gerai, gerai! — lementuoja. — Eikš, sveteli, eikš, vėžleli! 
— kviečia svetį prie stalo. 

Staiga Anansio akys lyg netyčia nukrypo į vėžlio kojas, ir 
voras priekaištingai tarė: 

— Na, kaip šitaip galima! Tavo kojos baisiai purvinos! Ar 
tau neatrodo, kad reikėtų jas švariai nusimazgoti, prieš sėdant 
už stalo! 

Vėžlys pasižiūrėjo į savo kojas, ir susigėdo: iš tikrųjų jos buvo 
apdulkėjusios. Tačiau nuo pat ryto jis nieko burnoj neturėjo, o 
valgiai taip gardžiai kvepėjo, kad net seilės jam ėmė tekėti. Bet 
— nieko nepadarysi! — vėžlys apsisuko ir kiek įkabindamas nu- 
kurnėjo prie šaltinio. 

Pasisėmė vandens, vėl nusimazgojo kojas ir nuskuodė namo. 
Nors labai skubėjo, bet ilgokai sugaišo, kol nusileido žemyn 
prie šaltinio ir užsiropštė atgal į kalnelį. Juk ne veltui sakoma, 
kad vėžliai vaikšto vėžlio žingsniu! 

Todėl, kai jis parėjo, voras jau buvo įsitaisęs užu stalo ir čep- 
sėdamas bei traškindamas rijo valgį. 


— Tai gardu, brolau, tiesa? — paklausė jis. — Greičiau sėskis 
prie stalo! — Tarsi netyčia Anansis vėl žvilgtelėjo į vėžlio ko- 
jas. — Hm! Hm! — pasakė nepatenkintas. — Ką gi tu, keleivi, 


taip ir nežadi nusimazgoti kojų? 

Sutrikęs vėžlys nudelbė akis ir pamatė, kad (tik pamanyk, 
jis taip skubėjo, taip norėjo ėsti, jog nė nepastebėjo, kaip grįž- 
"damas tuo pačiu takučiu) vėl išsipurvino savo kojeles. 

— Aš jas mazgojaus! — pasakė vėžlys vos neverkdamas. — 
Mazgojaus du kartus, bet takas toks dulkinas. 

Anansis net pasipūtė įsižeidęs. 

— Tu užgaulioji mano namus! — pasakė jis piktai, prisi- 
kimšęs burną gardaus valgio. 

— Ne, ne, — atsakė vėžlys, su malonumu traukdamas masi- 
nantį vakarienės kvapą. — Aš tik norėjau tau paaiškinti... 

— Na gerai, gerai, — taikiai pasakė Anansis. — Eik, nusi- 
mazgok, ir valgysim vakarienę. 

Vėžlys liūdnai nužvelgė valgius, kurių jau perpus mažiau 
buvo belikę, ir vėl nukurnėjo prie šaltinio. 

O gudrusis Anansis per tą laiką kramtė, kramtė, kramtė net 
čepsėdamas. 

Nuėjo vėžlys prie šaltinio, pasisėmė vandens moliūgo kaušu, 
nusiskalavo kojas, nusitrynė žalia žolele ir... 

Ne, nemanykit, kad jis grįžo takučiu! Šį kartą vėžlys pasuko į 

šalį ir nuėjo aplinkui, bet užtat per žolę, per švarią ir žalią. 

Parėjo vėžlys ir mato: sėdi voras Anansis ir laižosi. 

— Ak, ak, — sako, kaip gardu buvo, tiesa? 

Apžvelgė vėžlys lėkštes, o jos visos tuščios. Net valgių 
kvapas, ir tas išgaravęs. 

Nors ir kaip alkanas buvo vėžlys, bet nieko neatsakė. Tik 
nusišypsojo vienas sau. 

— Na, man metas! — pasakė vėžlys atsisveikindamas. — 
Vakarienė buvo puiki. Aš nė nežinojau, kad jūsų kaime taip vai- 
šingai priimami svečiai. Jeigu kada apsilankytum mano krašte, 
— malonėk užsukti pas mane. 

Ir išėjo. 

Išėjo vėžlys ir niekam nepasakė, kaip jį voras Anansis apgavo, 
kaip pats viską surijo, o jam nė trupinėlio nedavė, O voras vaikšto 
po visą kaimą ir giriasi: jau taip jis svečią privalgydinęs, prigirdęs, 
kad šis valgęs valgęs — visą savaitę neįstengęs vaišių sudoroti. 
Ir pas save kvietęsis, meldęs, kad tik nueitų jo aplankyti! 

Kaimynai ir sako Anansiui: 

— Dabar tau nevalia atsisakyti, įžeisi vėžlį! 

O patys juokiasi — žino, kokios būna voriuko Anansio 
vaišės! 

Nėra kas darą, teko Anansiui leistis kelionėn vėžlio aplan- 
kyti. 

Eina eina, staiga žiūri — krantas, o ant kranto senas jo 
pažįstamas vėžlys guli — prieš saulutę šildosi. 

— Aha, draugužis Anansis! — nudžiugo vėžlys. — Matau, 
matau, pas mane ateini! Tai džiaugsmas! Tai laimė! Aš kaip tik 
tuoj pietų eisiu! 

— Tiesą sakant, mielai pavalgyčiau! — pasakė Anansis, iš 
anksto gardžiuodamasis vaišėm. — Kelias tolimas, buvo laiko 
išalkti! 

— Na ir puiku, — pasakė vėžlys. — Pas mus viskas paprasčiau 
negu pas jus — vanduo čia pat. Tu palūkėk ant kranto, o aš 
nusileisiu apačion ir visko pritaisysiu. 

Tai pasakęs, vėžlys nuropojo į vandenį, kur gyveno, ir nusi- 
leido į dugną. Jis šoko gaminti valgio ir, žinokit, viską darė 
greitai, mitriai, ne taip, kaip ant žemės. 

Netrukus pietūs buvo gatavi. Vėžlys iškilo į paviršių ir pasa- 
kė vorui, kuris iš nekantrumo tik zujo, tik lakstė tai šen, tai ten. 

— Pietūs ant stalo! Leidžiamės žemyn ir valgom. 

Tai taręs, vėžlys nunėrė po vandeniu ir nuplaukė į dugną — 
svečiui kelią parodė. 

O voras buvo taip išalkęs, kad nieko nelaukdamas šoko į 
vandenį. Norėjo pasinerti paskui vėžlį, bet kur tau: jo kūnas 
buvo toks lengvas, kad jis taip ir liko kapstytis plonom koje- 
lėm vandens paviršiuje. Kad ir kaip Anansis pliuškenosi koje- 
lėm, kad ir kaip taškėsi — viskas veltui: niekaip negalėjo pasi- 
nerti po vandeniu. 

O vėžlys išniro ir apsilaižęs paklausė: 

— Nejaugi tu neišalkai kelionėje? Žinai, valgis tikrai pui- 
kus. Patarčiau pasiskubinti! 

Ir vėl pasinėrė po vandeniu. 

Voriukas vėl pamėgino sekti jam iš paskos, bet veltui. 

Tada — o, nebūtų jis voras Anansis, jei nebūtų radęs kaip išsi- 
sukti iš keblios padėties! — greit prisirinko akmenų ir — viens, 
du! — prisikimšo jų kišenes. Dabar jis pasidarė toks sunkus, jog 
vos bepavilko kojas: jos net linko nuo to sunkumo. Anansis var- 
gais negalais nušliaužė į vandenį ir pagaliau greit nusileido į 
patį dugną. Kaip sykis pataikė ten, kur tūnojo vėžlys. 

Na, stačiai pasakysim, vėžlys laiko tuščiai negaišo. Jau 
buvo sukirtęs pusę pietų. Voras kone drebėjo, taip jam norėjosi 
ėsti. Jau buvo bepuoląs prie valgio, bet vėžlys staiga maloniu 
balsu jam pasakė: 

— Atleisk man, brangusis svety, bet mūsų šaly toks paprotys, 
mes niekad nesėdam už stalo su viršutiniais drabužiais. Būk geras, 
nusivilk, ir tada jau sėskis už stalo — valgyk kiek telpa! — 
Tai pasakęs, vėžlys prisikimšo pilną burną ir kad ims kramtyti, 
kramtyti, kramtyti ir čepsėti bei traškinti! 

Anansis liūdnai nužvelgė stalą, valgio vis mažėjo ir mažėjo. 

„Dar kiek, ir jis viską suris! — pagalvojo voras ir pasiry- 
žęs išsinėrė iš savo drabužių, kurių kišenės buvo pilnos sunkių 
akmenų. Ir vos tik nusivilko, kaip — ž-ž-ž-ž| — išlėkė aukštyn ir 
atsidūrė vandens paviršiuje. 

O vėžlys ir jo gardūs pietūs liko giliai dugne. 

Išsikapandjo voriukas Anansis ant kranto alkanas, sulysęs 
ir parspūdino namo. 

Taigi. Ne veltui žmonės sako: kaip šauksi, taip ir atsilieps. 


KODĖL ANANSIS ĖDA MUSES, 
DRUGIUS IR UODUS 


Kartą musė, drugys ir uodas drauge išskrido medžioti. Miške 
jiems pasipynė voras Anansis. | 
— Mes tave suėsim! — pasakė jie ir stvėrė vorą. 

Užvirė grumtynės. Bet Anansis buvo stipresnis, negu atrodė, 
ir jie trise neįstengė jo įveikti. 

Grūmėsi jie, grūmėsi, pagaliau nusprendė atsikvėpti. Ir tada 
Anansis paklausė: 

— Kodėl jūs mane užpuolėt? 

— Kad išalkom, — atsakė musė, drugys ir uodas. — Juk 
žinai, kad visi nori ėsti. 

— Aš juk irgi noriu ėsti. Kodėl negalėčiau jūsų suryti? 

— Tu nesi toks stiprus, kad mus nugalėtum, — atsakė jie. 

— Bet ir jūs ne tokie stiprūs, kad mane įveiktumėt, — pasakė 
Anansis. — Imkim ir sutarkim. Tegul kiekvienas iš jūsų papasa- 
koja kokį atsitikimą. O jeigu aš nepatikėsiu, tada prašom, suėskit 
mane. Paskui aš ir jums kai ką papasakosiu, bet jeigu jūs pasa- 
kysit, kad pamelavau, tada aš jus suėsiu. 

Visi sutiko. Pirmasis pradėjo drugys. 

— Kai manęs šiame pasaulyje dar nebuvo, — pasakojo jis, — 
mano tėvas persikėlė į naują žemę. Bet tą pačią dieną sodininko 
peiliu jis susižeidė koją ir negalėjo dirbti. Tada aš pašokau, iš- 
skyniau mišką, įdirbau skynimą, apsėjau žemę, nuravėjau pa- 
sėlius, nuėmiau derlių ir sukroviau į svirną. O kai po kelių dienų 
išvydau pasaulį, mano tėvas jau buvo turtuolis. 

Drugys, musė ir uodas pažiūrėjo į Anansį, laukdami, kad tas pa- 
sakytų: „Negali būti!“ — ir tada jį suėstų. Bet Anansis tarė: 

— Koks teisingas pasakojimas! Visa taip ir buvo. 

Paskui ėmė pasakoti uodas. 

— Kai man buvo ketveri metai, — pasakojo jis, — aš ramus 
tupėjau sau miške ant dramblio, kurį ką tik buvau nudobęs. Nuo- 
taika buvo puiki, tad panorau pažaisti. Ir staiga pamačiau per 
mišką sėlinantį leopardą. Prisivijau jį ir jau buvau bestveriąs, bet 
jis atsisuko ir išsižiojo, norėdamas mane praryti. Greitai šmakšte- 
lėjau ranką jam į nasrus ir iš vidaus sučiupau už uodegos, paskui 
trūktelėjau ir išverčiau jį išvirkščią. O tas leopardas buvo ką tik 
suėdęs avį. Ir dabar avis atsidūrė lauke, o leopardas — viduje. Avis 
mandagiai padėkojo man už paslaugą ir ėmė rupšnoti žolę. 

Uodas, musė ir drugys tikėjosi, kad Anansis pasakys: „Tai me- 
las!“ — ir tada jie suės jį. Bet Anansis pasakė: 

— O, tai gryna teisybė! Gryna teisybė! 

Dabar atėjo musės eilė, ir ji tarė: 

— Štai kas man nutiko. Kartą išskridau į mišką medžioti ir už- 
tikau antilopės pėdas. Nusitaikiau į ją iš šautuvo, iššoviau, nu- 
bėgau į priekį, stvėriau antilopę, apverčiau ant šono, nudyriau jai 
kailį ir supjausčiau į keturias dalis. O tuo tarpu pro šalį lėkė kulka, 


12 


kurią ką tik buvau iššovusi. Aš tą kulką sugavau ir vėl užtaisiau 
šautuvą. Buvau išalkusi, tad įsikėliau mėsą medžio viršūnėn, ant 
šakos susikūriau laužą ir ją išsiviriau. Surijau visą antilopę. O kai 
atėjo metas kopti iš medžio, buvau taip priėdusi, pilvas taip iš- 
sipūtė, jog nebegalėjau nusileisti. Nubėgau į kaimą ir pasiskolinau 
virvę. Paskui įsiropščiau medin, apsijuosiau virve ir pamažu nu- 
sileidau ant žemės. 

Musė, drugys ir uodas ramiai laukė, kad Anansis pasakys: 
„To negali būti!“ 

O jis pasakė: 

— Teisingesnių už šią istoriją pasaulyje nebūna. 

Dabar atėjo Anansio eilė. 

— Pernai metais, — tarė Anansis, — pasisodinau kokoso pal- 
mę. Nė mėnuo nepraslinko, kai ji užaugo, o aš tada baisiai išalkau. 
Nusirėškiau nuo palmės trejetą riešutų. Vieną perskėliau sodi- 
ninko peiliu, ir išskrido musė. Perskėliau antrą riešutą, ir išskrido 
drugys. Perskėliau dar vieną riešutą, ir iš ten išskrido uodas. O 
juk medį, ant kurio jie užaugo, buvau pasodinęs aš, vadinasi, 
musė, drugys ir uodas man priklauso. Kad kiek būčiau juos su- 
ėdęs, bet jie paspruko. Nuo to laiko jų ir ieškau suėsti. Ir štai 
pagaliau jus suradau — savo musę, savo uodą ir savo drugį! 

Musė, uodas ir drugys tylėjo. 

— Gal norite ką pasakyti? — paklausė voras. 

Jie labai norėjo pasakyti taip, kaip sakydavo Anansis: „Visa tai 
teisybė! Gryna teisybė!“ — bet neišdrįso, nes tada Anansis juos 
būtų suėdęs kaip savo. 

Negalėjo jie pasakyti ir, kad jis pamelavo, nes tada būtų pra- 
kišę ginčą ir Anansis vis tiek juos būtų suėdęs. 

Jie negalėjo pasakyti, kad tai teisybė, ir nesiryžo tarti, kad 
tai melas. Todėl tik apsisuko ir movė šalin kiek kojos neša. 

Ir dabar, kai tik voras Anansis nutveria kokią musę, drugį ar 
uodą, visada juos suėda, nes kitados visus tris pergudravo, mat 
gebėjo geriau suirneluoti. 


ANANSIS — PATS 
SENIAUSIAS GYVŪNAS PASAULYJE 


Kartą visi laukų ir miškų žvėrys susiginčijo, kuris jų senesnis 
ir labiau vertas pagarbos. Kiekvienas tvirtino: „Aš pats seniau- 
sias." 

Ginčijosi ilgai ir karštai ir galiausiai nusprendė kreiptis į tei- 
sėją. Jie nuėjo pas vorą Anansį ir sako: 

— Kvaku Anansi, mes niekaip negalim nuspręsti, kuris iš mū- 
sų labiau vertas pagarbos. Išklausyk mus! 

Anansis liepė savo vaikams atnešti riešuto kevalą, oriai atsi- 
sėdo ant jo, lyg genties vadas ant raižyto krėslo, ir pasirengė 
klausytis. | 

Pirmoji prašneko pakaškė. Ji pasakė: 

— Prisiekiu, jog sakau teisybę! Aš seniausia iš visų gyvų bū- 
tybių. Kai gimiau, miške kilo didelis gaisras. Niekas pasauly, be 
manęs, nebūtų to baisaus gaisro užgesinęs, aš viena įbėgau į pačią 
liepsną 'ir užmindžiojau ugnį. Tada smarkiai apdegiau, ir, patys 
matot, mano kojos dar ir dabar raudonos. 

Ir tada visi pasakė: 

— Taip, taip! Ji senesnė už mus visus! 

Paskui prabilo papūga: 

— Prisiekiu, jog sakau teisybę! Seniausia iš visų gyvų būtybių 
— aš. Kai atsiradau, pasaulyje dar nebuvo jokių įrankių nė ginklų. 
Tai aš nukaliau kalviams pirmąjį kūjį, tol kapojau snapu geležį, 
kol ją išplakiau, Ir todėl mano snapas kreivas. 

Visi pažvelgė į papūgos snapą ir sušuko: 

— Taip, taip! Papūga tikrai seniausia iš mūsų. 

Paskui prašneko dramblys: 

— Prisiekiu, jog sakau teisybę! Aš vyresnis ir už papūgą, ir 
už pakaškę. Kai gimiau, dangaus dievas davė man ilgą ir labai 
patogią nosį. O kai dangaus dievas pradėjo lipdyti kitus gyvulius, 
pritrūko medžiagos, įr jie gavo visai mažas nosis. 

Žvėrys atidžiai apžiūrėjo dramblio nosį ir sušuko: 

— Taip, taip! Dramblys iš tikrųjų seniausias. 

Po dramblio prašneko triušis: 

— Prisiekiu, jog sakau gryną teisybę! Aš už visus seniausias, 
Kai atsiradau pasauly, dar nebuvo nei dienų, nei naktų. 

Visi ėmė triušiui ploti ir šaukti: 

— Taip, taip, taip! Argi ne tiesa, kad jis pats seniausias?! 

Paskutinis prabilo dygliuotis: 

— Prisiekiu, jog sakau teisybę! Ir jums visiems teks pripažinti, 

jog aš esu pats seniausias. Kai gimiau, žemė dar nebuvo 
baigta kurti, Ji buvo minkšta lyg sviestas ir netinkama vaikščioti, 

Įrodymas buvo įtikinamas, ir visi garsiai šaukdami pasvei- 
kino dygliuotį: 

— Taip, taip, taip! Kas gali būti už jį senesnis?! 

Po to visi nutilo, laukdami, ką nuspręs Anansis. 

Šis sėdėjo ant riešuto kevalo ir, linguodamas galvą, šne- 
kėjo: 

— Jei būtumėt anksčiau kreipęsi į mane, jums nebūtų reikėję 
tiek ginčytis: juk iš visų gyvų būtybių aš pats seniausias. Kai 
gimiau, žemės dar visai nebuvo, ir iš viso nieko nebuvo, net sto- 
vėti nebuvo ant ko. Kai mirė mano tėvas, nebuvo kur jį palaidoti. 
Todėl man teko palaidoti jį savo galvoje. 

Kai žvėrys tai išgirdo, jie sušuko: 

— Taip, taip, taip! Kvaku Anansis užvis seniausias. Argi 
galima tuo abejoti? 


KODĖL DRAMBLIAI VISUR GYVENA 


Kartą voras Anansisbastėsi po mišką ir pamatė dramblį 
Esoną. Šis pramogavo: mėgindamas savo jėgą, rovė medžius ir 
svaidė į orą. Vorui pasirodė, kad dramblys garsiuojasi savo jėga, 
jis supyko ir ėmė kibti prie Esono. 

— Koks čia paikšelis rauna žolę? 

Dramblys nustebęs apsižvalgė. Jis ne iškart pamatė Anansį 
ir paklausė: 

— Ar man sakai? 

— Taip, — atsakė Anansis, — tau. 

Voro pašaipa dramblį supykino. 

— Gal tau gyventi nusibodo? Va užminsiu, ir liks iš tavęs tik 
šlapia vieta, 

— Gerai, — drąsiai pasišovė voras. — Išmėginkim jėgas! 

Dramblys nusikvatojo ir sako: 

— Nieko juokingesnio nesu girdėjęs. 

— Gerai, — atsakė voras. — Nagi pažiūrėkim, katras katrą 
įveiksim, 

Drambliui tai pasirodė įdomu, ir jis sutiko. 

Susitarė, kad pirmą smūgį suduos dramblys. Jis tris naktis Iš 
eilės ateis prie Anansio pirkios jo mušti, o paskui voras tris naktis 
iš eilės eis prie dramblio namų. 

Grįždamas namo, Anansis suko galvą, kaip jam išlikti gyvam, 

jis žinojo, kad neatlaikys nė vieno smūgio. Ir sugalvojo: 

— Reikia padaryti taip, kad dramblio smūgiai tektų ne man, 
o kam nors kitam. 

Tais metais neužderėjo jamsai. Anansis parėjo namo, prisikro- 
vė pintinę jamsų, nusinešė prie upės ir atsisėdo laukti. Pagaliau 
ant tako pasirodė kiškis Adankas. Tada Anansis ėmė mėtyti jam- 
sus upėn šnekėdamas: 

— Va dabar man pirkioj bus daugiau vietos. 

Kiškis pasibaisėjęs pažvelgė į vorą. 


— Anansi, ką tu darai?! — sušuko jis. — Kam mėtai upėn 
jamsus, kai aplink šitoks badas? 
— O, vieni. niekai! — atsakė Anansis. — Turiu jų tiek, kad 


nebėra kur dėti. Eime pas mane, ir tave pavaišinsiu, padėsi man 
juos suvalgyti. 

Kiškis gerai pažinojo vorą, todėl paklausė: 

— Ar tu neapgausi? 


— Na ką tu, — atsakė Anansis. 
Kiškis nuėjo pas Anansį, juodu išsivirė kiek jamsų ir 
pavalgė. 


Paskui Anansis paprašė Adanką padėti jam atsiimti jamsus. 

— O kaip reikia juos atsiimti? — paklausė Adankas. 

— Matai, kas naktį prie mano lango ateina tarnas ir atneša 
pintinę jamsų, — pasakė Anansis. — Būk draugas, paimk iš jo 
pintinę. Kai tarnas paklaus: „Ar pasiruošęs?“ — atsakyk: „Taip, 
aš pasiruošęs!“ Štai ir viskas. 

— Na ką gi, sutinku. Taip ir padarysiu, — pasakė kiškis 
ir atsitūpė laukti. 

Anansis nuėjo miegoti, o Adankas liko prie lango. 

Vidurnaktį atėjo dramblys ir klausia: 

— Ar pasiruošęs? 

— Taip, aš pasiruošęs ir laukiu, — atsakė kiškis. 

Dramblys kad tvos kiškiui straubliu ir nuėjo. O kiškis gavo 
galą. 

Kitą dieną Anansis, nešinas pintine jamsų, vėl nuėjo prie 
upės. 

Lėkė pro šalį pakaškė. Anansis vėl mėto upėn jamsus ir 
murma: 

— Va dabar namie man bus daugiau vietos! 


— Anansi, — šūktelėjo pakaškė, — ką tu darai?! Kodėl mėtai 
upėn jamsus, kai šitoks badmetis? 
— Ak, aš tiek daug jų turiu, — pasakė Anansis, — kad man 


pačiam pirkioj vietos neliko. Eime ir tave pavaišinsiu. 

— O ar tu neapgausi? — paklausė pakaškė. 

— Na ką tų, — atsakė Anansis. 

Pakaškė nuėjo, prisivalgė jamsų, o kai atėjo metas gultis, 
Anansis paprašė: 

— Miela pakaške! Padėk man šiąnakt atsiimti jamsus. 

— O ką reikia daryti? — paklausė pakaškė. 

— Atsistoti prie lango, — paaiškino Anansis. — Ateis mano 
tarnas ir užklaus: „Ar pasiruošęs?“ Tu tik atsakyk: „Taip.“ Jis ir 
atiduos tau viską, kas priklauso. 

Pakaškė atsistojo prie lango, o voras nuėjo miegoti. 

Sutemus atėjo dramblys ir klausia: 

— Ar pasiruošęs? 

— Taip, — atsakė pakaškė. — Duokš! 

Dramblys taip smarkiai tvojo pakaškei straubliu, kad vargšelė 
tuoj galą gavo. 

Ir trečią dieną Anansis nuėjo prie upės. Jis mėtė jamsus į van- 
denį vis murmėdamas. 

— Va dabar namie man bus daug erdviau! 

Šį kartą į jo pinkles pakliuvo dygliuotis Kotokas. Anansis 
parsivedė jį namo ir liepė jam taip pat daryti, kaip pakaškei ir 
kiškiui. 

Naktį Kotokas stovėjo prie lango. Atėjo dramblys ir klau- 
sia: 

— Ar pasiruošęs? 

— Taip, pasiruošęs! Duok šen! — atsakė dygliuotis. Ir jį ištiko 
ta pati lemtis, kaip kiškį ir pakaškę. 

Dabar atėjo Anansio eilė mušti dramblį. Jis nuėjo pas kalvį 
ir nusipirko sunkų kūjį, o tamsią naktį nudrožė prie dramblio 
namų ir kad suriks: 

— Štai ir aš! Ar tu pasiruošęs? 

Dramblys atsakė: 

— Taip, žinoma, pasiruošęs. 

Anansis kaip tvos jam kūju. 

— Oil — suriko iš skausmo dramblys. — Oi! Nejau tas 
Anansis taip skaudžiai mušasi?! 

Kitą naktį Anansis vėl atėjo ir klausia: 

— Ar tu pasiruošęs? 

— Oi, — atsakė dramblys, prisiminęs vakarykštį smūgį. — 
Manau, kad dar ne. Atrodo, pasiruošęs. 

Anansis vėl kaip trenks drambliui kūju. 

Dramblys net sukriokė iš skausmo. 

Trečią naktį Anansis vėl atėjo pas dramblį ir suriko: 

— Esonai! Ar tu pasiruošęs? Šiandien aš tau rėšiu kaip rei- 
kiant! 

— Aš čia, — tyliai atsakė dramblys. 

— Vadinasi, pasiruošęs? 

— Atrodo, taip. Nežinau. Taip. Galbūt. 

O paskui, prisiminęs, kaip skaudžiai jam kliuvo, dramblys 
subliovė: 

— Gelbėkitės! Čia voras! Jis mušasi! 

Dramblio šeimyna kaipmat išsilakstė. Visi bėgo kur akys 
veda, kur kojos neša: vieni į rytus, kiti į vakarus, treti į šiaurę. 
Kas išsislapstė kalnuose, kas slėniuose, o vienas kitas nukūrė į 
tolimus kraštus. 

Štai kodėl dabar drambliai visur gyvena. 


KODĖL ANANSIO 
TOKS PERSMAUGTAS PILVAS 


Kvaku Anansio pilvas persmaugtas per jo godumą. Mat sykį 
buvo keliamos dvejos vestuvės: vienos Kibeso, o kitos Diabio 
mieste, ir abejos tą pačią dieną. Anansis susimąstė: „Į kurias ves- 
tuves man nueiti?“ 

Pagalvojo ir nusprendė: „Eisiu į abejas. Juk taip noriu valgyti! 
Pasivaišinsiu pirma vienose, kur anksčiau duos valgyti, paskui 
eisiu į kitas ir ten prisišveisiu.“ 

Bet ne taip pigu buvo Anansiui sužinoti, kuriose vestuvėse 
anksčiau prasidės puota. Jis nuėjo į Diabį ir paklausė: 

— Kada prasidės vaišės? 

Niekas jam negalėjo tikrai atsakyti, 

Tada jis nuėjo į Kibesą ir vėl paklausė: 

— Kada pradės nešti į stalą valgius? 

Bet ir ten niekas to nežinojo. Taip jis ir vaikščiojo iš vieno 
miesto į kitą, kol nusivarė nuo kojų. Ir vis tiek nesužinojo, kur 
valgiai bus paduoti anksčiau. 

Tada Kvaku Anansis nusipirko dvi ilgas virves ir pasišaukė 
savo sūnus Intikumą ir Kvaku Tsiną. Jis apsijuosė per liemenį 
viena virve ir jos galą padavė Intikumai, sakydamas: 

-— Imk šią virvę ir eik į Diabio miestą: kai ims nešti į stalą 
valgius, trūktelėk už virvės ir aš ateisiu. 

Kitos virvės galą jis padavė Kvaku Tsinui: 

— Imk šią virvę ir eik į Kibeso miestą, — pasakė jis. — 
Kai ims nešti į stalą valgius, trūktelk už virvės Ir aš ateisiu. Taip 


18 


sužinosiu, kur vaišės prasidės anksčiau. | 

Paėmęs vienos virvės galą, Intikuma nuėjo į Diabį, o Kvaku 
Tsinas, paėmęs galą kitos, patraukė į Kibesą. 

Kiekvienas jų laukė, kada reikės duoti ženklą. 

Bet puota ir Kibese, ir Diabyje prasidėjo tuo pačiu metu. 
Intikuma iš visų jėgų tempė į savo pusę, o Kvaku Tsinas — į 
savo. Abu trūkčiojo kaip pašėlę, bet Anansis negalėjo nė paju- 
dėti iš vietos. O sūnūs tąsė virves vis stipriau ir stipriau ir liovėsi 
tik tada, kai puota baigėsi ir viskas buvo suvalgyta. Tada abu 
nubėgo sužinoti, kodėl tėvas neatėjo į vestuves. 

Rado abu jį ten pat, kur buvo palikę, bet atrodė jis nebe toks, 
koks buvo. 

Virvės persmaugė Kvaku Anansį pusiau, ir per vidurį jis pasi- 
darė baisiai laibas. Toks ir liko visą gyvenimą. 

Nuo tada voras Anansis vaikšto su šia godumo žyme. 


KODĖL DRIEŽAS KILSČCIOJA GALVĄ, 
O VORAS REZGA VORATINKLĮ 
IR GAUDO MUSES 


Badmečiu Anansis pamanė, jog būtų neblogai prisikrauti 
podėlį maisto. Iš savo sūnaus Intikumos jis buvo girdėjęs, kad 
driežas Abosomas turi gražų daržą, ir pats nuėjo pasižiūrėti, 
Viskas atrodė taip, kaip jam buvo sakęs Intikuma. Driežo darže 
viskas žaliavo, žydėjo, ir Anansis tarė sau: „Jei turėčiau šitokį 
daržą, nereikėtų nė galvos kvaršinti." 

Anansis parėjo namo ir ėmė aukti galvą, kaip atimti iš driežo 
daržą. Ir štai ką jis sumanė. 

Kai tik driežo darže užaugo daržovės, Anansis naktį pasišaukė 
vaikus ir jiems liepė: 

— Sekit paskui mane ir darykit, kaip aš darysiu. 

Jis patraukė į driežo daržą, o vaikai nusekė jam iš paskoaa. 
Nuėjęs vėl sugrįžo namo. Paskui vėl patraukė į driežo daržą. 
Paskui vėl sugrįžo namo. Vaikams įkyrėjo be reikalo vaikščioti, 
Jie pradėjo niurnėti ir klausinėti, ar jis pats žinąs, kam taip daro. 
Bet Anansis piktai ant jų užriko: 

Ė — Niekad neklausinėkit vyresniųjų! O dabar darykit taip, 
aip aš. 

Vorai vaikščiojo pirmyn ir atgal visą naktį, O kai išaušo, 
pamatė, jog per aukštą žolę išmynę takelį. 

Tada Anansis išdalijo vaikams pintines ir sodininko peilius, 

ir jie driežo darže ėmė kasti jamsus bei rauti kitas daržoves. 

Atėjo driežas į savo daržą ir pamatė, kad Anansio šeimyna 
rauna jo daržoves. 

— Ką jūs darote mano žemėje? — suriko jis. 

Anansis atsakė: 

— Tavo žemėje? Čia mano žemė! O ko tu atsivilkai į mano 
daržą? 

Ilgai juodu ginčijosi, pagaliau driežas pasiūlė: 

— Einam pas vadą, tegul jis mūsų ginčą išsprendžia. 

— Nuėjo abu pas vadą, ir kiekvienas įtikinėjo, kad jo teisybė. 

Pirmas prašneko Anansis: 

— Tai mano žemė! — pasakė jis. 

Paskui tarė Abosomas: 

— Žemė mano! 

Vadas abu išklausė ir nuėjo į daržą pats pasižiūrėti, o tada 
jau nuspręs, katras teisus. 

Jis paklausė driežą: 

— Kur tavo namai? 

Driežas parodė. Tada vadas jį paklausė: 

— O kurgi takas nuo tavo namų? 

Driežas nustebo ir atsakė: 

— Nėra jokio tako. Mes retai kada einam tuo pačiu keliu 
antrą sykį. Kartais bėgam taku, kartais čiūžtelim per žolę. 

Išgirdęs tokį atsaką, vadas palingavo galvą: 

— Negirdėtas daiktas, — piktai pasakė jis. — Jeigu kas 
nuolat vaikščioja iš namų į daržą, visuomet išmina taką. 

Paskui vadas paklausė Anansį: 

— O kurgi tavo takas? 

Anansis parodė. 

— Mano sprendimas toks, — pareiškė vadas. — Jei nuo 
Anansio namų yra takas tiesiai į daržą, vadinasi, daržas jam ir 
priklauso. 

Tai išgirdęs, driežas taip supyko, jog neįstengė nė žodžio 
pratarti. Tad ėmė kilsčioti galvą, šaukdamasis dangaus dievo į 
liudininkus. 

Vadas ir driežas parėjo namo, o Anansis su šeima susinešė 
visas daržoves ir susikrovė į podėlį. 

Driežas nusprendė Anansiui atkeršyti. Jis iškasė gilią duobę. 
Kad duobė atrodytų mažesnė, iš viršaus ją užlipdė moliu, paliko 
tik nedidelę angą rankai įkišti. 

Paskui atsitūpė prie slenksčio, prisigaudė mėlynų ir žalių musių 
ir iš jų bei Žvilgančių siūlų išsiaudė dailų apsiaustą. Tokio gra- 

žaus apsiausto niekas visame krašte dar nebuvo regėjęs! Vos 
jį pajudindavai, musės imdavo zyzti ir pasigirsdavo švelnus, me- 
lodingas gaudimas. 

Abosomas pasipuošė tuo apsiaustu ir nuėjo į kaimą turgun. 

Kas tik paregėdavo driežo apsiaustą, norėdavo jį nusipirkti. 
Bet driežas visiems atsakydavo: 

— Tai visa, kas man liko. Mano daržoves ir daržą atėmė. 
Daugiau nieko neturiu. Kodėl gi turėčiau parduoti apsiaustą? 

Driežui siūlė mainais visokių brangių daiktų, bet jis neėmė. 

Išgirdo apie apsiaustą ir Anansis, ir jis nuėjo į turgų pasižiūrėti 
tokios retenybės. Pamatęs apsiaustą, pagalvojo: „Šis daiktas kaip 
tik man! Nusipirksiu jį iš Abosomo.“ 

Tą patį vakarą jis nuėjo pas driežą ir paklausė: 

— Kiek tu nori už savo apsiaustą iš musių? 

Abosomas atsakė: 

— Tu apgaule atėmei iš manęs visas daržoves, ir dabar aš 
badauju. Jei prikrausi daržovių pilną duobelę, kur mano kieme, 
aš tau atiduosiu apsiaustą. 

Anansis žvilgtelėjo į duobelę ir nusprendė, kad driežas dar 
kvailesnis, negu jis manė, ir grąžinęs jam kiek jamsų, galės gauti 
gražųjį apsiaustą. 

Ir pasakė driežui: 

— Gerai. Aš pripilsiu šią duobelę jamsų ir okros, o tu 
atiduosi man savo apsiaustą iš musių. 

Juodu paprašė vadą pabūti liudininku, ir Anansis nuėjo at- 
nešti daržovių. 

Jis atnešė nedidelę pintinę jamsų ir okros ir supylė į duobę, 
bet nė žymės nebuvo. Jis nuėjo į namus atnešti kitos pintinės, bet 
ir tos neužteko. Dar daug pintinių jamsų ir okros atnešė Anansis, 
paskui pasišaukė į talką savo sūnus. Visą naktį jie nešiojo pilnas 
pintines, bet duobės pripilti vis negalėjo. Kai išaušo rytas, duo- 
bė driežo kieme vis dar nebuvo pilna. 

Pagaliau Anansis atnešė paskutinę pintinę jamsų ir okros, 
išpylė ją į duobę ir suriko: 

— Atidaviau tau viską, ką turėjau. Daugiau nieko nebeliko! 

Driežas pažvelgė į duobę ir pasakė: 

— Duobė tuščia, tu nieko neatnešei! 

Bet Anansis atsakė: 

— Daugiau nieko nebeturiu. Mano namai tušti. 


'Okra — augalas, kurio lapai ir vaisiai vartojami kaip prieskoniai košių 
padažams. 


21 


— Tegu vadas būna liudininku, — pasakė driežas. — Savo 
pažado tu neįvykdei. 

Anansis iš širdgėlos pravirko. Tada driežas jam tarė: 

— Gerai, aš tau dovanosiu, jeigu tu man grąžinsi daržą. 

Anansis apsidžiaugė: 

— Daržas tavo! Daržas tavo! 

— Čia tai kita kalba! — sutiko Abosomas. — Žemė mano, o 
apsiaustą gali pasiimti. 

Ir driežas nusisiautęs drabužį atidavė Anansiui. 

Anansis užsisiautė jį ant pečių ir pasidarė labai išdidus. 
Bet staiga pakilo smarkus vėjas, musės ėmė zyzti, ir kol Anansis 
susivokė, kas čia darosi, apsiaustas iš musių nuskrido. Anansis 
šoko jo vytis, bet nepavijo. 

Ir dabar Anansis vis stengiasi išsiausti tokį pat apsiaustą iš 
musių, kokį turėjo driežas. Jis be perstojo vis audžia ir audžia 
voratinklį ir gaudo juo muses. O kai jos ima zyzti, Anansis su- 
pyksta ir jas suryja. Todėl niekaip negali baigti savo darbo. 

O driežas, prisimindamas, kaip vadas suklydo ir privertė jį 
atiduoti daržą vorui Anansiui, vis kilsčioja galvą, į pagalbą 
šaukdamasis dangaus dievo. 


KODĖL VARLĖS BE UODEGŲ 


Sakoma, kad senų senovėje visi miško žvėrys varlei neduodavę 
kelio, nes ji neturėjusi uodegos. Varlė užsigavo ir nuėjo pas 
dangaus dievą Njamą uodegos prašyti. 

Dangaus dievas išklausė varlę, pagalvojo ir tarė: 

— Turiu šulinį, kur vanduo niekada neišsenka. Man reikia 
tam šuliniui sargo. Jeigu sutinki sargauti, tai gausi uodegą. 

Varlė atsakė: 

— Gerai, sutinku sargauti, tik duok man uodegą. 

Njama davė varlei uodegą ir nusiuntė ją prie šulinio, sakyda- 
mas: 

— Imkis darbo. Užlaikyk šulinį švarų, kad kiekvienas kelei- 
vis galėtų numalšinti troškulį. 

Nuėjo varlė prie šulinio ir apsigyveno jame. 

Bet kartą užėjo sausra. Lietaus jau seniai nebebuvo nė lašo, 
ir visi šuliniai išdžiūvo. Vien tik Njamos šuliny buvo vandens. 
Varlė visai pasipūtė, išpuiko ir pasidarė stačiai nepakenčiama. 

Kai vandens niekur nebeliko, žvėrys nuėjo pas Njamą ir 

paprašė jį atsigerti. Jis nusiuntė žvėris prie savo šulinio, kuris 
niekada neišsekdavo. 

Pirmasis atėjo atsigerti buivolas. Išgirdo varlė, kad jis ateina, 
ir užkurkė: 

— Kas ateina prie Njamos šulinio drumsti vandens? 

— Tai aš, buivolas, — atsakė buivolas. 

— Nešdinkis iš čia! Nėra tau vandens. Šulinys išdžiūvo! — 
suriko varlė. Buivolas taip ir nuėjo neatsigėręs. 

Paskui prie šulinio atėjo avis, ir varlė vėl užkurkė: 

— Kas ateina prie Njamos šulinio drumsti vandens? 

Avis atsakė: 

— Tai aš, avis. 

O varlė suriko: 

— Nešdinkis iš čia! Nėra tau vandens. Šulinys išdžiūvo! 

Nuėjo ir avis, kankinama troškulio. 

Prie Njamos šulinio atėjo gazelė, šernas, karvė ir dramblys, 
ir visus jųos varlė nuvarė. 

— Nešdinkitės sau! Nėra čia vandens. Šulinys išdžiūvo! 

Pagaliau visoje apylinkėje niekas nebegalėjo ištverti. Kai 
Njamą pasiekė gandas, kad žvėrys žūsta iš troškulio, jis pats 
nuėjo prie šulinio pasižiūrėti, kas ten darosi. 

Išgirdusi žingsnius, varlė sukurkė: 

— Kas čia ateina drumsti vandens Njamos šuliny? 

Njama griežtai pasakė: 

— Tai aš, Njamal 

Bet varlė ir jam sukurkė, kaip buvo įpratusi: 

— Nešdinkis sau! Nėra čia vandens. Šulinys išdžiūvo! 

Išgirdęs tokius žodžius, Njama baisiai supyko. Stvėrė varlę 
už uodegos ir ją nutraukė. O varlę išvarė. 

Ir liko varlė be uodegos. 

Dabar varlė visada gyvena prie vandens, prisimindama tas 
nuostabias dienas, kai ji saugojo paties Njamos šulinį. 

Bet Njama nuolatos primena varlei, kiek vargo ji visiems pri- 
darė. 

Gimsta varlės su uodegom. Bet kai paūgėja, Njama atima joms 
uodegas. 


OKRAMENO VAISTAI 


Šuo Okramenas visada būdavo alkanas. Kur tik rasdavo kokį 
trupinį, tuoj ir suėsdavo. Kartais maistas būdavo jo, kartais ne, 
bet jam tai nerūpėjo. Kai labai norėdavo ėsti, nesukdavo sau gal- 

vos, kieno maistą ryja. Todėl Okramenas pagarsėjo kaip vagišius 
ir savo kaime nebegalėjo rasti pačios. Niekas nenorėjo su juo 
giminiuotis. 

Tada Okramenas išėjo į tolimą miestą, kur niekas nieko apie 
jį nežinojo, ir ten susirado pačią. 

Parsivedė jauną pačią į savo kaimą, ir apsigyveno abu 
drauge. 

Kartą Okrameno pati išvyko į savo miestą tėvų aplankyti. 

Praėjo kiek laiko, ir Okramenui vienam prailgo: jis nusiuntė 
pačiai žinią, kad irgi norėtų pasisvečiuoti pas jos giminaičius. 

Gavęs tokią žinią, Okrameno uošvis pasiėmė lanką su ietimi 
ir išėjo į mišką medžioti — pasitiekti mėsos, norėdamas Okra- 
meno garbei iškelti puotą. 

Senukas nudėjo antilopę, parsitempė ją namo, išmėsinėjo ir 
pakabino kepti kieme viršum laužo. | 

Netrukus atvyko ir Okramenas, ir vos tik pamatė, kad ant 
laužo kepa mėsa, jam taip ir išdryko seilės. 

Atėjo naktis, visi suėjo į pirkią ir sugulė. Okramenas niekaip 
negalėjo užmigti. Kvepėjo ant laužo čirškanti antilopės mėsa. 

Jis atsargiai pakilo nuo demblio, išėjo iš pirkios, nuslimpino 
prie laužo ir pažvelgė į mėsą. Matė, kaip papsi į ugnį taukai. Ok- 
ramenas sugrįžo į pirkią ir vėl atsigulė. Paskui vėl pakilo, išėjo ir 
pažvelgė į mėsą. Vėl sugrįžo, atsigulė ant demblio ir užsimerkė. 
Dar sykį pakilo, nuėjo prie laužo ir vėl pažiūrėjo į mėsą. Lyžtelėjo 
liežuvio galiuku į ugnį papsinčius taukus. Priekiniais dantimis 
atsargiai atsikando gabalėlį mėsos. Neištvėręs jį sukrimto. Pra- 
rijo mažytį kąsnelį, paskui dar vieną, o paskui jau nebesusilaikė 
— krimto krimto, kol suėdė visą mėsą! 

Tik tada jis sugrįžo pirkion, atsigulė ant demblio ir užmigo. 

Kai išaušo rytas, Okrameno pati išėjo šluoti kiemo ir pamatė, 
kad antilopės mėsos nebėra. Ji suriko: 

— Kažkas suėdė mėsą! Kažkas suėdė mėsą! 

Okramenas atsibudo, išgirdo jos balsą ir labai susigėdo. Jam 
pasidarė gėda, kad surijo visą antilopę, kurią senukas jo uošvis 
buvo sumedžiojęs, norėdamas iškelti puotą jam, Okramenui! Jis 
užsidengė akis, kad niekas nematytų jo gėdos, ir pabėgo iš miesto. 

Okramenas pargrįžo į gimtąjį kaimą. O draugai jį ir klausia: 

— Ką tu čia veiki? O mes manėm, kad tu pas uošvį puotauji! 

Okramenas atsakė: 

— Aš ten buvau nukakęs, bet negalėjau ilgiau liktis. Vakar 
naktį atsikėliau ir suėdžiau visą mėsą. Visą antilopę, kurią man 
buvo sumedžiojęs senukas uošvis. Man gėda! Norėčiau susirasti 

kokių vaistų, kurie padėtų man atprasti vagiliauti. 

Ir žmonės jam patarė: 

— Eik pas kiškį Adanką. Jis turi vaistų nuo šios ligos. 

Nuėjo Okramenas pas kiškį ir sako: 

— Pagelbėk man, Adankai! Aš vagis. Pamatęs mėsą, niekaip 
neištveriu jos nenuvilkęs. Man sakė, kad tu turi vaistų. Išgydyk 
mane. Užmokėsiu tau, kad ir kiek jie kainuotų! 

Ir Adankas tarė: 

— Galiu išgydyti tave nuo vagiliavimo. Tik vaistams man 
reikia šerno mėsos! 

Okramenas išėjo į medžioklę, nudėjo šerną ir atnešė kiškiui. 
Kiškis atsikirto lygiai tiek mėsos, kiek reikėjo vaistams. Jis 
įtrynė mėsą svogūnais, pridėjo prieskonių, kvapiųjų žolių, pa- 
barstė pipirais ir pastatė ant ugnies. 

Okramenas tupėjo ir saugojo mėsą. Jis girdėjo, kaip ji spirga, 
ir uodė jos kvapą. 

Atėjo vakaras. Kiškis pasakė: 

— Okramenai, eik į pirkią ir gulkis miegoti. Kai išauš rytas, 
aš nukelsiu mėsą nuo ugnies ir sutaisysiu iš jos tokių vaistų, 
kurie visam laikui išgydys tave nuo vagiliavimo. 

Okramenas nuėjo į pirkią ir atsigulė. Atsigulė ir kiškis. Adan- 
kas užmigo, o Okramenas niekaip negalėjo užsnūsti. Jis uodė 
mėsos kvapą ir klausėsi, kaip ji ant ugnies spirga. 

Okramenas neištvėrė, prižadino kiškį ir sako: 

— Tėve Adankai, tėve Adankai! Juk jūsų kaime yra pelių! 
Kad tik jos nesugraužtų mėsos! Verčiau aš ją pasaugosiu. At- 
sinešiu ir pasidėsiu šalia! 

— Na, saugok, — atsakė Adankas. — Man vis tiek, kad tik 
mėsa rytoj būtų iškepusi ir aš galėčiau iš jos sutaisyti tau 
vaistų. 

Okramenas išėjo iš pirkios, paėmė mėsą, atsinešė ir pasidėjo 
greta savo demblio. O užmigti vis tiek negali. Ir vėl žadina kiškį: 

— Tėve Adankai! Pelės jau čia, pirkioje! Gal geriau mėsą pasi- 
kišti po pagalve?! 

Adankas piktai pasakė: 

— Kam tu mane vis žadini? Daryk ką nori, kad tik mėsa 
rytoj būtų čia ir aš galėčiau iš jos sutaisyti tau vaistų! 

Okramenas pasikišo mėsą po pagalve, užsimerkė ir apsimetė 
miegąs. O užmigti negali. Mėsą po pagalve užuodžia. 

Ir vėl žadina kiškį: 

— Tėve Adankai, tėve Adankai! Pelių jau po mano pagalve 
prilindo! Geriau aš paimsiu mėsą, pasidėsiu ant galvos, atsistosiu 

vidury pirkios ir stovėsiu taip iki ryto! 

— Na ir gerai, — atsakė kiškis, — užsidėk mėsą ant galvos 
ir stovėk sau iki ryto. Argi man ne vis tiek? Kad tik rytoj mėsa 
būtų čia ir aš galėčiau iš jos sutaisyti tau vaistų! 

Okramenas paėmė mėsą, užsidėjo ant viršugalvio ir atsistojo. 
Stovėjo ilgai ilgai. Bet maža mėsos syvų srovelė nutekėjo per 
žandą jam tiesiai į snukį! Jis apsilaižė ir vėl ėmė žadinti kiškį: 

— Tėve Adankai! Pelės jau čia, po mano galvą laksto! Gal 
geriau mėsą palaikysiu dantyse! 

Adankas įširdo, kad jį vėl iš miego prikėlė, ir tarė: 

— Na ir laikyk sau mėsą dantyse! 

Okramenas paėmė mėsą ir tvirtai ją sukando. 

Laikydamas mėsą dantyse, jis ėmė vaikščioti po pirkią, 
urgzdamas ir viksnodamas uodegą. Vaikščiojo vaikščiojo ir kad 
suriks: | 

— Tėve Adankai! Teliksiu tau skolingas už šią mėsą! 

— Ne, ne! — atsakė kiškis. — Šios mėsos reikia vaistams, kad 
išgytum nuo vagiliavimol 

Bet Okramenas visai nusikamavo ir nebeįstengė ilgiau ken- 
tėti. Iš pradžių jis prarijo mažą kąsnelį mėsos, paskui kiek 
didesnį, o paskui dar, kol galų gale jo dantyse nieko neliko. 

Tada jis atsigulė ir kietai užmigo. 

Vos tik prašvito, kiškis atsikėlė ir paklausė Okrameną: 

— Kurgi mėsa? Noriu taisyti tau vaistus. 

Okramenas atsakė: 

— Ak, tėve Adankai, aš gi sakiau, kad būsiu tau skolingas už 
tą Mėsą! 

— Kodėl gi? — paklausė kiškis. 

— Todėl, kad naktį pelės įsikraustė man į burną ir, kad jos 
nesuėstų mėsos, aš ją prarijau! 

Tada kiškis pasakė: 

— Jei tu suėdei mėsą, aš neturiu iš ko sutaisyti vaistų ir negaliu 
tavęs išgydyti. 

Ir todėl šuo, kol gyvas, vogs mėsą ir ės ką pavogęs. 

Taip jis iki šiolei ir daro. 


BISAU GVINĖJOS PASAKOS 


KAIP ŠUO MOKĖSI PO MEDŽIUS LAIPIOTI 


Gyveno kitados du draugai — šuo ir beždžionė. 

Kartą šuo atėjo pas beždžionę į svečius. Beždžionė pastatė jam 
ąsotį palmių degtinės, padėjo dubenį mėsos. Šuo išgėrė, įkaušo 
ir ėmė prašyti beždžionę, kad išmokytų jį po medžius laipioti. 

— Pagalvok, kaip bus puiku! — kalbėjo jis. — Tu ateini pas 
mane, mudu geriam ant žemės, mano būste. Aš pas tave nueinu 
— geriam medyje, tavo būste. 

Šuo prašė prašė beždžionės, ir toji pagaliau sutiko. Iš 
pradžių parodė, kaip kabintis už apatinių šakų, kaip užsikabaroti 
ant viršutinių, kaip prisitraukti, kaip pasiūbuoti. 

Šuo žiūrėjo žiūrėjo į ją ir užsimanė beždžionės mėsos para- 
gauti. Pasišokėjo ir grybštelėjo beždžionei už uodegos. 

— Ką tu darai! — suriko beždžionė. — Daugiau tavęs nemo- 
kysiu. Jei tu išmoksi laipioti po medžius kaip aš, gero iš tavęs 
nelauk! 

Šuo susigėdo, atsiprašė, sakėsi taip padaręs iš girtumo. Bež- 
džionė patikėjo ir vėl ėmė mokyti. Šuo kasdien atbėgdavo pas ją 
ir kasdien laipiodavo po medžius vis geriau ir geriau. 

Bet sykį jis atbėgo alkanas, užsikorė ant apatinių šakų ir pa- 
matė mažą beždžionėlę. Stvėrė ją ir suėdė. 

Beždžionė išsigando, — jei šitaip bus ir toliau, šuo išgalabys 
visus jos vaikus! Ir ji nusprendė atpratinti šunį nuo laipiojimo. 

— Klausyk, jei nori, išgeriam abu mano būste, — pasakė ji 
šuniui, — kopk į pačią viršūnę, aš tau padėsiu. Turiu visą ąsotį 
puikios palmių degtinės. 

Šuo apsidžiaugė ir nusekė paskui beždžionę. Užsiropštė abu 
į medžio viršūnę, kur buvo beždžionės būstas, ir susėdo gerti. 
Kai šuo apsvaigo, beždžionė jam ir sako: 

— Dabar tu moki laipioti ne blogiau už mane. Liko tik vieni 
niekai — išmokti šokinėti nuo viršutinių šakų ant apatinių. Žiū- 
rėk, kaip tai paprasta. — Ir beždžionė lengvai stryktelėjo ant 
pačios žemiausios šakos. 1 

— Šok! — riktelėjo ji. — Tu gi moki! 

Apgirtęs šuo kaip šoks iš viršūnės ant apatinės šakos, bet 
nepataikė, žnektelėjo žemėn ir sukaukė iš skausmo. 

Staiga jis išgirdo beždžionės juoką. 

— Argi tau po medžius laipioti ir dar gerti degtinę! Cha 
cha cha! — kvatojosi ji. 

Šuo suprato, kad beždžionė iš jo pasityčiojo, ir nusprendė 
daugiau po medžius nebelaipioti. 

Nuo to laiko šuo ir beždžionė pasidarė mirtini priešai. Jei šuo 
kur ant žemės pamato beždžionę, puola ją, garsiai lodamas. O bež- 
džionė, pamačiusi šunį iš medžio, laido į jį kuo pakliuvo ir juo- 
kiasi. 

Todėl apie buvusius draugus ir sakoma: „Juodu dabar kaip 
beždžionė su šuniu — drauge degtinės negeria.“ 


ŠUO IR KROKODILAS 


Bėgo šuo iš kaimo į miestą. Bėg per patį karštį ir labai pavargo. 
Nusigavo iki ežero ir nutarė pailsėti pavėsy ant kranto. Bet vos 
tik šuo atsigulė po medžiu, iš vandens iššliaužė krokodilas. 

— Iš kur tu, bičiuli? — paklausė jis šuns. — Ir ką čia veiki 
prie mano ežero? 

— Pone, aš einu į miestą uždarbiauti, — paaiškino šuo. — Bė- 
gau dabar per tokį karštį, pavargau lyg kiaulė vidurdienį ir susto- 
jau kiek atsipūsti ant jūsų ežero kranto. 

— Hm! Jūs, šunys, visada pavargstat, nes lakstot liežuvius 
iškorę, — pasakė krokodilas. — Aš va liežuvio nekaišioju, nes 
jo neturiu. 

— Negali būti! — nustebo šuo. — Jūs neturit liežuvio? 

— Netiki, pats pažiūrėk! — pasakė krokodilas ir išžiojo 
nasrus. 

Šuo kyšt galvą į nasrus. Krokodilas tik čiaukšt žiaunom ir pra- 
rijo šunį. Prarijo, užsimerkė ir sumurmėjo: 

— O kam man reikia liežuvio? Tik trukdytų ryti tokius kvailus 
šunis. 


KODĖL ZUIKIO ILGOS AUSYS 


Tą dieną, kai dievas dalijo žvėrims uodegas, zuikis atėjo už 
visus vėliausiai, ir jam teko tik striuka uodegytė. 

Užtat kitą dieną, kai dievas dalijo ragus, zuikis atkūrė anks- 
čiau už visus ir išsirinko pačius ilgiausius. Prisitaisė zuikis ragus 
ir nudrožė į mišką gąsdinti žvėrių ir žmonių. Didžiųjų žvėrių ir 

suaugusių žmonių zuikis neužkabinėjo — pats bijojo, o mažiems 
žvėreliams ir vaikams neduodavo kelio. Pamatys, jog vaikai at- 
bėgo į mišką uogauti, kaip šoks iš krūmų, kaip suriks: 

— Tuoj visus ant ragų pamausiu! Visus išbadysiu! 

Vaikai mesdavo pintines ir verkdami parbėgdavo į namus. 

Zuikis visai įsišėlo, ėmė gąsdinti vaikus kaimo pašonėje. 
Vos tik jie patraukia takeliu į mišką, zuikis jau ir čia, ragus 
krato ir baisiu balsu šaukia: 

— Tuoj visus ant ragų pamausiu! Visus išbadysiu! 

Vaikai iš baimės ima verkti ir klykti. Atbėga jų motinos, o 

zuikio jau ir pėdos ataušusios. Stačiai nebeduodavo gyventi! 

Galų gale susirinko viso kaimo moterys ir nuėjo pas dievą 
teisybės ieškoti. Išklausė jas dievas, pažadėjo nuramdyti zuikį. 
Pasišaukė jį, išbarė ir prigrasino: 

— Jei dar gąsdinsi mažuosius, aš tave nubausiu! 

Zuikis prižadėjo pasitaisyti. Bet praėjo diena, antra, ir vėl 
savo daro. 

Vėl nuėjo motinos pas dievą ir sako: 

— Būk maloningas, sutramdyk tą zuikį! 

Supyko dievas. Liepė atvesti zuikį, atėmė jam ragus ir kad ims 
tampyti jį už ausų vis bardamasis:. 

— Negąsdink vaikų! Negąsdink žvėrių! Še tau! Še tau! Še tau! 

Dievas tol tampė zuikį už ausų, kol jo ausys ištįso ir pasidarė 
ilgos ilgutėlės. 

Tokios jos ir dabar. 


KODĖL PAVIANAS SPOGINA AKIS 


Kartą žvėrys susirengė paplaukioti jūroje. Kiekvienas kiek iš- 
galėdamas užmokėjo vairininkui. Vairininkas susirinko pinigus, 
ir valtis nusiyrė nuo kranto. 

O kai atsidūrė jūroje, kilo smarkus vėjas! Valtį blaškė į šalis 
lyg skiedrelę, ir greitai ji prisisėmė vandens. 

Žvėrys šoko pilti vandenį lauk, bet jo nemažėjo. 

— Mūsų per daug! — riktelėjo vairininkas. — Reikia kurį 
nors išmesti, antraip visi nuskęsim! 

Išmesti! Bet kurį? Visi nori gyventi. Ir nusprendė žvėrys 
išmesti patį bjauriausią. 

Vairininkas pradėjo žvalgytis į keleivius — čia prie vieno 
prieina, čia prie kito. O tarp keleivių buvo pavianas Konas. Iš- 
sigando pavianas, kad jį iš valties išmes, ir ėmė trintis akis, 

trynėsi, kol jos paraudo. O kai vairininkas sustojo prie jo, Konas 
pakėlė baisų šunišką snukį, išspogino akis ir paklausė: 

— Tu mane nori išmesti? 

Vairininkas išsigando, pamatęs priešais tokią baidyklę rau- 
ddonom akim. 

— Ne, ne tave, — atsakė jis ir praėjo pro šalį. 

Vairininkas visus apžiūrėjo, bet bjauresnio už Koną nerado. 
Tačiau kiekvieną sykį, kai jis prieidavo prie Kono, šis išspogin- 
davo krauju pasruvusias akis, iššiepdavo dantis ir suurgzdavo: 

— Tu mane? 

— Ne, — atsakydavo vairininkas ir vėl praeidavo pro šalį. 

Audra vis smarkėjo, vandens valtyje vis gausėjo. Reikėjo 
apsispręsti! 

Staiga vairininkas pamatė šerną. Joknyslėbuvo priplota, kojos 
trumpos, o akys visai mažytės! Vairininkas davė ženklą irkluoto- 
jams, ir jie išmetė šerną už borto. Taigi pavianas Konas išgel- 
bėjo savo gyvybę. 

Nuo to laiko visi pavianai grėsmingai spogina krauju pas- 
ruvusias akis ir šiepia dantis, tarsi klaustų: 

— Tu mane? 

Ir šitai dažnai juos išgelbsti. 


ZUIKIS IR BITĖS 


Zuikiui patiko prekiauti. Sykį jis vėl atėjo į turgų. Mato — eina 
žmogus, tuščiu aviliu nešinas. Tas pats, kuris vienąsyk iš jo ša- 
kalą nusipirko. 

— Kiek tu man sumokėtum už bites? — paklausė zuikis. 

— Tiek pat, kiek už šakalą, — atsakė žmogus. 

— Gerai, palik man avilį ir ateik rytoj, — pasakė zuikis. 

Pasiėmė jis iš Žmogaus tuščią avilį ir nuėjo į mišką. Ten rado 
drevėtą medį, kur laikėsi bitės. 

— Kas čia vyriausias? — šūktelėjo zuikis. 

— Aš! — atsakė bičių karalienė. — Ko tau iš manęs reikia? 

— Tu bičių karalienė, o gyveni tokioj skurdžioj drevėj! Tau 
derėtų gyventi gražių gražiausiam.name. Štai, dovanoju tau naują 
namą. Kelkis į jį drauge su visom savo bitėm ir gyvenk sau sveika! 
Čia užteks vietos ir jums, ir dar medus tilps. 

Apsidžiaugė bitės, kad zuikis dovanoja joms tokį naują ir 
gražų namą, greit susinešė tenai visą medų ir pačios į avilį sulindo. 
Tada zuikis ėmė ir užkišo laką. 

— Ei jūs, paikos bitės! — pasakė jis. — Dabar aš nunešiu jus 
į turgų ir parduosiu su visu medum! 
Bitės sudūzgė iš pykčio, norėjo ištrūkti, bet kur tau: laka 
buvo užkišta kaip reikiant. 
Nunešė zuikis avilį su bitėmis į turgų, ir žmogus užmokėjo 
jam dar tiek pat, kiek pirma už šakalą. 
Daugiau juodu nebesusitiko. 


ZUIKIS IR DRAMBLYS 


Kartą zuikis vėl atėjo į turgų ir pamatė pirklį, prekiaujantį 
dramblio kaulu. 

— Kiek tu man užmokėtum už dramblio iltį, kuri sveria tiek, 
kiek aš pats? — paklausė jį zuikis. 

Pirklys pagalvojo ir sako: 

— Šešis šimtus eskudų. 

— Gerai, — sutiko zuikis. — Lauk manęs čia rytoj. 

Nuėjo zuikis į mišką. Iš pradžių susitiko jauną dramblį. Zui- 
kis sumetė, kiek galėtų sverti jo iltys. Per mažai, netinka. Eina 
zuikis toliau. Daug dramblių jam kely pasitaikė, bet visi buvo 
netinkami. 

Pagaliau zuikis susitiko seną dramblį su didžiulėmis iltimis. 

— Ei drambly! — riktelėjo jam zuikis. — Girdėjau, tu visiems 
gyreisi, kad esi stipresnis už mane! Gal ir stipresnis, bet kvailas. 
O aš nors ir mažas, bet protingas. Panorėsiu, išrausiu tau iltis, 
nors kiekviena jų sveria daugiau už mane. O paskui parduosiu po 
šešis šimtus eskudų už vieną! 

— Ką tu sakai? — sukriokė dramblys. 

— Sakau, kad tavęs nebijau ir išrausiu tau iltis. O užsimanysiu, 
tai ir patį gyvą iškepsiu! 

Baisiai kriokdamas puolė dramblys zuikį. O zuikis kiek įkerta 
nuskuodė į mišką! Dramblys šoko jo vytis. Bet zuikis lyg apakęs 
kūrė tiesiai į storą medį... 

— Štai kur tu man pakliūsi! — sukriokė dramblys. 

Bet prišokęs prie medžio, zuikis pasispyrė, sukėlė dulkių tu- 
mulą, o pats stryktelėjo į šalį. Įsibėgėjęs dramblys kaip rėš il- 
timis į medį — ir įstrigo. Kad ir kaip plėšėsi, norėdamas ištrūkti, 
nepasisekė: iltys susmigo į storą kamieną. 

— Na ką, kuris iš mudviejų stipresnist — spygtelėjo už 
krūmo zuikis. 

Baisiai tampėsi įtūžęs dramblys, bet iltys tvirtai jį laikė. 

— Stipresnis tas, kas protingesnis! — nenustygo zuikis. — Va 
dabar tave išsikepsiu! Taip seniai neragavau dramblienos... 

"Zuikis prinešė sausų šakų, sukrovė drambliui po uodega ir 
užkūrė. Laužas suliepsnojo, dramblys iš baimės kad trūktelės, kad 
pasileis bėgti, o iltys taip ir liko styrėti. 

Zuikis palaukė, kol dramblys toliau nubėgs, užgesino laužą 
ir ėmėsi darbo. Gerokai paplušėjo, kol ištraukė iš kamieno iltis. 
Kitą dieną atsivedė į mišką pirklį, ir šis užmokėjo zuikiui už 
kiekvieną iltį po šešis šimtus eskudų, kaip ir buvo sutarę, 


LIŪTAS, BEGEMOTAS IR HIENA 


Kartą hiena parsisamdė liūtui už piemenį. Kas rytą ji išgindavo 
bandą ir kas vakarą vėl ją pargindavo. Ir labai panūdo pasigar- 
džiuoti minkštutėle veršiena. 

Sykį hiena nebeištvėrė, papjovė telyčią ir visą surijo, aliai 
kaulelio. Parginė vakare bandą, liūtas suskaičiavo galvijus. Mato, 
vienos telyčios trūksta. 

— Kur dingo mano telyčia?t — paklausė jis. 

— Ponuli liūte! — pasakė hiena. — Kai karvės ganėsi miške, 
staiga iš krūmų iššoko zuikis, užmetė virvę telyčiai ant ragų ir 
nusitempė. Aš buvau bebėganti jo vytis, bet argi zuikį atvašyne 
sugausi! 

— Ką gi, — pasakė liūtas. — Kitą sykį geriau žiūrėk mano 
bandos! 

O pats nusprendė patikrinti, koks čia pabaisa zuikis miške 
atsiradęs. 

Kitą dieną hiena vėl išginė bandą į mišką. O liūtas pamažu 
išsekė pėdomis. 

Kai karvės išsisklaidė po mišką, hiena išsirinko kur riebesnį 
veršiuką, nusivarė jį į tankmę ir perkando jam gerklę. Bet nespėjo 
atsigerti šilto kraujo, iš už medžių šastelėjo liūtas. 

— Tai mat kaip tu ganai mano bandą! — suriaumojo jis. 
— Vagi mano karves, o kaltę verti ant zuikio? Dabar man už 
viską užsimokėsi! 

Suprato hiena, kad įkliuvo, puolė ant kelių, ėmė maldauti 
liūtą: 

— Ponuli liūte, dovanok! Kaip gyva daugiau taip nedarysiu! 
Aš buvau alkana, o veršiukas toks riebus, tai ir nesusilaikiau. 
Bet dabar aš jūsų karvių niekad neėsiu. Dovanok man! 


33 


— Ką gi, — geraširdiškai pasakė liūtas. — Tiktai kad būtų pas- 
kutinis kartas. Vėl pakliūsi — būsi pati kalta! 

Tai taręs, liūtas pasiėmė veršiuką ir sugrįžo namo. 

Vakare hiena parginė bandą ir nubėgo prie upės. Rado netoli 
kranto begemotą ir sako: 

— Ponas begemote! Liūtas turi labai daug karvių — kam 
jam tiek reikia? Užklumpam jį, parsivarom visą bandą, ir turėsim 
mėsos į valias. Viena aš nesusidorosiu, o dviese mes bet ką 
įveiksim! 

Begemotas sutiko, ir hiena nuvedė jį prie liūto namų. Bege- 
motas liko lauke, o hiena įkišo pro duris galvą ir kad suriks: 

— Ei liūte! Daugiau tavęs nebijau! Aš dabar stipri! Panorėsiu 
-— visas tavo karves suėsiu! Išeik, jei turi drąsos, išmėgin- 
sime jėgas. 

Tai išgirdęs, liūtas suriaumojo iš pykčio. Šoko jis ant hienos, 
bet ta stryktelėjo į šalį. Ir liūtas susidūrė su begemotu. 

Užvirė baisinga kova! Kraujas sruvo upeliais. Liūtas buvo 
vikresnis, o begemotas — stipresnis, ir juodu viens kitam nenu- 
sileido. Ilgai truko dvikova, bet nė vienas neįstengė nugalėti 
kito. Pagaliau abu nuo žaizdų taip nusilpo, jog vos bepajudėjo. 
Begemotas šiaip taip nukiūtino iki savo upės, o visas Žaizdotas 
liūtas Vargais negalais nušliaužė į savo guolį. 

Hiena to ir telaukė. 

Susirinko ji visas ožkas ir karves, suskaičiavo ir parsiginė 
namo. Paskui nuėjo ant upės kranto ir parsivarė visą begemoto 
bandą. 

Ir kol upės valdovas begemotas ir miško valdovas liūtas 
gydėsi žaizdas, hiena pjovė jų galvijus ir tuko. 

Taip visada būna: kai pykstasi žvėrių valdovai, hienos tunka. 

Bet neilgai hiena džiaugėsi! 

Kartą savo draugą liūtą nusprendė atlankyti putpelinas. 
Pasibeldė į jo trobą — niekas neatsiliepia. Įėjęs žiūri — liūtas 
guli visas Žaizdotas, vos kvėpuoja. 

— Kas gi tave šitaip sudorojo, ponas liūte? — paklausė 
putpelinas. 

Liūtas jam papasakojo, kaip hiena jį užsiundė ant begemoto, 
o paskui abudu apiplėšė. 

— Pala, ponas liūte, — pasakė putpelinas. — Aš už tave at- 
keršysiu. Palūkėk, greitai grįšiu. 

Parbėgo putpelinas namo, pasiėmė lanką ir užnuodytų strėlių, 
o kai sutemo, nuėjo pas hieną ir pasibeldė į jos duris. 

Buvo jau vėlus metas, hiena soti miegojo. Bet nuo garsaus 

beldimo atsibudo ir supykusi suriko: 

— Kas ten mane trikdo? 

— Tai aš, putpelinas, — išgirdo atsakymą. — Nuo pernai turiu 
užsilikusią skolą, šit ir atėjau jos atiduoti. 

— Ą, skolos atiduoti? Tai gerai. Įeik! 

Ir hiena atvėrė duris. Bet tuoj pat jai į pilvą įsmigo užnuodyta 
strėlė. Hiena padvėsė ant savo namų slenksčio. 

Putpelinas suskaičiavo visus hienos galvijus, dalį bandos 
nuvarė liūtui, dalį — begemotui, o didžiausią dalį parsiginė 
sau. lr nuo to laiko gyveno nieko nestokodamas. 


ETIOPIJOS PASAKOS 


ASILAS NUSIDĖJĖLIS 


Liūtas, leopardas, hiena ir asilas kartą susirinko nuspręsti, 
kodėl toks sunkus pasidarė gyvenimas. Užėjo sausra, ir pritrūko 
maisto. 

— Kodėl taip atsitiko? — klausinėjo jie vienas kitą. 

— Turbūt kuris iš mūsų bus nusidėjęs, antraip dievas taip 
skaudžiai mūsų nebaustų, — spėliojo vienas. 

— Tai gal išpažinkime savo kaltes? — pasakė kitas. 

Visi sutiko, ir pirmasis savo kaltes išpažino liūtas: 

— O, aš sunkiai nusidėjau! Kartą prie kaimo pamačiau jauną 
buliuką, stvėriau jį ir suėdžiau. 

Žvėrys pasižiūrėjo į liūtą, kurio dėl jėgos privengė, ir pa- 
kraipė galvas. 

— O ne, ne, — pasakė jie, — čia ne nuodėmė. 

Tuomet prašneko leopardas: 

— Ak, aš baisiai nusidėjau! Slampinėjau kartą po slėnį ir 
aptikau nuo bandos atitrūkusį ožiuką. Na, pasigavau jį ir suėdžiau. 

Dabar žvėrys sužiuro į leopardą, kurio medžiotojo talentu 
visi gėrėjosi, ir ėmė jį tikinti: 

— O ne, ne, čia ne nuodėmė! 

Ir tuomet prabilo hiena: 

— O, mano nuodėmė baisi! Kartą aš nusėlinau į kaimą ir nu- 
gvelbiau viščiuką. Nusinešiau jį į mišką ir suėdžiau. 

— O ne, ne, — pasakė žvėrys, — kokia gi čia nuodėmė! 

Prakalbo asilas: 

— Kartą mano šeimininkas, gindamas mane keliu, susitiko 
draugą, ir juodu sustojo pasišnekėti. Kol jie šnekėjosi, aš nuėjau 
į pakelę ir paskabiau kiek žolytės. 

Ir dabar žvėrys sužiuro į asilą, jo niekas nebijojo, ir nė vienas 
juo nesižavėjo. Akimirką įsiviešpatavo tyla, o paskui žvėrys 
liūdnai palingavo galvas ir pasakė: 

— Čia tikra nuodėmė! Taip, taip, čia baisi nuodėmė! Tai mat 
kas užtraukė mums tiek nelaimių! 

Ir tada liūtas, leopardas bei hiena sudraskė asilą ir surijo. 

KAIP OŽKOS NUŽUDĖ LEOPARDĄ 


Kartą leopardo mažylis atsiliko nuo savųjų ir pasiklydo aukš- 
toje žolėje, kur ganėsi dramblių banda. Leopardukas buvo dar visai 
mažas ir nežinojo, kuo jam tai gresia. Ir štai vienas dramblys, ska- 
bydamas žolę, netyčia užmynė leoparduką ir, žinoma, jį su- 
traiškė. Netrukus leopardai atrado žolėje mažylio kūnelį. Jie nu- 
bėgo pas vargšelio tėvą papasakoti apie jį ištikusią nelaimę. 

— Jūsų sūnus žuvo! — pasakė jie. — Mes radome jį slėny! 

Tėvas baisiai susisielojo. 

— O, kas jį nužudė? Pasakykit man, ir aš atkeršysiu už jo 
mirtį! — šuriaumojo leopardas. 

— Jį sumynė drambliai, — atsakė leopardai. 

— Kast Drambliai? — nustebo mažylio tėvas. 

— Taip, drambliai, — patvirtino jie. 

Leopardas susimąstė, o paskui pasakė: 

— Ne, tai ožkos jį pražudė, o ne drambliai. Taip, tai ožkos 
man pridarė šitiek sielvarto! 

Ir leopardas įniršęs nudūmė į kalnus, susirado ten besiga- 
nančią bandą ožkų ir kelias jų sudraskė, keršydamas už sūnaus 
mirtį. | 

Taip ir dabar dažnai pasitaiko. Kai žmogų nuskriaudžia už jį 
stipresnis, jis keršija silpnesniam. 


ŠAKALO BYLA 


Leopardas ir šakalas drauge išėjo medžioti. Kaimo pakrašty, 
kur gyveno žmonės, juodu pasigavo grobį. Leopardas pačiupo 
ožką, o šakalas — net karvę. Parsivarė juodu savo grobį ir paleido 
į pievaitę ganytis. 

Reikia pasakyti, leopardui nebuvo per daug džiugu, kad šakalo 
grobis toks didelis, o jo toks mažas. Ir štai naktį, kai leopardas 
nuėjo į pievą pasižiūrėti gyvulių, pamatė, kad šakalo karvė at- 
sivedusi veršiuką. Dabar jį apėmė baisus pavydas. Nutempė jis 
veršiuką nuo karvės ir pririšo prie savo ožkos. 

O iš pat ryto nuėjo pas šakalą ir pasakė: 

— Kad man ir sekasi! Nueinu rytą į pievą, o ten — ką tu 
sau manai? Mano ožka atsivedusi veršiuką! 

— Taip nebūna, — paprieštaravo šakalas. — Ožka gali atsi- 
vesti tik ožiuką. 

— Eime — pats pamatysi, — pasakė leopardas. 

Nusivedė jis šakalą į pievą ir parodė jam pririštą prie ožkos 
veršiuką. . 

— Na, dabar matai, kad sakau teisybę. 

— Veršiuką gali atsivesti tik karvė, — atsiliepė šakalas, — 
šis veršiukas mano. 

— Tu pats žinai, kad mano teisybė, ir vis tiek ginčijiesi!l — 
įtūžo leopardas. — Argi nematai, kad veršiukas stovi prie mano 
ožkos? 

— Matau, matau, — pasakė šakalas, — bet tegu jis stovi 
nors ir prie dramblienės, vis tiek čia bus mano veršiukas. 

Ir juodu ginčijosi, ginčijosi, ginčijosi, kol pagaliau leopar- 
das tarė: 

— Gerai, tegul mūsų ginčą išsprendžia kiti! Visi tikrai pripažins, 
kad mano tiesa! 

Leopardas ir šakalas patraukė ieškoti teisėjų ir pirmiausia 
susitiko gazelę. Leopardas jai apsakė savo teisybę, o šakalas — 
savo, bet gazelė, kaip ir dauguma šio miško žvėrių, leopardo 
bijojo. 

— Na, dabar tu matai, — baigė pasakoti šakalas. — Aišku, 
kad veršiukas mano. 

Gazelė pažvelgė į leopardą, ir ją suėmė baimė. Nutaisius 
mokslingą išraišką, ji atsikrenkštė ir tarė: 

— Taip, mano jaunystės metais iš tiesų taip būdavo: ver- 
šiukus atsivesdavo tik karvės. Bet laikai keičiasi, ir gyveni- 
mas nestovi vietoje. Dabar, pasirodo, ir ožkos veršiukus veda. 
Dangus regi — tokia mano nuomonė! 

Tada juodu nuėjo pas hieną ir jai papasakojo, kas nutikę. 
Bet hiena irgi bijojo leopardo, todėl, kai šakalas išdėstė savo 
skundą, susirūpinusi pasakė: 

— Matote, aš padariau išvadą, kad paprastos ožkos negali at- 
sivesti veršiukų, bet jeigu ožka priklauso leopardui, --- gali. 
Dangus regi — tokia mano nuomonė! 

Ir tada jie visi — leopardas, šakalas, gazelė ir hiena — nuėjo pas 
kalnų ožkelę Strakaliukę ir jai viską papasakojo. Strakaliukė 
jų klausėsi tylėdama ir nerami dairėsi į šalis. Kai jie nutilo, 
ji su mokyta mina pasakė: 

— Kadaise buvo toks įstatymas, pagal kurį žvėrys vesdavo tik 
panašius į save. Liūtės — liūtukus, ožkos — ožiukus, kupranuga- 
rės — kupranugariukus. Bet dabar įstatymas pasikeitė. Ir ož- 
koms dabar leista vestis veršiukus. Dangus regi — tai tikra tiesa! 

— Kadangi daugiau teisėjų nėra, — pasakė leopardas, — tai 
aišku, kad veršiukas mano. 

— Dar liko babuinas, — pasakė šakalas, ir visi nuėjo prie 
uolų, kur gyveno babuinas. 

Babuiną jie užtiko beėdantį — jis vartė akmenis ir ieškojo 
po jais skruzdėlių bei vikšrų. 

— Išspręsk mūsų bylą, — paprašė leopardas. 

Ir vėl leopardas su šakalu išpasakojo savo bylą. Babuinas klau- 
sėsi jų ir išsiblaškęs žvalgėsi į šalis. Kai juodu baigė pasakoti 
ir sužiuro, laukdami jo nuosprendžio, jis neskubėdamas užsika- 
barojo ant aukštos uolos, nužvelgė juos iš viršaus, bet nieko 
nepasakė. Jis laikė mažą akmenuką ir braukė jį pirštais lyg per 


stygas. 

— Na, — nekantriai paklausė leopardas, — dabar supranti, 
koks reikalas? Ką tu pasakysi? 

— Palauk, — tarė babuinas. — Argi nematai, kad aš užsi- 
ėmęs? 


— O ką tu veiki? — paklausė leopardas. 
— Aš ką tik pavalgiau, tai dabar noriu kiek pagroti ir pasiklau- 
syti muzikos, o paskui paskelbsiu nuosprendį, — pasakė babuinas. 


— Muzikos? Kokios muzikos? — vienu balsu užklausė 
ŽVĖIYS. 

— Nagi tos, kurią dabar groju! — atsakė supykęs babuinas. 

— Chal Jis tik pirštais brauko akmenuką! — pasakė leopar- 
das. — Na ir kvailį išsirinkome teisėju! Kas gi groja akmenuku? 


Dabar babuinas pažvelgė į leopardą ir paklausė: 

— Jeigu ožka gali atsivesti veršiuką, tai, žinoma, ir akme- 
nuku galima ko puikiausiai pagroti, ar ne? 

Leopardas suglumo: 

— M-m taip, — pratarė jis. — Labai maloni muzika! 

Bet tuoj visi žvėrys choru suriko: 

— Dangus regi — tik karvė gali atsivesti veršiuką! Tiktai 
karvė! 

Kadangi visi žvėrys leopardui pasipriešino, jam teko grąžinti 
veršiuką šakalui. 


PIETŪS PAS TOTĄ 


Maža beždžionėlė, vardu Tota, — bejėgiškiausias padarėlis iš 
visų Etiopijos miškuose gyvenančių žvėrių. Jos kūnelis mažas, 
kauleliai trapūs, ir ją nuolat medžioja žvėrys, kurių stiprūs 
dantys ir geras apetitas. Ir vis dėlto ji labai gerbiama. 

Tota turėjo kaimenę ožkų ir ganė jas po sodrios žolės pievai- 

tes. Sykį tą kaimenę užmatė leopardas. Vieną vakarą atslimpino 
jis prie Totos pirkaitės ir įtaikiai paklausė: 

— O Tota, drauguže, kur tu rytoj ginsi savo ožkas? 

Tota atsakė: 

— Į žalią pievaitę. 

Kitą dieną leopardas nusileido į slėnį patykoti ten bandos 
ir pasigauti ožkos. Bet Tota nusivarė savo kaimenę į aukštus kalnus 
ir ganė ten visą dieną, o vėlai vakare parsiginė ožkas namo ir 
užsklendė lūšnelėje. 

Leopardas vėl atėjo ir, sustojęs prie užsklęstų durų, saldžiu 
balsu paklausė: 

— Ak, draugužę, šiandien man kaip tik pasitaikė būti slėnyje, 
bet kažkodėl tavęs ten nemačiau. 

O Tota iš vidaus jam atsiliepė: 

— Oi drauguži, mano ožkos užsispyrė. Kai rytą jas išleidau, 
ėmė ir nubėgo į kalnus. 

— Kur tu jas ginsi rytoj? — paklausė leopardas. 

— Jeigu joms taip patinka kalnuose, vėl jas ten ginsiu, — 
pasakė Tota. 

Kitą dieną leopardas nubėgo į kalnus ir radęs užuoglaudą ėmė 
tykoti kaimenės. Jis ir šį kartą vylėsi pasigauti ožką. Bet Tota 
nuginė ožkas į mišką, o vakare parsivarė atgal ir uždarė lūš- 
nelėje. 

Leopardas vėl atėjo pas Totą. Jis buvo labai išalkęs ir nesi- 
tvėrė pykčiu, bet lipšniai pasakė: 

— Brangioji drauguže, šiandien netyčia man pasitaikė būti 
kalnuose, bet tavęs nemačiau. 

— Ak, — atsakė Tota, — ožkomis niekaip negali pasikliauti. 
Kai rytą jas išginiau, jos kad pasileis į mišką, ir man nori nenori 
beliko tik sekti paskui jas. 

— Na, o kur tu jas ginsi rytoj? 

— Drauguži, jeigu joms taip patinka miške, aš jas ten ir 
nuvarysiu, — atsakė jam Tota per užsklęstas duris. 

Kitą dieną leopardas atsidūrė miške, bet Tota savo ožkas 
buvo nusivarius į slėnį, prižėlusį sodrios žolės. Ilgai laukė leo- 
pardas, bet supratęs, kad veltui laukia Totos ir jos kaimenės, 
baisiai įširdo. Jis nubėgo prie Totos lūšnelės, prasiplėšė skylę 
žolėmis dengtame stoge, įlindo pastogėn ir pasislėpė. 

Grįžusi namo, Tota suvarė ožkas lūšnelėn ir užsklendė duris. 
Pati ėmė taisytis vakarienę, susikūrė ugnį ir pakepė didžiulį 
gabalą mėsos. Leopardas gulėjo ant stogo sijų, dusdamas nuo 
dūmų, bet nesitraukė ir vis stebeilijo į apačioj triūsiančią Totą. 

Netrukus leopardas užuodė valgio kvapą ir šniukštelėjo nosimi. 
Kepančios mėsos kvapas maloniai sukuteno jam šnerves, ėmė 
tekėti seilės. Jos bėgo nuo liežuvio galo ir lašėjo tiesiai į ugnį. 
Lašas, nukritęs į ugnį, sušnypšdavo. Todėl Tota žinojo, kad 
leopardas guli viršuje, ant sijų. Bet ji nežiūrėjo aukštyn ir triūsė 
prie ugnies toliau. Pagaliau Tota pasakė: 

— Leopardai, drauguži, leiskis žemyn, eikš valgyt, pietūs jau 
gatavi. 

Leopardas taip sutriko, kad nieko neatsakė. Jis patyliukais nusi- 
leido ir atsitūpė pas ugnį laukti pietų. 

Tota dar kurį laiką plušėjo, kol viską baigė, o paskui atsisėdo 
prie ugnies šalia leopardo ir, kaip dera pagal paprotį, pasakė: 

— Leisk, pati paduosiu tau kąsnelį, išsižiok! 

Leopardas išsižiojo. 

— Kiek platėliau, aš tau duosiu labai didelį kąsnį, — pasakė 
Tota. 

Alkanas leopardas dar plačiau išsižiojo. 

— Dar plačiau, — pasakė Tota. 

Leopardas taip išžiojo nasrus, jog beveik nieko nebematė. 
Tuomet Tota ištiesė ranką prie ugnies, bet ištraukė ne mėsos 
gabalą, o įkaitusį iki baltumo akmenį ir įbruko jį leopardui į 
nasrus. Šis suriaumojo iš skausmo ir sudribo ant aslos negyvas. 

Bet leopardas buvo labai didelis, sunkus, ir Tota negalėjo iš- 
vilkti jo iš lūšnelės. Kad ir kiek Tota jį tuskino, nepajėgė patraukti 
iš vietos. Tada apklojo jį kilimėliu. 

Tuo tarpu keptos mėsos kvapas atsklido iki babuino pirkios. 
Ir netrukus babuinas pasibeldė į Totos duris. 

— Ką tu šiandien kepi? Ar negalėtum ir man duoti vieną kitą 
kaulelį? — paklausė jis. 

— Sėsk ir valgyk, — pakvietė Tota. 

Babuinas atsisėdo ir puolė godžiai ėsti. O pataikė atsisėsti ant 
kilimėliu apkloto leopardo. 

Staiga Tota paklausė: 

— O gerbiamas dėdule, kodėl tavo tokios gyslotos rankos? 

Babuinas pažvelgė į Totą iš viršaus ir atsakė: 

— Kodėl mano rankos tokios gyslotos? Aja-jai, tokia ma- 
žiukė ir dar šitaip klausia! Na gerai jau, gerai: mano rankos 
pasidarė gyslotos todėl, kad aš karys ir ginu kaimą. Kai einu į 
mūšį, tai vienoj rankoj stipriai spaudžiu ietį, o kitoj — kovos 
kirvį! Mano trynės ir gumbai — tai vis šaunumo žymės! 

— Ak šit kaip, — pasakė Tota. — O kodėl tokia raudona tavo 
krūtinė? 

— Mano krūtinė, — atsakė babuinas, prarijęs kąsnį, — raudona 
todėl, kad nuolat trinas į skydą, kai nuo priešų ginu savo gy- 
vulius| 

— Šit kaip! — romiai pasakė Tota. — Bet, dėdule, kodėl toks 
plikas tavo užpakalis? 

— Jis plikas todėl, kad aš per dienų dienas šuoliuoju ant 
žirgo, kaip ir visi narsūs vyrai, — pasakė babuinas, pastvėręs 
dar vieną kaulą. 

— Bet, dėde, — kukliai tarė Tota, — kodėl taip giliai įdu- 
busios tavo akys? 

— Mano akys? Matai, jos taip įkrito todėl, kad kiauras naktis 
praleidžiu kalnuose su ietimi ir skydu, tamsoje žvalgydamasis 
plėšikų ir vagių, kurie grobia mano galvijus! 

— Ak, dėdule, koks tu narsus! — nusistebėjo Tota. 

Babuinas tik galva linktelėjo — burną buvo prisikimšęs valgio. 

— Dėde, nejau tu nieko nebijai? 

— Aš nežinau, kas yra baimė! — pasakė babuinas. 

— O ar tu, dėdule, iškęstum, jei kas adata imtų badyti tau 
uodegą? 

— Na, žinoma, — atsakė babuinas. 

Tuomet Tota atsistojo už babuino ir ėmė siūti jo uodegą prie 
leopardo uodegos. 

— Oi, — suriko babuinas. 

— O, jeigu tu nesi narsus, tai geriau nesėdėk prie mano 
stalo, — pasakė Tota. 

— Siūk, siūk, — atsakė babuinas, kimšdamasis už abiejų 
žandų. 

Tota siuvo toliau. 

— Oi, kam tu tai darai? — paklausė babuinas. 

— Na gerai, jei tu nesi narsus... 

— Siūk, siūk! — pakartojo babuinas, vėl siekdamas mėsos. 

Bet Tota jau buvo baigusi siūti. 

— Ar ir dramblio tu nebijai? — paklausė Tota. 

— Cha, to betrūko, bijosiu mat šito drimbos! 

— Tai galgi liūto bijai? 

— Fui, to prakaulio! 

— Tada gal leopardo? 

Babuinas nustojo čiaumoti ir krūptelėjo. 

— Hm, leopardo... 

Tą pat akimirką Tota nutraukė kilimėlį nuo negyvo leopardo. 

Kaulas iškrito iš gyslotos babuino letenos, persigandęs jis 

pašoko ir puolė lauk iš Totos lūšnelės, vilkdamas iš paskos 
leopardą. 

Taip sumanioji Tota atsikratė iškart dviejų plėšrūnų, kurie 
nedavė jai ramiai gyventi. 


LIŪTO IR KIŠKIO MEDŽIOKLĖ 


Etiopijoje kiškis, lygiai kaip beždžionė ir šakalas, garsėja savo 
protu. Gandas apie jo protą sklinda toli per kalnus ir lygumas. Kiš- 
kį gerbia net stambieji grobuonys — liūtas ir leopardas. 

Sako, jog sykį liūtas pastvėręs kiškį ir jau norėjęs jį suėsti. 

— Kodėl,-kai tu į mane žiūri, tau teka seilės? — paklausė kiškis. 

— O argi tu ne mėsa? — pasmalsavo liūtas. 

— Mėsa tai mėsa, tik kad aš baisiai mažas ir liesas, — pasakė 
kiškis. — Vargu ar tu manęs priėsi. Kodėl gi mudviem nepatraukus 
drauge pamedžioti ir nepasigavus ko nors riebesnio, gardesnio? 


— Su tavim? Į medžioklę? — nusijuokė liūtas. — O ką gali 
sumedžioti toks žvėrelis kaip tu? 
— Eime į kaimą, kur gyvena žmonės, — pasakė kiškis. — Ir 


jeigu nesumedžiosim ko nors riebesnio, tada galėsi ėsti mane. 

Liūtas su- kiškiu nutykino prie kaimo, kur gyveno žmonės, 
ir jo pakrašty liūtas pačiupo jauną riebų buliuką. Kiškis irgi mė- 
gino ką nors pasigauti, bet jam pasitaikė tik nususęs asilas — tasai 
vartėsi po kelio dulkes. 

Pasiėmę grobį, liūtas ir kiškis patraukė namo. Kiškis pavydžiai 
žvilgčiojo į riebų buliuką, jam net seilės tekėjo. Galų gale jis tarė: 

— Ak, liūte, kaip tau vis dėlto nepasisekė! 

— O kodėl? — nustebo liūtas. 

— Tas vargšas buliokas toks liesas, toks nusmurgęs — jau 
verčiau tu suėstum mane. 

Liūtas nustebęs pirma pasižiūrėjo į savo grobį, paskui į asilą. 

— Man jis neatrodo liesas, — pasakė liūtas. 

— Kas nežino — jeigu muši riebų žvėrį, nuo jo kyla garas, — 
pastebėjo kiškis. 

Liūtas niekad nebuvo to girdėjęs, bet vis tiek pritarė. 

— Taip, tą visi žino. 

Jis paėmė lazdą ir rėžė buliukui per nugarą, bet joks garas 
nekilo. 

— Žiūrėk, jis vis dėlto riebus, — dvejodamas pasakė liūtas. 

— O ne, jis vos gyvas iš bado, — atsiliepė kiškis ir tvojo 

lazda savo gaišenai, kaulėtam asilui. Į orą pakilo debesys dulkių. 
Tai buvo dulkės to kelio, kur voliojosi asilas. 

— Aha! — šūktelėjo kiškis. — Va čia tai iš tiesų tau būtų rie- 
bus kąsnelis. 

Liūtas valandėlę pagalvojo ir tarė: 

— Mainykim — man duok asilą, o tu imk buliuką! 

— O ne, nieko nebus! — atsakė kiškis, priekaištingai žiūrė- 
damas į liūtą. — Juk aš sugavau asilą, vadinasi, man ir priklauso 
Jį suėsti. 

Liūtas supyko. 

— Na tiek jau to, — nusiminęs pratarė kiškis. — Tegu būna, 
kaip tu nori. 

Taigi liūtas pasiėmė gaišeną asilą, o kiškis — riebų buliuką, 
ir eina abu toliau. Beeidamas kiškis rado ant žemės aštuonias ere- 
lio plunksnas ir užsikišo už diržo lyg peilius. Kai juodu sutūpė pa- 
ilsėti, kiškis tarė: 

— Žiūrėk, liūte, aš turiu aštuonis rinktinius medžioklės pei- 
lius, jeigu vieną ir pamesčiau, man dar liktų septyni. O tu, toks 
galingas medžiotojas, turi vos vieną peilį. Ką gi tu darysi, jeigu 
Jį pamesi? 

Liūtas valandėlę pamąstė ir sako: 

— Ginklus nešiotis dera dideliam medžiotojui, o ne tokiam 
mažiukui kaip tu. Mainykim. 

— Oi, negaliu, — nesutiko kiškis. — Man kaip mažiausiam 
reikia nešiotis kiek begalint daugiau ginklų, kųo gi apsiginčiau. 

— Tu dar ginčysies su manim?! — piktai suriko liūtas. 

— Gerai, gerai, imk, kur man su tavim ginčytis. 

Kiškis atidavė liūtui aštuonias erelio plunksnas, o pats pasi- 
ėmė peilį, ir abu nuėjo toliau. Priėjęs prie liūto olos, kiškis sustojo 
ir iš visų pusių ją apžiūrėjo. Ola buvo tik su viena anga. Kiškis 
palingavo galvą ir net liežuviu pliaukštelėjo. 

— Aš taip ir maniau! Tai ne namai, o spąstai. 

— Ką tu čia pliurpi? — nustebęs paklausė liūtas. 

— Vienos vienintelės durys, ir tu nebijai? — pasiteiravo kiš- 
kis. 

— Aš nieko pasauly nebijau! — suriaumojo liūtas. — Ko gi 
turėčiau bijoti? 

— Ar ir žmonių nebijai? 

— Na, nebent žmonių... 

— Pažiūrėk į mano namus, — pasigyrė kiškis. — Jie su dau- 
gybe durų. Jei medžiotojas įeitų pro vienas duris, aš išbėgčiau pro 
kitas. O jeigu jis įeitų pro kitas, aš pasprukčiau pro trečias. O jeigu 

medžiotojas įeitų į tavo olą, kurgi tu dingtum? 


— Tavo teisybė!l.— sutiko liūtas. — Man šitai niekad ir į 
galvą neatėjo! Mainykim. 
— Mainyti? Ė ne, ko negaliu, tai negaliu, — atsakė kiškis. 


— Labai čia man reikia gyventi spąstuose! 

Bet liūtas taip nuožmiai pažvelgė į kiškį, kad tasai tuoj su- 
burbleno: 

— Na gerai, gerai, jeigu jau taip užsispyrei. 

Kiškis ir liūtas apsikeitė namais. 

Kiškis įlindo į liūto olą ir užsisklendė duris. Paskui pasipjovė 
buliuką, išsivirė mėsos, prisivalgė ir pasidarė dar riebesnis negu 
buvo. 

O liūtas įėjo į kiškio olą, išsitraukė iš už diržo plunksną ir 
pamėgino nudurti asilą. Bet kur tu plunksna jį nudursi — ji tik 
kuteno asilą. Liūtas pamėgino asilą nudurti antrąja plunksna, bet 
ji tik dar labiau kuteno. Asilas žvengė. Liūtas išsitraukė trečiąją 
plunksną ir vėl pamėgino asilą nudurti, bet šis jau nebeištvėrė ir 
šoko laukan. 

Iki šiol žvengia ir bliūvauja asilas, prisiminęs, kaip liūtas 
jį kuteno erelio plunksnom. Patys kada nors pasiklausykit. 


ASILAS PASIUNTINYS 


Kartą jojo asilais du valstiečiai ir susitiko ant siauro kalnų tako. 
Juodu kaip ir dera pasisveikino, pasiteiravo vienas kitą apie svei- 
katą, šeimyninius reikalus ir, žinoma, apie gyvulius. O paskui 
įsišneko apie liūtis, derlių. Besišnekėdami pastebėjo, kad asilai irgi 
suėjo arčiau, linguoja galvas ir uosto vienas kitą. 

Vienam valstiečiui tas labai nepatiko, todėl jis piktai pasakė: 

— Argi negana, kad mudu pasisveikinom? Nejaugi mūsų asi- 
lams irgi reikia šnekėtis? 

O kitas nusišypsojo ir jam atsakė: 

— Tu tiesiog nežinai, kas yra. Klausyk, aš tau papasakosiu. 
Matai, nuo senų laikų asilai buvo darbo gyvulėliai. Ir štai prieš 
daugelį metų jie susibėgo į didelę sueigą ir išsirinko pasiuntinį, 
kad šis nueitų pas dievą ir paprašytų jį visus išvaduoti iš žmonių 
žiaurumo ir jungo. Daug metų praslinko, o pasiuntinys vis negrįž- 
ta. Ir dabar, kur tik du asilai susitinka — ant kelio ar turguje, jie 
sukiša galvas ir šnibždasi: „Ką, ar dar negrįžo mūsų pasiuntinys?" 
Todėl pamatęs asilus uostant vienas kitą, nepyk — atmink, kad 
visos gyvos būtybės žemėje svajoja apie laisvę. 

APIE SENĄ ŠUNĮ IR ŠAKALĄ 


Vienas šeimininkas turėjo šunį. Visą gyvenimą šuo dorai ir 
ištikimai jam tarnavo, bet pagaliau nuseno, neteko jėgų ir nebe- 
įstengė sergėti namų. Ir štai sykį šeimininkas sako pačiai: 

— Kam veltui šerti seną šunį, gal geriau užmušam, o į jo 
vietą paimam jauną? 

Šuo išgirdo šiuos žodžius ir labai nusiminė. Išbėgo lauk, prisi- 
minė, kiek metų sąžiningai ir budriai tarnavo savo šeimininkui, 
ir apsiverkė. Žiūri — priešais beateinąs šakalas. Pamatęs raudantį 
šunį, šakalas priėjo ir klausia: 

— Kas tau atsitiko? Koks sielvartas tave slegia? 

— Šeimininkai nori mane užmušti: juk aš senas ir jiems ne- 
bereikalingas. 

Pagailo šakalui šuns, jis ir sako: 

— Nors mūsų šeimos ir nesutaria, man gaila tavo senatvės. 
Duosiu tau patarimą. 

Senasis kiemsargis nudžiugo ir, atgavęs viltį, klausia: 

— Sakyk, brangusis, ką turiu daryti? 

— Jei nori, kad šeimininkai rūpintųsi tavim kaip anksčiau, 
tai rytoj rytą, kai tik jie išeis iš namų, mes taip padarysim: aš 
įbėgsiu į trobą, pagrobsiu jų vaiką ir nusinešiu, o tu šok iš būdos 
ir bėk manęs vytis. Kad šeimininkai pamatytų, koks tu ištikimas, 
aš, nubėgęs iki upelio, sustosiu ir, tarsi būčiau tavęs išsigandęs, vai- 
ką pamesiu. O tu pulk mane ir lok kiek gali. Išgirdę lojimą, atbėgs 
šeimininkai ir, viską pamatę, tavęs pagailės. 

Šuo išklausė šį protingą patarimą ir apsidžiaugęs parbėgo na- 
mo. Rytojaus dieną, vos tik šeimininkas su pačia išėjo, šakalas 
įpuolė trobon, pastvėrė vaiką ir spruko pro duris. Šuo, kaip 
buvo sutarę, jį nusivijo ir, kai tik šakalas, nubėgęs iki upelio, 
stabtelėjo įr paleido vaiką, šuo jį užstojo ir pašėlo loti. Išgirdę l0- 
jimą, atbėgo vyras su pačia ir mato: senasis šuo, kurį jie ketino 
užmušti, narsiai gina nuo šakalo dantų jų kūdikį. 

Nuo to karto šeimininkai ištikimąjį šunį vėl mylėjo ir šėrė 
iki jo dienų galo. 

Taip žmonės sako. 


KAIP SUSIVAIDIJO DVI KATĖS 


Gyveno dvi katės, dvi draugės. Juodvi labai mylėjo viena kitą. 
Sykį išalkusios abi naktį išėjo ieškoti maisto ir galiausiai nuslimpi- 
no iki vieno turtuolio namų. Sulindo pro langą į vidų ir, radusios 

ant stalo mėsos, labai apsidžiaugė. Kiekviena pastvėrė po gabalą 
ir tuoj pat stryktelėjo pro langą lauk. Paskui viena jų pamatė, kad 
kitos gabalas didesnis už jos, ir sako: 

— Pasidalykim mėsą po lygiai ir suėskim. 

O draugė jai atsako: 

— Mano gabalas didesnis, o tavo mažas. Kuriam galui aš 
turėčiau dalytis su tavim savo mėsą? 

Juodvi susivaidijo ir kibo viena kitai į gaurus. O tuo tarpu, 
užsiglaudęs už medžio, jų vaido klausėsi vienas šakalas. Per patį 
įkarštį jis išlindo iš už medžio ir klausia: 

— Ko judvi riejatės? 

Katė, kurios gabalas buvo didesnis, atsakė: 

— Ponas šakale! Vėlai naktį, rizikuodama gyvybe, aš nusi- 
Čiupau šį didelį gabalą mėsos, o jai teko mažas. Dabar ji nori, kad 
mėsą pasidalyčiau su ja. Kai pasakiau, kad kiekvienas turi ėsti 
savo gabalą, ji nesutinka. Štai mudvi ir susivaidijom. 

Ta katė, kurios gabalas buvo mažas, pasakė: 

— Ji pastvėrė didelį gabalą mėsos ir nenori pasidalyti. Štai 
mudvi ir susivaidijom. 

Šakalas atidžiai išklausė kates ir sako: 

— Argi judvi nežinot, kad šioj apylinkėje aš teisėjas? Eikit 
šen, ir aš nuspręsiu, kuri kalta, o kuri ne. 

Jis tuoj atsitūpė po medžiu Ir įsakė juodviem atnešti svarstyk- 
les, tada padalysiąs mėsą po lygiai. Katės tuoj nubėgo svarstyklių, 
greitai surado jas ir atnešė šakalui. Šakalas padėjo mėsą ant 
svarstyklių ir, nustatęs, kad vienas gabalas sunkesnis už kitą, 
pasakė juos sulyginsiąs ir atsikando nuo didžiojo gabalo. Tačiau 
didysis vis dar nusvėrė. Šakalas atsikando dar sykį, bet svarstyk- 
lės rodė kaip rodžiusios. Tada jis dar sykį nukando nuo vieno, pas- 
kui nuo kito gabalo. Mėsos vis mažėjo ir mažėjo. 

Katės pamatė, kad jis baigia suėsti jų mėsą, ir sako jam: 

— O, ponas šakale, mudvi jau įsitikinom, kaip teisingai tu 
teisėjauji. O dabar atiduok mudviem mėsą. Mudvi susitaikysim 
ir ją suėsim. 

— Anksčiau reikėjo taikytis, — atsakė šakalas. — Visą dieną 
prasiplūkiau su jumis, spręsdamas jūsų ginčą, o dabar kaip atlygį 
už savo vargą pasiimu liekaną. 

O katės taip ir liko be nieko. 

Taip žmonės sako. 

MARKATA IR KROKODILAS 


Sykį ant vienos didelės upės kranto susitiko krokodilas ir 
markata. Juodu susidraugavo. Markata atsitūpė medyje, paupio 
tankumyne, o krokodilas, išlindęs iš vandens, atsigulė po tuo 
medžiu ir ėmė ją šnekinti: 

— Papasakok man apie savo gyvenimą! — paprašė jis. 

— Aš bastausi po visą mišką ir visur ką nors susirandu: 
ar stiebelį, ar grūdelį, ar varpelę, ar lapelį. O kai pamatau žmogų 
ar šunį, tuoj įsikariu medin ir per viršūnės pasprunku nuo jų. 
Taip ir gyvenu, — papasakojo jam markata. 

— O aš maniau, kad tu gerai gyveni, ir pats norėjau taip gy- 
venti! — pasakė tada krokodilas. — Bet dabar matau, kad tavo 
gyvenimas nėra lengvas. Užuot striksėjus iš vienos vietos į kitą 
ar kybojus šiame medyje ir drebėjus iš baimės, verčiau gyventum 
taip kaip aš. Aš gyvenu kur kas geriau už tave. 

— O kaip tu gyveni? Papasakok! — paprašė krokodilo mar- 
kata. — Jei reikia, galiu ir aš plaukioti upėje. Vandeny man 
nešalta. Guolį įsitaisysiu kur nors vidury sausesnėj vietoj. Jeigu 
kas, drybsosiu ant kranto kaip tu. Maisto man atsiras ir vandeny, 
ir ant žemės. Vandeny gaudysiu žuvis, o ant kranto tykosiu 
grobio kur nors užsiglaudusi ir, kai nebus Žmonių, užpulsiu savo 
auką ir nusitempsiu į vandenį. 

Markata susidraugavo su krokodilu ir pasižadėjo atsilankyti 
pas jį į svečius. Krokodilas nusivedė ją į savo landą upės vidury. 
O tuo metu tenai susirinko daugybė krokodilų ir visi išsižioję tylė- 
dami laukė grobio. Kai markata pamatė, kad jie nori ją stverti ir 
praryti, ji viską suprato. Bet tuoj jai šovė išganinga mintis. 

— Klausyk, drauguži! — tarė ji krokodilui, kuris ją čion buvo 
atvedęs. — Tu šitiek turi giminaičių, o nori su jais supažindinti 
mane vieną. Rytoj sušauksiu visas savo giminaites ir visas supa- 
žindinsiu su jumis. Kokia prasmė susipažinti su tavo gimine man 
vienai! 

Krokodilas slapčia šitai pašnibždėjo savo giminaičiams, ir 
tie atsakė: 

— Teisybė, geriau tegul ji atsiveda ir visus saviškius. 

Tada krokodilas nugabeno markatą į krantą. 

„Gerai, kad man pasisekė išnešti kailį, — pagalvojo ji ir vėl 
kreipėsi į krokodilą: 

— Taigi, tu sušauk visus upės krokodilus, o aš suvadinsiu 
visas markatas. Susitiksim visi šioj vietoj ir drauge panirsim 
į vandenį. 

Krokodilas sutiko ir, sutelkęs visus upės krokodilus, išrikiavo 
prie kranto. O markata tuo tarpu pasakė žmonėms: 

— Aš priversiu išlįsti į krantą plėšrūnus krokodilus, kurie 
ėda Žuvis ežeruose ir upėse ir grobsto žmones bei gyvulius, o 
jūs juos visus išgalabykit! 

Paskui ji sušaukė markatas ir liepė joms sulipti į medžius. 
O kai krokodilai išropojo į krantą, žmonės juos apsupo ir iš- 
galabijo. Tik vienam krokodilui pasisekė išsprukti — tam pačiam, 
kuris šnekėjosi su markata. 

Kartą tas krokodilas, vėl išvydęs markatą, ėmė kviestis pas 
save, bet ji atsakė: 

— Kas sykį apgavo, tuo neverta tikėti! 

Taip žmonės pasakoja. 


HIENA IR ASILĖ 


Viena hiena nuseno ir nebelindo iš savo urvo. Kartą netoliese 
ganėsi sena asilė, ir hiena, ją pamačiusi, ėmė skųstis: 

— Och! Esu sena hiena. Visai nebeturiu jėgų! Och! Och! 

Asilė, pamiršusi atsargumą, priėjo prie pat urvo angos, ir 
tada hiena pastvėrė ją dantimis. Bet sudraskyti asilę jai nepakako 
jėgų. 

Ir ji piktai riktelėjo savo mažyliams: 

— Čiupkit šitą asilę, parverskit ant žemės, sudraskykit į ga- 
balus ir atneškit man mėsos! 

„Hienos vaikai apipuolė asilę, parvertė ir ėmė draskyti. Dalį 
mėsos jie surijo, o kas liko nunešė motinai. 

Neradusi asilės širdies, toji paklausė vaikų: 

— Argi ji neturėjo širdies? 

Ir vienas hieniukas atsakė: 

— Širdį tai ji turėjo. O va proto — ne. Antraip argi būtų 
ėjusi prie hienos urvo. 

Taip žmonės pasakoja. 


APIE JAUTĮ, AVĮ, 
GAIDĮ IR ASILĄ 


Ant vieno kalno drauge apsigyveno jautis, avis, gaidys ir 
asilas. Ilgai jie ten gyveno, be vargo, be rūpesčių, bet štai užėjo 
sunkus metas: ant kalno jiems nesisekė rasti maisto. Ir jie liepė 

asilui paieškoti vietos, kur būtų vandens ir žolės. Asilas išėjo ir, 
suradęs vietą, kur buvo vandens ir žolės, prisiėdė, atsigėrė, o 
vėlai vakare sugrįžo. Tačiau nusprendė viską nuo savo draugų 
nuslėpti. 

Kai jie paklausė, ar rades tinkamą vietą, asilas atsakė: 

— Ne, nieko gero aš neradau. 

Bet gaidys staiga tarė: 

— Nagi, parodyk mums snukį! 

O kai asilas išsižiojo, jie pamatė, kad jo dantys prilindę žolės. 
Tada gaidys suriko: 

— Kaip tu drįsai mus apgauti! 

— Grįždamas namo, radau truputėlį žolės ir paskabiau, bet 
tinkamos vietos rasti man nepasisekė, — atsakė asilas. 

Kitą dieną jie pasiuntė jautį paieškoti vietos, kur būtų van- 
dens ir žolės. Kai jautis rado vietą, kur buvo vandens ir žolės, jis 
priėdė, atsigėrė ir, sugrįžęs pas savo draugus, pasakė: 

— Aš radau vandens ir žolės. Eime tenai! — ir jie nukeliavo į 
naują vietą ir ten apsigyveno. 

Kartą asilas, priėdęs kiek telpa, paprašė savo draugų: 

— Leiskit man trupučiuką pabliauti! 

Bet tie jam atsakė: 

— Ne, verčiau tylėk. Dar išgirs mūsų priešai, ateis ir išpjaus 
mus| 

Tačiau asilas nesiliovė jų prašęs ir taip visiems įkyrėjo, kad 
jie leido: 

— Na gerai. Tik stenkis bliauti tyliai. 

Kur tau asilas iškęs, ėmė ir užbliovė visa gerkle. 

O tuo tarpu bėgo pro šalį leopardas su šakalu. Šakalas išgirdo 
bliaunant ir sako leopardui: 

— Man regis, ką tik asilas bliovė. 

Bet leopardas atsakė: 

— Čia neišgirsi naminio gyvulio balso! Tu meluoji! 

Bet asilas ir vėl, draugų priprašęs, garsiai užbliovė. Šį sykį jo 
bliovimą išgirdo ir leopardas. 

— Tu sakei teisybę, — tarė jis šakalui. 

Ir juodu nubėgo ten, iš kur buvo girdėti asilo balsas. 

Kai leopardas ir šakalas atsidūrė netoli tos vietos, kur buvo 
įsikūrę gyvuliai, šakalas dingo. 

— Jeigu leopardas dabar mus užpuls, aš skrisdamas kaposiu 
jam akis; tu, jauti, durk jį ragais; tu, avine, badyk galva; o tu, 
asile, trenk jį ant žemės. 

Ir, kai leopardas juos užpuolė, jie visi drauge jį nudobė. 
Paskui nudyrė jam kailį ir patiesė ant žemės džiūti. Tuo tarpu 
šakalas atsivedė dramblių. Gyvuliai, juos išvydę, labai išsigando. 
Bet gaidžiui tuoj šovė į galvą išganinga mintis: „Dabar aš pada- 
rysiu taip, kad jie nudaigos vienas kitą“, — nusprendė jis ir 
tarė drambliams: 

— Stipriausias iš jūsų tegu sėdasi ant leopardo kailio! 

— Aš ant jo sėsiu, — pasakė vienas dramblys. 

— Ne, aš! — suriko kitas. 

Drambliai susikivirčijo ir nudaigojo viens kitą. 

Tada šakalas atsivedė hienų. „Na, hienos tikrai su jais susi- 
doros“, — pagalvojo jis. | 

Hienos priėjo arčiau ir sako gaidžiui: 

— Eik šen! Mes norime su tavim pasitarti. 

O gaidys atsako: 

— Tegul viena iš jūsų užsideda ant nugaros sausos žolės glė- 
belį ir ateina čionai. Tada aš ant jos užsėsiu ir atjosiu pas jus. 

O savo draugams jis prisakė: 

— Kai užsėsiu ant hienos raitas ir jums pasakysiu: „Duokit 
man rimbą“, — jūs paduokit man kuragalį. 

Hiena, apsikrovusi sausa žole, priėjo prie gaidžio. Tas užsi- 
ropštė ant jos ir sako draugams: 

— Duokit man rimbą! 

O tie padavė jam kuragalį. Gaidys paėmė kuragalį, įkišo į 
sausą žolę ant hienos nugaros ir nuskrido. Hiena, pajutusi, kad 
ant nugaros dega žolė, galvotrūkčiais nukūrė pas savo drauges. 
O tos, pamačiusios ją degant, baisiai persigando ir išlakstė. 

Ir tada gaidys pasakė: 

— O gal geriau grįžkim namo?! Tegul jautis grįžta į savo 
bandą, avis — į savo, asilas tegul eina pas asilus, 0 aš grįšiu 
į Chabašo šalį ir lesiosiu ten spragintus grūdus. 

Ir visi gaidžio paklausė. 

Nuo to laiko Chabašo šalyje atsirado daug gaidžių, jie ir 
dabar ten gyvena. 

Taip žmonės pasakoja. 


NENUOVOKUS JAUTIS 


Liūtas, leopardas, hiena ir jautis nutarė draugauti. Iš pradžių 
hiena surengė puotą ir visus pasikvietė į svečius. Hiena vaišino, 
visi valgė ir gėrė. Antras į vaišes pasikvietė leopardas, ir vėl 

visi valgė ir gėrė. Paskui atėjo eilė liūtui puotą kelti, svečius vai- 
šinti, ir vėl visi valgė ir gėrė. 

Pagaliau atėjo jaučio eilė. Jautis suruošė vaišes ir susikvietė 
draugus. 

Skirtą valandą visi suėjo ir, paragavę vaišių, pasakė: 

— Pietūs labai gardūs, bet kodėl tu neduodi mėsos? 

— Jūs gi žinot, kad mūsų visa giminė jos neėda. Todėl aš 
jos ir nepataisiau, — atsakė jautis. 

— Tu pats galėjai ir neėsti. Bet jeigu būtum mus pavaišinęs 
mėsa, nieko nebūtų atsitikę. Dabar tu prasikaltai, ir už bausmę 
mes atimsim tau vieną koją. 

Kai jie nugraužė jam koją, jautis nugaišo. Pamatęs, kad 
jautis jau negyvas, liūtas įsakė pašaukti šakalą ir liepė jam iš- 
dalyti mėsą. Šakalas mėsą išdalijo, bet nemačiom nugvelbė ir 
suėdė jaučio širdį. 

Kai žvėrys užmatė, kad dingusi širdis, jie nustebę paklausė 
šakalo: 

— O kur tu dėjai širdį? Argi jisai jos neturėjo? 

Ir šakalas atsakė: 

— Širdį tai jis turėjo, tik proto — ne. Antraip argi būtų su 
jumis draugavęs. 


VORAS IR ŠILKAVERPIO VIKŠRAS 


Sako, kartą voras susitikęs šilkaverpio vikšrą ir ėmęs iš jo 
šaipytis: 

— O, ponas vikšre, kaip puikiai tu audi? Tu taip skubi, taip 
greitai dirbi, kad praeis šimtas metų, kol savo verpalais ką ap- 
rengsi! Verčiau pažiūrėk į mane: jei panorėsiu, tai per vieną kitą 
minutę tiek priausiu, kad tuo audiniu visą sieną aptrauksiu! 

Tr štai ką vorui atsakė šilkaverpio vikšras. Jis romiai tarė: 

— Ką gi, teisybė, savo voratinkliu tu visą sieną gali apausti. 
Bet žiūrėk: per tavo voratinklį kaip ir pirma siena matyti. Tai pa- 
sakyk man, ponas vore, kas norės vilkėti drabužį iš tavo vora- 
tinklio? O aš dirbu neskubėdamas, tačiau nėra stipresnio audinio 
už manąjį. Ir nors nedaugį galiu aprengti, bet mano audinys 
kiekvieną apsaugo ir nuo karščio, ir nuo šalčio. 

Kas visada skuba, tas padaro daug, bet prastai. O verčiau pa- 
daryti mažiau, bet gerai. 


HAUSŲ PASAKOS 


PAUKŠČIŲ IR ŽVĖRIŲ KARAS 


Gaidys su drambliu buvo kaimynai. Kartą dramblys atsirėmė į 
gaidžio pirkelės durų staktą ir ji sulūžo. Iš piktumo gaidys 
prišlavė krūvą šiukšlių ir sumetė jas į dramblio pirkią. Dram- 
blys pamatė šiukšles ir sako: 

— Gaidy, mums teks kautis, antraip nesibaigs mūsų vaidas. 

— Gerai, — sutiko gaidys. — Sušaukim kiekvienas savo 
giminaičius. 

Ir štai dramblys apsakė visiems žvėrims, kas nutiko, o gaidys 
papasakojo visiems paukščiams. Abi pusės pasirengė kautynėms. 
Žvėrių vyresnioji buvo hiena, ji ir prižiūrėjo saviškių ruošą. 
Iš paukščių pas gaidį atėjo vanagas ir tarė: 

— Leisk man būti vadu. 

Gaidys sutiko, ir jie pasiuntė strutį sužinoti, ar jau susirin- 
kusi žvėrių kariauna. | 

Atsitiko taip, kad hiena irgi nusprendė pasižvalgyti, ar 
pasiruošę paukščiai, todėl hiena ir strutis susitiko. 

— Eil — riktelėjo hiena. — Kaip ten jūsų kariauna, ar pasi- 
ruošusi? 

— Taip! — atsakė strutis. — O jūsiškė? 

— Mūsiškė irgi, — atsakė hiena. 

— Tai gerai, — pasakė strutis, — eik atgal ir pasakyk savo 
kariuomenei, o aš irgi eisiu atgal pasakyti saviesiems. 

Kai strutis pasisuko eiti atgal, hiena pamatė, kokios mėsingos 
jo kojos, ir užsimanė ėsti. 


— Palauk! — riktelėjo hiena. — Gal mudu pirmieji susi- 
grumtume? 
— Gerai, — atsakė strutis. — Tvok man tris kartus, o paskui 


aš tau tris kartus tvosiu. 
Hiena priėjo ir tris kartus smogė stručiui. 


— "Dabar mano eilė — pasakė strutis ir kad kirs hienai 
snapu, kad šnios sparnais, kad drykstelės nagais. 

— Jau trys kirčiai, — pasakė hiena. 

— Ne, ne trys, — paprieštaravo strutis. — Čia tik vienas. 


Tai pasakęs, jis vėl puolė hieną ir išmušė jai akis. 
Po to abu sugrįžo prie savo kariaunų. 

— Kas atsitiko? — suriko žvėrys, pamatę hieną, grįžtančią 
išmuštom akim. 

— Jų baisiai daug, — atsakė hiena, — žiūrėkit, ką jie man 
padarė! 

Bet žvėrys vis dėlto puolė pirmyn, ir abi pusės patraukė į mūšį. 
Vanagas, paukščių vadas, išėjo į priekį ir pasveikino gaidį. Paskui 
paėmė kelis kiaušinius ir tekštelėjo drambliui į galvą. 

— Žiūrėkit! Dramblio galva perskelta! — suriko jis. 

Tai išgirdęs, dramblys pakėlė straublį, pasičiupinėjo galvą 
ir sušuko: 

— Dievuli mano! Tikrai! 

Tada vanagas numetė ant žemės netoli dramblio ilgą susuktą 
ViIVę. 

— Žiūrėkit, — suriko jis, — drambliui straublys nukrito! 

Kai žvėrys išgirdo jo šūksnį ir ant žemės išvydo virvės 
ringę, apsisuko ir leidosi į kojas. 

Po mūšio gaidys pargrįžo į namus ir išsiuntė Žžygūną pas 
vanagą su tokia žinia: 

— Vanage! Aš tau atlyginu už pergalę mūšy. Nuo šios dienos 
tu gali ateiti pas mane, kai mano pačios išperi vaikus, ir pasiimti 
kuris tik tau patiks. Tai bus tau atpildas. 


VORAS, VARNOS IR KROKODILAI 


Vienais metais kilo badas, ir niekas niekur negalėjo rasti 
maisto. Bet varnos saloje, upės vidury, aptiko didelį figmedį ir 
ėmė figas lesti bei nešioti jas namo. 

Tai sužinojo voras. Jis rado klijingų sakų ir išsitepė sau 
pilvą. O kai varnos sugrįžo nešinos figomis, pasiėmė molinį 
kaušą ir nuėjo pas jas, apsimetęs, jog nori pasiskolinti žarijų 
ugniai užkurti. Varnos lesė figas, ir jų gabaliukai drabstėsi ant 
žemės. Voras paprašė ugnies ir, jos belaukdamas, atsitūpė taip, 
jog keli figos gabaliukai prilipo prie pilvo. Paskui, gavęs angliuką, 
Jis pakilo ir išėjo namo, o varnos nė nepastebėjo, kad svečias 
išsinešė kelis gabaliukus figų. 

Parėjęs namo, voras paslėpė figas ir išmetė angliuką. Paskui 
vėl nuėjo pas varnas, sakydamas, kad jam reikia dar vienos žarijos, 
ir vėl prisirinko figos gabalėlių. Bet kai jis taip padarė trečią 
sykį, viena varna neiškentė: 

— Ar ilgai tu čia vaikščiosi? Ateini žarijų ir jas išmeti, o 
paskui vėl ateini. 

— Aš jų neišmetu, — teisinosi voras, — jos pačios užgęsta. 

— Netikiu, — pasakė varna. — Tai dėl figų tu čia landžioji. 
Jeigu tu, vore, nebūtum toks bjaurus, — šnekėjo toliau varna, 
— mes galėtume paimti ir tave į salą. 

Tai išgirdęs, voras ėmė garsiai skųstis: 

— Oi oil — rypavo jis. — Nuo to laiko, kai mirė mūsų tėvai, 
niekas mumis nebesirūpina. Kai jie gulėjo mirties patale, tai 
mokė, kad mes būtume geri kaimynai ir kiekvienas, kas turi 
maisto, dalytųsi jį su savo broliais. Oi oi! 


— Liaukis aimanavęs ir drožk namo, — pasakė varna. — Jei 
tu ateisi čia rytoj anksti rytą, mes paimsime tave į salą. 
— Gerai, — pasakė voras, nusibraukė ašaras ir parėjo namo. 


Anksti rytą varna prižadino vorą. Paskui varnos pakilo į 
dangų ir drauge su voru išskrido į salą. Ten jos nutūpė į figmedį 
ir pradėjo raškyti vaisius. Bet voras, vos tik pamatydavo, kad kuri 
varna taikosi skinti figą, imdavo šaukti: „Toji mano, aš pirmas ją 
pamačiau, neskink jos.“ Ir varna palikdavo figą, o voras nusiraš- 
kydavo ir dėdavosi į savo maišelį. Taigi jis susigrobė visas figas. 

Tada varna, kuri buvo atnešusi jį į salą, pasakė: 

— Dabar, vore, supranti, ką aš turėjau galvoj, sakydama, 
kad tu bjaurus? 

Kitos varnos irgi supyko ant voro. Jos ėmė ir visos nuskrido, 
palikusios jį figmedyje. Voras liko saloje vienas, kur tik žvelgė — 
visur vanduo. Todėl nežinojo, kur eiti. 

Voras išbuvo ten, kur paliktas, kol nusileido saulė, o paskui 
tarė sau: „Jos juk šoko iš medžio žemyn, va ir aš taip padarysiu.“ 
Jis stryktelėjo žemyn ir lyg akmuo pliumptelėjo į vandenį. O 
vandeny atsidūrė tarp krokodilų. 

— Tegelbsti mus alachas! — juos išvydęs, riktelėjo voras. 
— Tai štai kur jūs, krokodilai, gyvenat! 

Kai krokodilai pamatė vandeny vorą, labai nustebo. 

— Iš kur tu čia atsiradai? — paklausė jie. 

— Neklauskit manęs, vaikai, — atsakė voras. — Aš pražuvau 
dar mažas, seniai, dar jūsų bobučių laikais. Jos visur manęs 
ieškojo, bet niekur negalėjo rasti. Ir tik dabar alachas pasigailėjo 


ir atvedė mane atgal pas jus. — Taip šnekėjo voras, ir ašaros 
sruvo jo skruostais. 
— Liaukis ašarojęs, — pasakė krokodilai, — dabar tu pri- 


valai grįžti namo. 

Tai pasakę, jie nunešė vorą į savo kaimą, į tuščią pirkią. 
Paskui krokodilai nusprendė: 

— Duokime jam kiek purvo košės ir pažiūrėkim, ar tikrai 

jis mūsų giminaitis. Jeigu suės ją, vadinasi, sakė tiesą. Jeigu 
ne — jis ne mūsiškis. 

Ir štai krokodilai privirė didelę kalebasą purvo košės ir 
pastatė priešais vorą. 

— Vaikai, — pasakė voras, — kas jus išmokė gaminti šį 
protėvių valgį? 

Kai krokodilai išėjo, voras išrausė žemėje duobutę, praurbė 
kalebasos dugną ir pastatė ją ant tos duobutės. Kai duobutė 
pritekėjo košės, jis pašaukė krokodilus ir tarė: 

— Ačiū, vaikai, eikit ir, išbaikit, kas liko. 

— Nėra abejonių, — pasakė krokodilai, pamatę tuščią kale- 
basą, — jis iš mūsų šeimos. 

Pirkioje, kur apgyvendino vorą, gulėjo šimtas vienas kro- 
kodilų kiaušinis. Voras juos pamatė, ir kai visi krokodilai su- 
siruošė miegoti, jaunikliams pasakė: 

— Vaikai, jeigu naktį išgirsit traškant, tai pasakykit: „Mūsų 
svečias paleido vėjus.“ 

Vidurnaktį voras visus kiaušinius sudėjo į ugnį, o kai jie įkaito, 
ėmė skilinėti. Krokodilai išgirdo traškant, bet jaunieji krokodi- 
liukai ėmė šaukti: „Mūsų svečias paleido vėjus! Mūsų svečias 
paleido vėjus!“ Senieji krokodilai pradėjo barti jaunuosius, bet 
įsikišo voras ir sako: 

— Nieko, nieko. Juk jie mano vaikaičiai, ar ne tiesa? Tegul 
sau šaukia. 

Per naktį voras suėdė visus suskilusius kiaušinius, paliko 
tik vieną. 

Rytą seniai krokodilai liepė jauniesiems sunešti ir suskai- 
čČiuoti kiaušinius. 

— Šitą palikit man, — pasakė voras, — jį aš padėjau. 

Tai pasakęs, jis pakilo ir pasiėmė kiaušinį, kurį vakar buvo 
pasilikęs, nesuėdęs, ir krokodilai jį pažymėjo. 

— Padėk jį čia, — pasakė jie. 

— O ne, — atsakė voras, — aš nunešiu jį atgal ir atnešiu kitą. 

— Gerai, — atsakė krokodilai. 

Voras išėjo, nuplovė žymę, kurią buvo pažymėję krokodilai, 
ir vėl atnešė tą patį kiaušinį. Nešiojo tol, kol krokodilai suskai- 
čiavo šimtą vieną kiaušinį ir nusiramino, kad visi tebėra. 

- Tada voras pasakė: 

— Manau, dabar reikėtų pareiti namo ir atsivesti pačią su 
vaikais. Jie jūsų pusbroliai, todėl mes visi galime gyventi 
drauge. Galų gale šeima juk svarbiausia, ar ne tiesa? 

— Žinoma! — ėmė šaukti krokodilai. — Tik greičiau sugrįžk, 

ir galėsi sau žaisti su savo vaikaičiais — sūnėnais ir dukterė- 
čiomis. 

— Labai gerai, — pasakė voras. 

— Nuveskit jį prie upės ir perkelkit į kitą krantą, — liepė 
krokodilai. 

Vorą nuvedė ant upės kranto ir įsodino į valtį. Kai valtis 
atsidūrė vidury upės, voras pasakė: 

— Pažiūrėkit, ar visi kiaušiniai sveiki. 

Keletas krokodilų nuropojo į sandėlį ir rado ten tik vieną 
kiaušinį. Jie atbėgo ant kranto ir ėmė šaukti: 

— Plukdykit atgal tą apsišaukėlį! Plukdykit atgal tą apsi- 
šaukėlį! 

Bet krokodilas, kuris irklavo valtį, buvo apykurtis ir neišgirdo, 
ką jie sako. Kai visi krokodilai suriko: „Plukdyk jį atgal!“ — 
voras savo kėlėjui pasakė, kad jie šaukia: „Paskubėk! Tuoj pra- 
sidės potvynis!“ Taip voras laimingai pasiekė krantą ir pargrįžo 
namo. 


GUDRUS KATINAS 


Vienas katinas taip mokėjo peliauti, kad visos apylinkės pelės 
bijojo išlįsti iš savo urvelių. Bet ilgainiui katinas ėmė senti ir jau 
nepajėgė taip vikriai pagauti pelės kaip pirma. Tada jis griebėsi 
gudrybės. Atsigulė, užvertė kojas, išsižiojo ir apsimetė, kad 
nealsuoja. Pamatė jį viena pelė, nubėgo pas drauges ir kad 
suriks: 

— Gera žinia! Katinas padvėsė! 

— Iš tikrųjų pasaulis tapo puikus! — sušuko kitos pelės. 

— Tą džiugią žinią reikia pranešti visiems mūsų giminaičiams, 
— pasakė seniausia iš visų pelių. — Tegul visi susirenka, ir mes 
surengsime šokius katino mirties proga. 

Netrukus visos pelės išlindo iš savo landų, ėmė mušti būgnus 
ir šokti. Viena jų šastelėjo prie katino, brūkštelėjo jam uodega 
ir šūktelėjo: 

— Šiandien džiaugsmo diena, šiandien laimės diena! Katinas 
padvėsė! 

Jos pavyzdžiu pasekė kitos pelės. Prie šokančių prisidėjo ir 
senoji pelė. 

— Šį didį šokį mes šokam, kai mūsų gyvenimas pasidaro 
ypač džiugus, — pasakė ji, užsiropštė katinui ant galvos ir 

suriko: — Aš čia visų vyriausia! Senas visada pranašesnis už 
jauną. Aš mindžioju apgaviką, šoku ant jo... 

Katinas tik strykt ir pastvėrė ją. Kitos pelės išlakstė į visas 
puses ir dar ilgai nekišo nosies iš savo urvelių. 


OŽYS IR ŠUO 


Kartą ožys su šuniu išėjo pasibastyti po pasaulį. Kai juodu 
išėjo pro vartus, ožys rado ant kelio hienos galvą, įsikišo ją į 
krepšį ir pasakė šuniui: 

— Aš gudresnis už tave. 

— Ne, — atsakė šis. 

Ir juodu susiginčijo... 

Staiga dangus aptemo — artinosi uraganas. Keliauninkai 
suskato ieškoti priedangos. Šuo tuoj sušuko: 

— Matau miestą, antai ten, už uolų! Eime tenai. 

O tame mieste gyveno hienos. Kelios dūmė dumples, pūsdamos 
ugnį. 

— Eik ir padėk joms, — pasakė ožys šuniui. 

Kiek padūmęs, tas suinkštė: 

— Daugiau negaliu, aš visas drebu. Bėgam iš čia. 

— Niekam tu netikęs! — atsakė ožys. — Duok, aš padumsiu. 

Paėmė jis dumples už ąsų ir uždainavo: 

— Suėdžiau devynias hienas, o dešimtoji Čia... 

Ir jis pasidėjo šalia hienos galvą. Ją pamačiusios, hienos 
išlakstė iš miesto. Tada ožys nuėjo į stoginę, kur buvo laikomos 
pupos, 0 šuo į sandėlį, kur džiovinta mėsa. Prisiėdė juodu iki 
soties ir nusprendė liktis šiame mieste. O hienos iki šiol bijo net 
prieiti arčiau prie jo. 


ŽEMĖS VOVERĖ IR EŽYS 


Kartą lietus užklupo ežį prie žemės voverės olos. 

— Ei šeimininke! Aš kiaurai peršlapau. Ar neatsirastų pas 
tave kampelis nuo lietaus pasislėpti? — paklausė ežys. 

— Rasis, eikš į vidų, — atsakė voverė. 

Ir juodu susėdo greta. Po kurio laiko šeimininkė šūktelėjo: 

— Ei ežy! Ko tu badaisi? Man tai nepatinka. Pasislink! 

— Ką tu šneki? — nustebo ežys. — Man ir čia gerai. O jeigu 
kam šioj oloj nepatinka, tas gali išeiti. 

KĄ TURI, BRANGINK 


Sykį antilopė atėjo prie ežero atsigerti. Pamatė vandeny savo 
atspindį ir nustėro susižavėjusi: „O, kokia aš graži! Esu tikra, 
kad visame miške niekas neturi tokių ilgų, smailių ragų, kaip aš. 
Bet, deja, mano kojos negražios. Ak, jeigu jos nors trupučiuką 
būtų panašios į mano ragus!“ O per tą laiką prie ežero pasirodė 
medžiotojai su šunimis. Antilopė šoko bėgti, ir kojos, kurios 
jai taip nepatiko, lengvai nešė ją į priekį. Netrukus šunys toli 
atsiliko ir antilopė pasislėpė tankiame sąžalyne. Bet čia ragai, 
kuriuos andai taip gyrė, įstrigo tarp šakų, ir ji niekaip negalėjo 
jų ištraukti. Šunys pasivijo ir užklupo antilopę, o paskui juos 
atbėgo medžiotojai ir ją nušovė. 


ASILAS IR HIENA 


Asilas tampė nešulius. Šeimininkas jį nuolat vaikė ir mušė, 
o nuo sunkių maišų net nugara įlinko. Kartą hiena jo paklausė: 

— Sakyk man, asile, kodėl tu visada nešioji sunkius nešulius 
ir visada tave muša? 

— Todėl, kad man patinka sunkumus nešioti, — atsakė asilas. 

— Nejaugi?! — nustebo hiena. 

— Taip, — pasakė asilas, — tu matai tik, kad mane muša, 
bet nežinai, kad paskui man duoda džiovintos mėsos, pabarstytos 
trintais Žemės riešutais. 

Tada hiena paklausė: 

— Ar rytoj negalėtume mudu eiti drauge? Aš irgi noriu 
sunkumus nešioti. 

— Gerai, — sutiko asilas. 

— Vadinasi, rytoj aš eisiu drauge su tavim ir man taip pat 
užkraus nešulį! — nudžiugo hiena. 

— Taip, — patvirtino asilas. 

Kitą dieną juodu iškeliavo drauge. Hienai užkrovė sunkų 
nešulį. Bet ji pasakė, kad nieko nepaneš, jeigu jai neduos džio- 
vintos mėsos. Kai hienai užkirto pirmą sykį, ji apsižvalgė, bet 
niekas jai nenešė džiovintos mėsos. Ji ėjo, o ją vis mušė ir mušė. 
Hiena taip nusilpo, kad nebevaliojo nė žodžio išdaužti, tik 
retkarčiais, kai užkirsdavo ypač skaudžiai, sudejuodavo: 

— O, mėsos! O, duokit man džiovintos mėsos! 

Vargais negalais nusikasė ji iki postovio ir, vos tik nuėmė 
naštą, leidosi į kojas. Pabėgėjusi toliau, ji pasakė: 

— Na, asile, šito tau nedovanosiu. Ir jeigu nuo šiolei pama- 
tysiu kada asilą vieną, visada suėsiu. 

Žmonės sako, kad nuo tos dienos ir prasidėjo asilo ir hienos 
nesantaika. Ir jeigu kurią naktį išgirsite kaukiant hieną, žinokit: 
ji prašo džiovintos mėsos, pabarstytos trintais žemės riešutais. 


PASAKA APIE MAITVANAGĮ, HIENĄ, 
LAPĘ, LIŪTĄ IR ASILĄ 


Kartą medyje tupėjo maitvanagis ir pamatė hieną, kuri vargais 
negalais atklipytavo ir parvirto pavėsyje. 

— Ar tu sveika? — paklausė jos maitvanagis. 
Kur čia būsi sveika, — atsakė hiena. — Vos atslinkau iki 
medžio. Prieš dešimt dienų piemenys mane primušė ir sulaužė 
koją. Nuo tada negaliu susirasti maisto. Matyt, teks nudvėsti 
iš bado. 


— Nešnekėk taip, — pasakė maitvanagis, — aš nuvesiu tave 
pas savo šeimininką, jis kilnios širdies... 
— Eime, — apsidžiaugė hiena, — bet pirma pasakyk man, 


ar tavo šeimininkas ne žmogus? 

— Ne, jis miško valdovas. Bet tu jo nebijok, jis ne iš tų 
valdovų, kurie engia valdinius, — atsakė maitvanagis. 

Kai jiedu nuėjo pas liūtą, maitvanagis pasakė: 

— O miško valdove, tegu tavo dienos būna ilgos ir šviesios! 
Ši hiena prašo leisti įsikurti prie tavęs, kad iš tavo malonės nemirtų 
badu. 

— Gerai, — pasakė liūtas, — bet pirma pasiklausk lapės, ar 
sutarsi su ja. 

Lapė sutiko, ir ėmė jie gyventi trise kaip liūto tarnai. Nieko 
jiems netrūko, liūtas visko sau prisitiekdavo. 

Sykį keliavo per mišką pirkliai. Vienas jų asilas parkrito ant 
kelio. Ilgai kamavosi su juo pirkliai, pagaliau nuėmė asilo nešulį, 
o jį patį paliko miške. Po kurio laiko asilas atsikėlė ir, skainio- 
damas jaunus lapus, nuėjo į mišką. Pasitaikė taip, kad jis atsi- 
dūrė prie liūto urvo. Pirmas jį pamatė maitvanagis ir mandagiai 
pasisveikino. 

— Girdi, kaip jis vilioja asilą? Greitai mes pasigausim tą 
storpilvį, — pasakė hiena lapei. 

Maitvanagis nuvedė asilą pas liūtą, ir šis paklausė jo, kaip 
Atsidūręs miške. 

— Šeimininkai paliko mane ant kelio, nes buvau toks silpnas, 

jog nebepanešiau krovinio, — atsakė asilas, — štai ir atėjau pas 
tave ieškoti globos. 

— Negaliu tau atsakyti, — tarė liūtas. — Gyvenk čia. Jei tu 
ieškai globos, niekas nedrįs tavęs skriausti. 

Bet vieną kartą liūtas susitiko miške dramblį, ir abu susikovė. 
Kovėsi visą dieną, bet nė vienas negalėjo kito įveikti. Sugrįžęs 
į urvą, liūtas septynias dienas išdrybsojo paslikas. Medžioti 
nėjo, ir jo tarnai, per tą laiką negavę ėsti, ėmė rodyti nepasi- 
tenkinimą. Kas nežino, kur nėra šeimininko, ten nėra ir tvarkos! 

Tada liūtas pasišaukė savo tarnus ir sako jiems: | 

— Patys matot, dabar aš neturiu jėgų medžioti. Todėl eikit 
ir atneškit man ką nors paėsti. 

— Gerai, — atsakė jie. 

Bet vos tik išėjo, hiena tarė: 

— Aš nepratusi būti taip ujama. Kokia gėda! Lakstysiu mat 
ieškoti maisto! Man gėda ir pagalvoti. Mes turim viską apsvars- 
tyti... Mūsų valdovas pats nežino, ką šneka. 

— O jūs didieji! Patarkit, ką daryti! — šūktelėjo lapė. 

— Norėčiau žinoti, kam su mumis gyvena šis niekam vertas 
storulis? Štai jums ir maistas! Kuriems galams eiti medžioti tokią 
šaltą naktį? Grįžtam ir pasakom tai miško valdovui. Juk asilas 
nieko neveikia, tik baisiai šnarpdamas trukdo mums miegoti! 

— Kaip jums ne gėda, bičiuliai! — šūktelėjo maitvanagis. — 
Kaip galima ėsti savo brolį? Ką mes pasakysim liūtui? 

„ — Nutilk, — piktai kiauktelėjo hiena, — tu eini prieš liaudį. 
Šlykštus, beširdi padare! 

Sugrįžusi į urvą, hiena puolė ant kelių prieš liūtą: 

— Tegu tavo dienos būna ilgos ir šviesios, o miško valdove, 
— pasakė ji. 

— Kaip, tu jau parnešei man maisto? — nustebo liūtas. 

— Ne, tik noriu tau pranešti kai ką malonaus. Sakyk, ką tu ke- 
tini daryti su ta mėsa, kurios mes turim namuose? 

— Su kokia mėsa? — nesuprato liūtas. 

— Nagi su asilu, — paaiškino hiena. — Jei norėjai jį nupe- 
nėti, tai jis jau gana riebus. 

— Gerai sakai. Bet dėl riebalų, tai tu daugiau jų turi, juk tu 
pirma ėmei storėti, — pratarė liūtas. 

— Tavo teisybė, o miško valdove, — atsakė hiena, — bet 
tu nesupratai manęs. Štai jau dvidešimt dienų aš nieko neėdžiau, 
nebent tik ožkienos, ir... 

Bet nespėjo hiena baigti šnekos, liūtas pašoko ir stvėrė ją. 

— Pradėsiu nuo tavo galvos. Atsiteiskim! Užmiršai, kad aš 

priėmiau tave į savo globą, kaip ir kitus, kurie čionai gyvena? — 
suriaumojo liūtas. 

Pamačiusi, kad liūtas nusuko hienai sprandą, lapė šoko bėgti. 
O maitvanagis nusijuokė ir pasakė asilui: 

— Dabar būk ramus. Alachas visada padeda teisuoliui. 


KAIP VORAS PERGUDRAVO GYVATĘ 


Gyvatė turėjo jautį. Artėjo šventės. Švenčių išvakarėse gyvatė 
išsiruošė į mugę ir pasiėmė jautį parduoti, bet sakėsi parduosianti 
jį ne už pinigus, o ateisianti ir įkirsianti pirkėjui. Dabar tik pasa- 
kysianti, kada. Tai ir bus jaučio kaina. 

Gyvatė su jaučiu apėjo visą mugę, bet niekas jo nepirko. 
Tada nuvedė jautį pas vorą į namus, ir voras paklausė: 

— Kiek kainuoja tavo jautis? 

Gyvatė atsakė: 

— Savo jaučio už pinigus neparduodu, vietoj užmokesčio 
ateisiu ir įkirsiu pirkėjui. 

Tada voras vagišius pasakė sutinkąs. 

Gyvatė sako: 

— Gerai, gali ėsti jautį, bet dvyliktą dieną po švenčių ateisiu 
ir tau įkirsiu. 

— Gerai, taip ir padarykim, — sutiko voras. 

Ir gyvatė išėjo. 

Kai iki termino beliko vos viena diena, voras liepė savo 
pačiai primalti sorų miltų. Į miltus įmaišė nuodingojo tamarindo. 
Kai išaušo, baigėsi dvylika dienų. Ir štai atėjo gyvatė. 

Voras ją pasveikino: 

— Sveika atvykusi! 

O pačiai liepė: 

— Atnešk vandens gyvatei atsigerti. 

Jis norėjo, kad užpylusi atneštų tuos karčiuosius miltus. 
Pati atnešė. 

Kai gyvatė išgėrė vandenį, voras tarė: 

— Žiūrėk, ant dugno liko visas stiprumas. Suėsk tirščius. 

Gyvatė paragavo, ir visi jos dantys sustingo. Voras jai sako: 

— Dar atsigerk. 

Gyvatė atsako negalinti daugiau gerti. O voras ragina: 

— Iš vieno gurkšnio nėra naudos. 

Gyvatė dar paima į nasrus skystimo. Jos žandai nusilpsta, 
sustingsta ir nebejuda. 

Tada voras ištiesia jai savo koją ir siūlo: 

— Dabar kirsk. 

Gyvatė atsako: 

— Ne, negaliu. 

Voras spiriasi: 

— Juk susitarėm, kad laikas baigiasi šiandien. Tai kirsk! 

Gyvatė sakosi negalinti. 

Tada voras taria: 

— Gerai. Jeigu šiandien tu man neįkirsi, aš tarsiu, jog su- 
mokėjau tau už jautį. Ir jeigu vėl tave čia pamatysiu, tu jau 
nieko negausi, nebent tik lazdų. 

Ir gyvatė suprato, kad voras ją pergudravo. Ji atsakė: 

— Gerai, mes sutarėme laiką, ir jis atėjo. Aš negaliu tau įkirsti, 
todėl sakau, kad tu užmokėjai. Daugiau čionai neateisiu. 


GYVATĖ IR SKORPIONAS 


Kartą pas gyvatę atėjo skorpionas ir paprašė nuodų, kad 
įkandęs galėtų pražudyti žmogų. Bet gyvatė pasipriešino: 

— Ne, skorpione, aš neduosiu tau nuodų. Labai jau tu karštas, 
imsi žudyti visus iš eilės, nesirinkdamas. 

Skorpionas prižadėjo gyvatei griebtis nuodų tik bėdos spi- 
riamas, ir gyvatė jam tarė: 

— Gerai, dabar eik namo, o rytoj ateik ir gausi nuodų. 

Rytojaus dieną, kai gyvatė buvo iššliaužusi iš savo pirkios 
pasivaikščioti, skorpionas vėl atėjo. Kadangi šeimininkės nebuvo 
namie, skorpionas įropojo pirkion ir atsigulė palei duris jos laukti. 
Netrukus gyvatė parsirado ir verdama duris prispaudė skorpioną. 
Tasai įsiutęs pašoko ir jai įgėlė. Gyvatė net ėmė raitytis iš 
skausmo. 

Ir skorpionas paklausė gyvatės: 

— Oi gyvate, kas tau atsitiko? 

— Sveikas, skorpione, — atsakė gyvatė, — tai tu čia? 

— O, aš jau seniai tavęs laukiu. | 

— Dėl dievo, — sušuko gyvatė, — kažkas man taip skaudžiai 
įkando, padėk jį surasti. 

— Tai aš tau įkandau, — prisipažino skorpionas. — Eidama 
vidun, tu privėrei mane durimis, tai aš ir įkandau. 

Tada gyvatė pasakė: 

— Tuojau pat eik lauk iš mano pirkios. Neduosiu tau nuodų, nes 
pats pridarysi daug blogo — kandžiosi ir kaltą, ir nekaltą. 


JORUBŲ PASAKOS 


KAIP KATINAS RUNGESI SU VĖŽLIU 


Kitados žvėrių šaly katinas buvo laikomas geriausiu imtyninin- 
ku. Nebuvo žvėries, kurio jis nebūtų nurungęs. Visi žvėrys pa- 
žinojo katiną, ir kiekvienas troško su juo draugauti. Kartą pas jį 
atėjo vėžlys ir pakvietė į svečius. 

Katinas žinojo, kad vėžlys labai išmintingas ir gudrus, ir visai 
nenorėjo pas jį eiti. Jis greit sumetė, kaip atsisakyti. Bet vėžlys 
nuo jo neatstojo. Mat jam baisiai magėjo susidraugauti su katinu! 

Pagaliau katinas sutiko. Pažadėjo atsilankyti tik dėl šventos 
ramybės, o vėžlio draugystė jam buvo nė motais. 

Atėjo katinas pas vėžlį ir nustebo: ko tik nėra ant stalo! 
Didžiulė gardi žuvis, palmių degtinės, fufu' ir kolariešučių. Kati- 
nui visa tai baisiai patiko. Tad susėdo abu su šeimininku ir 
ėmė viską šluoti. Sočiai prisirijęs, katinas tingiai išsitiesė gaivia- 
me bananų lapų pavėsy. „O vėžlys ne toks jau blogas, kaip apie 
jį šneka“, — pagalvojo jis. Nuo tos dienos katinas ir vėžlys 
pasidarė dideli draugai. Dabar juodu dažnai drauge matydavai 
vėžlio kieme bananų pavėsy. 

Netrukus vėžlys paklausė katino, kaip jam pasisekę pasida- 
ryti tokiu geru imtynininku ir nugalėti kur kas stipresnius žvėris. 

— O, tai labai paprasta, — atsakė katinas. — Reikia tik gerų 
burtų. Tai jie man padeda visus įveikti. 

— Sakyk man, drauguži, — paklausė vėžlys, — o kiek jų yra ir 
kas tai per burtai? Gal per daug klausinėjui Bet aš — tavo 
draugas, ir man patinka tavo jėga. 

— Na ką gi. Mielai tau juos pasakysiu. Man padeda du burtai. 

Ir katinas pasakė vėžliui savo burtus. Bet nemanykit, kad 
katino būta tokio naivaus ir kvailo. Iš tiesų jis turėjo tris burtus, 
bet trečiojo vėžliui nepasakė. 

Po kurio laiko vėžlys nustebino visus žvėris. Jis ėmė dažnai 
rungtis. Iš pradžių visi juokėsi. Bet greitai juokas virto nuostaba 
ir susižavėjimu. Vėžlys įveikdavo vieną priešininką po kito. 

Vėžlio išmonės labai linksmino katiną, bet jis gudriai tylėjo. 


'Fufu — patiekalas iš grūstų manijokų, batatų, bananų ir pagardų. 

O vėžlys ir toliau skynė pergalės laurus ir vis labiau rietė 
nosį. 

Pagaliau atėjo diena, kurios katinas seniai laukė. 

— Kodėl tu nešauki rungtis katino? — paklausė vėžlio drau- 
gai. — Katinas ilgai buvo nenugalimas, o dabar mes matom, 
kad jis nieko nebešaukia kovon. Atėjo metas tau tapti pirmuoju 
imtynininku žvėrių šalyje. Šauk katiną į kovą ir nugalėk jį. 

— Gerai, — atsakė vėžlys. — Aš įveiksiu katiną ir priversiu 
jį pripažinti, jog aš geriausias imtynininkas šalyje. Eikit ir pas- 
kirkit rungtynių dieną. 

Ir štai toji diena atėjo. Susirinko daugybė žvėrių. Visi 
šurmuliavo ir jaudinosi, ginčijosi, katro bus pergalė. Žvėrys 
sutūpė aplink kovos aikštelę ir pasiruošė žiūrėti. Rungtynės 
turėjo būti labai įdomios. Juk nei katinas, nei vėžlys iki šiol 
nebuvo nugalėtas. 

Kai katinas ir vėžlys susiėmė pirmą kartą, abu pasitelkė pir- 
mąjį burtą. Po atkaklios kovos teisėjai paskelbė lygiąsias. 

Antrą kartą juodu pasitelkė antrąjį burtą. Vėl nė vienas nenu- 
galėjo. Vėl teko paskelbti lygiąsias. 

Tada vėžlys pasiūlė pirmojo imtynininko vardą suteikti ir jam, 
ir katinui. Bet kur tau. Žvėrys ėmė šaukti. Jie visi kaip vienas 
pareikalavo trečiąsyk susigrumti ir išspręsti ginčą. 

Daugiau burtų vėžlys nežinojo. Tad nusprendė pasinaudoti 
abiem iš karto. O katinas, žinoma, ištarė trečiąjį burtą ir vėžlį 
nugalėjo. 

Nuo tos dienos vėžlys laikosi atokiau nuo katino, aišku, ir nuo 
kovos aikštelės. 

Nesipešk su draugu, net jeigu tariesi žinąs visas jo paslaptis. 


APIE LEOPARDĄ IR DYGLIUOTĮ 


Labai labai seniai, kai viskas dar tik buvo prasidėję, žvėrių 
šalyje gyveno dygliuotis. Tas dygliuotis draugavo su leopardu 
ir padėdavo jam išsipainioti iš įvairių smulkių kebeknių. Atsidū- 
ręs keblioj padėty, leopardas visuomet šaukdavosi jį pagalbon. 
O taip atsitikdavo gana dažnai. 

Dygliuotis su savo šeima gyveno sau tyliai ramiai. 

Leopardas buvo įsikūręs miške, o dygliuotis aukštoje žolėje 
kaimo pakrašty. Jis retai nukakdavo į mišką. O leopardas dažnai 
šlaistydavosi aplink kaimą. 

Kartą kaimo gyventojai ėmė valyti naujus degimus pasė- 

liams — jų turima žemė jau buvo nulaisinta. Jie iškirto tankų po- 
miškį ir padegė. Ugnis apėmė aukštos žolės atvašyną. 

Dygliuočiui pavyko išgelbėti pačią ir tris vaikus, bet jo namai 
sudegė. Nuo baisaus gaisro dygliuotis su šeima pabėgo į mišką. 
Atsikvėpė, tik nusigavę iki žalių brūzgynų. Ir čia dygliuotis prisi- 
minė leopardą. Prisiminė, kiek sykių padėjo leopardui nelaimėje. 
Tad nusprendė paprašyti leopardo, kad juos priglaustų, kol pa- 
sistatys naujus namus. 

Dygliuotis pasišaukė vyriausiąjį sūnų ir liepė jam nubėgti 
pas leopardą ir pasakyti, kokia juos ištiko nelaimė. Dar liepė 
paklausti, ar leopardas jiems neduotų pastogės ir maisto. 

Jaunasis dygliuotis nuėjo pas leopardą, papasakojo apie jų 
vargus ir paprašė prieglaudos bei maisto. 

O reikia pasakyti, kad leopardo būta pavojingo ir nedoro 
žvėries. Jis tik apsimetė, kad draugauja su dygliuočiu, nes 
norėjo naudotis jo paslaugomis bei pagalba. 

Leopardas nusprendė taip: „Dabar iš dygliuočio menka nauda. 
Kam man jo bereikia?“ Todėl šiurkščiai atsakė: „Ateik. paėsk, 
paskui tave suėsiu.“ 

„Štai ir gaus dygliuotis su šeimyna amžiną prieglaudą“, — 
pagalvojo leopardas. 

Jaunasis dygliuotis tą baisią žinią parnešė tėvui. Dabar tėvas 
suprato, koks nedėkingas tas leopardas. Kokia čia begali būti 
draugystė! Nuo šiolei dygliuočiams teks gintis nuo leopardų, o 
ne draugauti su jais. 

Tuo tarpu leopardas nuslinko paskui jaunąjį dygliuotį. Jis 
puikiai suprato, jog dygliuočiai patys neis pas jį, kad juos 
suėstų. Pritykinęs pamatė, jog dygliuočiai išeina. Leopardas 
šoko jų vytis. Dygliuočiams veik nebeliko vilties išsigelbėti. 
Leopardas juos keliais šuoliais būtų pavijęs. 

Bet, dygliuočio laimė, čia pat pasitaikė apleistas termitynas. 
Dygliuotis užmatė siaurą angą, greit suvarė vidun savo šeimyną, 
o paskui įbėgo ir pats. Paspruko leopardui visai iš panosės ir išsi- 
gelbėjo. 

Dygliuočiui labai patiko naujieji namai, kuriuose atsidūrė, 
gelbėdamasis nuo leopardo. Jis taip ir liko tenai gyventi. Nuo 
to laiko dygliuočiai labai pamėgo olas ir senus termitynus. 

O su leopardais jie nebenori turėti jokių reikalų. 

SRAIGE IR LEOPARDAS 


Žvėrių šalyje gyveno leopardas ir turėjo penkis vaikus. Žvėrys 
nemėgo jo už suktybes. 

Vėžlys, kuris kirpdavo ir šukuodavo visus žvėris, kartą pa- 
klausė leopardo, ar jis nenorėtų apkirpti savo vaikų. 

— Argi tu vertas kirpti mano vaikus, — suurzgė leopardas. 
— Apkirpk juos, bet pirma privalai mane apkirpti. Aš tau ne- 
mokėsiu. Tu ir taip išgarsėsi, jeigu mes leisimės kerpami. 
Žiūrėk, gerai apkirpk, antraip pasigailėsi. 

— Aš sutinku. Tu teisybę sakai, leoparde! Tikrai, tu darai 
man didelę garbę. Aš kirpsiu tave aukštam medy. Tai nustebs 
žvėrys, pamatę tave be gaurų. 

— Gerai, — sutiko leopardas. 

Jis įsilipo į medį ir išsitiesė ant šakos. Vėžlys pamažu užsi- 
kabarojo jam paskui. Leopardas nusižiovavo, mostelėjo uodega, 
užsimerkė ir liepė vėžliui greičiau pradėti. Vėžlys dėjosi besi- 
rengiąs leopardą kirpti, o iš tikrųjų kuo tvirčiau raišiojo prie 
šakų jo plaukus. Paskui tyčia numetė žemyn savo žirkles ir nusi- 
leido iš medžio jų paimti. Vėžlys susirado žirkles ir sušaukė visus 
leopardo vaikus pažiūrėti, kaip jis kirps jų tėvą. O kai tie subėgo, 
vėžlys pasigavęs juos apmušė tėvo akyse. 

Leopardas, išgirdęs jų kauksmą, suriaumojo iš pykčio. Tuoj 
jis parodys tam vėžliui! Jau buvo bešokąs žemyn, bet neįstengė 
nė pajudėti. Juk vėžlys tvirtai jį buvo pririšęs prie medžio 
šakų! Persigandę leopardo vaikai nukūrė į mišką. 

Netrukus visi žvėrys sužinojo, kas nutiko leopardui, ir 
atbėgo iš jo pasijuokti. Nors ir labai prašė leopardas, kad jį pa- 
leistų, nė vienas nesutiko. Žvėrys žinojo, koks jis klastingas 
ir piktas. 

Dvi ilgas dienas leopardas išbuvo medyje visiems žvėrims 
ant juoko. Jis baisiai išalko. 

Antros dienos pavakare leopardas užmatė sraigę. Ji šliaužė 
šaka. Leopardas ėmė sraigės prašyti: „Paleisk mane į laisvę.“ Jis 
prižadėjo jai viską, ko tik ji panorėtų. Sraigė sutiko jam pa- 
gelbėti, bet leopardas turėjo duoti jai žodį, kad atrištas paliks 
ją gyvą. Leopardas prisiekė. Sraigė ėmėsi darbo ir vieną po 
kito atraišiojo visus leopardo gaurus. 

Kai tik leopardas pasijuto laisvas, garsiai užriaumojo ir šoko 
iš medžio. 

— O dabar, drauguže, — pasakė jis sraigei, — aš juos visus 
taip pamokysiu, kad, kol gyvi, atsimins mano pamoką ir niekad 

daugiau nebedrįs įžeidinėti leopardo. Žudysiu visus, ką pano- 
rėjęs, o tave pačią pirmąją. 

— Bet juk tu žadėjai manęs nežudyti! — pravirko sraigė. 

— Leopardas niekad nevykdo savo pažadų, — suurzgė jis. — 
Tu, sraige, per vėlai tą sužinojai. Tuoj vėl įlipsiu į medį, ir tu 
mirsi, 

Sraigė ėmė balsu melsti saulės dievą Olodžą, kad išgelbėtų 
jai gyvybę. Dievas išgirdo jos maldą ir užtemdė saulę. Aplink 
pasidarė tamsu, ir sraigė pasislėpė. 

Nuo to laiko leopardai niekad neduoda kirpti savo gaurų. Jie 
bastosi po krūmus ir stengiasi atkeršyti už kitados padarytą 
įžeidimą. 


VIŠTA IR VANAGAS 


Sykį gyveno višta, kuri visą laiką drebėjo dėl savo viščiukų. 
Vos ji su vaikais išlįsdavo iš krūmų pasiieškoti lesalo, juos tuoj 
užpuldavo gyvatės ar lapės. Nors ir labai budriai sekė višta 
savo priešus, jie veik visada nugvelbdavo keletą viščiukų. 

Ir štai kartą, nuolatinės baimės iškamuota, višta nusprendė eiti 
pagalbos pas vanagą, kuris, jos nuomone, buvo labai išmintingas 
ir žinojo daug burtų. 

Kai višta iškudakino vanagui savo prašymą, tas atsakė, kad 
mielai padovanosiąs jai vieną savo burtą. Bet už tai ji turėsianti 
atiduoti jam iš kiekvienos dešimties po du viščiukus. Višta sutiko, 
o viena sau sumetė, jog, šiaip ar taip, geriau netekti dviejų iš 
dešimties, negu prarasti visus. 

Praėjo kiek laiko, ir višta išperėjo dvidešimt viščiukų. Ir 
dabar ji buvo laiminga, nes pamatė, kad gali eiti su jais kur tik 
nori — nei gyvatės, nei lapės daugiau jų nepuola. Nuo šiol 
višta su viščiukais vargo neturėjo. 

Taip buvo su antra ir trečia vada. Viščiukai gyveno taip 
pat ramiai, kaip ir pirmieji. 

Dabar višta turėjo šešiasdešimt viščiukų ir labai didžiavosi 
savo šeima. Tačiau vieną dalyką ji visai pamiršo — pamiršo 
savo pažadą atiduoti vanagui iš kiekvienos dešimties po du 
viščiukus. O vanagas savo ruožtu sužinojo, kad vištos šeima jau 
labai didelė, ir atskrido priminti sutarties ir pareikalauti savo 
dalies. 

Višta nebesitvėrė pykčiu. Žodžių nesirinko, rado ką pasakyti 
vanagui: neregės jisai jos dvylikos viščiukų. Vanagas, žinoma, 

irgi labai supyko. Nuskrido pas dievą Orišą ir pasiskundė višta. 
Ir Oriša leido jam pačiam pasigauti viščiuką, kuris tik paklius 
į nagus, kol atsiims visus dvylika. 

Bet vanagas negalėjo nusinešti dvylikos viščiukų iš karto. 
Lyg akmuo krisdamas žemėn, jis gaudė ir nešiojo vieną viščiuką 
po kito. 

Dar ir šiandien vanagas panorėjęs atskrenda ir nusineša 
kokį viščiuką. 

Vargas tam, kas netesi savo pažadų. 


DRAMBLYS IR GAIDYS 


Kartą žvėrių šalyje susiginčijo dramblys su gaidžiu. Jau seniai 
dramblį visi laikė stipriausiu, ir jis pats tai žinojo. Ir todėl dram- 
blys labai nustebo, kai visų žvėrių sambūry staiga pašoko gaidys 
ir ėmė šaukti: 

— Tu manai, kad jei esi toks didžiulis gremėzdas, tai tu ir 
stipriausias?! Esi storas ir nerangus! Tu net nežinai, kur dėti 
dievų duotą jėgą. 

— Jeigu aš nesu pats stipriausias, — atsakė dramblys, — tai 
gal tu man pasakysi, kas stipresnis? Norėčiau žinoti, kas už 
mane didesnis. Man dar nepasitaikė tokio sutikti, 

— Aš nesakau, kas didesnis, — atšovė gaidys. — Aš sakau, kas 
stipresnis. Ko vertas ūgis be jėgos? 

— Tu sakai teisybę, drauguži, — pasakė dramblys. — Bet 
nepasakai, kas gi už visus stipriausias. 

— Aš! — riktelėjo gaidys. 

Šis atsakas nepatiko visiems. Vieni žvėrys nusišaipė iš pagy- 
rūno gaidžio, kiti ant jo supyko. Tik dramblys liko ramus. Kai 
visuotinis susijaudinimas nuslūgo, jis lėtai pakilo, oriai mostelėjo 
straubliu ir pasakė: 

— Gaidy, pažiūrėk į mane atidžiai. Prieš tave miško karalius. 
Aš iš visų stipriausias ir didžiausias. Kai einu, praminu taką. Visi 
gali juo sekti, kur aš nuėjau. Brendu per didžiausius miško tan- 
kumynus, ir niekas nepastoja man kelio. Savo straubliu galiu su 
šaknimis išrauti net palmę. Kas gi kitas geba tai padaryti?t — 
sutrimitavo dramblys. — Tegul atsako, jei nori. 

Žvėrys ilgai plojo drambliui, kai jis atsisėdo. 

Tada pakilo gaidys. 

— Kokia nauda iš tavo jėgos? Visi žvėrys be garso skverbiasi 
per tankumynus. Jie nepalieka jokio pėdsako ir tyliai prisėlina 

prie savo grobio. Kas iš to, kad tu laužai medžius? Aš iš visų galin- 
giausias, — šnekėjo toliau gaidys. — Tai aš prižadinu žmones 
iš kiečiausio miego. Aš gebu daryti visokius stebuklus. Panorėjęs 
net iš numirusių prikeliu. Aš — dievas, kuris savo skardžiu balsu 
prikelia žemei saulę. Aš — šviesos sergėtojas, štai kas aš! 

Po šių žodžių visi nutilo. 

Pagaliau prašneko vėžlys: 

— Tegul jie pasivaržo tarpusavyje ir išmėgina jėgas, tada mes 
nuspręsim, kuris iš jų stipresnis, — pasakė jis. 

Šie žodžiai visiems patiko. Dramblys su gaidžiu irgi jiems 
pritarė. Pasižadėjo susitikti po kelių dienų. Visi žvėrys susirinko 
į Mišką pažiūrėti, kaip rungsis dramblys su gaidžiu. 

Pirmasis pradėjo dramblys. Žvėrių taryba išrinko didelį 
tankaus miško plotą. Dramblys baisiai kriokdamas puolė tenai. Į 
orą pakilo dulkių tumulai. Poškėjo lūždami medžiai. Tačiau šioje 
vietoje buvo begalės smulkių vabzdžių ir jie dramblį lipte ap- 
lipo. Jie išsigando, kad braudamasis per brūzgynus, dramblys juos 
sutraiškys. Vabzdžių buvo tokia gausybė, kad dramblys vos be- 
galėjo judėti. Per debesis dulkių jis pats vabzdžių nematė. Paga- 
liau išsikamavęs apsunkęs dramblys krito ant žemės ir užmigo. 

Gaidys visą laiką sekė dramblį. Kai jis pamatė, kad varžovas 
užmigo, šoko ant jo ir ėmė kapnoti vabzdžius. Vienus jis sulesė, 
o kiti pasiskubino grįžti į savo sugriautus namus. Pagaliau 
gaidys visai nuvalė dramblio odą. Niekad dramblys nebuvo toks 
švarus kaip dabar. Kai jis pakirdo iš miego, pamatė, kad aplink 
susibūrę žvėrys juokiasi iš jo. Jam ant nugaros stovėjo gaidys. 
Dramblys greit atsistojo ir pajuto, kad jam labai lengva, o jo 
oda visa gaidžio sukapota. Dramblys labai nusigando. Jam 
pasirodė, kad gaidys jį gyvą nori sulesti. Trimituodamas iš 
baimės, jis šoko į mišką. Dramblys šaukė neliksiąs čionai, kad 
jį surytų gaidys, ir daugiau nestosiąs į rungtynes, kur nesilaiko- 
ma jokių taisyklių. 

Taip baigėsi dramblio ir gaidžio jėgų išmėginimas. Nuo to 
laiko dramblys apsigyveno miško tankmėje, toliau nuo gaidžio 
riksmo. O gaidžio žvėrys vis dėlto nepagarsino pačiu stipriausiu. 
Bet dėl to jis nė kiek nepasidarė tylesnis. Dar ir dabar visi gaidžiai 
įsivaizduoja esantys labai svarbūs ir stiprūs. 

KIN-KIN IR KATĖ 


Kin-Kin buvo mažiausia miško paukštė. Buvo mažytė, o labai 
didžia nešėsi. Todėl jos nemėgo nei žvėrys, nei paukščiai. 

Kin-Kin šitai žinojo, bet jai buvo vis tiek. Ji gyveno, kaip 
išmanė, ir buvo patenkinta. 

Laukinės katės žvėrys irgi nemėgo. Ji niekad neateidavo į 
žvėrių sambūrius ir visada medžiodavo viena. 

Gal jūs manot, kad juodvi buvo geros draugės — katė ir 
Kin-Kin? Anaiptol. Abi tiesiog nekentė viena kitos, ypač jeigu 
pasitaikydavo medžioti toj pačioj vietoj. 

Tais laikais žvėrių karalius labai draugavo su paukščių kara- 
lium. Jis panūdo apdovanoti paukščių karalių ir nusprendė nu- 
valyti žemės jo pasėliams. Karalius liepė žvėrims stoti prie darbo, 
Oo paukščiai suskrido jiems talkinti. Katė dirbti nėjo, Kin-Kin irgi. 
Jos niekas nė neprašė. 

Žvėrys ir paukščiai drauge nuvalė batatams ir kukurūzams 
didelį sklypą. Kin-Kin tupėjo medyje ir viską matė. Dirbti ji 
tingėjo, bet užsigavo, kad jos niekas nepaprašė. Todėl kai visi 
išsiskirstė, ji miško karaliui paulbėjo giesmelę: 


O valdove, pažiūrėk, ką padarė žvėrys ir paukščiai, 
Tavo medžius išrovė, žemę nuvalė. 

Tavo žemę užgrobė žvėrių karalius. 

Susigrąžink, ką praradai. 

Tegu! žemėj tavoj vėl želia žolės. 


Vos tik Kin-Kin baigė ulbėti, viskas vėl pasidarė kaip buvo. 
Kitą dieną žvėrių karalius atėjo į skynimą ir pamatė, kad jis vėl 
apžėlęs žole ir krūmais. Žvėrys ir paukščiai vėl pradėjo darbą 
iš pradžių. Baigę išsiskirstė, o paskui atskrido Kin-Kin, paulbėjo 
tą pačią giesmelę, ir vėl viskas nuėjo niekais, skynimas vėl ap- 
žėlė žolėm. Taip nutiko ir trečią kartą. 

„Čia turbūt Kin-Kin darbas“, — pagalvojo katė. Bet niekam 
nieko nepasakė. O viena sau net džiaugėsi. Žvėrys ir paukščiai 
dabar nusprendė saugoti skynimą ir susekti nusikaltėlį. Pirmąjį 
sargybuoti išrinko leopardą. Diena pasitaikė karšta. Leopardas 
pavargo nuo kaitros ir užmigo. Ir Kin-Kin vėl paulbėjo miško 
karaliui savo giesmelę. Kai leopardas pakirdo iš sapno, vargais 
negalais išsipainiojo iš tankių brūzgynų. Ir vėl niekas nieko nesu- 
žinojo. Žvėrių karalius labai norėjo sučiupti kaltininką, bet 
nesumojo, kaip. Kin-Kin buvo mitri ir kantri. Niekas negalėjo 
jos nutverti. Tik viena katė žinojo, jog kalta Kin-Kin. Ji nuėjo 

pas žvėrių karalių ir pasiprašė saugoti sklypą. Karalius nustebo, 
bet leido. Katė buvo gudri. Ji nesakė karaliui, kieno čia pikti 
pokštai. Nubėgo į mišką ir ėmė ieškoti Kin-Kin. Pagaliau ją 
pamatė. Kin-Kin tupėjo ant šakos pasislėpus tarp lapų ir kantriai 
laukė, kol žvėrys -ir paukščiai baigs savo darbą. Visi išsiskirstė, 
ir Kin-Kin vėl buvo beužgiedanti, tačiau nespėjo. Katė čiupo ją 
ir suėdė. 

Šį kartą krūmai ir piktžolės jau neišaugo. Kai žvėrys vėl 
atėjo į skynimą, viską rado kaip buvo palikę. Jie nudžiugo, pa- 
sišaukė katę ir paklausė, kas gi tas kenkėjas. 

— Aš suėdžiau kaltininką, štai ir viskas, — atsakė katė. 

Ji matė, kad visi nori žinoti, kas jis toks, bet nesakė. O 
pati pagalvojo: „Gal ir man kada nors pravers Kin-Kin giesmė.“ 

Žvėrių karalius supyko ant katės už jos užsispyrimą. Leopar- 
das ir kiti žvėrys taip pat kaupė pyktį ant jos. Jiems buvo ap- 
maudu, kad jie prastai saugojo skynimą, o katė gerai. Galų 
gale leopardas nuėjo pas žvėrių karalių ir tarė: 

— Aš netikiu katės pasakom. Ji nesako, ką suėdusi. Katė 
ilgai yra buvusi burtininkė. Tai jos burtai leido niekais mū- 
sų darbą. O dabar dedasi geradare. Nori, kad tu ja tikėtum. 
Nieko ji nesuėdė. Ji pati piktadarė ir dar melagė. 

Žvėrys palaikė leopardą. Katės niekas nemėgo. 

— Užmuškit ją, užmuškit! — suriko jie. 

Katė žiūri, kad visi prieš ją nusistatę. Dabar niekas nebepa- 
tikėtų, jeigu ji ir papasakotų apie Kin-Kin. Ji tik gailėjosi, kad 
suėdė visą Kin-Kin. Reikėjo palikti nors gabalėlį ir parodyti 
žvėrims. Bet buvo jau per vėlu. Ką daryti? Katė pabėgo į miestą. 
Praėjo daug laiko, kol ji vėl sugrįžo į mišką. 


MIŠKO KARALIAUS LAIDOTUVĖS 


Jūs tikriausiai atsimenat, kaip žuvo Kin-Kin, o katė pabėgo 
į miestą. O štai kas buvo paskui. 

Tarp žvėrių ir paukščių nusistojo ilga taika. Miško karalius 
atidavė žemę žvėrių karaliui. Paukščiai ir žvėrys vaikščiojo po 
dovanotąją žemę ir medžiojo sau į valias. 

Bet vieną dieną miško karalius numirė. Žvėrys sušaukė 
didžiąją tarybą ir nusprendė surengti jam prašmatnias laidotu- 
ves. Juk jis buvo toks geras. Žvėrys ilgai suko galvas, kaip tai 
padaryti. Pagaliau sugalvojo. Padirbdins didelį būgną ir muš jį 
per visą laidotuvių laiką. Prasidėjo ruoša. Kažkas pasiūlė mesti 

burtus, kurį paaukoti. Aukos oda turėjo aptraukti būgną. 

Arklys sugalvojo dar geriau. Miško karalius buvo geras 
visiems. Tad tegul visi duoda po gabalėlį savo ausies. Miesto 
siuvėjas susiūs visus gabalėlius draugėn, ir tada aptrauksią 
būgną. 

Taip ir padarė. 

Elirė, pati mažiausia žiurkė, irgi atidavė savo dalį, bet žvėrys 
iš jos tik pasijuokė ir to mažučio gabalėlio nepriėmė. O juk Elirė 
buvo atnešusi kone pusę savo ausies. Ji supyko, įsižeidė ir nuėjo 
sau. 

Kai visi gabalėliai buvo surinkti, staiga pasirodė katė. Nuo 
to laiko, kai ji suėdė Kin-Kin, niekas nebuvo jos matęs. Katė 
pasakė, kad nori atsisveikinti su miško karalium. Niekas nedrįso 
jai drausti, nors-.katės kaip ir pirma visi nemėgo. Ją pažadėjo pri- 
imti į laidotuves, jeigu ji atves iš miesto siuvėją. Rytojaus dieną 
katė sugrįžo ir atvedė siuvėją. Jis susiuvo visus ausų gabalėlius 
(pati katė nedavė būgnui nė lopinėlio savo ausies). Kai siuvėjas 
viską susiuvo, katė atvedė iš miesto būgnų meistrą. Jis užtraukė 
kailį ant būgno, ir viskas buvo baigta. 

O tuo tarpu Elirė kreipėsi į dievus. Ji buvo labai užsigavusi 
ant žvėrių ir norėjo jiems atkeršyti. Dievai prižadėjo jai žvėris 
nubausti. Elirė padėkojo dievams ir pasakė nenorinti jų visų 
trukdyti. Tegul padedąs tik būgnų dievas Ajanas. Ajanas sutiko. 
Elirė pasakė jam, ko norinti. 

Prasidėjo laidotuvės. Visi žvėrys susirinko aplink būgną, 
bet būgnas tylėjo. Visi labai nustebo. Jie iš visų jėgų mušė 
būgną, bet nebuvo nė garso. Žvėrys mušė būgną visi iš eilės, bet 
vis tiek neišgavo nė garso. Tada jie metė būgną ir tęsė laido- 
tuves be jo. Bet jiems buvo labai apmaudu, kad jų išmonė nenu- 
sisekė. 

O Elirė pasislėpė čia pat krūmuose. Kai visi nuėjo, ji išlindo 
ir pasišaukė Ajaną. Šis pagelbėjo jai, ir būgnas sudundėjo. Žvėrys 
išgirdo tratant būgną ir sugrįžo. Pamačiusi juos grįžtant, Elirė 
vėl pasislėpė. Vėl žvėrys ėmė mušti būgną. Būgnas tylėjo. Taip 
kartojosi kelis kartus: kai žvėrys nueidavo, pasigirsdavo būgnas, 
kai sugrįždavo — būgnas tylėdavo. 

Tada žvėrys paliko prie būgno sargą pažiūrėti, kas bus. Kol 
sargas sekė, būgnas tylėjo. Vos tik jis nusisukdavo į kitą pusę, 
būgnas imdavo būbsėti. 

„O juk laidotuvėse nėra Elirės, — pagalvojo katė. — Kažin 
ar ne jinai čia tuos pokštus krečia. ' 

Kitą sykį būgno saugoti paliko katę. Ji tyliai ir atsargiai 

nusėlino prie būgno, atsigulė ir ėmė laukti. Kai aplinkui viskas 
nutilo, pasirodė Elirė. Ji pamatė katę ir spruko į krūmus. Bet 
katė buvo vikresnė. Ji sugavo Elirę, nugalavo ir suėdė. Mažo- 
sios žiurkės neliko nė kvapo. | 

Kai laidotuvės baigėsi, visi žvėrys sugrįžo prie būgno. 

— Kas atsitiko? — paklausė jie katės. 

— Aš suėdžiau būgnininką, — atsakė katė. 

— O kas buvo tas būgnininkas? — suriko žvėrys. 

Bet katė tupėjo tylėdama. Ji nenorėjo sakyti. Žvėrys vėl ėmė 
mušti būgną, ir vėl neišgavo iš jo nė garso. 

Katė pasakė: 

— Būgnininko nebėra, ir būgnas niekad daugiau nedundės. 

Leopardas suriaumojo: 

— Aš seniai jums sakiau, kad toji katė — melagė. Ji, matyt, 
žino kokius burtus. Dabar ji meluoja, kad kažkas mušė būgną. 
Bet kas? Kaip ir aną sykį, ji nesako, kas čia buvo. 

— Jai ne vieta gyventi žvėrių šalyje! Išvykim ją atgal pas 
žmones! — suriko visi. 

Katė purkštelėjo, šoko iš žvėrių rato ir parkūrė į miestą. 

Nuo to laiko katė gyvena žmonių būstuose. Kai pasigauna, 
ėda paukščius ir peles. O visi kiti žvėrys arba gena ją šalin, 
arba nekreipia į ją dėmesio. Jos draugai — žmonės. Bet net jie 
katę laiko slapuke ir gudreiva. 

O kas gi nutiko būgnui? Jis taip niekad daugiau ir neprabilo. 
Po miško karaliaus laidotuvių jį sugraužė termitai. 


JAUTIS IR MUSĖ 


Tai atsitiko labai seniai. Žvėrių šalyje siautė baisus badas. Visi 
krito kaip lapai. Batatų derlius pragaišo, žemės riešutai išdžiūvo, 
bananai neužderėjo. Net pipirai ir okra neužaugo. Žolė išdegė, 
ir javai nesubrandino varpų. 

Plėšrūnai žvėrys irgi badavo: gyvuliai buvo tokie liesi, 
kad nė nevertėjo jų ėsti. Visi suprato, reikia ko nors griebtis, 
kitaip visi žus iš bado. 

Karalius liūtas sušaukė visus žvėris, paukščius, žuvis, 
vabzdžius pasitarti, kaip gyventi toliau. Buvo aišku, kad dievai 
ant jų užsirūstino, todėl reikia ką nors paaukoti. Reikia .-per- 
maldauti dievus, išgelbėti šalį nuo bado — štai ką reikia 
daryti. Bet išrinkti auką buvo labai sunku. Nė vienas 

nenorėjo ja būti. Žvėrių karalius liepė traukti burtus. Burtą 
ištraukė dramblys, jis ir buvo paaukotas. 

Mėsos buvo tiek daug, kad pasidarė gaila palikti ją atvašyne. 
Žvėrys norėjo išrinkti mėsininką — tegu išdalija dramblieną 
puotai. Bet tai padaryti irgi nebuvo lengva. Visi norėjo būti mėsi- 
ninkais. 

Ir vėl liūtas liepė ginčą išspręsti burtais. Vyriausiuoju mėsinin- 
ku buvo išrinktas jautis. Jautis ėmė dalyti mėsą visiems žvėrims, 
paukščiams, žuvims, vabzdžiams. Kol vyko dalybos, musė labai 
bijojo, kad jos neužmirštų. Ji labai prašė savo dalies. Bet jautis 
nemėgo musės, todėl pasakė: 

— Visą laiką žiūrėk man į akis, ir aš tavęs neužmiršiu. 

Ir musė žiūrėjo jaučiui į akis tol, kol tas išdalijo visą mėsą. 
Musei neliko nė trupučiuko. 

— O kurgi mano dalis? — suzyzė ji. 

Bet jautis dabar dar labiau supyko ant musės. Jis net neslėpė 
savo pykčio, tik žiūrėjo į ją ir švaistėsi uodega. Paskui tarė: 

— Drauguže, tavo dalies čia nėra. Nieko nepadarysi. Jei 
nori, gali toliau žiūrėti man į akis. 

— Tegu taip ir būna. Nuo šiolei aš ir mano palikuonys visada 
žiūrėsim tau ir tavo palikuonims į akis. 

Ji įvykdė savo grasinimą. Štai kodėl musės kamuoja galvijus, 
o galvijai nekenčia musių. 

Net ir silpnas gali atkeršyti stipruoliui ir galiūnui. 


AUKA OLOBUNUI 


Senų senovėje gyveno pasauly varlė. Ji mokėjo vieną galingą 
užkeikimą. Sykį ji nuėjo į turgų, pasislėpė po medžiu ir užtraukė: 


Gražūs gražūs riešutėliai, 

Jų priraškė kaime, 

O čionai į turgų 

Atnešė juos valgyt. 

Taip, juos atnešė man valgyt. 
Atėjau į turgų, tarsiu užkeikimą, 
Išlakstys jų pardavėjai, 
-Riešutėlius valgysiu. 


Vos ji užtraukė dainelę, visi pametė savo prekes ir išlakstė. 

Žmonės negalėjo atsispirti jos užkeikimui. Varlė pasiėmė iš tur- 
gaus, ko tik norėjo, ir iškeliavo. Ji dažnai taip darydavo, ir visada 
jai pasisekdavo. Prekyba visai sužlugo, ir miestiečiams dėl to teko 
vargti. Visaip jie bandė gudruolės varlės atsikratyti! Siuntė pa- 
šaukti didžių karių, bet kariai negalėjo varlės nukauti. Paskui 
pašaukė didžius medžiotojus, bet ir tie varlės nesugavo. Paskui 
į kovą stojo burtininkai. Bet jų burtai nebuvo tokie galingi, 
kaip varlės užkeikimas. 

Ir štai sykį, kai visi jau buvo netekę vilties, į miestą atkeliavo 
vienas senukas. 

— Aš sugausiu varlę, — pažadėjo jis. 

Senukas iš medžio išdrožė žmogutį su puodu rankose. Į 
puodą senukas pridėjo žemės riešutų. Medinį žmogutį jis nu- 
nešė ir pastatė turgaus vidury. Paskui paėmė dervos ir aptepė 
ja Žmogutį drauge su puodu ir visais riešutais. 

Atėjo turgun varlė ir vėl užtraukė savo dainelę. Visi žmonės 
kaip visada išlakstė, pabėgo ir senukas. Varlė liko viena. Ji nu- 
liuoksėjo per tuščią turgų, imdama viską, ko užsimanius. Staiga 
pamatė medinį žmogutį. Tai bent naujiena, ir varlę pagavo 
smalsumas. Ji atšokavo, nusilenkė ir mandagiai, bet kiek pašaipiai 
tarė: 

— Laba diena, pone. 

Atsako nebuvo. 

— Ką, tu šnekėt nemoki? — paklausė varlė. 

Vėl tyla. Tada varlė nusisuko nuo medinio žmogučio. Ji norėjo 
sužinoti, kas yra puode, kurį savo medinėmis rankomis laiko 
žmogutis. Varlė pasistojo ant užpakalinių kojų, apkabino puodą 
priekinėmis ir pažvelgė į vidų. Ir staiga pajuto, kad priekinės jos 
kojos tvirtai prilipusios prie puodo. Ji norėjo atsiplėšti ir 
atsispyrė į puodą užpakalinėmis, bet šios irgi prilipo prie puodo. 
Tai buvo liūdnas ir juokingas vaizdas. Taip varlė ir gulėjo išsis- 
kėtusi ant puodo, kol sugrįžo žmonės ir ją užmušė. 

Varlės mėsą paaukojo Olobunui. Taip liepė senukas. Jis su- 
taisė kažkokį skystį, supylė į puodą ir sudėjo ten varlės kaulus 
su mėsa. Viską baigęs, pasišaukė driežą, liepė jam užsikelti puodą 
ant galvos ir nunešti Olobunui. Taip ir pasibaigė turgininkų nema- 
lonumai. Varlės niekad daugiau jų neerzino su savo užkeikimais. 

O nelaimingajam driežui nuo tos dienos prasidėjo visi 
vargai. Nešdamas ant galvos puodą Olobunui, netyčia nuliejo 
truputį skysčio. Driežas jo lyžtelėjo. Skystis buvo saldus kaip 
medus ir patiko driežui. Apsidairęs, ar niekas nemato, driežas 
pastatė puodą ant žemės, išsitraukė varlės kaulą, pavilgė į 

saldųjį skystį ir ėmė čiulpti. Kaulas išslydo ir įstrigo jam gerklėje. 
Driežas iš kailio nėrėsi, norėdamas jį ištraukti arba nugrūsti 
gilyn, bet nieko jam neišėjo: kaulas buvo tvirtai įstrigęs ir liko 
gerklėje visam laikui. Štai kodėl ir dabar driežas vis trūkčioja 
galvą. Juk Olobunas jam iki šiol nedovanojo už išniekintą auką. 


ONIJEJĖ IR KARALIAUS OLU 
DOTUNO DUKTĖ 


Senų senovėje, kai mūsų protėviai atkeliavo į jorubų šalį, 
gyveno karalius, vardu Olu Dotunas. Karalius turėjo labai gražią 
dukterį. Daugiau vaikų nesusilaukė. Todėl, kai atėjo metas dukrai 
tekėti, karalius niekaip negalėjo nuspręsti, už ko ją išleisti. Daug 
jaunikaičių jai piršosi, bet karalius visiems atsakydavo. Norė- 
damas atsikratyti daugybės jaunikių, karalius pusiau juokais, 
pusiau rimtai pažadėjo atiduoti dukterį ir pusę karalystės tam, 
kuris sugaus žvėrį su šimtu penkiasdešimt dviem uodegom. 

Nustebę klausėsi medžiotojai karaliaus žodžių. Bet vienas 
jų, vardu Onijejė, kuris garsėjo kaip geriausias šalies medžiotojas, 
nusprendė tokį žvėrį surasti. 

Pirmiausia jis nuėjo pas Ifės žynį ir paprašė jo sužinoti, ar 
tokių žvėrių iš viso būna. Žynys už nedidelį užmokestį prižadėjo 
paklausti savo orakulo. Po trijų dienų Ifės žynys vėl pasišaukė 
medžiotoją. 

— Taip, — pasakė senukas, — tokių žvėrių esama, bet dabar 
visam pasauly liko tik vienas. Orakulas man pasakė, kad žvėris 
gyvenąs toli, ant plynojo kalno, bet kur tas kalnas, aš nežinau. Nu- 
kakti tenai galima tik per sapną. Jeigu tu kada nors susapnuosi 
tą Žvėrį, atsibudęs sudėk dievams auką. Daugiau aš nieko negaliu 
tau pasakyti, mano sūnau. 

Onijejė padėkojo senajam žyniui ir išėjo. Ilgai medžiotojas 
suko galvą, kaip nusigauti iki plynojo kalno, kur gyvena žvėris 
su šimtu penkiasdešimt dviem uodegom. Galų gale sugalvojo. 

Visiems savo draugams ir kitiems medžiotojams pasisakė iš- 
keliaująs į tolimus kraštus ir grįšiąs tik po poros mėnesių. Pa- 
siėmė lanką, strėlių ir medžioklės amuletą. 

Keliavo jis keletą dienų, kol priėjo kraštą, kur gyveno gau- 
sybė Žvėrių. 

Onijejė susirado laukymę, kur dažnai rinkdavosi žvėrys, 
atsigulė ant žemės, po galva pasikišo strėlinę, po kojcmis pasi- 
truko lanką ir apsimetė miręs. 

Onijejė gulėjo tyliai, nė nekrustelėdamas, ir klausėsi garsų. 
Jis buvo prityręs medžiotojas ir puikiai girdėjo, kur kas nors sė- 
lina, o kur tik vėjas krūmuose šnara. Staiga jis išgirdo kažką 
krutant. Netikėtai prie jo atbėgo maža lauko pelytė. Ji ilgai 
spoksojo į Onijeję, o paskui įsidrąsinusi pribėgo arčiau. Onijejė 
gulėjo užsimerkęs. 

Lauko pelė buvo daug girdėjusi apie Onijeję ir žinojo, koks 
jis mMitrus medžiotojas. Jį gerai pažinojo visi miško žvėrys ir, 
pamatę kur netoliese medžiojantį, tuoj perspėdavo viens kitą. 
Jie pažindavo Onijeję iš amuleto. 

Lauko pelė ėmė cypsėti ir šaukti kitus žvėris, kad ateitų pa- 
žiūrėti mirusio Onijejės. 

Kas galėjo pagalvoti! Mirė Onijejė, didžiausias iš visų me- 
džiotojų! Miškas atgaus taiką ir ramybę. 

Pirmosios pelę išgirdo beždžionės, o garsus jų plepėjimas 
greitai išjudino ir kitus žvėris. Vienas po kito jie nuskubėjo į 
laukymę. Visi susirinkę džiaugėsi ir linksminosi. Paukščiai ir 
vabzdžiai irgi šventė. Sugrįžę namo, jie persakė malonią žinią 
savo pažįstamiems ir vadino visus eiti pažiūrėti mirusio Onijejės. 

Žvėris, kuris turėjo šimtą penkiasdešimt dvi uodegas, šią 
naujieną išgirdo iš paukščių, kurie linksmai klegėdami skrido 
pro plynąjį kalną. Jis šūktelėjo vieną paukštį ir paklausė, ar 
tai tiesa. 
žvėrys susirinkę laukymėje SDI medžiotojo kūną. 

— Gerai, skrisk atgal ir pasakyk žvėrims, kad aš ateinu pa- 
sižiūrėti mirusio Onijejės. Tegul manęs laukia. 

Paukštis nuskrido atgal ir viską žodis žodin persakė kitiems 
žvėrims bei paukščiams. Onijejė taip pat išgirdo ir suprato, kad 
jo gudrybė pavyko. 

Žvėris su šimtu penkiasdešimt dviem uodegom nusileido nuo 
plynojo kalno ir iškeliavo į laukymę. Kai jis ten atėjo, visi žvėrys 
suklupo ant žemės ir pasveikino jį kaip valdovą. 

— Šiandien mums visiems didi diena, — pasakė žvėrių valdo- 
vas. — Tasai žmogus, Onijejė, buvo galingiausias pasaulyje me- 
džiotojas. Tai per jį man teko pasitraukti į plynąjį kalną ir daugelį 
metų gyventi vienatvėje. Dabar, kai P mirė, aš grįšiu pas jus 
ir vėl gyvensiu miške. 

Žvėrys apsidžiaugė ir nuvedė savo valdovą prie medžiotojo 
lavono. Žvėrių valdovas ėmė girtis savo galia. 

— Pakelkit mirusį Onijeję, — įsakė jis, — ir nuneškit į plynąjį 
kalną. O aš užsėsiu ant jo raitas ir parjosiu namo. 

Bet Onijejė staiga pašoko, stvėrė lanką ir strėles. Žvėrys 
sustugo iš baimės ir, užuot gelbėję savo valdovą, nukūrė į 
mišką. O žvėris su šimtu penkiasdešimt dviem uodegom drebėda- 
mas sudribo medžiotojui po kojų. 

Onijejė norėjo jį nudobti, bet žvėris ėmė maldauti, kad 
paliktų jį gyvą, ir žadėjo amžinai būti medžiotojo vergu. Onijejė 
jo pasigailėjo ir nuvedė pas karalių Olu Dotuną. 

Kai juodu atėjo prie karaliaus rūmų, kilo didžiausias sam- 
brūzdis. Visi džiaugėsi ir linksminosi. Žmonės iš visų pusių traukė 
pasižiūrėti žvėries, kuris turėjo tiek daug uodegų. 

Kitiems medžiotojams ne taip gerai sekėsi: kai kuriems pa- 
sitaikė rasti žvėrį su penkiasdešimčia uodegų, 0 vienas sugavo 
net su šimtu uodegų. Bet kadangi karalius Olu Dotunas buvo 
prižadėjęs atiduoti dukterį tik tam, kas sugaus žvėrį su šimtu 
penkiasdešimt dviem uodegom, tai karalaitę vedė ir pusę karalys- 
tės gavo Onijejė. 

Žvėris su šimtu penkiasdešimt dviem uodegom taikingai 
gyveno jo rūmuose, o ir kiti miško žvėrys ramiau atsikvėpė, 
nes Onijejė vedęs rečiau betraukdavo į medžioklę. 


GUDRUS VORAS 


Pasaka, keliauk pas mus! Ir pasaka atkeliauja. Atkeliauja iš 
toli ir atsiveda vorą, dramblį ir hipopotamą. Antai ji jau visai 
arti. Ji čia pat. Greta. 

Tad klausykitės pasakos! 

Buvo badas. Voras ir jo vaikai visai sulyso be mitalo. Vieną 
gražią dieną voras neištvėręs nuėjo pas dramblį ir sako: 

— Valdove! Gyvuok ir klestėk per amžius! Mane atsiuntė pas 
tave vandenų valdovas hipopotamas. Jis turi į valias žuvies 
ir gali išsivirti pietus, bet neturi nė grūdelio papločiui išsikepti. 
Gal duotum jam truputį grūdų? O kai jis nusiims derlių, atsiųs tau 
dovanų geriausią savo žirgą. Ir dar jis liepė tau pasakyti: valdovo 
žodžiai skirti tik valdovo ausims. Daugiau niekas neturi jų Žinoti. 

Dramblys atsakė: 

— Gerai. Padarysiu viską, ko prašo didysis mano bičiulis 
hipopotamas. Bet nesuprantu, kodėl jis taip bijo, kad kas nesuži- 
notų jo prašymo. Čia juk nėra nieko blogo. 

Dramblys įsakė pripilti šimtą pintinių grūdų, ir nešikai nu- 
nešė juos prie upės. O voras ėjo pirmas ir rodė kelią. 

Kai nešikai pastatė pintines ant žemės, voras tarė: 

— Dabar eikit namo. Jūs gerai padirbėjot ir nusipelnėt po- 
ilsio. Dabar aš pats viskuo pasirūpinsiu. 

Drambliai nuėjo. O voras parbėgo namo ir pasišaukė vorienę 
su voriukais: 

— Koki! Vaikai! Greit bėkit prie upės. Per naktį turim susi- 
nešti ir suslėpti visus grūdus. 

Kitą dieną voras vėl nuropojo ant upės kranto ir nusileido į 
vandenį. 

Jis drąsiai nudrožė į hipopotamo rūmus, net nenusilenkė jo 
patarėjams , o patraukė tiesiai prie sosto, kur sėdėjo hipopotamas, 
ir pasisveikino: 

— Ilgiausių tau metų, valdove! 

Hipopotamas paklausė: 

— Iš kur tu atėjai, vore? Koks reikalas tave čionai atginė? 

Voras atsakė: 

— Iki šiol gyvenau kaip visi, ir visos mano dienos buvo pana- 
šios viena į kitą. Bet šiandien mane pasišaukė didysis dramblys 
ir pasiuntė pas tave. Jis turi į valias grūdų papločiams kepti, bet 
neturi nė žuvelės sriubai išsivirti. Gal duotum jam šimtą pintinių 
žuvų? Kai ateis žūklės metas, jis atsiųs tau dovanų geriausią savo 
žirgą. 

Hipopotamas pasakė: 

— Gerai, aš padarysiu viską, ko prašo didysis mano brolis 
dramblys. Tuoj paliepsiu, kad... 

Bet voras jį pertraukė: 

— O valdove! Dramblys prašė tau pasakyti: valdovo žodžius 
teišgirsta tiktai valdovas. Daugiau niekieno ausys neturi jų girdėti. 
Iš paprastų mirtingųjų tik aš vienas žinau dramblio paslaptį. 

Hipopotamas atsakė: 

— Gerai. Bet nieko blogo aš čia nematau. 

Jis liepė prikrauti šimtą pintinių žuvų, ir šimtas nešikų iškėlė 
jas ant kranto. 

Kai nešikai iškėlė visas pintines ant kranto, voras tarė: 

— Dabar galit grįžti. Jūs savo darbą atlikot. Dabar aš pats 
susitvarkysiu. Atsivesiu savo nešikus, ir jie nuneš žuvis kur 
reikia. 

Hipopotamo tarnai pasakė: 

— [Kol tu suvaikščiosi nešikų, kas nors dar pavogs žuvis. 
Mes jas pasaugosim. 

Voras tarė: 

— Jūs turit tuoj iš čia pasitraukti. Niekas žuvų neims. Bet 
jeigu jus pamatys didžiojo dramblio tarnai, kas žino, ar nekils 

tarp jūsų peštynės? O kai susipeša tarnai, kyla nesantaika ir tarp 
valdovų. Argi ne teisybę aš sakau? 

— Taip, teisybę, — patvirtino hipopotamo tarnai. 

Ir jie nuėjo. O voras parkūrė namo. 

— Koki! Vaikai! — šaukė jis. — Greičiau bėkit! Iki ryto reikia 
parnešti nuo kranto namo šimtą pintinių žuvų. 

Dabar maisto atsargų voras turėjo ilgam. Jis daugiau nebe- 
medžiojo, ištisas dienas su pačia Koki ir vaikais tupėjo namie 
ir vijo virvę. Virvė išėjo tokia ilga, kad ant jos galėjai suverti 
tūkstantį tūkstančių kriauklių. 

Kai atėjo metas imti derlių, dramblys pasakė: 

— Suraskit vorą ir atveskit pas mane! 

Kai voras atėjo, dramblys tarė: 

— Ar nepamiršai pažado, kurį man davė hipopotamas? 

Voras atsakė: 

— Nesirūpink, viskas bus gerai. Kaip tik šiandien ketinau 
eiti pas jį parvesti tau žirgo. Po trijų dienų grįšiu. 

Voras pasiėmė savo virvę ir išėjo į mišką. Ėjo tol, kol išvijojo 
pusę kamuolio. Tada jis paliko kamuolį tankumyne, o pats sugrįžo 
pas dramblį. 

Padavė drambliui virvės galą ir tarė: 

— Rytoj auštant hipopotamas išves iš vandens savo žirgą. 
Žirgas labai nartus. Štai galas virvės, prie kurios jis bus pririštas. 
Apsuk virvę aplink medį ir, kai pamatysi, kad medis linguoja, 
žinok, tai muistosi ir nori nusitraukti hipopotamo žirgas. Tada pa- 
sišauk stipriausius dramblius, tegul jie sukimba už virvės ir tol 
nepaleidžia, kol atitemps žirgą. 

Dramblys paklausė: 

— Taip liepė hipopotamas? 

Voras atsakė: 

— Taip, hipopotamas. 

Dramblys tarė: 

— Gerai, padarysiu,kaip jis liepė. Tegul tik greičiau išaušta 
rytojus. 

Dramblys prisakė apvynioti virvę aplink storiausią ir tvirčiau- 
sią medį, 0 voras tuo tarpu nubėgo prie upės. 

Jis nusprendė nelaukti, kol hipopotamas jį pašauks, ir pats 
nusileido po vandeniu. 

Valdovui pasakė: 

— Dramblys man pavedė atvaryti tau žadėtąjį žirgą, bet aš 
vienas negaliu jo įveikti. Todėl šit ką sumaniau: prie medžio, kur 
auga ant kranto, pririšiu virvę, o kitu jos galu supančiosiu žirgą. 

Rytoj auštant sušauk visus stipriausius hipopotamus, įsakyk 
jiems išlipti iš vandens ir tol traukti virvę, kol atitemps žirgą 
ant kranto. 

Hipopotamas pažadėjo: 

— Gerai. Aš taip ir padarysiu. 

Auštant hipopotamai išplaukė iš vandens ir ant kranto prie 
medžio pamatė pririštą virvę. Ji buvo išsitempusi, medis lingavo 
ir drebėjo lyg raunamas. 

Hipopotamai stvėrė už virvės ir ėmė traukti į savo pusę, 

O iš kito galo virvę traukė drambliai. Medis, prie kurio buvo 
pririštas jų galas, braškėjo ir linko prie žemės. 

Ir kuo smarkiau tempė virvę hipopotamai, tuo pikčiau plėšėsi 
drambliai. 

Besivaržant praėjo visa diena. Naktį drambliai ir hipopotamai 
sugulė miegoti. O auštant vėl kibo už abiejų virvės galų. Me- 
dis vėl girgždėjo ir lingavo. Bet nė viena pusė neįstengė per- 
veikti kitos. 

Kai patekėjo saulė, hipopotamas savo valdiniams įsakė: 

— Eikit ir pažiūrėkit, kas ten per žirgas, kad negali jo nu- 
ramdyti. Dar niekad taip nėra buvę, kad hipopotamai pasiduotų 
arkliui. 

Ir dramblys savo valdiniams paliepė: 

— Eikit ir pažiūrėkit, kokį čia žirgą man siunčia hipopotamas. 
Pirmąkart regiu, kad drambliai nesusidoroja su žirgu. 

Hipopotamai ir drambliai nuėjo pažiūrėti ir atvašyne susitiko 
vieni kitus. Drambliai paklausė hipopotamų: 

— Kur jūs einat? 

Hipopotamai atsakė: 

— Mes norim pažiūrėti, koksai tas žirgas, kurį jūsų valdovas 
siunčia dovanų mūsų valdovui. Mes visą dieną traukėme virvę, 
už kurios jis pririštas, bet niekaip negalėjome žirgo parsitempti. 
— Paskui jie paklausė: — O kur jūs einat? 

Drambliai atsakė: 

— Ir mes einam pažiūrėti žirgo, kurį jūsų valdovas pažadėjo 
mūsų valdovui. 

Hipopotamai pasakė: 

— Mes niekad negirdėjom, kad mūsų valdovas siųstų dramb- 
liui žirgą. Visą kelią ėjom laikydamiesi už virvės ir niekut nema- 
tėme jokio žirgo. Grįžkit atgal ir viską papasakokit drambliui. 
Mes irgi viską apsakysim hipopotamui. Čia kažkas ne taip. 

Hipopotamas išklausė ir įniršęs užriaumojo: 

— Ką jūs šnekat? Argi aš turėjau pasiųsti drambliui žirgą? 

Aš jam daviau šimtą pintinių žuvų, ir už tai jis žadėjo padovanoti 
man žirgą. Matyt, voras mus apgavo. 

Dramblys išklausė savo valdinius ir tarė: 

— Nesuprantu, ką jūs čia paistote. Daviau hipopotamui šimtą 
pintinių grūdų, ir už tai jis žadėjo man dovanų žirgą. O aš nė 
nemaniau jam siųsti žirgo. Tasai voras apgavo ir mane, ir mano 
bičiulį hipopotamą. 

Jis nuėjo pas hipopotamą ir jam tarė: 

— Nepyk. Tu galingas, ir aš galingas. Jeigu mudu eikvosim 
sveikatą pykčiams, mums patiems bus blogai. Geriau suraskim vorą 
ir jį nubauskim. 

O voras tūnojo pasislėpęs savo namuose ir gyveno be jokių 
rūpesčių. 

Bet kai visos atsargos baigėsi, vorui teko išlįsti iš savo 
slėptuvės. 

Teisybę sakant, vorui nesinorėjo pasipinti akyse drambliui 
ar hipopotamui, todėl jis nuolat žvalgėsi į šalis. Staiga voras išvydo 
ant kelio nugaišusios antilopės kailį. 

Voras beregint sumetė, ką daryti. Įlindo į tą kailį ir drąsiai 
nudrožė keliu. Antilopės kanopos vilkosi žeme, galva korėsi tai 
į vieną šoną, tai į kitą, uodega maskatavo lyg bizūnas. 

O po mišką vaikščiojo dramblys. Jis ieškojo voro. 

Pamatęs seną, perkaršusią antilopę, dramblys pasakė: 

— Klausyk, antilope, ar nepadėtum man surasti vorą? Noriu 
jį pamokyti už tai, kad jis apgavo mane ir mano bičiulį hipo- 
potamą. 

Voras sustojo ir antilopės balsu paklausė: 

— Tu ieškai voro? Nesakyk šito garsiai. Ar matai, į ką 
panaši aš pasidariau? Tai todėl, kad susivaidijau su voru ir jis 
bakstelėjo mane savo koja. Nuo tada ir ėmiau džiūti. 

Dramblys pasakė: 

— Nejau tik per vorą tu pasidarei tokia liesa ir nusilpusi? 

— Taip, — atsakė voras. — Ir visiems taip būna. Kai tik voras 
ką baksteli savo koja, nelaimingasis ir ima džiūti, kol belieka 
tik oda ir kaulai. 

Dramblys išsigando ir sako: 

— Prašau tavęs, jei pamatysi kur vorą, nieko jam nesakyk. 
Nenoriu jo regėti. 

— Gerai. 

Voras nuropojo į šalį, nusimetė antilopės kailį ir, greit aplen- 
kęs dramblį, užėjo jam priešais. 

— Girdėjau, tu manęs ieškai, — pasakė jis ir ištiesė dram- 

bliui savo koją. — Ko tau reikia? 

Dramblys sudrebėjo iš baimės: 

— Ne, ne, man nieko nereikia. Aš nenorėjau tavęs trukdyti. 

— Žiūrėk, kad daugiau to nebūtų, — pagrasino jam voras. 
— Antraip aš supyksiu. 

Jis nuleido koją ir grįžo į tą vietą, kur buvo palikęs antilopės 
kailį. Vėl įlindo į jį ir nuropojo prie upės. 

Tuo tarpu hipopotamas kaip tik buvo išlindęs iš vandens ir 
vaikštinėjo ant kranto. Jis tykojo voro. 

— Klausyk, antilope, ar nematei voro? Aš jo ieškau. 

Voras atsakė: 

— Voro aš bijau net paminėti. Tai jis kaltas, kad vos bepavelku 
kojas. Jis bakstelėjo mane savo koja, ir aš ėmiau lysti ir džiūti. 
Žiūrėk, kad ir tau taip neatsitiktų. 

Hipopotamas sudrebėjo iš baimės: 

— Nesakyk, kad aš jo ieškojau. Nereikia. — Ir jis nuskubėjo 
prie vandens. 

O voras nusidangino į atvašyną, paliko ten antilopės kailį 
ir vėl sugįžo į krantą. 

— Kur tas hipopotamas? — šūktelėjo jis. — Girdėjau, kad jis 
manęs ieško. Aš čia! 

Hipopotamas pamatė vorą ir galvotrūkčiais nėrė į vandenį. 

Atsipūtė tiktai tada, kai atsidūrė ant dugno. Pagaliau jis išsi- 
gelbėjo nuo voro! 

O iš tiesų tai voras išsigelbėjo ir nuo hipopotamo, ir nuo 
dramblio. 

Taigi. 


KONGO (ZAYRO) PASAKOS 


TRIUSIS IR ANTILOPĖ 


Tai atsitiko per didžiąją sausrą, kai nelyja, ir gana, o kas neturi 
šulinfo, kamuojasi nuo baisaus troškulio. Ir šit antilopė su triušiu 
nusprendė drauge išsikasti gilų gilų šulinį — kad jis neišdžiūtų 
net per baisiausius karščius. 

Antilopė tarė: 

— Pirma abu pavalgykim, bus lengviau kasti! 

— Kažin, — prieštaravo triušis, — ar ne geriau palikti valgį va- 
karui? Žinai, kaip mudu nusiplūksim per dieną? Pareisim tiek dir- 
bę — o valgio nebeturėsim! 

Antilopė atsiduso ir sutiko. 

Nuėjo juodu į tą vietą, kur buvo numatę kasti šulinį, ir įniko 
dirbti. Staiga triušis sako: 

— Girdi? Rodos, mane šaukia. 

— Ne, aš nieko negirdžiu. 

— Na, žinoma, mane šaukia! Turiu eiti. Pati kaip tik laukėsi 
mažiuko, nebus kam parinkti vardą. 

— Ką gi, brangusis triuši, eik, tik kuo greičiau grįžk. 

Bet triušis nubėgo ten, kur buvo paslėpę valgį, greit užkirto ir 
vėl sugrįžo. Antilopė klausia: 

—O kaip tu pavadinai savo pirmagimį? 

Triušis atsakė: 

— Pradinuku. 

Juodu mažumėlę padirbėjo, kol triušis vėl suriko: 

— Girdi, šaukia! Atleisk, bet aš turiu eiti. Reikia išrinkti vardą 
ir antram mažiukui. 

Antilopė pasakė: 

— O aš kažkodėl negirdžiu. 

Bet triušis, palikęs antilopę vieną vargti, davė į kojas. Nubė- 
gęs vėl šiek tiek užėdė, paskui pardūmė atgal. 

Antilopė paklausė: 

— Kaipgi tu pavadinai antrą mažylį, triuši? 

— Pusinuku. 

— Koks keistas vardas! — nustebo antilopė.— O aš jau, matai, 
kiek iškasiau! 

Juodu dar mažumytį pakasėjo, o triušis vėl savo: 

— Šaukia... Girdi? 

Antilopė atsakė: 

— Ak, brangusis triuši, matyt, aš apkurtau, bet tu eik, tik grei- 
tai grįžk. 

Triušis nubėgo ir šį sykį suėdė viską, kas buvo likę. Kai jis su- 
grįžo, antilopė paklausė: 

— Na, kaip tu pavadinai trečią sūnų? 

— Likučiu. 

Juodu dirbo, kol sutemo, o paskui pavargę pardūlino į kaimą. 
Antilopė sako: 

— Oi triuši, kaip aš pavargau! Būk geras, atnešk valgyti, nes 
mirštu iš bado. 

Triušis išėjo, bet tuoj pat sugrįžo ir sako: 

— Puodas jau tuščias! Gal laukinės katės aptiko ir viską išėdė! 

Supyko antilopė, bet kur dings? Atsigulė miegoti alkana. 

Rytojaus dieną triušis vėl iškrėtė antilopei tą patį pokštą. Tas 
pat dėjosi ir trečią dieną, kol galiausiai antilopei kilo įtarimas, kad 
triušis vagiliauja. Triušis įširdo ir pareikalavo padaryti bandymą: 
atsigers abu žolių antpilo ir pažiūrės, kuris pirma susišlapins. 

— Tai štai — kuriam pirma nutiks tokia nelaimė, tas ir kaltas! 
— pasakė triušis. 

Antilopė sutiko. Išgėrė juodu antpilo ir nuėjo gulti. O triušis 
kad suriks antilopei: 

— Žiūrėk, tavo uodega jau šlapia! 

— Ne, ne!-— ginčijo antilopė. 

— Ot ir šlapia!— tvirtino triušis. 

— Ne, tavo paties uodega šlapia, gerai pažiūrėk! 

Tada triušis persigando ir norėjo pasprukti. Bet antilopė pasa- 
kė: 

— Nebijok, triuši, aš tau nekeršysiu. Tik prižadėk, kad negersi 
iš mano šulinio, ir baigta. 

Triušiui nebuvo kas darą, teko prižadėti. 

Po kurio laiko viena paukštukė antilopei pasakė, kad triušis 
kasdien einąs gerti vandens iš jos šulinio. Tada antilopė ne juokais 
supyko ir nusprendė triušį nubausti. Ji paėmė gabalaitį medžio, 
išpjaustė mažą Žžvėrelį, tirštai aptepė jį klijais ir pastatė prie šu- 
linio. 

Triušis kaip visuomet atbėgo gerti ir mato — stypso prie šuli- 
nio kažkoks gyvulys, irgi, matyt, gerti atėjęs. Triušis supyko. 

— Ką tu čia veiki? 

O tasai neatsako. Tada triušis priėjo arčiau ir vėl paklausė: 

— Ei, ką tu čia veiki? 

Vėl tyla. Triušis kad suriks: 

— Ak, tu dar iš manęs juoksies? Tuoj pat atsakyk, antraip gausi 
į dantis! 

Iškėlė triušis leteną ir tvojo figūrėlei per snukį. O letena ėmė ir 
prilipo! | 

— Kas yra? Atiduok koją, nes vėl gausi!— sukliko triušis. 

Bet gyvulys tvirtai laikė jo dešinę koją. Triušis užsimojo kaire, 
bet ir toji prilipo — neatplėši. 

— Na, kas čia dabar?— užriko triušis. — Kuoktelėjai, ar ką? 
Paleisk mano kojas, antraip kaulų nesusirinksi! 

Ir triušis kad spirs figūrėlei. Koja ir prilipo. Triušis visai įšir- 
do ir spyrė gyvuliui kita koja, bet ir toji prilipo. Dabar jis bai- 
siausiai įniršo, užgulė keistąjį žvėrį visu kūnu ir bakstelėjo jam 
galva. Dabar jis taip prikepė, jog nė pakrutėti nebepakrutėjo. 
Ėmė triušis visa gerkle kliegti. 

Tuo tarpu prie savo šulinio atėjo antilopė. Ji pamatė triušį, 
prilipusį prie medinio žvėrelio, į valias prisijuokė iš jo, o paskui 
kaip reikiant apkūlė. | 

Nuo to triušis ir galą gavo. 


KAIP ŠUO TAPO ŽMOGAUS DRAUGU 


Kitados žvėrys ir žmonės gyveno drauge. Žmonės suprato žvė- 
rių kalbą, ir visi jie buvo draugai. 

Bet tarp Žvėrių pasitaikydavo ir vagišių, kurie grobstydavo 
žmonių maistą. O kai ištiko didelis badas, žmonės nusprendė per- 
sikelti toliau nuo žvėrių, prie kitos upės. Pasiėmė su savim tik 
avių, kiaulių, ožkų, balandžių, vištų ir kačių. 

Dirbo plušėjo Žmonės, apsigyvenę naujoje vietoje, o kartą su- 
rengė didelę šventę, užkūrė prie trobelių laužus, gėrė palmių deg- 
tinę, valgė mėsą, o kaulus mėtė į pašalį. Ir šit atbėgo kažkoks žvė- 
ris, ėmė šniukštinėti aplinkui, rankioti kaulus ir — trakšt trakšt 
— juos graužti. Niekas kaime to žvėries nepažinojo. Žmonės šaukė 
jį: „Ciu ciul“ — lyg gyvulys būtų buvęs naminis, ir jis priėjo prie 
jų arčiau. 

"O tą Žvėrį atsiuntė pas Žmones šakalas ir liepė jam nukniaukti 
nors kiek ugnies. Žvėris buvo tikras šakalo brolis, bet pamatęs 
žmones, iškart juos pamilo ir nusprendė namo nebegrįžti. Šaka- 
las ilgai laukė brolio, o paskui ėmė jį šaukti: 

— Šunie! Šunie! 

Išgirdo žmonės tą šauksmą ir nustebę vienas kito klausia: 

— Kurį čia taip šaukia? 

Ir nepažįstamasis žvėris atsakė: 

— Mane. 

Taigi žmonės sužinojo jo vardą, ir šakalo brolis liko gyventi 
su jais. 

Praslinko daug metų. Ir štai sykį įsibrovė į kaimą akmeninė 
kiaunė. Pastvėrė kelias vištas iš žmogaus, vardu Ntetė Ansis, ir 
nubėgo. Bet kai ji vėl pasirodė, šuo ją užmatė ir pasakė savo šei- 
mininkui: 

— Žinau, kas įjunko vogti tavo vištas. To žvėries vardas ak- 
meninė kiaunė. 

Ir tarė Ntetė Ansis savo šuniui: 

— Jeigu aš tave paprašyčiau nutverti ją ir užmušti, tu tai pa- 
darytum, tiesa? 

Šuo atsakė: 

— Taip, bet užkabink man ant kaklo dibu!', kad visada žino- 
tum, kur aš nubėgau. 

O žmogus pamanė, kad metas savo šuniui duoti vardą, ir 
tarė: 

— Aš tave šauksiu Makubila. Kai išgirsi šį vardą, tuoj bėk pas 
mane. 

Po dviejų dienų kiaunė vėl atėjo vištų vogti. Ntetė Ansis 
ją užmatė ir pasiuntė šunį, kad tas pasivytų ją ir sugautų. Ma- 
kubila nuskuodė kiaunei iš paskos ir jau buvo bepavejąs. Bet tada 
kiaunė ėmė prašyti: 

— Nežudyk manęs. Juk mudu užaugom viename kaime, šunie!l 

— Teisybė, — pasakė šuo.— Bet ir tu manęs neišduok. Žmogus 
neturi žinoti, kad aš tave pavijau ir iš senos draugystės paleidau. 

O akmeninė kiaunė pasakė: 

— Klausyk, mesk tu tuos žmones ir grįžk atgal pas žvėris! — ir 
pridūrė: — Žinai, kam aš vištas vogiau? Mums reikia geros odos 
būgnams. Eime su manim, vakare pas mus bus šventė. 

Šuo pasvarstė ir sutiko. O atėjęs su kiaune į žvėrių kaimą, Ma- 
kubila ėmė įkalbinėti visus eiti gyventi pas žmones. Tačiau žvėrys 
abejojo: = 

— Jeigu tau tenai taip gera, kodėl parėjai į mūsų kaimą? 

Tada Makubila pasiėmė tik savo pačią ir pargrįžo pas šeiminin- 
ką Ntetę Ansį. Tasai apsidžiaugė ir priėmė abudu. Šuns pačią pa- 
vadino Majakila. 

Sykį šuo sako šeimininkui: 


"D ibu— medinis barškutis 

— Aš noriu, kad ir mano pačiai parištum dibu. Jeigu akmeni- 
nė kiaunė vėl ateis vištų vogti, mudu su pačia galėsim abu ją vytis. 
Majakila irgi gavo dibu. O vakare per kaimą nuaidėjo riksmas: 

— Kiaunė! Kiaunė! Vėl pasirodė akmeninė kiaunė! Ji atbėgo 
vogti mūsų vištų! 

Šeimininkas norėjo pasiųsti jos vytis šunį, bet Makubila tarė: 

— Palauk, padarykim kitaip. Aš žinau, kur jos ieškoti. Ji gyve- 
na ten, kur ir visi žvėrys. Mudu su Majakila bėgsim pirma, o tu 
sušauk žmones, pasiimkit lazdas, šautuvus, ietis ir sekite paskui di- 
bu barškėjimą. Kai žvėrių kaime išgirsit būgną, apsupkit kaimą ir 
pulkit. 

O žvėrims nė į galvą neatėjo, kad juos kas nors gali užpulti. Pa- 
matę atbėgant šunis, jie labai, apsidžiaugė ir net surengė svečių 
garbei puotą. Pasisotinęs Makubila pasakė: 

— O dabar pašokime! 

Visi sutiko, bet niekaip negalėjo nuspręsti, kas muš būgną. Ma- 
kubila pasisiūlė mušti pats. Ir štai, suguldę vaikus miegoti, žvėrys 
pasileido šokti būgnui tratant. Makubila su pačia išalko ir patyliu- 
kais išpjovė visus mažiukus. Kai motinos į valias prisišoko, tai 
pamatė, kad nebėra jų vaikų. Puolė klausinėti šunų, bet šie atsakė 
nieko nežiną. Kilo šiurpus kauksmas, ir per visą sambrūzdį niekas 
neišgirdo, kaip žmonės apsupo kaimą. O Makubila lyg niekur 
nieko mušė būgną ir dainavo: 


Tuoj tuoj ateis žmonės ir jus lazdom apkuls, 
Tuoj tuoj ateis žmonės, užtratins šautuvais. 


Žvėrys, išgirdę šią dainą, persigando ir nutilo. Ir toje tyloje pa- 
sigirdo jiems nesuprantami garsai: puf puf put! 

Tai poškėjo šautuvai. 

Nuo to laiko šuo visada padėdavo žmogui medžioti ir dorai 
bei ištikimai jam tarnavo. 


LEOPARDAS IR KURAPKINAS 


Kartą kurapkinas nusprendė persikelti į naują vietą ir nusižiū- 
rėjo vieną laukymę. Ir pasitaikyk tu man — ši laukymė patiko ir 
leopardui. Atskrido kurapkinas į laukymę trobos statytis ir mato — 
kažkas jau išvilkęs iš jos medžius. Ir pagalvojo: „Na ir puiku! Pri- 
sikirsiu karčių ir susiremsiu trobelę.“ 

Taip jis ir padarė. O paskui atėjo leopardas. Pamatė suremtas 
kartis ir sušuko: 

— Tai bent! Aš juk tik nuvaliau laukymę, o dabar čia stovi kone 
troba. Imsiu ir surišiu aš tas kartis viršuje. 

Surišo leopardas kartis ir nuėjo. Tada atskrido kurapkinas ir 
nusistebėjo: 

— Ką aš matau? Mano kartys jau surištos. 

Ir jis įniko kirsti nendres, o paskui apipynė ir sutvirtino kartis. 
Baigęs darbą, parlėkė namo į kaimą. O leopardas vėl atėjo ir jau 
visai apstulbo: 

— Kas gi čia darosi? Aš tik surišau kartis iš viršaus, o kažkas iš- 
pynė jas nendrėmis. 

Tada jis prirovė žolės trobelei apdengti, sukrovė į kupetą ir 
parėjo namo. O kurapkinas, sugrįžęs į nusižiūrėtąją vietą, pagal- 
vojo: 

— Aš tik išpyniau nendrėm trobelės kartis, o kažkas prirovė 
žolės, kad galėčiau ją apkamšyti. 

Apdengęs ir apkamšęs trobelę, jis parėjo namo atsivesti pačios 
ir vaikų. 

Bet tuo tarpu atėjo leopardas ir tarė: 

— O štai mano trobelė ir baigta! 

Jis irgi parbėgo ir atsivedė šeimą į naują trobą. Netrukus su 
pačia ir visais savo vaikais į laukymę atskubėjo ir kurapkinas. 
Pamatęs dūmą, jis šūktelėjo: 

— Atrodo, ten kažkas jau įsikraustė? — Ir priėjęs prie durų, 
liūdnai pasakė: — Taip, čia kažkas jau gyvena. 

Leopardas šūktelėjo jam: 

— Eikš į vidų, mes galime gyventi drauge, tu prie durų, 0 aš prie 
židinio. 

Jie taip ir padarė. 

Bet šit viena kurapkiukė panoro įsikuisti žemėn. O leopardo 
mažylis ir šaukia tėvui: 

— Tėte, žiūrėk, mažoji kurapka kapsto man į akis smėlį! 

„Leopardas atsakė: 

— Čiupk ir suėsk ją! 

Šis ir suėdė kurapkiukę. Praėjo kiek laiko, ir antra kurapkiu- 
kė pagalvojo: „Pasirausiu ir aš po žemę.“ 

Ir vėl leopardo sūnus pasiskundė tėvui: 

— Tėte, mažoji kurapka kapsto man į akis smėlį! 

Leopardas atsakė: 

— Pasigauk ją ir suėsk. 

Leopardukas suėdė ir antrąją kurapkiukę. O greit ir senoji ku- 
rapka ėmė kapstyti žemę. Ir vėl leopardas išgirdo sūnaus skun- 
dą: 

— Tėte, toji kurapka žeria man į akis smėlį! 

Tėvas atsakė: 

— Na ir kas? Stverk ją ir suėsk. 

Leopardo vaikas suėdė ir senąją kurapką, o kurapkinas, pa- 
regėjęs, kas nutiko jo šeimai, išskrido į mišką. Ten jis prisivar- 
vino kaučiuko, išsitepė juo kūną ir apsikaišė margom paukščių 
plunksnom. Paskui apsitaisė puošniais drabužiais, pasiėmė dvi 
ietis, lanką ir atsisėdo prie upės, kur žvėrys paprastai semdavo 
vandenį. Netrukus atėjo vandens leopardė ir, išvydusi keistą ne- 
pažįstamąjį, pasisveikino: 

— Laba diena, pone. 

Šis nieko neatsakė, tik sukrutino plunksnas. Leopardo pati 
pasisėmė vandens, parnešė namo ir sako vyrui: 

— Ten prie vandens sėci kažkoks keistuolis. 

Leopardas paliepė: 

— Išvirk košės ir kviesk jį pas mus. 

Pati išvirė košės ir nuėjo kviesti nepažįstamojo: 

— Eikš, mano šeimininkas tave kviečia. 

Ilgos plunksnos sulingavo, bet nepažįstamasis vėl nieko neat- 
sakė. Ir leopardė pagalvojo: „Gal jis nori, kad nuneščiau?“ 

Ji atsargiai paėmė jį, nunešė iki trobelės ir padėjo ant žemės. 
Paskui sako: 

— Prašom į vidų, pone! 

Vėl plunksnos sulingavo, ir vėl nepažįstamasis nieko nepasa- 
kė. Ir leopardė pagalvojo: „Gal jis nori, kad įneščiau?“ 

Įnešė jį į vidų, paskui sako: 

— Pone, nusiprauskit. 

Plunksnos sulingavo, o atsako vėl nebuvo. Ir leopardė pagalvo- 
jo: „Gal jis nori, kad padėčiau jam nusiprausti?“ 

Numazgojo ji svečiui kojas ir sako: 

— Pone, prašom vaišintis. 

Plunksnos sukrutėjo, bet nepažįstamasis tylėjo. Ji paėmė val- 
gio, padavė jam ir sako: 

— Pone, dėkitės valgį į burną. 

Vėl sulingavo plunksnos, bet nė žodelio svečias neištarė. Ir 
leopardė pagalvojo: „Gal tas keistas svečias nori, kad įdėčiau val- 
gį jam į burną?“ 

Ji įdėjo jam valgio burnon, o nepažįstamasis kad užriks šiur- 
piu balsu, kad driokstelės aslon — net trobelė sudrebėjo! Leo- 
pardas su šeimyna persigando, o svečias atsistojo priešais leopar- 
dą ir sako: 


96 


— Žinok, leoparde, aš ateisiu, kai tik ims burbuliuoti vanduo 
tavo puodel-— ir išskrido. 

Praėjo kiek laiko. Užsimanė leopardas ėsti ir pastatė puodą su 
vandeniu ant ugnies — išsivirs košės. Kai vanduo suburbuliavo, 
sukliuksėjo, leopardas suriko: 

— Žmona, greičiau išliek tą vandenį, neš tuoj ateis anas nepa- 
Žįstamasis! 

Jis labai bijojo baisiojo svečio, jam ir į galvą netoptelėjo, kad 
tai buvo kurapkinas, išsipuošęs didžiulėmis plunksnomis. Jo pri- 
vengdamas, leopardas nedrįso virtis valgio, kol pagaliau vienas 
jo mažylis nugaišo iš bado. Tada visa leopardų šeimyna paliko 
trobelę. Ilgai jie klaidžiojo po mišką, galų gale visai nusikamavo ir 
nusprendė grįžti namo. Leopardas paprašė: 

— Žmona, mirštu iš bado, išvirk man valgyt. 

Paėmė leopardė puodą su vandeniu, pastatė jį ant ugnies, o 
vanduo ir vėl suburbuliavo: kliun kliun kliun! Leopardas supyko: 

— Išpilk gi tu tą vandenį, tuoj ateis nepažįstamasis! 

Išpylė jie vandenį, ir netrukus iš bado gavo galą antrasis 1e- 
opardo sūnus. Po kurio laiko leopardas vėl paprašė: 

— Žmona, mirštu iš bado, išvirk man valgyt. 

Leopardė parsinešė vandens, užkėlė ant ugnies, ir vanduo greit 
suburbuliavo: kliun kliun kliun! 

— Žmona,— suriko leopardas, — greičiau išpilk vandenį, bė- 
kim! 

Ir jie išbėgo. O paskui mirė badu leopardo pati ir jis liko visai 
vienas. Ir tada jis nusprendė: 

— Badas mane vis tiek pribaigs, kas bus, tas — išsivirsiu val- 
gyt. 

Bet vanduo puode vėl suburbuliavo: kliun kliun kliun! Neiš- 
tvėrė leopardas, išpylė vandenį. O netrukus ir pats užvertė kojas 
iš bado. 

Taip kurapkinas atkeršijo leopardui už savo pačią ir vaikus. 


PASAKA APIE DRAMBLĮ IR OŽĮ 


Dramblys tarp žvėrių buvo didžiausias ir galingiausias. Kartą 
jis sušaukė visus ir pasakė: 

— Niekas negali daugiau už mane suėsti. Visi jūs ėdat ėdat ir 
pavargstat, o aš dar galiu suėsti tiek ir tiek! 

Bet liūtas papriešgyniavo: 

— Ot ir nel Aš daugiau už tave suėsiu, kertam lažybų! 

Ėmė juodu ėsti, ir liūtas pirmas prisiveikė, 

— Nebegaliu!-— sukaukė jis. 

Dabar pašoko leopardas. 

—Liūtas tau nusileido, — pasigyrė jis drambliui,— o aš tai ne- 
pasiduosiu! 

Ir puolė juodu su drambliu ėsti lenktyniaudami. Bet greit ir 
leopardas atsitraukė, o dramblys vis dar ėdė. Tas pats atsitiko ir 
kitiems. Kas tik pamėgino su drambliu eiti lenktynių, visi atsilik- 
davo. Kai žvėrys vienas po kito patyrė nesėkmę, atsistojo ožys ir 
sako: 

— Pone drambly, leisk ir man pamėginti! 

Dramblys atsakė: 

— Ką gi, pamėgink! Bet jeigu didieji neištvėrė iki galo, ko gi 
tu tikiesi? 

Bet ožys spiriasi: 

— Ir vis dėlto pamėginkim. 

Ožys su drambliu pradėjo ėsti vidurdienį, o kai atėjo naktis, 
ožys vis dar kramsnojo. Eidami miegoti, žvėrys juodviem pasiū- 
lė: 

— Eikit dabar ilsėtis, o rytoj pradėkit iš naujo. Ir iš viso — ju- 
du tiek daug suėdėt, kad jums suskaus pilvus. Gulkit kur atokiau, 
nes per jus visiems nebus miego. | 

Ožys su drambliu pasitraukė į šalį, o kiti žvėrys sugulė, kur 
buvo susirinkę. Pavargę visi sumigo, net ožys su drambliu. Bet 
kai dramblys naktį atsibudo, išgirdo, kad ožys vis dar kramto. Nu- 
sigando dramblys ir klausia: 

— Brangusis ožy, tu dar vis ėdi? 

Šis atsakė: 

— Kelkis, metas vėl pradėti. Aš ieškau, kas galėtų mane ėdi- 
mu nurungti. Ko gi tu nesikeli? 

O dramblys pagalvojo: „Taip, šis vyrukas nepėsčias! Grei- 
tai jis apės viską aplinkui, o tada imsis manęs. Kol aš miegosiu, 
Jis sutaršys mane su visomis iltimis!“ 

Jis taip išsigando, kad leidosi į kojas. O rytą atėjo žvėrys ir 
mato: dramblio jau ir pėdos ataušusios! 

Vėliau jie drambliui papriekaištavo: 

— Kaipgi tu, drambly, pabėgai prieš aušrą, juk jūsų lažybos 
dar nebaigtos! 

O dramblys jiems atsakė: 

— Oi broleliai, vargas man! Atsibundu naktį, žiūriu — ožys 
vis dar kramto. Aš jį klausiu: „Kaip, tu net ir dabar, naktį, ėdi?" 
O jis man: „Gana miegoti, kelkis, metas vėl pradėti.Aš ieškau, kas 

mane nurungtų. Kai nebelieka žolės, suėdu net akmenis!“ Išgir- 
dau jo žodžius ir galvoju: „Baigęs akmenis, ko gero, griebsis ma- 
nęs!“ Šokau bėgti kur akys veda. 

Žvėrys ėmė juoktis: 

— Pažiūrėk į save, drambly, tu su visais kirtai lažybų, o dabar 
pralaimėjai. Ir kas tave įveikė? Viso labo ožys! 


RUPŪŽĖ, CHAMELEONAS, LEOPARDAS 
IR SKRUZDĖDA 


Rupūžė ir chameleonas gyveno drauge netoli žmonių kaimo. 
Kartą rupūžė sako chameleonui: 

— Ak, drauguži, kokia nemaloni man ši kaimynystė! Tik ir 
žiūrėk, kad nepakliūtum į žmonių spąstus. O ta nuolatinė baimė 
gadina man kraują. Amžinai gydykis, amžinai gerk šlykščius 
vaistus... Verčiau imkim ir apsigyvenkim lygumoj! Be to, taip įgri- 
so klausytis kvailų tauškalų! 

Įsikūrė juodu lygumoje, o rupūžė ir sako: 

— Žinai, drauguži, kad žmonės mūsų čia nesurastų, nekelkim 
įkurtuvių. Ko gero, dar išgirs, kaip mes dainuojam ir mušam būg- 
nus. 

Iš pradžių chameleonas sutiko, bet paskui nusibodo jam ne- 
linksmai gyventi. Nuėjo jis į tankumyną, susirado tinkamą medį 
ir pasidarė iš jo būgną. O rupūžė jam sako: 

— Prisišauksi nelaimę, pamatysi, kad mudu čia sugaus! 

O chameleonas tik letena numojo: 

— Man vis tiek. 

Suprato rupūžė, kad neperkalbės užsispyrėlio, ir liepė savo 
vaikams: 

— Imkit kauptukus. 

Pasiėmė jie kauptukus ir išsikasė gilią olą. O chameleonas vis 
muša ir muša būgną: bum bum bum buml Išgirdo žmonės ir padegė 
krūmus. 

— Jei ten kas nors yra,— šnekėjo jie,— tuoj išrūkysim! 

Užsispyrėlis chameleonas taip ir Žuvo ugnyje, rupūžė su vai- 
kais pasislėpė oloje, o leopardas ir skruzdėda, kurie gyveno brūz- 
gynuose, šoko iš liepsnos ir su savo šeimomis nulėkė kiek kojos 
neša. 

Pamatė žmonės leopardą su skruzdėda ir puolė jų vytis. O tie, 
apsukę degantį plotą, vėl smuko į tankynę. Tada medžiotojai vėl 
padegė krūmus. Dabar skruzdėda, kaip pirma rupūžė, ko grei- 

čiausiai išsirausė urvą ir sulindo į jį su pačia ir vaikais. O leo- 
pardas, nežinodamas kur dingti, blaškėsi į visas puses. Bet ugnies 
žiedas aplink jį veik susiglaudė, o leopardas ėmė prašytis skruzd- 
ėdos, kad ši įsileistų urvelin jo šeimą. Skruzdėda pasakė: 

— Tiek to, lįskit, ką gi su jumis veiksi! 

Ir, kol siautėjo gaisras, žvėrys visi drauge tupėjo urve. 

Pagaliau ugnis užgeso, ir žmonės atėjo į brūzgynus susirinkti 
apdegusio grobio. Leopardas nuo savo kailio nusipurtė smėlį, 
padėkojo skruzdėdai, ir tiek jį tematė. O skruzdėda su šeimyna 
liko urve. 

Priėjo prie urvo jauniausias medžiotojas ir sako: 

— Ei skruzdėda, tegul išlenda tavo vaikai! Tegul jie lenda lauk, 
ir aš juos suvalgysiu! 

Bet skruzdėda atsakė: 

— O ar žinai jų vardus? Ne? Tai klausyk. Vyresnįjį vadinu 
„Viskas aplink degė ir vėl užsidegs“, o jaunesnįjį — „Mūsų ne- 
apmulkinsi'. 

Šią pasaką pasekiau, kad visi atsimintų: išmintingų patarimų 
reikia klausyti, o nelaimėje — viens kitam padėti. 


PASAKOS APIE VEŽLĮ 


Sykį gyvatė pasiūlė vėžliui: 

— Eime į savaną, paieškosim palmių riešutų! 

Vėžlys sutiko: 

— Eime! 

Juodu iškeliavo, o kai nusigavo iki palmės, pamatė, jog rie- 
šutai jau visai išnokę. Vėžlys sako: 

— Brangioji gyvate, nagi šliaužk viršūnėn ir rėkšk riešutus. 

O gyvatė nesutinka: 

— Mat koks tu! Pats kopk viršun, juk turi kojas! Be to, jeigu 
ateitų Žmonės ir pamatytų čionai, apačioj, mane, jie tuoj persi- 
gandę pabėgtų. O jei apačioj liksi tu, jie paprasčiausiai pasiims ir 
tave, ir riešutus. Dar, ko gero, ir turgun nunešl 

Bet vėžlys užsispyrė: 

— O ne, tu šliaužk į viršų. 

Nėra kas darą, įsikorė gyvatė į palmę, reškia riešutus ir mėto 
žemyn. Bet šit netyčia pažvelgė į kelią ir užmatė moteris, ei- 
nančias žuvauti. Pirmosios praėjo pro šalį, bet kitos atsiliko. Ir 
staiga toji, kuri ėjo paskutinė, aptiko po palme riešutus ir kad su- 
riks draugėms: 

— Ateikit čionai, antai kiek čia išnokusių riešutų! Pasiimkim 
juos, prie žuvies jie bus labai gardu. 

Moterys sugrįžo ir susirinko riešutus. O viena užtaikė ant žo- 
lėje pasislėpusio vėžlio. 

— Sesės!— šūktelėjo ji.— Žiūrėkit, ką aš radau! 

Paėmė toji moteris vėžlį ir įsidėjo į savo pintinę. Moterys jau 
buvo benueinančios, bet staiga gyvatė kaip kris iš palmės viršū- 
nės stačiai į tą pintinę. Moterys išsigando ir šoko bėgti, paliku- 
sios ir riešutus, ir vėžlį. O gyvatė surinko riešutus ir sako: 

— Na, kuris iš mudviejų teisus? Aš juk sakiau: „Kopk pats į 
palmę, o aš liksiu apačioj. Ateis žmonės, pamatys mane, išsigąs ir 
pabėgs kiek kojos neša.“ Bet tu užsispyrei. Ir, matai, vos nenusi- 
nešė ir tavęs, ir riešutų. Dar gerai, kad aš suskubau nukristi. 

Tai mat, kaip kartais būna. 


x * X* 


Gyveno kitados vėžlys ir kregždė. Kregždė buvo ne paprasta, 
kilusi iš paukščių karaliaus giminės. O vėžlio giminė ir žeme 
vaikščiojo, ir vandeny plaukiojo. Vieną kartą atskrido kregždė 
pas vėžlį ir sako: 

— Šiemet jūs, vėžliai, mokėsite man duoklę. 

Vėžlys patylėjo patylėjo ir sako: 

— Kregžde, juk tu paukštė, padangėj skraidai, o kas gi mes? 
Šliaužiojam po žemę. Argi tu gali mums įsakinėti? Kodėl mes turi- 
me mokėti tau duoklę? 

— Na, palauk! Aš tave į teismą paduosiu, taip ir žinok! 

ŠSvystelėjo ji padangėn ir suskato ieškoti vadų. O vadai įrašė jos 
skundą į raštus ir pasiuntė ją pas valdžią'. Ir dar pridūrė: 

— Kuris judviejų pirmas nueis tenai su savo popieriais, tas ir 
viešpataus, o kitas turės mokėti jam duoklę. 

Kelias buvo tolimas: net jeigu labai spėriai žingsniuotum, ir 
tai kelionei prireiktų savaitės. Ir kregždė sumetė: 

— Man tai kas, aš greit skrendu! O va vėžlys vos šliaužia. 

Bet vėžlys jos paprašė: 

— Ponia kregžde, gal malonėtum paimti ir mano popierius? Juk 
tu tenai būsi kur kas anksčiau už mane. 

Kregždė sutiko. O vėžlys parėjo namo, tačiau naktį vėl nuro- 


1 ši pasaka vėlesnės kilmės, joje atsispindi kolonijinė epocha, kai gentis vadų iš- 
sirinkti nebegalėjo — juos skirdavo kolonijinė administracija. 

pojo pas kregždę, prižadino ją ir sako: 

— Tiek to, ponia kregžde, atiduok man lapelį. Aš gal tuojau pat 
leisiuosi kelionėn. Tu, žinoma, vis tiek pirma manęs nuskrisi. Juk 
aš vos kėblinu. Man kelionei reikia apie dešimt dienų, bet — nie- 
ko neveiksi — teks ropoti. 

Kregždė apsidžiaugė, uždegė žiburį ir iš kelioninio krepšio iš- 
traukė vėžlio popierius. O vėžlys gerai įsidėmėjo, kur padėtas 
kregždės krepšys, ir pasislėpė už trobelės aukštoje žolėje. Kregž- 
dė pamanė, kad vėžlys išėjo namo, ir vėl tuoj užmigo. Bet gud- 
ruolis vėžlys patyliukais vėl įtykino pirkion, įlindo į krepšį ir pa- 
sislėpė. 

O kregždė, pakirdusi su pirmais gaidžiais, pagalvojo, kad vėž- 
lys, matyt, jau bus spėjęs toli nueiti, tad irgi sukruto. Pasiėmė savo 
krepšį ir išskrido. Lėkė lėkė, kol pagaliau atsidūrė tenai, kur val- 
džia turėjo nuspręsti — katras bus vadu, o katras mokės duoklę. 

Kregždė paklausė žmonių: 

— Ar nematėt, vėžlys gal jau čia? 

Žmonės pasiteiravo: 

— Ar tik ne tavo byla su vėžliu? 

—- O taip, — atsakė kregždė. 

— O kada tu išskridai? 

— Šiandien švintant,— išdidžiai atsakė kregždė. 

Nustebo žmonės ir sako: 

— Kaip? Rytą išskridai ir jau esi čia? Bet juk vėžlys vos vos 
šliaužia. Jam liko ne mažiau kaip trys Žygiai, tad tu turi laiko iš- 
gerti vyno. 

Ir štai, brangieji, išgirdusi apie vyną, kregždė taip nudžiugo, 
lyg jai būtų pasiūlę manijokų papločių. Todėl paprašė žmonių: 

— Pasaugokit mano krepšį, o aš einu išgerti palmių degtinės, tik 
tokia žinovė kaip aš gali kaip reikiant ją įvertinti. 

Ir ji nuskrido į kaimą. Tuo tarpu vėžlys, kuris visą tą laiką 
kiūtojo krepšyje, patyliukais išlindo ir su savo popieriais nuėjo 
pas teisėją. Tasai užspaudė ant jų antspaudą. Sugrįžusi kregždė 
išgirdo baisią naujieną: 

— O vėžlys atvyko anksčiau už tave, ir vadu paskirtas jisai, 
o ne tu. 

Kregždė tuoj pat išsiblaivė ir jau niekad daugiau nesigirdavo. 

PASAKOS APIE RUPŪŽĘ 


Rupūžė ir jos giminaitės ramiai sau gyveno mažame žemės l0o- 
pinėlyje, sekė vaikams pasakas ir senas istorijas apie rupūžes, ėdė, 
gėrė savo malonumui ir buvo laimingos. 

O gyvatės gyveno savo valdose, ėdė, gėrė ir taip pat džiaugėsi 
gyvenimu. Bet sykį gyvatės pasitarė ir nusprendė: 

— Eime pas rupūžės, užklupsim jas iš nejučių ir išmušim! 

Rupūžės irgi negalėjo pakęsti gyvačių ir visada sakydavo: 

— Ten, kur prašliaužia gyvatė, mums ir po trijų dienų bjauru 
koją kelti. Verčiau jau mirti! Geriau jau iš tolo gyvačių lenkimės. 

Rupūžių ir gyvačių būstai buvo ne per toliausiai vieni nuo kitų. 
O viena rupūžiukė gyveno visai arti prie gyvačių. Ji pirmoji išgir- 
do, kad gyvatės nutarė jas visas išgalabyti, ir — strykt, liuokt!— 
nuskubėjo į aikštę. 

— Nelaimė, nelaimė, nelaimė! — klykė ji. — Draugužės, mes 
greitai žūsime su pačiomis ir vaikais! 

Kartais ji sustodavo ir liežuvį iškorusi ilsėdavosi. Juk žinot, 
kaip lėtai rupūžės vaikšto. 

O tą dieną buvo kažkokia šventė, ir aikštėje susirinko visos 
rupūžės. Plaukus buvo išsidabinusios ir išsidažiusios, visos apsi- 
taisiusios šventiškais drabužiais. Būgnai buvo aptraukti kaučiuku 
ir aplieti vandeniu, kad garsiai ir skambiai dundėtų. Kai rupūžė 
atšokavo arčiau ir išgirdo būgnų bei fleitų garsus, ji susirūpino: 

„Tik kvailiai gali dabar linksmintis. Beje, juk jos nė nenutuokia, 
koks karas gresia. 

Tačiau, kai ji atliuoksėjo į aikštę, ją irgi pagavo šventės links- 
mybė. Kojos pačios ėmė kilnotis. Apsižvalgius ir pamačius, kad 
pintinėje dar likusios kelios fleitos, ji vieną pasiėmė, pradėjo pūsti 
ir šokti, Netrukus visai užmiršo, ko atėjusi, šoko ir dainavo, o žinia, 
su kuria skubėjo pas savo giminaites, visai išgaravo jai iš galvos. 

O gyvatės tuo tarpu apsiginklavo, ir jų pulkai atšliaužė į mūšį. 

— Matot,— drąsino jos viena kitą, — kiek čia gardžių rupūžių. 

Puolė į šokančiųjų sūkurį ir išžudė visas rupūžes aliai vienos, 
žuvo ir toji, kuri skubėjo perspėti gentainių apie pavojų. 


x *x* 
Viena rupūžė savo lauke prisodino visokių augalų, kokių tik 
žemėje būna, net ir palmių. Ir štai kartą jos lauko atėjo pasižiūrėti 


chameleonas. Žvilgtelėjo po palme, pamatė ant žemės pernokusių 

riešutų ir sako: 

— Brangioji rupūže, kas yra? Kodėl tu neraškai palmių riešutų, 
juk jie visai išnokę! 

O rupūžė atsako: 

— Teisybė, bet kur man su savo kojom po medžius laipioti? 
Kaip aš riešutus pasieksiu? 

Tada chameleonas pasisiūlė: 

— Nieko nėra lengvesnio! Va aš įlipsiu viršūnėn ir priraškysiu 
tau riešutų. 

Jis greit įsiropštė į palmės viršūnę, puolė raškyti riešutų ir 
krauti į maišą. O rupūžė pažvelgė į viršų ir nusigando: „Jis, atro- 
do, nori susigrobti visus mano riešutus! Na ką gi, jis to dar pasigai- 
lės!“ Ir šūktelėjo chameleonui: 

— Tu juk įkopei į medį mano riešutų, tai kodėl man nė vieno 
neduodi? 

— Ė-ė,— atsakė jis,— kai tik mes, chameleonai, atsiduriam 
aukštybėse, nė pažint nebepažįstam tų, kur gyvena ant žemės. 

Išgirdo rupūžė tuos žodžius ir įtūžo. Ji susišaukė vaikus ir pa- 
liepė: 

— Priraukit sausos žolės ir sukraukit po palme. Užkursim me- 
dį, tegul jis dega, kol apanglės. 

Ir jie sukūrė po palme laužą. 

Pamatė chameleonas ugnį ir suriko: 

— Palauk, rupūže, pirma aš išlipsiu. 

Bet rupūžė atsakė: 

— Kai ant žemės aš užkuriu laužą, tai daugiau nebeprasidedu 
su tais, kur tupi medžiuose. 

Laužas užsiliepsnojo, ir chameleonas iš palmės nudribo stačiai 


į ugnį. 


x X * 


Kartą rupūžė susitaisė į svečius pas uošvius. Apsirengė 
šventadieniais drabužiais, pasiėmė dovanų medžiagos atraižą ir 
jau buvo beišeinanti, bet staiga pamatė skrendant termitą. Rupūžė 
apsilaižė, gurktelėjo seiles ir klausia: 

— Kurgi tu keliauji? 

O šis atsako: 

— Pas uošvius. 

Rupūžė labai norėjo jį tuoj pat praryti, bet pasakė: 

— Ir aš į tą pusę, eiva drauge! 

Taip ir iškeliavo juodu kartu, o kelyje susitiko gyvatę — iš tų, 
kurios ėda rupūžes. Toji pamatė rupūžę ir klausia: 

— Sveika, rupūže, kur tu eini? 

— Aš su termitu,— atsako jai rupūžė. 

Termitas pridūrė: 

— O aš einu pas uošvius. 

Eina su jais ir gyvatė. 

„O varge!-— išsigando rupūžė.— Aš taip tikėjausi pasigardžiuo- 
ti termitu, bet gyvatė, atrodo, man neduos ir dar mane pačią suris!" 

Eina jie toliau, o rupūžė tirta iš baimės: „Antai toj aukštoj žo- 
lėj gyvatė mane ir suės." 

O termitas galvoja: „Toj aukštoj žolėj rupūžė mane ir nugurks!' 

Bėga termitas pirmas, iš baimės tirtėdamas,. paskui jį šokuoja 
rupūžė, o paskutinė rangos gyvatė, jos akys tik žybsi iš godulio! 
Staiga susitinka mažutę mangustą. Mangusta pamato gyvatę ir 
klausia: 

— Gyvate, kur tu eini? 

Gyvatė atsako: 

— Nagi, kaip čia pasakius, rupūžę lydžiu. 

— O aš — termitą,— sako rupūžė. 

— O aš einu pas uošvius,— paaiškino termitas. 

— Ir aš su jumis! — šūktelėjo mangusta. 

Pamatė ją baltosios skruzdės ir klausia: 

— Ei mangusta, kurgi tu? 

Toji atsako: 

— Aš lydžiu gyvatę. 

— O aš lydžiu rupūžę,— sako gyvatė. 

— O aš — termitą,— sako rupūžė. 

— O aš einu pas Basungulę, Ndajos tėvą, Ndaja — tai mano pa- 
ti, — paaiškino termitas. 

— Ir mes su jumis, — pasakė baltosios skruzdės. 

Pamatė jas gaidys ir klausia: 

— Baltosios skruzdės, kur jūs einat? 

— Mes einam paskui mangustą,— atsako baltosios skruzdės. 

— O aš — paskui gyvatę, — sako mangusta. 

— O aš — paskui rupūžę,— sako gyvatė. 

— O aš — paskui termitą,— sako rupūžė. 

— O aš, — sako termitas, — einu pas Basungulę, Ndajos tėvą. 

— Ir aš su jumis, — pasakė gaidys. 

Eina eina jie visi ir staiga susitinka lapę. Lapė, paregėjusi gai- 
dį, klausia: 

— Labas, gaidy, kur tu eini? 

Gaidys atsako: 

— Aš? Paskui baltąsias skruzdes! 

Baltosios skruzdės sako: 

— O mes — paskui mangustą. 

Mangusta sako: 

— O aš — paskui gyvatę. 

Gyvatė sako: 

— O aš — paskui rupūžę. 

Rupūžė sako: 

— O aš — paskui termitą. 

Termitas sako: 

— O aš — pas Basungulę. 

— Ir aš su jumis. 

Beeidami susitinka šunį: 

— Kur tu, lapute, eini? 

— Nagi, kur gaidys — ten ir aš, — atsako lapė. 

O gaidys ir sako: 

— Kur baltosios skruzdės — ten ir ašl 

O baltosios skruzdės sako: 

— Kur mangusta — ten ir mes jai iš paskos! 

O mangusta sako: 

— O aš gyvatei iš paskos. 

O gyvatė sako: 

— Na, o aš — paskui rupūžę. 

O rupūžė sako: 

— O aš — paskui termitą. 

O termitas burba: 

— O aš einu į svečius pas savo pačios tėvus. 

Pritapo prie jų ir šuo, o paskui — leopardas, kuris norėjo šunį 
suėsti, paskui — žmogus, kuriam patiko leopardo kailis, ir ga- 
liausiai prisidėjo dar žaibas. Ir kiekvienas, kurį tik sutikdavo, 
klausdavo, kur jie keliauja, o jie atsakydavo kaip ir pirma. 

Priekyje ėjo termitas, po jo — rupūžė, paskui ją — gyvatė, 
paskui gyvatę — mangusta, paskui mangustą — baltosios skruz- 
dės, paskui skruzdes — gaidys, paskui gaidį — lapė, paskui lapę 
— Šuo, paskui šunį — leopardas, paskui leopardą — Žmogus, o 
visą virtinę užbaigė Žaibas. 

Pas termito uošvius jie atkeliavo pavakary. Tie svečius pri- 
ėmė, kaip pritinka, ir pavaišino višta su mManijokais. Tik Žaibas 
laikėsi atokiau nuo visų, pakibęs savo padangėse. Apsinakvojo 
jie pas termito giminaičius, o rytą šeimininkai jiems išvirė pupų. 
Vos tik rupūžė panoro jų pasiimti, gyvatė tuoj sušnypštė: 

— Žiūrėkit, ji nori viena viską sušlemšti! 

— Ei gyvate, nudryžusi skiaute, ko čia dabar šnypšti?— pasi- 
piktino rupūžė. | 

Ir iš pykčio ji kad šoks, kad ims ryti pupas! Visas surijo. Svečiai 
tik aiktelėjo: tai bent! 

Ir staiga kilo toks sambrūzdis, jog rupūžė užpuolė termitą ir 
— gurkt! — prarijo, o gyvatė suėdė rupūžę, o mangusta — gyva- 
tę, o baltosios skruzdės užpuolė mangustą, o gaidys sulesiojo skruz- 
des, o lapė pasmaugė gaidį, o šuo pastvėrė lapę, o leopardas sudras- 
kė šunį, o Žmogus nudobė leopardą, o žaibas trenkė iš viršaus ir 
visus juos pavertė pelenais. 

Ir nuo to laiko visi šie keliauninkai pasidarė nesutaikomi 
priešai. Rupūžė sako: 

— Saugokis, termite, aš visada tave gaudysiu! 

Gyvatė sako: 

— Rupūže, o aš surysiu tave su visa tavo gimine! 

Mangusta sako: 

— Gyvate, aš, kol gyva būsiu, persekiosiu tave ir tavo giminai- 
čius! 

Baltosios skruzdės sako: 

— Mangusta, mes amžinai tave kandžiosim! 

— Gaidys sako: 

— Baltosios skruzdės, aš jus sulesiu! 

Lapė sako: 

— Gaidy, aš tave pasmaugsiu! 

Šuo sako: 

— Lape, aš tave nugaluosiu! 

Leopardas sako: 

— Šunie, aš tave į skutus sudraskysiu! 

Žmogus sako: 

— Leoparde, aš, kol gyvas būsiu, dirsiu tau kailį! 

O žaibas sako: 

— Atsimink, žmogau, ir jūs, žvėrys: panorėjęs aš visada paver- 
siu jus pelenais! 

Dabar jūs matot, kad galingiausias pasaulyje — žaibas, 


k * * 
Antilopė lušė neturėjo anūkų, nes nebuvo ožkų, kad galėtų 
išpirkti savo sūnums pačias. 
Todėl ji nuėjo pas rupūžę, nes toji laikė visą kaimenę ožkų, 

o jos vaikai dar per jauni buvo vesti. Rupūžė maloniai priėmė vieš- 
nią ir paskolino antilopei ožkų bei pinigų, kad ji galėtų apvesdinti 
savo sūnus. 

Pagaliau atėjo metas rupūžės vaikams vesti, ir ji nušokavo pas 
antilopę. 

— Drauguže,— pasakė ji, — mano vaikai jau užaugo, atiduok 
man skolą, antraip negalėsiu jų apvesdinti. 

Bet antilopė atrėžė: 

— Nieko aš tau neatiduosiu, o jeigu nori skolą atgauti, pamė- 
gink mane aplenkti. 

Šoko antilopė į tankumyną ir dingo. Tik po dienos ar dviejų ji 
pargrįžo namo. Šitaip būdavo kaskart, kai tik rupūžė atšokuoda- 
vo reikalauti skolos. Pagaliau rupūžė neteko kantrybės ir sušaukė 
savo giminaites: iš Bena Nganzos, iš Bakva Kamingo ir iš visur, 
kur tik gyvena rupūžės. Gerai pavaišinusi, ji kreipėsi į jas šiais 
žodžiais: 

— Brangios sesės! Aš prašau jūsų paramos. Kadaise pagelbė- 
jau antilopei lušei, kai ji prašė manęs ožkų, nes norėjo apvesdinti 
savo sūnus. O dabar ji nenori nė girdėti apie skolą. Sako, aplenk 
mane — tada atiduosiu! Bet pažiūrėkit, kas čia man ant kaktos? 

O rupūžei ant kaktos buvo karpa, panaši į perliuką. Ir rupūžės 
atsakė: 

— Perlas. 

Tada jinai joms pasakė: 

— Ir jūs, ir aš — visos mes esam rupūžės. Prisikabinkit ir jūs 
sau ant kaktų tokius perlus ir eikit į atvašynus. Viena atsitūpkit 
prie činkambos medžio, antra — prie dizelės, kitos išsisklaidykit 
po visą tankumyną. O aš nueisiu pas antilopę, ir jeigu ji elgsis kaip 
visada, tai kur tik nubėgtų, visur ras tupinčią rupūžę ir jai sakan- 
čią: „Nagi, atiduok skolą!“ 

Prisikabino rupūžės sau ant kaktų po perlą ir pasakė: 

„— Mes einam, o tu po keturių dienų atsilankyk pas savo an- 
tilopę. 

Štai praslinko viena diena, antra, trečia, ketvirta. Penktąją die- 
ną rupūžė — strykt liuokt — nušlepsėjo pas antilopę. Toji dryb- 
sojo prie trobelės, įsikandusi pypkę. Rupūžė ir sako: 

— Antilope, atiduok galų gale man skolą. 

Antilopė klausia: 

— Kas čia su manim šneka? 

— Aš, — atsako rupūžė. 

Antilopė kad šoks į atvašyną ir nukūrė kiek kojos neša. Pail- 
susi sustojo atsipūsti prie činkambos medžio ir staiga mato ru- 

pūžę su perlu ant kaktos. O ta Ir sako: 

— Na, atiduok man skolą! 

Antilopė nustebo: „Nejaugi rupūžė jau čia?“ 

Ir kad ims šuoliuoti, kad ims lėkti! Tik po dizelės medžiu su- 
stojo atsipūsti, bet ir čia išgirdo rupūžės balsą: 

— Antilope, grąžink man skolą. 

Dabar antilopė nuėjo šalin iš lėto. O kai sustojo, vėl pamatė 
rupūžę, ir visur, kur tik ji sustodavo, tupėdavo rupūžė ir jai sa- 
kydavo: 

— Antilope, atmokėk man skolą. 

Antilopė slapstėsi nuo rupūžių krūmuose, mito vienais lapais ir 
net susirgo iš sielvarto. Bet kur dings, pasveikusi nuėjo pas rupū- 
žę ir sugrąžino jai skolą. 

Dabar rupūžė sušaukė vaikus ir pamokė: 

— Matot? Vis dėlto savo pasiekiau! Štai kaip būna, kai nenuo- 
laidžiauji! Juk aš ne koks chameleonas, kuris nuolat keičiasi ir 
pats nežino, ko noril 


VĖŽLYS IR RUPŪ2Ė 


Vos tik susiruošė vėžlys išeiti, staiga žiūri — prie slenksčio sto- 
vi baisi rupūžė, visa karpom apaugusi. Vėžlio vaikai išsigando ir 
išsislapstė kur kas gali. O vėžlys klausia: 

— Jeigu aš tave išgydysiu, ką tu man už tai duosi? 

— Jeigu tu mane išgydysi,— atsako rupūžė,— aš tau visą gy- 
venimą ištikimai tarnausiu. 

Vėžlys tuoj nugnaibė rupūžei visas karpas, sumetė jas į kale- 
basą ir išnešė į svirną, o paskui davė jai naujus drabužius. Bet 
kai tik rupūžė pamatė, kad jos kūnas pasidaręs gražus ir lygus, ne- 
benorėjo daugiau vėžliui tarnauti. Šeimininkas ją šaukia į lauką 
manijokų imti, o rupūžė apsimeta serganti ir neina. 

Kartą, kai vėžlio nebuvo namie, užsuko pas ją į svečius liūtas 
su leopardu. Rupūžė, žinoma, juos pasveikino, apsitaisė gražiau- 
siais drabužiais ir net nepatingėjo didžiūnams svečiams nuėjus 
parinkti manijokų. O paskui įniko juos grūsti, dainuodama: 


Ak, gražuoli liūte, tu ne man skirias! 
Ak, gražuoli Ieoparde, tu ne man skirtas! 
Aš tarnauju, aš tarnauju vėžliui. 

Jojo akys tokios baisios, 

Kaip Ir mano motės akys, baisios! 

Sugrūdusi manijokus, rupūžė prikepė papločių, liūtas su leo- 
pardu prisivaišino ir išėjo. O kai vėžlys pavargęs pargrįžo namo ir 
paprašė valgyti, rupūžė kaip visuomet voliojosi dulkėse ir aima- 
navo: 

— Ar nematai, kaip aš balsiai sergu! 

Bet pati labai noriai pavakarieniavo. Ir taip dėjosi kiekvieną 
mielą dieną. 

Tačiau kartą susitiko vėžlys vieną seną nykštuką, šis ir sako: 

— Man labai skauda akis, pagydyk jas, vėžly, aš tau kai ką 
pasakysiu. 

Lyžtelėjo jam vėžlys akis, jos ir išgijo. O nykštukas sako: 

— Apsimesk, kad eini į lauką, o pats pasislėpk. Pamatysi, ką 
tavo rupūžė išdarinėja. 

Vėžlys padarė taip, kaip jam liepė senukas, ir netrukus pamatė, 
kad į svečius pas rupūžę atėjo liūtas su leopardu, o ta juos vaišina. 
Kai tarpdury atsistojo vėžlys, rupūžė baisiai išsigando, šoko slėp- 
tis į svirną už kalebasos, kur buvo jos karpos, užsivertė jas ant 
savęs ir išbėgo. 

Ateina ji į liūto namus baisi, kokia buvusi, o liūtas ir sako: 

— Aš tavęs nepažįstu. 

Tada ji bėga pas leopardą, bet ir tas nepriima: 

— Kas tu? Aš tavęs nepažįstu. 

Kur dingsi, teko rupūžei grįžti pas savo šeimininką. Išmeldė 
iš vėžlio atleidimą, ir tas vėl ją išgydė. 

Nuo to meto rupūžė kepa papločius tik vėžliui. 


TINGINYS IR CHAMELEONAS 


Seniai labai seniai draugavo tinginys ir chameleonas. Kartą 
Juodu drauge išėjo dirbti lauko, o tinginys ir sako: 

— Chameleone, aš nupjausiu žolę, o tu pažymėk mūsų lauko ri- 
bas. | 

Bet pamatęs, kad chameleonas su darbu greit susitvarkė, pasa- 
kė: 

— Chameleone, geriau aš kirsiu medžius, o tu baik pjauti žolę. 

Chameleonas sutiko, stojo dirbti ir greit baigė pjauti žolę. Tada 
tinginys sako: 

— Chameleone, tu baik kirsti medžius, užtat aš paskui nuimsiu 
derlių. 

Tasai vėl sutiko, iškirto visus medžius, nuvalė sklypą, pasėjo 

eleuzino!'. Pavargo chameleonas kaip šuo! 

O kai eleuzinas pribrendo, tinginys savo draugui vėl sako: 

— Chameleone, geriau tu nuimk eleuziną, o aš paskui išdžiovin- 
siu jį saulėje ir sugrūsiu. 

Nuėmė chameleonas eleuziną ir sako: 

— Sugrūsk ir man nors kiek eleuzino, nes mano vaikai išmirs 
bbbadu. 

Bet tinginys visą derlių sau pasiliko. Chameleonas, sulysęs ir 
susibaigęs nuo darbo ir alkio, nuėjo pas vadą prašyti, kad nubaustų 
tinginį. Vadas pasišaukė abu. Tinginys tuoj pat kad ims piktintis: 

— Ką?! Šis dvasna dirbo mūsų lauką? Juk jis net kauptuko ne- 
turi! 

Bet chameleonas pasakė: 

— Žiūrėkit, kaip aš susibaigiau dirbdamas, o tasai tinginys ne- 
bent retkarčiais nueidavo vandens atnešti. O dabar jis neduoda man 
pusės derliaus. Kur tai regėta? 

Vadas pamąstė pamąstė ir tarė: 

— Tave, tinginy, kada nors pražudys tavo suktumas. Pažiūrėk, 
koks pavargęs chameleonas, o tu, matyt, šlaisteisi be darbo ir 
maudeisi upėje. | 

Ir turėjo tinginys visą derlių atiduoti chameleonui. 

Štai kodėl, kai draugas dirba, padėk jam kiek galėdamas. Ne- 
gražu sėdėti rankas sudėjus ir vengti darbo. 


SIKŠNOSPARNIS 


Susirinko žvėrys atnašauti aukų protėvių vėlėms. Atlėkė ir 
šikšnosparnis. Jį pamatę, žvėrys nustebo: 

— Tu atkeliavai pas mus, pas žvėris, bet juk tu skraidai, vadi- 
nasi, tu paukštis. 

O paskui kažkas pasiūlė: 

— Tegul jis nusijuokia, o mes pasižiūrėsim, ar turi dantis. 

Šikšnosparnis nusijuokė: „Cho cho chol“ Nustebo žvėrys ir 
sušuko: 

— Žiūrėkit, turi dantis! Vadinasi, jis iš žvėrių giminės! 

Ir šikšnosparnis pasiliko su žvėrimis, mito jų maistu. Bet po 
kurio laiko išgirdo, kad ir paukščiai ketiną atnašauti aukas pro- 
tėvių vėlėms. Atlėkė jis pas paukščius, o šie klausia: 

— Tu juk žvėris, tai ko čia atkeliavai? 


'Eleuzinas — duoninis augalas Šiaurės Rytų Afrikoje. 

Bet šikšnosparnis parodė jiems, kad moka skraidyti, ir paukš- 
čiai priėmė jį į savo būrį. 

Taip šikšnosparnis savo sparnų ir dantų dėka pritapo ir prie 
žvėrių, ir prie paukščių. 

Štai kodėl sakoma, kad nieko nėra mitresnio bei apsukresnio 
už šikšnosparnį, — juk jis minta ir žvėrių, ir paukščių maistu. 


KAIP NARSUSIS MOKELĖ 
ŽMONĖMS SAULĘ PARNEŠĖ 


Kaime, kur gyveno Mokelė, niekad nebūdavo saulės. Ten švie- 
tė tik mėnulis, ir žmonės jį saule vadino. Todėl Mokelė sykį pa- 
klausė: 

— Tėte, o tikros saulės argi čia nebūna? 

Bajis atsakė: 

— Nežinau, apie ką tu kalbi. Aš nė negirdėjau! 

Tada sūnus nusprendė: 

— Eisiu ir parnešiu saulę. 

Jis išsiskobė didelę pirogą ir nusprendė leistis upe pavande- 
niui. Bet vos susiruošė sėsti į valtį, jį apspito visas vapsvų spie- 
čius. 

— Ei vapsvos, o jūs kur? — klausia jų jaunuolis. 

— Su tavimi, Mokele. O jeigu tau neduos saulės? Patikėk, mes 
tada jau nežiopsosim! Kaip įmanydamos stengsimės tau padėti. 

— Ką gi, sėskit! 
Atropojo vėžlys. Mokelė klausia jo: 
— O tu, vėžly, kur keliauji? 

Jis atsakė: 

— Aš ne paprastas vėžlys. Aš viską regiu. Jeigu saulę paslėptų, 
aš ją surasčiau. Priimk ir mane, Mokele! 

Ir jis taip pat įsirabždino pirogon. O ant pirogos priekio atsitū- 
pė vanagas ir įsakė: 

— Plaukiam! 

Mokelė jo paklausė: 

— Vanage, kurgi tu išsiruošei? 

— Heil Aš irgi jums praversiu! Lydėsiu tave, o jeigu geruoju 
saulės negausi, pavogsiu ją ir nunešiu į dangų! 

Taigi Mokelė išplaukė ne vienas. Ilgai draugai plaukė, kol pa- 
galiau sustojo prie kranto. Mokelė paliko pirogą pas savo draugą 
Bonzangę, o pats su bičiuliais patraukė į kaimą pas vadą. 

— O vade!l — kreipėsi į jį Mokelė. — Parduok man saulę. 

Senis nustebo ir sako: 

— Gerai, bet palaukim mano sūnaus Jakalakos. 

Kai Jakalaka parėjo, tėvas jam pašnibždėjo į ausį: 

— Eik pas Bolumbą, tegul ji išverda gėrimo su nuodais. Rei- 
kia nužudyti tuos ateivius. 

Bet Mokelė išgirdo jo žodžius. Jis pats išėjo ieškoti Bolum- 
bos, o kai ją pamatė — pamilo. Bolumba irgi iškart pamilo Mokelę. 

j o man daryti? -— susirūpino ji. — Kaip aš nuodysiu savo my- 
limąjį?" 

Ir mergaitė pradūrė kalebasą su nuodingom žolelėm, kad nuo- 
dai ištekėtų. Tada nuėjo pas vadą ir sako: 

— Nieko, aš išvirsiu jiems tokio gėrimo, jog visi kaipmat iš- 
mirs. 

O pati nubėgo pas Mokelę ir sušuko: 

— Gelbėkis! Man liepta sutaisyti nuodus, nužudyti ir tave, ir 
visus, kas su tavim atplaukė! 

O Mokelė jai sako: 

— Bėgam drauge! 

Bolumba su džiaugsmu sutiko. O per tą laiką vėžlys surado pa- 
slėptą saulę, o vanagas ją pastvėrė ir šovė aukštyn į dangų. Jaka- 
laka su savo žmonėmis šoko vytis Mokelės ir Bolumbos. Bet kaip- 
mat suzyzė vapsvos. 

— Ką? Mus persekioja, o mes nesusikausim? 

Ir pašėlo gelti persekiotojus, kol tie atsiliko. Bėgliai nusigavo 
ligikranto, kur Mokelė buvo palikęs savo pirogą. Bet jos nebuvo — 
kažkas, matyt,  susimanė pažuvauti ir paėmė valtį nesiklausęs. Ta- 
da: Mokelė šūktelėjo: 

— Ei Bonzange, juk mudu draugai! Greičiau man duok savo 
pirogą! 

Susėdo jie į Bonzangės pirogą ir parplaukė namo, Ant kranto 
juos pasitiko Bajis, ir Mokelė jam pasakė: 

— Tėte, aš parnešiau saulę ir paleidau į dangų! 

Nuo to laiko ir po šiai dienai saulė kasdien pakyla į dangų. 
Žmonės troško šviesos ir jos sulaukė. 


LIBERIJOS PASAKOS 


VORAS IR JONVABALIS 


Voras garsėja kaip vagis, plėšikautojas ir žudikas. Be to, jis bai- 
lys ir leidžiasi bėgti, jeigu užmato kas nors už jį stipresnis. Bet daž- 
nai pasitaiko, kad jis pats užpuola stipresnį ir drąsesnį už save — 
prisėlina ir iš pasalų įgelia aukai nuodingu geluonim. Visada taip 
daro: pastveria ką nors — ir sprunka, apiplėšia — ir sprunka, įsi- 
siurbia — ir sprunka. Štai kodėl jis toks mitrus ir suktas. 

Bet sykį jis pats apsimulkino ir gavo ko nusipelnęs, tiesa, ne 
visai, nes mažų mažiausiai buvo užsitarnavęs mirties, bet jis buvo 
taip žiauriai sumuštas ir sužalotas, kad jam įr šiandien randai bei 
gumbai neišnyko. Matyt, niekad ir neišnyks. 

Tai atsitiko badmečiu, kai su maistu buvo labai striuka, voro 
elgesys tada pasidarė tiesiog pasibjaurėtinas: nebūdavo nė die- 
nos be vagystės ar žudynių. Voras sukosi nuo ankstaus ryto iki 
vėlyvo vakaro, kol tik galėjo ką nors įžiūrėti. Bet kai ateidavo nak- 
tis, voras nebežinodavo, ką veikti, jam belikdavo laukti aušros, ir 
jis niekaip nenorėjo su tuo susitaikyti. 

Naktis — geriausias metas vogti, bet ir vagiui reikia nors kiek 
šviesos. Voras ilgai suko galvą, ką čia padarius, ir staiga jam topte- 
lėjo puiki mintis. Kaip jis anksčiau nesusiprato? Jis eis medžioti 
su jonvabaliu. Tik reikia kaip galint atsargiau ir švelniau papra- 
šyti jonvabalio, tarė sau voras, nes jonvabalis jam, vorui, ne pora, 
jis tikras džentelmenas. Tačiau badas bet ką prišnekins. O jonvaba- 
lis ne toks sumatus dabar rasti maisto ir tikriausiai alksta, kaip ir 
visi, 

Taip mąstydamas voras nuėjo ieškoti jonvabalio. Rado jį tems- 
tant. Jonvabalis liūdnas tupėjo ant buroko lapo, skleisdamas blau- 
sią, vos įžiūrimą šviesą. 

— O, drauguži jonvabali, kaip laikaisi? Radau tave, išvydęs ta- 
vo šviesą, — Žžvaliai pasakė voras. 

— Savo šviesos dėka ir aš tave išvydau, — pašaipiai atsakė jon- 
vabalis. 

— Bet tavo šviesa neišgelbės tavęs nuo bado šiais baisiais me- 
tais, — oriai prabilo voras. 

— Ko tau čia reikia? — piktai paklausė jonvabalis. — Jei tu 
žadi laukti, kol užges mano šviesa, kad galėtum užpulti, tai geriau 

nešdinkis. Aš švytėsiu iki paskutinio atodūsio, o paskui daryk su 
manim ką nori — iš tavęs juk visko gali tikėtis. Man tada jau bus 
vis tiek. 

— Liaukis įtarinėjęs,— greit pertarė jį voras. — Ieškojau tavęs 
su geriausiais ketinimais. Tave labai gerbiu ir branginu tavo šviesą. 
Savo šviesa tu gali man padėti, o aš savo jėga, apsukrumu ir patir- 
timi išgelbėsiu tave nuo bado mirties. Paklausyk manęs. Šiuo bai- 
siu badmečiu labai lengva pražūti. O jei mudu susivienysim, tikrai 
išgyvensim. Žinau, tu džentelmenas, o aš menkas vagišius. Bet jei- 
gu tu mirsi iš bado ir visas vabzdžių pasaulis neteks skaisčios tavo 
šviesos, tai bus didžiausia neteisybė. 

— Žinau, — virpančiu balsu sumurmėjo jonvabalis. — Todėl 
ir esu toks nusiminęs. Man vis tiek, kas ištiks mane. Mirti aš nebi- 
jau. Bet kaip palikti aklinoj tamsoj visą vabzdžių pasaulį — štai 
kas kelia man siaubą. 

— Palikti nereikės, — pasakė voras, — jeigu tik suteiksi mažu- 
mėlę doringumo mano nedorybėms. Užtat išgelbėsi savo gyvybę. 
Bet svarbiausia, tu šviesi kaip švietęs vabzdžių pasauliui. Daž- 
nai taip būna, kad gerą darbą yda ir dorybė daro išvien. 

— Visa tai panašu į tiesą, — vos girdimai tarė jonvabalis, — bet 
ką gi turėčiau daryti? 

— Klausyk, — šnekėjo toliau voras. — Jei galėčiau vogti nak- 
tį, kol visi miega, tai maisto užtektų mums abiem. Tau tik reikė- 
tų skristi pirma manęs ir šviesti. Vogsiu aš vienas ir visas nuodėmes 
prisiimu sau. 

Ilgai tylėjo jonvabalis. Pagaliau jis šūktelėjo: 

— Ak, jeigu tikrai žinočiau, ar tavo balsas šaukia mane atlikti 
pareigą, ar tai paties velnio balsas! 

— Rinkis pats, — pasakė voras. — Viena iš dviejų — arba ba- 
das ir mirtis tau ir visiška tamsa vabzdžiams, arba maistas ir gyve- 
nimas tau ir šviesa vabzdžiams. Ką tu pasakysi? 

— Aš privalau gyventi. Pareiga šaukia mane gyventi. 

— Tebūnie taip, — pasakė voras. — Tu, pasirodo, ne tik doras, 
bet ir protingas, o juk tai labai reta. Dorieji retai būna protingi. 
Dorybės juos paprastai apakina. O tu be baimės paklūsti savo pa- 
reigai. 

Jonvabaliui palengvėjo, kaip visada būna, kai kam nors pasi- 
ryžti, ir jis švystelėjo naują šviesos pluoštą. 

— Pritemdyk savo šviesą, — nervingai subarė voras, — pri- 
viliosi begales mašalų, ir mus dar pamatys, išgirs. 

Jonvabalis tuoj susilpnino šviesą, ir voras apsakė jam, ką buvo 
sumanęs. 

Netoli nuo tos vietos, kur tupėjo voras ir jonvabalis, tekėjo 
upelis: jis buvo patvenktas. Nuovokusis leopardas įsigudrino prie 
pertvaros prikabinti pintines su jauku žuvims, kas rytą išsitraukda- 
vo neblogą laimikį ir gyveno vargo nepažindamas. Landūnas 
voras šitai suuodė ir sumanė čia pasipelnyti, bet suprato, jog tai 
daryti reikia labai atsargiai ir išmoningai, kad nepatektum į na- 
gus leopardui. Voras mirtinai bijojo leopardo. 

Kad lįstum prie žuvų dieną, nebuvo nė kalbos, o naktį blausioje 
Jonvabalio šviesoje vorui ir laiko pakaktų, ir pavojus negrėstų. 
Voras nuramino jonvabalį, ir abu susitarė, kad jeigu kas, jonva- 
balis kurį laiką liausis švietęs ir pasisukinės kur netoliese, o voras 
pasislėps ir palūkės, kol pavojus praeis. 

— Matai, kaip paprasta, — pasakė voras. — O svarbiausia, ir 
aš liksiu sveikas, ir tavo garbė nenukentės. Niekas mums negresia. 

Taip ir buvo. Blausiai šviečiant jonvabaliui, voras kasnakt 
ištraukdavo iš vandens pintines, išnovydavo žuvis, po vieną išmė- 
tydavo iš pintinės ir pakabindavo ją, kur buvo, o paskui, lydimas 
jonvabalio, kuris žemai sukdavo ratus, šviesdamas kelią, jis po vie- 
ną parvilkdavo visas žuvis namo, ir gausi jo šeimyna prisisprog- 
davo iki valiai. Jonvabaliui atitekdavo tik išėdos. 

Galų gale nuskriaustas jonvabalis supyko. „Aš galėčiau visa tai 
gauti padoresniu būdu, — tarė sau jonvabalis, — ir jeigu mano švy- 
tėjimui lemta užgesti, verčiau mirti su ramia sąžine.“ Bet prieš mirtį 
jis ryžosi vorą nubausti ir žinojo, kaip tai padaryti. 

Kitą naktį, kai voras, ištuštinęs pintines, ėmė vilkti žuvis na- 
mo, jonvabalis netikėtai užgeso ir, nė žodžio netaręs, nuskrido. 
Iš pradžių voras pamanė, kad gresia pavojus, ir pats nusiskubino 
slėptis. Jis ištupėjo užuoglaudoje daugiau kaip pusę nakties, o 
jonvabalio nesulaukė. Galų gale voras nusprendė, kad iki aušros 
spės parvilkti namo bent vieną žuvį. Pasilikęs pačią stambiausią, 
kitas sumetė atgal į upelį, tikėdamasis, kad jas nuneš vanduo ir 
leopardas neaptiks plėšikavimo pėdsakų. Paskui ėmė tempti žuvį 
namo, visiškai pasikliaudamas savo nuovoka. Vargais negalais 
nusigavo iki savo trobos ir atidarė duris. Tik čia buvo ne jo troba, 
o leopardo. Vorui nė į galvą neatėjo, kad jis išklydęs iš kelio. Nie- 
ko neįtardamas, įėjo vidun, numetė žuvį ant grindų, čia pat atsigulė 
ir kietai įmigo, nes buvo visai nusikamavęs. 

Iki ryto ne kažin kiek bebuvo likę. Vos tik prabrėško, leopar- 
das nubudo, nes buvo įpratęs paryčiu eiti prie upės laimikio. Pama- 
tęs ant grindų žuvį ir miegantį vorą, jis iš karto viską suprato. Štai 
kodėl pastaruoju metu ėmė dingti jo žuvys! Vagis, kurs tuštino jo 
pintines, pats pateko į pinkles, 

Nesitverdamas džiaugsmu, leopardas ėmė tyčiotis iš miegan- 
čio voro: 

— Pirma tave surišiu. Suveršiu taip stipriai, kad nė vienos savo 
greitų kojų nepakrutinsi. Tiktai tada prižadinsiu, tarsiu tau porą 
meilių žodelių, o paskui taip iškaršiu kailį, kaip nė sapne nebūsi 
regėjęs. 

Taip jis ir padarė. Skersai ir išilgai surišęs miegantįjį, gerai su- 
veržė virve ir kaip reikiant užmezgė mazgą. Paskui šiaip taip priža- 
dino vagį. 

Voras sudrebėjo iš baimės, kai suprato įkliuvęs. Pirmoji jo 
mintis buvo — bėgti. Dabar jis būtų pats save aplenkęs, bet tą aki- 
mirką su siaubu pajuto, kad negali pajudinti nė vienos kojos. Jam 
pasidarė taip bloga, jog leopardui teko ilgokai palūkėti, kol galėjo 
išdrožti jam kalbą. Paskui leopardas sakydavo, jog ta kalba sutei- 
kusi jam daug didesnį malonumą, negu pati pyla. 

Voras išliko gyvas tik per stebuklą. Jis tikrai būtų gavęs galą, 
jeigu leopardas nebūtų sustojęs kiek atsipūsti. Leopardas nepa- 
stebėjo, kad nuo mušimo pradilo virvelės, kuriomis buvo surišęs 
vorui kojas, taigi niekšeliui pasisekė išsmukti. Raišuodamas jis 
šiaip taip parklibikščiavo namo; kelios jo kojos buvo nulaužtos ir 
viena akis užputusi. Bet blogiausia, kad kūnas per vidurį buvo taip 
suveržtas virve, jog persmaugė vorą į du pusrutulius, ir jo pati nie- 
kaip neįstengė virvės atmegzti. Pjauti jos irgi nesiryžo, nes bijojo 
pertraukti vorą pusiau. 

Todėl virvė laikėsi jam ant pilvo, kol supuvo, bet tai truko taip 
ilgai, jog voras toks ir liko. Štai kodėl ir dabar voras atrodo taip, 
lyg per vidurį būtų suveržtas. Bet jis vis tiek labai greitas ir vis toks 
pat vagišius ir kraugerys. 

Na, o jonvabalis? Jonvabalis taip gėdijosi, kad buvo susidėjęs 
su voru, jog norėdamas išpirkti savo kaltę, šviečia vabzdžiams 
kiek begalėdamas, nors daugelis jų labiau mėgsta tamsą. Ir žmonės 
turėtų žinoti, kodėl. 


DVI SARGĖS 


Didžiulis smauglys visur gali prišliaužti, todėl jis visur ir me- 
džioja: ant žemės, aukštuose medžiuose, ant uolų. Viena erelė nie- 
kaip negalėjo išperėti ereliukų: vos tik ji nuskrisdavo ieškoti 
maisto, smauglys išdraskydavo lizdą ir išgerdavo kiaušinius. 

Iš visų paukščių smauglys bijojo tik erelės. Mat keli smaug- 
lio broliai, mėgę per daug valiūkauti, buvo patekę erelei į nagus. 

Erelė sumygo juos lyg gniaužtais, taip įsikibo viena koja į pakaušį, 
kita — į nugarą, kad jie neįstengė nė krustelėti. Paskui ji kiekvie- 
ną pavilkėjo gerą mylią žeme, o po to dar kelias mylias nešė, pa- 
kilus į orą. Tik vienas brolis ištvėrė šią baisią kelionę. Bet nuo tos 
dienos jis nebegalėjo šliaužti aukštyn. Nuo smarkaus kritimo, 
matyt, lūžo nugarkaulis. Erelė atgniaužė nagus aukštai danguje, ir 
smauglys tėškėsi iš viršaus į kietą akmenį. Jis būtų užsimušęs, 
jei nebūtų užkliuvęs už lapuočio medžio šakų. Medis, kurs augo 
kaip tik ties tuo akmeniu, sušvelnino smūgį ir išgelbėjo jį nuo mir- 
ties. Šiaip ar taip, bet vėliau jis begalėjo šliaužioti tik po žemę. 
Erelės lizdo jau nebūtų pasiekęs. Teisybė, jis nė nesvajojo apie 
tokias aukštybes. Ko jau ko, o aukštybių jam buvo gana. Būdavo, 
šneka broliui: 

— Nėra didesnio siaubo už tai, ką aš patyriau. Sunku ir įsivaiz- 
duoti baisesnį dalyką. Tave pastveria ir velka žeme, o tu negali nė 
pajudėti. Ne, tu šito nesuprasi. Juk tau niekad taip nėra buvę, kad 
nedrįstum nė pakrutėti. Aš buvau mirties naguose ir išlikau gyvas 
tik per stebuklą. Man ir dabar dar baisu. Sergėkis erelės. Juk ma- 
tai, ką ji man padarė, todėl nepakliūk jai akysna. Venk šitos paukš- 
tės. 

Smauglys paklausė savo akimis mačiusio mirtį brolio žodžių. 
Jis pažadėjo būti atsargus ir, plėšdamas erelių lizdus, žiūrėti sa- 
vo gyvybės. Susirangęs į kamuolį, jis kiūtodavo kur užsiglaudęs 
netoli erelės lizdo, laukdamas, kol ši nuskris ieškoti maisto. Jis Ži- 
nojo, kad erelė nuskrenda neilgam, tad beregint nušliauždavo prie 
lizdo, godžiai prarydavo kiaušinius, o paskui greitai slėpdavosi 
kur į saugią vietą ir patenkintas ilgai ten drybsodavo. 

Kai atėjo metas vėl krautis lizdą, erelė nusprendė pasisamdyti 
sargę. Kitos išeities nebuvo. Todėl ji nuskrido pas paukštę Zemg- 
betutą ir paprašė jos kasdien pasergėti lizdą, kol ji susiras maisto, 
ir, jei pasirodytų smauglys, — duoti jai ženklą. 

— Padėk man jį sugauti, — paprašė erelė, — o aš jam surengsiu 
tokią iškylą, taip palakdinsiu jį per aukštus kalnus, kad neužmirš, 
kol gyvas! Tik tu padėk man jį nutverti. Aš dosniai tau atsilygin- 
siu. 

Zemgbetuta mielai sutiko. 

— Pavesk man šį reikalą! — narsiai riktelėjo ji, ir erelė pati- 
kėjo jai savo lizdą, o pati nuskrido ieškoti maisto. Šį kartą ji už- 
truko ilgiau negu visada, nes pasikliovė Zemgbetuta. 

Vos tik pasirodė smauglys, šnypšdamas ir išsižiojęs, Zemgbe- 
tuta tuoj prarado visą narsumą. Jos balsas ėmė virpėti ir taip nu- 
slopo, kad jo niekas neišgirdo. Iš gerklės jai išsprūdo tik gailus 

ūkimas „du du du du“. Smauglys nė kiek jos neišsigando. Jis su- 
gurkė visus kiaušinius, paskui kuo greičiau pasislėpė toj pačioj 
vietoj ir susirangė sotus bei patenkintas. Kai sugrįžo erelė, Zemg- 
betuta vis dar drebėjo iš baimės, o jos balsas buvo toks silpnas, 
kad vos galėjo papasakoti, kas atsitiko. 

— Aš balso nustojau, — vos pralemeno ji. — Nežinau, kas man 
atsitiko, bet visai nustojau balso. Matyt, smauglys mane užkerėjo. 
Aš negalėjau nė šūktelėti. 

Supyko erelė ir išvijo Zemgbetutą. 

Kai vėl atėjo metas krautis lizdą, erelė nuskrido pas paukštę 
Pablo-Manją ir ėmė prašyti jos, kad pasaugotų lizdą. 

— Aš pamėginsiu, — pasakė Pablo-Manja. — Padarysiu viską, 
ką įstengsiu. Tikriausiai labai baisu atsidurti akis į akį su smaug- 
liu, matyti, kaip jis šnypščia ant tavęs išžiojęs nasrus. Bet man 
regis, kad aš nenusigąsiu ir balsas manęs neapvils. 

Kuklus ir orus paukštės atsakas nuramino erelę ir įkvėpė jai 
viltį, kad šį kartą jos lizdas nebus išdraskytas. Tačiau dabar ji nu- 
sprendė ilgai neužtrukti. 

Smauglys tuo tarpu būdravo. Bailys šliužas vėl tykojo progos 
užpulti lizdą. Nesnaudė ir Pablo-Manja. Ji bijojo, kad smauglys 
neprišliaužtų netikėtai, ir todėl vis kraipė galvą — o ji mokėjo tai 
daryti, pati nesisukiodama. Ir žiūrėjo išplėtusi akis, kad tik nepra- 
žiopsotų smauglio. | 

Ir, žinoma, vos tik erelė dingo iš akių, smauglys greitai atšliau- 
žė prie lizdo, šnypšdamas ir išsižiojęs, pasiruošęs godžiai pulti 
grobį. Bet Pablo-Manja jį užmatė tą pačią akimirką, kai jis išlindo 
iš savo guolio, ir sukliko taip garsiai, kad jai atsiliepė aidas. Ji nė 
nežinojo, kad geba taip skambiai šaukti! Erelė tuoj pat atskrido ir 
puolė žemyn, sparnais skrosdama orą, išskėtusi nagus stverti. 

Vagį šliužą pagavo toks išgąstis, kad jis spruko šalin ir ištisas 
tris dienas persigandęs bijojo lįsti iš savo užuoglaudos. Paskui jis 
dar ne kartą mėgino prišliaužti, bet sargė buvo budri, ir skambus 
jos balsas skardėdavo labai garsiai, 

Erelė išperėjo jauniklius ir juos išpenėjo. Ir tada ji pasakė 
paukštei: 

— Už savo tarnybą gausi tokį atlyginimą: tu būsi gražiausia 
iš visų papūgų. Tau niekas neprilygs plunksnų margumu. 

Ir nuo to laiko Pablo-Manja pasidarė gražiausia paukštė — už 
tai, kad jos balsas garsiai suskambo ištikus pavojui. O Zemgbe- 
tuta savo plunksnomis neprilygsta nė vienam paukščiui — nes 
kartą ji pasidavė baimei ir neįstengė surikti, 

KODĖL VARLĖS LETENOS PLOKŠČIOS 


Varlė turėjo didelį žemės sklypą. Atėjo metas žemę dirbti ir 
sėti. Varlė nušlepsėjo į kaimą pas žmones prašyti pagalbos, nes 
viena neįstengė susidoroti su darbu. O ir Žmonės taip darydavo: 
per sėją ir pjūtį visada vieni kitiems padėdavo. 

Kas tik galėjo, atėjo varlei į talką. O kai žmonės nuvalė žemę 
ir sukasė lauką, varlė visus pavaišino ir gražiai padėkojo už pagal- 
bą. 

Pagaliau talkininkai ėmė skirstytis. Jų buvo tiek daug, kad nu- 
einant nusitęsė ilga virtinė. 

— Kaip man dar atsidėkoti žmonėms už gerumą? — pagalvojo 
varlė ir apsidžiaugė: — Jau žinau! Kiekvienam talkininkui pa- 
spausiu ranką. 

Nuliuoksėjo žmonėms iš paskos, aplenkė juos ir laukia. 

Kai priėjo pirmasis talkininkas, varlė stipriai paspaudė jam 
ranką ir sušuko: 

— Labai tau ačiū! Ačiūl 

Paspaudė ranką ir antram: 

— O, ačiū tau! Ačiūl 

Paspaudė ranką trečiam ir šūktelėjo: 

— Ačiū tau, ačiū! 

Tarp talkininkų buvo ir stipruolių: jie iš visų jėgų spūstelėda- 
vo varlei letenas. 

Po to varlei jos ilgai skaudėjo ir visai susiplojo. Ryžosi varlė 
eiti pas dangaus dievą Njamą pasiskųsti dėl savo nelaimės. 

- Njama išklausė varlę, pažiūrėjo į susiplojusias jos letenas ir pa- 
sakė: 

— Tu persistengei. Kitąsyk, kai norėsi tokiai gausybei žmo- 
nių padėkoti, nusiųsk į kaimą žygūną ir per jį perduok visiems savo 
padėką. 

Varlė išėjo. O jos letenos nuo to laiko taip ir liko plokščios. 


MAMPRUSIŲ PASAKOS 


APIE GRIFĄ 


Kaskart, kai ima lyti, grifas Zua pagalvoja: „Baigsis lietus — 
būtinai įsirengsiu gerą, sausą būstą.“ Bet nustoja lyti — grifas pa- 
miršta savo ketinimą ir lekia į turgavietę ar skerdyklon pasigar- 
džiuoti atliekomis. Taip jis ir gyvena. Matyt, niekada grifas netu- 
rės savo lizdo. Todėl ir žmonės, kurie daug žada, bet nieko nepa- 
daro, lyginami su grifu. 


VANAGAS IR VĖŽLYS 


Susidraugavo kartą vanagas Suliugus ir vėžlys. Ilga ir tvirta 
buvo jųdviejų draugystė, bet sykį vanagas tarė vėžliui: 

— Blogai, kad tu mažas ir lėtas. Kas bus, jei mirs mano moti- 
na! Juk tu nė į šermenis nesuskubsi. 

Bet vėžlys atšovė: 

— Gyvenime kur kas svarbiau sumanumas, o ne jėga ir ūgis. 
Kai tavo motina iškeliaus pas protėvius, pranešk man ir aš kaip- 
mat pas tave atkaksiu. 

Vanagas šyptelėjo, bet nutylėjo. Praėjo gerokai laiko. Vieną 
dieną mirė vanago motina, ir šis nusiuntė grifą vėžlio pakviesti. 
Grifas pranešė vėžliUi, koks sielvartas ištiko jo draugą. 

— Skrisk pas Suliugų, — tarė vėžlys, — ir pasakyk jam, kad 
aš tuoj ateisiu. Paskui vėl atskrisk, 0 aš tuo tarpu paieškosiu, ką 
jam nunešti. Jei grįžęs manęs nerastum, paimk mano krepšį ir 
skrisk pas Suliugų: krepšyje bus mano dovanos. 

Grifas parskrido pas vanagą ir viską jam papasakojo. Vanagas 
palingavo galvą ir sako: 

— Žinoma, vargšelis nespės atropoti. Nors jis ir šneka, kad 
gyvenime sumanumas svarbiau nei ūgis ir jėga, bet aš tuo netikiu. 
Beje, norėčiau gauti jo dovanas, tad skrisk ir paimk tą krepšį. 

Grifas vėl nuskrido pas vėžlį, rado jo urve žadėtąjį krepšį, pa- 
ėmė, sugrįžo pas vanagą ir padėjo krepšį jam priešais. 

— Na štai, — liūdnai šyptelėjęs pasakė vanagas, — o vėžlio vis 
nėra. Žinojau, kad jis nespės ateiti. 

Dar nebaigęs kalbėti, vanagas išvydo lendantį iš krepšio vėžlį. 
— Na, dabar matai, — pareiškė jis, — kad gyvenime svar- 
biausia — sumanumas? 


DRAMBLYS IR GAIDYS 


Kartą susiginčijo dramblys su gaidžiu, kuris daugiau suės. 

— Juokinga net ginčytis, — pasakė dramblys. — Palygink mu- 
dviejų pilvus. Katrame gali daugiau tilpti? 

— Ir vis dėlto aš daugiau už tave suėdu, — spyrėsi gaidys. 

Tada juodu nutarė eiti pas miško karalių liūtą, tegul jis nu- 
sprendžia. Išklausė liūtas dramblį su gaidžiu ir sako: 

— Aš nuspręsiu. Eikit abu į mišką ir ten prisiėskit kiek lenda. 
Vakare ateikit pas mane sotūs. 

Taip juodu ir padarė. Dramblys prisirijo visokių vaisių, gai- 
dys prilesė į valias sėklų, ir vakare abu atėjo pas liūtą. Staiga gai- 
dys pamatė dramblio mėšlą. Pagal seną įprotį jis puolė drambliui 
po kojų, ėmė mėšlą kapstyti ir kažką iš jo kapnoti. Tada liūtas tarė 
drambliui: 

— Dabar turbūt matai, kad rajumu niekas negali prilygti vištų 
giminei. Va tu prisiėdei ir nebenori, o gaidys, nors sotus, išvydęs 
mitalą, negali tverti ir vis tiek dar lesioja. Argi ne teisinga būtų 
paskelbti gaidį rajūnų karalium? 

Dramblys sutiko, kad teisinga. Todėl ir dabar rajūną ar besotį 
visi lygina su gaidžiu ar višta. 


LIUTAS IR PELĖ 


Bėgo per mišką maža pelė Čambarga ir pamatė duobę, kurioje 
tupėjo liūtas. Buvo bebėganti pro šalį, bet liūtas paprašė padėti 
jam iškopti iš duobės. 

— Kol gyvas, neužmiršiu tavo paslaugos, mažoji Čambargal 

Kiek pagalvojusi, pelė atsinešė virvę, pririšo prie medžio ir 
kitą galą nuleido duobėn. 

Nusitvėrė liūtas už virvės, išsikepurnėjo iš duobės ir sako: 

— Uf! Penkias dienas ištupėjau toj prakeiktoj duobėj. Išalkau 
kaip penki liūtai ir įmanyčiau dabar suėsti viso pasaulio peles. 
Tave tai jau tikrai prarysiu. 

— Ką tu, ką tu, valdove Bygyni! — nusigando pelė. — Juk aš 
tau pagelbėjau, ir tu žadėjai man atsidėkoti! 

— Na tai kas, — prieštaravo liūtas, — aš esu tau labai dėkingas. 

Bet negi tu nori, kad nudvėsčiau iš bado? Na, eikšl! 

— Ne, ne, gerbiamasis Bygyni, klausk ko tik nori, visi pasa- 
kys, kad tai neteisinga! — šaukė pelė. 

Tuo tarpu jie pamatė atropojantį gudruolį vorą Patyrinargą. 

— Ko ginčijatės? — paklausė voras. 

— Ogi va, — virpėdama iš baimės ir nuoskaudos, ėmė pasakoti 
pelė, — aš padėjau valdovui liūtui išsiropšti iš duobės, o dabar 
jis nori mane suėsti. Kur čia teisybė? 

— Niekus šneki! — atsakė voras. — Niekad nepatikėsiu, kad 
tu, Mažas žvėrelis, įstengtum padėti galingam liūtui. 

— Tai paklausk jo paties, ar teisybę aš sakau. 

— Taip, tikrai ji padėjo man išsikepurnėti iš tų spąstų, — ma- 
loningai patvirtino liūtas. 

— O mano valdove! Ir tu žemini save melu! — palingavo galvą 
voras. — Niekad nepatikėsiu, kad pelė būtų naudinga liūtui. 

— Bet tai tiesa, po šimts! — suriaumojo liūtas. 

— Ne, ne, netikiu! — spyrėsi voras. — Jeigu norite, kad patikė- 
čiau, parodykit man, kaip tai nutiko! 

— Gerai, — pasakė kvailys liūtas ir įšoko į duobę. 

— Na ir kiurksok ten,paikas kraugery, visų žmonių džiaugs- 
mui! — sušuko voras. — Gali būti tikras — daugiau niekas nenorės 
tavęs gelbėti! 


BEŽDŽIONĖ IR ZUIKIS 


Beždžionė Manga tupėjo medyje ir graužė bananą, o zuikis 
Songa snaudė po tuo pačiu medžiu, įlindęs aukšton žolėn, — tik 
ausys kyšojo. Beždžionė pamatė zuikio ausis, nusijuokė ir užtrau- 


Žiū, koks Ilgaausis Songa! 
Žiū, koks Ilgaausis Songa! 


Nubudo zuikis, išgirdo beždžionės patyčias, įsižeidė. 

— Duok tu man ramybę, Manga. Juk aš tavęs nekliudau. 

Beždžionė visai įsismagino: zuikis jos nekliudo! O jeigu jis ir 
panorėtų jai ką padaryti, tai nepasiektų! Ji dar garsiau ėmė plyšoti: 


Žiū, koks Ilgaausis Songa! 
Žiū, koks Ilgaausis Songa! 


— Nutilk, būk gera, — vis dar taikiai šnekėjo zuikis. Tačiau 
beždžionė nesiliovė, ir zuikis pagrasino, kad ir ją ims erzinti, nes 

ne tokia jau ji gražuolė, kokia, matyt, vaizduojasi esanti. 
Beždžionė ėmė kvatotis ir šaukė dar garsiau. 
Zuikis įširdo, iškišo galvą iš žolės ir taip pat uždainavo: 


Drovus aš, silpnas Ir tylus, 
Stipresnis erzina mane. 
Tupiu sau ramutėlis, 

O erzina mane! 

Bet Manga nieko neįžiūri! 
Jos akys lindi per giliai, 
Gūdžioj akiduobių tamsoj! 


Beždžionė net aiktelėjo iš nuostabos ir apmaudo. Beregint atsi- 
dūrė ant žemės, ketindama aptampyti zuikiui ausis. Bet gudruolis 
jau buvo dingęs. Nuo tada beždžionė, pamačiusi zuikį, visada šo- 
ka iš medžio ir puola vytis, bet... kur ji tau zuikį pavys! Štai kodėl 
jų niekad draugėj nepamatysi: kol beždžionė laksto žeme, visi 
apylinkių zuikiai kažkur išsislapsto. 


GYVATĖ IR VARLĖ 


Varlė Pulori šokavo po žolę, ieškodama peno. Staiga jai priešais 
linguodama pakilo ilga marga gyvatė Vafu. 

— Aš tave prarysiu, — sušnypštė gyvatė. 

— Pažiūrėsim, — atšovė -varlė. — Norėčiau su tavimi pasiga- 
lynėti. 

— Kvailai šneki, Pulori. Argi tau su manim galynėtis? 

— Nagi pamėginkim. Tik eime į plyną vietą! 

Ir varlė nuliuoksėjo į kelią. Ji žinojo, kad keliu vaikšto žmo- 
nės. Pasipainios ant kelio gyvatė — žmonės kaipmat ją užmuš, 
o į varlę nė nežvilgtelės. Taip ir buvo. 

Nuo tada varlė, užmačiusi gyvatę, visada liuoksi į kelią. Jei pa- 
matysi keliu šokuojant Pulori — saugokis! Netoliese yra gyvatė. 


KODĖL VARLĖS MĖGSTA BALAS 


Senais senais laikais, kai žemėje dar nebuvo žmonių, o vien 
tik gyvuliai, mišką ištiko badas. Tada žvėrys nusprendė grumtis 
vienas su kitu, kad nugalėtojas suėstų nugalėtąjį. Liūtas grūmėsi su 
krokodilu, hiena — su begemotu, raganosis -— su gorila. Tik varlė 
Puloris nesiryžo stoti į kovą — mat žinojo, kad nėra žvėries, kurį 

jis įveiktų. Bet vyriškas išdidumas neleido prisipažinti pačiai, koks 
jis silpnas. Todėl Puloris ėmė kasdien traukti iš namų, dėdamasis 
einąs grumtis; o iš tiesų, vos išvydęs kylant dulkių debesėlį, sku- 
bėdavo slėptis po kokia šiekšta ir tūnodavo ten iki sutemų. Tačiau 
vakare jis pareidavo namo, vaizduodamas mūšyje išvargusį karį, 
ir prašydavo pačią sušildyti vandens kovos dulkėms nusiplauti: 


Sarbila, Sarbila, sušildyk vandens! 

Vos „a-a!' sušukau — krito tuoj žiraita. 
Vos „a-a!' sušukau — hiena irgi vitinkšt. 
Vos „a-a!“ sušukau — antilopę kliudžiau. 
Sarbila, Sarbila, sušildyk vandens! 


— Gerai, sušildysiu tau vandens, — atsakydavo pati. — Bet kur 
tu dėjai nudobtų gyvulių mėsą? 

— Kam mums reikia mėsos, Sarbila? Juk mes varlės? Varlės! 
Kuriems galams mums mėsa? Aš pardaviau mėsą krokodilui, jisai 
žadėjo po dienos kitos atiduoti man pinigus už žirafą, antilopę ir 
hieną. 

Rytojaus dieną Puloris gyrėsi, kad, vos jam griausmingai už- 
kurkus, kritę negyvi jautis ar begemotas, sakėsi vėl pardavęs mėsą 
kitiems žvėrims, o pinigus jie netrukus atiduosią. 

Bet beždžionė Manga užmatė, kad Puloris kiauras dienas tūno 
po šiekštu, ir pasakė jo pačiai. Sarbila nustebo, ryžosi vyrą pasekti. 
Kartą ji patyliukais išėjo iš namų paskui Pulorį ir regėjo, kaip jis, 
išvydęs ant kelio dulkių kamuolį, nušokavo šalin ir susigūžė žolė- 
je po medžiu. Supyko pati ant vyro už melą ir pagyras, nuspren- 
dė jį nubausti. Parėjo namo ir užvirino vandens. Sugrįžęs Puloris 
užtraukė savo dainą: 


Sarbila, Sarbila, sušildyk vandens! 

Vos „a-a!' sušukau — žuvo gorila. 

Vos „a-a!“ sušukau — krito dramblė. 
Vos „a-a!“ sušukau — gavo galą hiena. 
Sarbila, Sarbila, sušildyk vandens! 


— Še tau vandens, vyreli, — pasakė Sarbila, statydama ka- 
tilą ką tik užvirusio vandens. — Išsimaudyk po grumtynių, nusi- 
kamavai juk, vargšeli! 

Pūkštelėjo Puloris karštan vandenin, tą pat akimirką apsišutinęs 
šoko lauk ir šleptelėjo į purviną balą atvėsti. Nuo tos dienos jis ne- 
betiki pačia ir niekad nebeprašo jos sušildyti vandens — mieliau 
pliuškenasi pelkėje ar baloje. Savo vaikams jis irgi patarė mau- 
dytis tik šaltame vandeny. Ir visi jo palikuonys, viso pasaulio var- 


128 


lės, lyg kokie vienišiai amžinai pliuškenasi pelkių ar balų vandeny 
ir niekad neprašo pačių sušildyti jiems maudynei vandens. 


KODĖL ŽVĖRYS GYVENA MISKE 


Buvo laikai, kai žvėrys gyveno miestuose ir kaimuose. Tik pa- 
būgę voro,visam laikui išsidangino į miškus. O iš pradžių vorą už 
nieką laikė. Užėjus badmečiui, keletas Žvėrių susitarė gyventi 
drauge ir medžioti paeiliui, o tą, kuris neparneš grobio, patį suėsti. 
Visi turėjo omeny vorą, nes buvo tikri, kad jis iš medžioklės grįš 
tuščiomis. 

Ir pats Patyrinarga taip manė. Kai atėjo jo eilė medžioti, voras 
visą dieną veltui bastėsi po mišką ir nė nesistengė ką nors nutver- 
ti, nes visai nepasitikėjo savo jėgomis. Ėmus temti, liūdnas kėb- 
lino į namus, pasirengęs mirti, bet staiga pamatė ant stuobrio snau- 
džiantį grifą Zua. Apsidžiaugė voras, greit prisėlino prie grifo ir 
tvirtai apkabino jį kojomis. Viltis išsigelbėti teikė Patyrinargai 
jėgų, ir grifui nepavyko ištrūkti iš kibių voro kojų, nors blaškėsi 
ir daužėsi kaip įmanydamas. Tada grifas ėmė melsti vorą pasigai- 
lėjimo. 

— Ką tu, ką tu! — ėmė juoktis voras. — Kaip aš galiu tavęs pa- 
sigailėtiė Juk mane patį suės, jei grįšiu namo tuščiomis. 

— Ak štai kas, — tarė grifas. — Jeigu tau vis tiek, ką nutverti, 
paleisk mane, aš pamokysiu, kaip sumedžioti dramblį. 

— Juokiesi iš manęs, — įsižeidė voras. — Juk žinai, kad Vobu- 
gaus nudobti aš nepajėgsiu. 

— Ne, Patyrinarga, — atsakė grifas. — Viena mano plunksna 
turi stebuklingą galią. Tereikia ja mostelėti dramblio pusėn, ir šis 
kris negyvas; mostelėsi į kiaule — ir ją nudėsi. | 

Patikėjo voras, paleido grifą ir gavo plunksną iš jo uodegos. 

Tuo tarpu visai sutemo. Nebebuvo galima gaišti nė valandė- 
lės. Voras nubėgo ieškoti grobio ir netrukus sutiko dramblį, kuris 
nė nežvilgtelėjo į jį. 

— Ak taip, — piktdžiugiškai šyptelėjo voras. — Tu niekini Pa- 
tyrinargą, taip? Tuoj aš tau parodysiu, ką galiu! — Ir voras moste- 
lėjo grifo plunksna. 

Dramblys dribt ir nuvirto žemėn negyvas. Voras kiek pastovė- 
jo, išsproginęs akis, pats netikėdamas tuo, kas įvyko, paskui nu- 
dūmė namo kiek įkabindamas. 

Žvėrys suirzo, ilgai nesulaukdami voro, jie nekantravo pa- 
ragauti vorienos. Vos jam įėjus, visi užsipuolė. 


129 


— Kur taip ilgai buvai? Mes jau išalkom! — grėsmingai su- 
riaumojo liūtas. 

— Nepyk, Bygyni, — teisinosi voras. — Ne taip lengva buvo 
Vobugų nudėti! 

— Ar tik nenori pasakyti, kad nudobei dramblį? — ėmė rėkti 


žvėrys. — Kaip įžūliai meluoji! Tau nepavyks mūsų apmulkinti, 
lįsk į puodą! 
— Palaukit, palaukit, — ramino juos voras. — Ko be reikalo 


triukšmaujat! Verčiau eime su manim ir pamatysit, kad dramblys 
negyvas. Juk Vobugus daugiau mėsos turi už vargšelį Patyrinargą. 

Išalkę žvėrys buvo pikti ir norėjo vakarienės, bet išėjo paskui 
vorą, nors nė vienas juo netikėjo. 

O įsitikinę, kad voras tikrai užmušė dramblį, negalėjo atsiste- 
bėti. 

Nuo tada voras visuomet nutykodavo stambų grobį, jo me- 
džioklė būdavo sėkmingiausia, ir žvėrys ėmė jo prisibijoti. Vi- 
siems labai magėjo sužinoti tos sėkmės paslaptį, ir žvėrys užprašė 
vilką Kundungų pasekti vorą, kai šis eis medžioti. 

Kai vėl atėjo voro eilė, Kundungus nusėlino jam iš paskos ir pa- 
matė, kaip voras, sutikęs karvę, mostelėjo koja, ir karvė bere- 
gint krito negyva. 

Pablūdęs iš baimės, Kundungus parkūrė namo, įpuolė į trobą, 
kur lindėjo žvėrys, ir vos atgaudamas kvapą, išpasakojo ką matęs. 

— Patyrinarga turi stebuklingą jėgą! — šaukė jis. — Pats ma- 
čiau, kaip jis lengvai užsimojęs iškart patiesė karvę. 

Žvėrys taip išsigando, jog nuo grįžusio voro visi nenuleido 
akių: mat kiekvienas bijojo, kad voras iš netyčių nemostelėtų jo 
pusėn. | 

Po vakarienės žvėrys išsiskirstė po savo kampus, bet niekas 
negalėjo užmigti, visi slapčia sekė vorą. 

Tuo tarpu šiam ant galvos užtūpė kažkokia drąsi musė. Voras 
krestelėjo galvą, musė pakilo, paskraidė aplink ir vėl nutūpė į tą 
pačią vietą. Voras vėl nuvijo musę, krestelėjęs galvą, bet musė, 
kiek paskraidžiusi, atkakliai atsitūpė ten pat. 

— Kad tave kur! — apmaudžiai riktelėjo voras ir užsimojo, 
norėdamas nuginti musę. Tą pačią akimirką visi žvėrys kaukdami, 
riaumodami puolė iš namų ir, panikos apimti, išlakstė kas sau. 
Jie taip bijojo Patyrinargos, kad nė vienas namo nebegrįžo, visi 
išsidangino į mišką ir ligi šiol ten gyvena. 

O voras pasiliko namuose. Jis ir šiandien ten gyvena — kartu 
su žmonėmis. 

VORAS IR BERNIUKAS 


Visi žino, kad ponas Patyrinarga labai išmintingas. Bet kartą 
jis panoro dar protingesnis tapti. „Susirinksiu visą žmonių išmintį 
ir būsiu vienintelis gudruolis žemėje, visus vedžiosiu už nosies“, 
— Mąstė voras. Kaip tarė — taip padarė. Pasiėmė siaurakaklį mo- 
liūgo ąsotį, sugrūdo ten visą žmonių išmintį, užkimšo kamščiu ir 
jau keberiojosi medin paslėpti ąsočio nuo žmonių. „Dabar bet ką 
apmausiu, — džiūgavo voras, — juk iš visų žmonių atėmiau protą.“ 

Tačiau, kopdamas į medį, voras nesusivokė užsikelti ąsotį ant 
nugaros. Laikomas priešais, ąsotis trukdė ropštis kamienu. Pamatė 
jį taip kopiant mažas berniukas ir ėmė juoktis: 

— Ei Patyrinarga, nors labai tu gudrus, bet šįsyk kvailai darai 
— kabini ąsotį ant krūtinės. Užsikelk jį ant nugaros, ir bus lengviau 
ropoti! 

— Tylėk, neišmanėli! — riktelėjo ant jo voras, bet vis dėlto 
pamėgino padaryti taip, kaip mokė berniukas. Ir iš tikrųjų pasi- 
darė patogiau kopti. Supyko voras, sumišo, įsiuto! Nuropojo že- 
mėn ir įtūžęs trenkė ąsotį į akmenį. Ąsotis sudužo, ir visa voro su- 
rinktoji išmintis išsklido. Bet voras nesigailėjo. Jis suprato: jeigu 
jau kvailas vaikiukas sugeba duoti naudingą patarimą, tai tikrai 
niekas negali vienas pats pasisavinti visų žmonių išminties. 


KAIP ATSIRADO BIZŪNAI 


Kartą, vaikštinėdamas po mišką, ponas Patyrinarga rado po 
medžiu dailią medinę lėkštę. 

— O, kokia graži lėkštė! — sušuko jis, bet lėkštė staiga pertarė: 

— Ne, be darbo aš visai negraži! 

— Ką gi tu moki dirbti? Parodyk man! — pasakė nustebęs voras. 

Nespėjo jis baigti, o lėkštė jau garavo, kupina karštos vištie- 
nos su ryžiais. 

Voras prisirijo kiek lenda ir parėjo namo. O miškas tada bada- 
vo, ir pati patiekė jam visai menkutę vakarienę. 

— Aš nenoriu valgyti, atiduok vaikams, — iškilniai pasakė vo- 
ras. 

Vaikai džiaugdamiesi sušveitė jo dalį. Tas pats buvo ir kitą, ir 
trečią dieną. Voras mito užkerėtos lėkštės gėrybėmis, o namie 
„kilniaširdiškai“ atiduodvo savo valgį vaikams. 

Nuo gardaus ir gausaus maisto Patyrinarga pasitaisė, ir pati ėmė 
įtarti, kad jis slepia nuo šeimos kokį nors grobį — argi taip padrūk- 

tėsi, kasdien atsisakydamas maisto? 

Ir šit ji liepė vaikams pasekti, kur kasdien eina ir ką veikia jų 
tėvas. Kartą, kai voras išėjo iš namų, vaikai patyliukais išsliūkino 
paskui ir pamatė, kaip jis vienas puotauja. Vos tik tėvas nuėjo, vai- 
kai puolė prie užkerėtos lėkštės ir visi drauge sušuko: 

— Oi, kokia graži lėkštė! 

— O ne, be darbo mano grožis niekai! — atsakė lėkštė. 

— Nagi, parodyk, ką tu gali! — atsiliepė vaikai, ir lėkštė kau- 
pina prisipildė ryžių su mėsa. 

Prisirijo voriukai ir nusprendė: 

— Atsidėkodami turim išplauti lėkštę. 

Visi drauge sukibo į lėkštę, ir staiga — trekšt! — lėkštė jiems 
išsprūdo ir suskilo į šipulius. 

Parbėgo voriukai namo ir viską papasakojo motinai. Ir kliuvo 
gi vorui, kai jis grįžo namo! Pati šaukė: 

— Ak tu godišiau! Visai negalvoji apie šeimą, nelemtas rajūne! 

„Na palaukit, — siuto voras, šnairuodamas į voriukus, — aš 
jums dar parodysiu!“ 

Rytojaus dieną nubėgo jis pas savo brangiąją lėkštę, bet, deja, 
jos vietoj rado tik bizūną, tačiau tokį puikų, kad neištvėrė ir pra- 
bilo: 

— O, koks gražus daikčiukas! (Voras nežinojo, kaip jį pava- 
dinti — juk tai buvo pirmasis bizūnas žemėje.) 

— Ne, be darbo aš negražus! — atšovė bizūnas. 

Nežinodamas šio daikto paskirties, voras visai ramiai papra- 
šė: 

— Nagi, parodyk, ką tu mokil 

Bizūnas tuoj pat švystelėjo aukštyn ir ėmė pliekti vorą, o tas tik 
stenėjo ir aimanavo, nežinodamas, kaip išsigelbėti. 

Pagaliau maža paukštelė pasigailėjo voro ir sučiepsėjo: 

— Pasakyk jam: „Gana! Aš patenkintas!“ — ir jis liausis. 

— Gana! Aš patenkintas! — riktelėjo voras, ir bizūnas bemat 
brinktelėjo į savo vietą. 

Bet voras nenuėjo. Jis įlipo medin ir pasislėpė: mat žinojo, kad 
jo vaikai užsimanys pasmaguriauti ryžiais ir ateis ieškoti lėkštės. 
„Tai bus jiems gera pamoka!“ — mąstė voras. Netrukus voriukai 
atbėgo po medžiu, bet pamatė ne lėkštę, o bizūną. 

— Man šis daiktas nepatinka. Eime iš čia, kol ne vėlu! — pasiū- 
lė jaunėlis voriukas. Bet vyriausias riktelėjo jam: 

— Galėtum prikąsti liežuvį, kai yra vyresnių! 

Gelbėdamas orumą, vyriausias voro sūnus pasielgė priešin- 
gai. Nors pačiam buvo baugu, jis pasakė: 

— Oi, koks gražus daiktas! 

— Ne, be darbo aš negražus! — atkirto bizūnas. 

— Na, parodyk, ką tu gali! — drebėdamas iš baimės, suvapėjo 
voriukas, ir bizūnas šoko čaižyti jo ir broliukų nugaras. O voras 
tupėjo medyje ir piktdžiugiavo. Kai voriukai buvo gerai išpliek- 
ti, jis pasigailėjo jų ir šūktelėjo iš medžio: 

— Pasakykit: „Gana! Mes patenkinti!“ — ir jis nustos. 

— Gana! Mes patenkinti! — suriko vaikai, ir bizūnas šlepte- 
lėjo savo vieton. 

Voras išlipo iš medžio ir tarė voriukams: 

— Tai jums pamoka, vaikai: nesipratinkit sekioti paskui tėvą, 
o juo labiau jo skųsti! 

Tai sakydamas, jis paėmė bizūną, sulaužė į šipulius ir išmėtė 
į šalis. Voras tarėsi sunaikinęs bizūną, bet iš tikrųjų jis virto dau- 
gybe mažų bizūnėlių. Juos pasitaikė rasti žmonėms, ir nuo tos 
dienos bizūnais jie baudžia pikčiurnas ir neklusnius vaikus. 


KAIP VORAS PASIDARĖ MAŽAS 


Visi žino, kad ponas Patyrinarga anksčiau buvo didelis ir stip- 
rus, nekliudomas vaikštinėdavo kur panorėjęs. Apie tai, kaip jis 
pasidarė mažas ir kodėl niekad nelenda aikštėn, o mieliau tūno 
kampe pačioj palubėj, byloja daug pasakų. Štai trejetas jų. 


x *x* 


Voras žinojo, kad netoliese gyvenantis liūtas turi daug visokių 
smulkių gyvūnų. Gyveno pas jį ir pakaškių, o jų kiaušinius voras 
labai mėgo. Kartą jis sumanė parsinešti namo kiaušinių. O tokiu 
reikalu prie pakaškių lizdų, žinoma, galėjai eiti tik naktį. Bet va 
bėda: naktys tamsios, per porą žingsnių nieko nematyti. Nuspren- 
dė gudruolis voras pasiimti kartu jonvabalį: tas visada nešiojasi 
žibintą. Jonvabalis sutiko eiti su voru grobio, dar nežinodamas apie 
jo klastą. Bet vos tik juodu pritykino prie lizdų ir pradėjo rinkti 
kiaušinius, voras pasidarė visai nedraugiškas: vis mano ir mano! 
— visus kiaušinius sau glemžia, jonvabaliui iš rankų plėšia ir į savo 
krepšį kiša. Įsižeidė jonvabalis, nusprendė pamokyti gobšuolį 
vorą ir nuskrido. Liko voras tamsoje vienas. Užsivertė krepšį su 
kiaušiniais ant nugaros ir nuropojo nosies tiesumu. Ilgai jis šliaužė 
apgraibom, pavargo ir miegas suėmė. Staiga pamatė švieselę ir nu- 

ėjo tenlink. Pasirodė, kad šviečia miško pirkelės langas. „Kaip ge- 
rai, — pamanė voras, — čia ir pernakvosiu.“ Pasibeldė ir staiga vi- 
sas sudrebėjo iš baimės: duris jam atidarė pats liūtas. 

— Eik į vidų, Patyrinarga, — tarė liūtas, — tik nesuprantu, ko- 
dėl tokiu laiku atvykai. 

— Aš, valdove Bygyni, girdėjau, kad mirė tavo garbioji motu- 
tė, — nė kiek nesuglumęs prašneko voras. — Seniai norėjau tave 
atlankyti, bet va tik šiandien pavyko išsirengti! — Tai sakydamas, 
voras padavė liūtui krepšelį kiaušinių. 

— Hm, — numykė liūtas, kurio motina buvo visai sveika, — 
mano motina iš tiesų mirė. Džiaugiuosi, kad mane prisiminei. 
Pati tuoj išvirs šiuos kiaušinius, ir tu su mumis pavakarieniausi. 

Vorui iš alkio pilvas gurgia, bet prisipažinti bijo, atsikalbinė- 
ja: 

— Nuolankiausiai dėkoju, aš sotus; be to, pastaruoju metu vis 
kiaušiniais mitau, tai jau daugiau nebenoriu. 

„Gerai, nenauda sukčiau, — galvoja liūtas. — Aš tave pamo- 
kysiu.“ | 

Liūtas su liūte susėdo už stalo, prisiėdė kiaušinių ligi valiai, 
sušlavė lukštus in sumetė į pirkios kampą. Liūtas žinojo, kad iš- 
alkęs voras nakčia ateis graužti kiaušinių lukštų, ir nepastebimai 
įkišo ten skorpioną. Kai visi sugulė ir užpūtė žiburį, voras nušliau- 
žė prie lukštų, bet vos tik juos palietė, skorpionas jam skaudžiai 
įkando. Suriko voras, sudejavo. 

— Kas tau, mano svety? — paklausė liūtas. 

— Oi, nieko, — pro ašaras atsakė voras, — tavo velionę motutę 
prisiminiau. — O pats sau mano: „Na, palauk, atkeršysiu tau už 
skorpioną.“ 

Matė voras, kad prie pat pirkios liūtas pririšo didelį ožį. „Išve- 
siu ožį, — galvoja voras, — tai bus man atlygis už prarastus kiau- 
šinius ir už skorpioną.“ Bet kad ir koks gudrus buvo voras, liūtas 
perprato jo užmačias. Išėjo iš pirkios, atrišo ožį ir nuvedė kitur, o 
Jo vietoje prisirišo pats. 

Po kiek laiko voras pasakė, kad jam reikia išeiti laukan. Išėjęs 
jis tyliai atrišo liūtą ir, manydamas, kad čia ožys, ėmė temptis į sa- 
vo namus. Dar buvo tamsu, bet kelią nuo liūto namų voras žinojo 
ir bėgo gana greitai. Staiga sugriaudėjo, blykstelėjo žaibas ir ap- 
švietė liūtą. Leisgyvis iš baimės, voras jau buvo bemetąs virvę ir 
besprunkąs, tačiau liūtas įsakė paimti virvę ir vestis jį toliau. Voras 
pakluso. Veda liūtą, suplukęs iš baimės. Atėjęs iki namų, jis papra- 
šė liūto valandėlę luktelti, pririšo jį prie medžio, o pats įbėgo vidun 
ir sušuko pačiai su vaikais, kad gelbėtųsi palubėje. Visi vorai pa- 

šoko aukštyn ir įsikibo lubų sijos. O liūtas, kiek palaukęs voro, per- 
krimto virvę ir įėjo vidun. 

— Gerai, — šyptelėjo jis, pamatęs voro šeimą palubėje, — aš 
palauksiu, neturiu kur skubėti. 

Ir atsigulė vidury pirkios, o vorai kybojo palubėje. Praėjo pus- 
valandis. Jauniausias voro sūnus pajuto, kad nebegali ilgiau laiky- 
tis. 


— Tėte, aš labai pavargau, — suvaitojo voriukas. 
Ką gi, šok žemėn, — piktai suniurzgė tėvas. — Liūtas gerai 
papusryčiaws. 


Voriukas atitrūko ir nukrito, o liūtas jį prarijo. Dar po pusva- 
landžio antrasis voro sūnus pasiskundė nuvargęs. 

— Argi nematai, kas nutiko tavo broliui? — burbtelėjo voras. 

Bet antrasis jo sūnus irgi nukrito ir taip pat atsidūrė liūto nas- 
Iuose. 

Po valandos neteko jėgų ir voro pati. 

— Aš krentu, krentu, — suvaitojo jinai. 

— Kągi, krisk! — suriko voras. — Tik gal pasakytum, kur dabar 
mūsų vaikai? Ar tau neatrodo, kad jie liūto pilve? 

Bet vorienė nukrito ir susilaukė vaikų likimo. 

Galų gale pavargo ir voras. Jausdamas, kad jėgos baigiasi, jis 
ėmė karštligiškai ieškoti išeities: „Va jeigu nusigaučiau į kampą, 
— mąstė jis, — galėčiau ten prakiūtoti kiek tinkamas: kampe pa- 
lubėj yra kyšulys, ant kurio visada gali patupėti ir atsipūsti.“ 

— Valdove Bygyni, — prašneko voras, — aš tuoj nukrisiu. Pa- 
žvelk, koks aš riebus: jei krisiu ant grindų, mano riebalai ištikš, 
ir iš manęs nieko neliks. O jeigu tu atneštum iš virtuvės pelenų ir 
kuo storiau papiltum ant grindų, aš nukrisčiau minkštai ir visi rie- 
balai liktų tau. 

Voro žodžiai liūtą įtikino. Jis prinešė pelenų ir supylė didžiu- 
lę krūvą ten, kur turėjo nukristi voras. 


— Dabar plačiau atsimerk ir išsižiok, — pasakė voras, — kad 
dar, ko gero, nuo tavęs nepasprukčiau. 
„Hm, koks kvailas tas Patyrinarga, — pamanė liūtas,— pats 


padeda man jį nutverti.“ Ir jis plačiai išsižiojo, išsprogino akis, o 
voras šleptelėjo į pelenų krūvą. 

Tą pačią akimirką pakilo į viršų tumulai pelenų ir uždūmė liū- 
tui akis bei nasrus. Kol jis spjaudėsi ir trynėsi akis, voras smar- 
kiai pašoko ir pakibo palubėj, kur pirma svajojo patekti. Bet, deja, 
tai jau nebebuvo tas rubuilis ir dičkis voras, kurį norėjo suėsti 
pats liūtas. Susigėdęs dėl šios nakties nesėkmės, dėl savo išgar- 
binto proto bejėgiškumo, pagalvojęs, kad dabar visi sužinos apie 

jo godumą ir klastą, voras visas susigūžė ir pasidarė toks mažas, 
koks yra ligi šiol. Nuo tada jis kybo kampe palubėj ir retai tenu- 
sileidžia žemyn, nes yra išdidus ir bijo būti išjuoktas, jei ką nors 
susitiktų. 


x *x* 


Kartą miške siautė badas. Žvėrys nusprendė bendrom jėgom 
dirbti žemę. Užsiaugino jie ir ryžių, ir jamsų, ir pomidorų, ir kuku- 
rūzų. Kai viskas pribrendo, voras pasakė: 

— Jaučiu, draugužiai, kad greitai keliausiu pas protėvius. 
Prašau jūsų, palaidokit mane šitame lauke. 

— Ką tu, ką tu, Patyrinarga! Kodėl manai, kad mirsi? Gyvenk 
sau sveikas! — ramino geri žvėrys. 

— Ne, ne, — verkšleno voras, — jau greit man galas. Bet mirti 
nebijau. Tik gaila palikti šį lauką, kur tiek dirbau. 

— Na, na, neraudok, palaidosim tave lauke! — žadėjo susijau- 
dinę žvėrys. 

— Tik nelabai giliai, — paprašė voras, — man bus sunku alsuo- 
ti! 

— Taip, taip! — atsakė žvėrys. — Palaidosim tave visai pavir- 
šiuje! 

Ir iš tikrųjų, veikiai voras padvėsė. Žvėrys jį nunešė į lauką, 
nors beždžionė Manga ir prieštaravo: 

— Voras visada buvo niekšas ir sukčius, negalima jo laidoti mū- 
sų lauke. 

Bet žvėrys ne tik neklausė beždžionės, bet dargi ėmė ją ūdyti, 
kam mirusį plūsta. 

Naktį voras išsiropštė iš savo kapo, prisirijo daržovių, įsidėjo 
atsargai pintinėn, kurioje buvo palaidotas, ir vėl atgal įlindo. 
Taip darė ir kitą, ir trečią naktį. Žvėrys pastebėjo, kad kažkas va- 
gia daržoves, ir nusprendė iš eilės saugoti. Bet niekas negalėjo 
voro susekti, visi užmigdavo. Atėjo beždžionės eilė, bet ji nė nema- 
nė budėti kiaurą naktį. 

— Pamanyk! Aš ir taip žinau, kad daržoves vagia voras. Kodėl 
per tą niekšą turiu likti be poilsio! — pareiškė ji. 

— Niekus šneki, — suniurzgė begemotas. — Patyrinarga seniai 
jau miręs. Kur matyta, kad numirėliai ėstų pomidorus ir kukurū- 
zus'! 

Visi žvėrys ėmė juoktis iš beždžionės. Tada beždžionė padarė 
kaliausę, apvilko ją lipnios medžiagos drabužiu, pastatė palei pat 


137 


voro kapą ir nuėjo miegoti. 

Naktį voras išropojo iš kapo, pamatė kaliausę, supyko ir ėmė 
šaukti: 

— Ką tu veiki mano lauke? Tuoj pat nešdinkis! 

Kaliausė nė nepajudėjo. Voras priėjo arčiau ir vėl riktelėjo. 
Kaliausė nė krust. Tada voras priėjo visai arti prie jos ir sako: 

— Jei tuoj pat neišsinešdinsi, užvošiu tau. 

Kaliausė — nė žodžio. Tada voras užsimojęs kad tvos jai per 
veidą, bet atplėšti rankos nebegalėjo. 

— Ė, atiduok man ranką! — suriko voras. — Neatiduosi? Na, 
žiūrėk: mano dešinė dar stipresnė. Kas bus, jei aš tau skelsiu deši- 
ne? 

Kaliausė — nė mur mur. Voras užsimojo, žiebė kaliausei dešine 
ranka — ir ta prilipo. 

— Paleisk, paleisk! — klyk ė jis. — Pagalvok: jei spirsiu koja — 
iš tavęs šlapia vieta liks! 

Kaliausė vėl nieko neatsakė. Įtūžo voras, spyrė kaire koja, pas- 
kui dešine — ir abi prilipo. 

— Na, na, nal Gana juokus krėsti. Paskutinį kartą sakau: trenk- 
siu pilvu — negyvai užmušiu! 

Ir šį sykį kaliausė tylėjo. Vargšas voras prilipo visas ir nutilo. 
Taip kybojo ligi pat ryto. Rytą atėjo Manga. Ji ėmė šokti aplink 
vorą ir juoktis. Išgirdę jos balsą, susirinko visi žvėrys, klausinėja, 
kas atsitiko. 

— Aš jus įspėjau, kad voro negalima laidoti šitame lauke, bet 
jūs nė klausyti nenorėjot. Sakiau, kad voras vagia daržoves, — jūs 
mane išjuokėt. Na, o dabar ką pasakysit? 

Prisipažino žvėrys suklydę, buvę neapdairūs. Pradėjo jie vorą 
nuo kaliausės plėšti. Vos tik atlipo paskutinė koja, voras susigūžė 
iš gėdos, ištrūko iš žvėrių, puolė į artimiausią trobą, nulindo palu- 
bėn ir pakibo kampe ant siūlelio — voratinklio. 


x * * 


Kartą badmečiu Patyrinarga pastebėjo, kad žiogas Panga, užuot 
liesėjęs, tartum dar labiau tunka. Jo vaikai irgi greit auga, gražė- 
ja, jų kūnai žvilga, raumenys tvirtėja. Nusprendė voras žiogą pa- 
sekti ir išvydo, kad namo parėjęs žiogas prašo pačios paduoti įkai- 
tintą keptuvę, paskui įšoka į ją, vartosi nuo vieno šono ant kito ir 
dainuoja: 

Strykt kairėn — bus taukų. 
Dešinėn — bus taukų. 
Vikst ant šono — bus taukų... 


Žiogas vartosi, o keptuvėje pamažu randasi taukų. „Ė, štai 
kur šuo pakastas, — pamanė voras. — Panga kepina sau šonus, ir 
jo taukai lydosi. O argi aš negaliu taip padaryti?“ 

Vorui nė motais, kad žiogas žinojo stebuklingą paslaptį. Par- 
bėgo jis namo ir pareikalavo pačios, kad duotų įkaitintą keptuvę. 
Pati nustebo, ėmė niurzgėti, kad kepti vis tiek nėra ką. Bet voras 
užriko ant jos, ir ji padarė ką liepiama: įkaitino keptuvę ir padė- 
jo ant stalo. Ilgai nesukęs galvos, voras šoko keptuvėn ir pradėjo 
dainuoti: 


Strykt kairėn... 


Bet nespėjo nė trijų žodžių ištarti — šonai apsvilo. Sukliko vo- 
ras iš skausmo, stryktelėjo aukštyn, įsikibo už lubų sijos, susigūžė 
į kamuoliuką, skaudžiai nuskriaustas viso pasaulio, ir amžinai liko 
kyboti kampe palubėj. Ir ligi šiolei jis negali pamiršti savo skriau- 
dos. 


KODĖL CHAMELEONO GALVA TRIŠONĖ 


Buvo laikai, kada chameleonas Gumačua turėjo apskritą galvą, 
kaip visi. Bet yra žinoma, kad iš vaidingo būdo gero nelauk, o cha- 
meleonas buvo pašaipus ir užsispyręs. Sykį per tai jis baisiai nu- 
kentėjo. 

O buvo taip. Kartą Gumačua tupėjo palmėje ir ilsėjosi. Tuo tar- 
pu ėjo pro šalį medžiotojas su šunim. Pažiūrėjo chameleonas me- 
džiotojui iš paskos ir pamatė, kad jis eidamas kraipo pėdas į šalis. 
Chameleonas ėmė smagiai juoktis. Jam pasirodė, kad ir šuns lete- 
nos šleivos. Tada chameleonas visai įsilinksmino. 

— Cha cha chal — kvatojosi jis. — Klišas medžiotojas nusipir- 
ko šleivą šunį! Cha cha cha! 

Nuo tos dienos kaskart, kai medžiotojas su šunim eidavo pro 
šalį, chameleonas imdavo garsiai ir akiplėšiškai dainuoti: 


Žmogaus kojos kleivos, kleivos, 
Šunio kojos šleivos, šleivos! 


Suprantama, medžiotoją ši daina labai erzino. Iš pradžių jis ge- 
ruoju prašė chameleoną liautis, paskui, kai tas nepadėjo, ėmė gra- 
sinti šaipūną prikulsiąs. Bet chameleoną tie grasinimai tik dar 

labiau smagino ir, išvydęs medžiotoją, jis vis tiek tyčiodavosi: 


Tas žmogus — kleivys, kleivys, 
Jo šuva — šleivys, šleivys! 


Nebeištvėrė medžiotojas, pačiupo Gumačųą ir apskaldė per 
abu žandus. Po to užsimojęs dar vožė per pakaušį ir nuėjo savais 
keliais. 

Taip ir nukentėjo chameleonas per savo bjaurų būdą, nuo to 
laiko jo galva trišonė. 


KODĖL CHAMELEONAS TAIP KEISTAI 
VAIKŠTO 


Visi žino, kad chameleonas bjauraus būdo, — tai byloja ir tri- 
šonė jo galva: juk jis pats prisišaukė pylą. Būtų sukalbamesnis, 
žmonės paprastai jam primintų: 

— (Gumačua, nelakstyk taip greit, žemę įlauši! 

Bet visi žino, kad chameleonas užsispyręs ir kad, jeigu jam taip 
pasakysi, ims lakstyti dar greičiau, o tada ne tik pats sprandą nusi- 
suks, bet, ko gero, ir kitiems bėdą užtrauks. Todėl žmonės stengėsi 
pasigerinti chameleonui ir kiekvieną kartą, kai tas išeidavo iš 
namų, jam mandagiai ir meiliai dainuodavo: 


Gumačua, ženk atsargiai, 
Žemės neįlaužk! 
Gumačua, broli mielas, 
Žemės neįlaužk! 


Ir chameleonas, šitaip pamalonintas, sulėtindavo žingsnį. 

Taip reikėjo. Juk tai dėjosi seniai seniai, kai žemė dar nebuvo 
sukietėjusi ir visi gyvi padarai atsargiai vaikščiojo jos paviršiu- 
mi, bijodami įlaužti plutą, prasmegti ir kūlvirsčia nusiristi galas 
žino kur. Tik vienas chameleonas dėl to nesuko sau galvos ir bėg- 
davo iš namų kiek kojos neša, net visiems kvapą užimdavo iš bai- 
mės. Todėl visi drauge jam dainuodavo: 


Gumačua, ženk atsargiai, 
Žemės neįlaužk! 
Gumačua, broli mielas, 
Žemės neįlaužk! 


Pamalonintas chameleonas imdavo žengti lėtai, ir visi nurimda- 
vo. 

Galiausiai chameleonas įprato lėtai vaikščioti, o dėl žmonių 
mandagumo pasidarė išdidus ir pasipūtęs. Jis oriai vaikštinėjo že; 
me, nuolat sustodamas ir klausydamasis, ar neišgirs kur tokios mie- 
los širdžiai dainos: 


Gumačua, ženk atsargiai, 
Žemės neįlaužk! 

Dabar, kai žemė jau seniai kieta ir visi žmonės bei žvėrys pa- 
miršo atsargumą, chameleonas vis dar vaikšto lėčiausiai, nes nebe- 
gali pakeisti įprastos eigasties. 

Vos vos vilkdamas kojas, jis kas keli žingsniai sustoja ir, nors 
jau seniai niekas jam nedainuoja, klausosi, tikėdamasis dar sykį 
išgirsti pagarbius žodžius: 

Gumačua, broli mielas, 
Žemės neįlaužk! 


KODĖL VAPSVOS JUOSMUO PLONAS, 
O PILVAS STORAS 


Vienas medžiotojas pasodino moliūgą, o išnokusį pamiršo nu- 
skinti. Moliūgas vis auga ir auga didyn, o šeimininkas nesirodo. 
„Ką gi, — sumanė tada moliūgas, — jei šeimininkas manęs neat- 
eina, pats pas jį nueisiu.“ Atitrūko moliūgas nuo virkščios ir nurie- 
dėjo keliu. Ritas ir dainuoja: 


Pasodino mane, kubuldu-buldu, 
Bul-du, bul-du, kubuldu! 

Ir užmiršo mane, kubuldu-buldu, 
Bul-du, bul-du, kubuldu! 

Tai namo patsai rituos, 

Bul-du, bul-du, kubuldu! 
Buldu-kubuldu, buldu-kubuldu, 
Bul-du, bul-du, kubuldu! 


Išvydę moliūgą, visi žvėrys šoko bėgti: toks didelis jis buvo; 
be to, kur tai regėta, kad moliūgai patys keliais ristųsi ir dar dainą 
trauktų. O medžiotojas sėdėjo namie ir žiūrėjo pro langą. Ir štai 
mato: dumia paknopstom žvėrys. „Tikriausiai liūtas juos vejasi", 
— nusprendė medžiotojas, čiupo šautuvą ir puolė į lauką. Išėjęs 
žiūri — ne liūtas, o didžiulis moliūgas! Ne juokais išsigando me- 
džiotojas, metė šautuvą ir į mišką nuskuodė. O moliūgas — jam iš 

paskos. Ritasi ir dainuoja. 

Sutiko medžiotojas liūtą Bygynį. Nustebo liūtas: nemanė, kad 
bebaimis medžiotojas, miško siaubas, gali ko nors išsigąsti. 

— Nuo ko tu bėgi, medžiokli?t — paklausė liūtas. 

— Oi, neklausk! Moliūgas mane vejasi, ir toks didžiulis, net 
apsakyti negaliu! 

— Sėsk šalia manęs, — paliepė liūtas. — Nieko nebijok. Jau 
aš jį tikrai sudorosiu. 

Medžiotojas patikėjo liūtu, sustojo. Laukia abu. Ir štai mato — 
atrieda moliūgas, savo dainą traukdamas: 


Buldu-kubuldu, buldu-kubuldu, 
Bul-du, bul-du, kubuldu! 


Ritasi moliūgas tiesiai į liūtą, tuoj ims ir prislėgs. Sunerimo 
liūtas, sako medžiotojui: 

— Žinai, ką? Va kelias kairėn, eik juo, o aš eisiu šituo — deši- 
nėn! 

Bet liūtas ne ėjo, o skuodė kiek kojos neša, tiek jį ir tematei! 
Bėga medžiotojas savo keliu, susitinka dramblį Vobugų. 

— Ėhė, — sako dramblys, — čia tai bent! Medžiotojas bėga! 
Juk jis ligi šiol nieko nebijodavo! 

Paklausė dramblys medžiotoją, nuo ko jis bėgąs. 

— Baisus moliūgas mane persekioja, — pasiskundė medžioto- 
jas. — Didžiulis, veik. toks kaip tu! Pats liūtas jo išsigando! 

— Sustok, nebijok! — nusijuokė dramblys. — Radai ko išsigąs- 
ti! Aš tą moliūgą tuoj suėsiu! O liūtas bailys, ir tiek! 

Bet, išvydęs moliūgą, riedantį tiesiai į jį, dramblys ėmė min- 
džikuoti ir suburbėjo: 

— Bėk šituo keliu, o aš bėgsiu anuo, tik, žiūrėk, nesek man iš 
paskos. 

Nespėjo medžiotojas atsitokėti, o dramblys jau dingo iš akių. 

Nukūrė jis toliau. Tik štai atskrenda priešais vapsva Salim- 
vunga ir Zyzia: 

— Nuo ko gi bėgi, drąsusis medžiokli? 

Papasakojo jai medžiotojas savo bėdą. Susimąstė vapsva. 

— Reikalas rimtas, — tarė ji. — Bet nusiramii.«, padėsiu tau. 

— Dėkui, Salimvunga, tiktai kaip tu man galėtum padėti? Nei 
liūtas, nei dramblys to moliūgo neįveikė, o tu, tokia maža, manai 
įveikti? 

— Sakau tau, nusiramink, — pakartojo vapsva. — Sėsk ant šito 
kelmo ir lauk. Tuoj mes tavo moliūgą sutiksime kaip pridera! 

„Gerai, — mąsto medžiotojas, — jei kokios, spėsiu pasprukti.“ 

Laukia juodu moliūgo. Ir štai atsirita, atskuba artyn moliūgas: 


Sumanė medžioklis mane pasodint, 
Bul-du, bul-du, kubuldu! 

Ir pamiršo atėjęs nuskint, 

Bul-du, bul-du, kubuldu! 

Tai patsai pas jį einu! 

Bul-du, bul-du, kubuldu! 
Buldu-kubuldu, buldu-kubuldu, 
Bul-du, bul-du, kubuldu! 


Pašoko medžiotojas — ir į kojas. 

— Stok! — riktelėjo vapsva. — Sėdėk ramiai, kaip liepiau. 

Medžiotojas klusniai dribtelėjo ant kelmo. 

Nuriedėjo moliūgas prie vapsvos, o ta jį — makt! — ir prarijo. 
Bet moliūgas tuoj išsirito vapsvai iš pilvo. Ilgai kamavosi vapsva 
su moliūgu. Kelis kartus buvo jį prarijusi, bet tas vis išsirisdavo. 
Pagaliau vapsva susizgribo, ką daryti. 

— Imk virvę, — sušuko ji medžiotojui, — ir nežiopsok! Kai 
tik jį prarysiu, greit suveržk mane per juosmenį, kad jis vėl ne- 
paspruktų! 

Čiupo medžiotojas virvę, pasiruošė. Ir štai vapsva prisitaikiu- 
si vėl prarijo moliūgą. Medžiotojas šoko prie jos ir stipriai suveržė 
virve per juosmenį. Vapsvos juosmuo taip ir liko įveržtas. O pilvas 
išsipūtęs — mat jame įstrigo didelis moliūgas. 


PASAKA APIE OŽKĄ 


Gyveno miške lūšnelėje ožka Bunianga su trim ožkytėm. Dvi 
vyresniąsias dukras motina mylėjo ir buvo joms gera, o trečiosios 
net regėti nenorėjo, skriaudė ir niekad nepratarė jai švelnaus 
žodžio. Kasdien ožka išeidavo į mišką ganytis, o grįžusi sustodavo 
prie slenksčio ir uždainuodavo: 


Malima, Malima, me-e-el! 
Malima, tave mama šaukia! 
Ir Malimiją ji šaukia, 
Malambija tegu laukia! 
Dvi ožkytės išbėgdavo pas motiną ir gaudavo šviežio pienelio, 
o vargšelė Malambija klusniai kiūtodavo savo kamputy ir tik tada, 
kai seserys pasisotindavo, ji išgerdavo, kas būdavo likę. 
Kartą vilkas Kundungus, išgirdęs ožkos dainą, sumanė pasigar- 

džiuoti ožkyčių mėsa. Nubėgęs pas kalvį, paprašė nukalti jam plo- 
ną balsą — kaip ožkos. 

— Man nesunku, — pasakė kalvis, — bet žinok: jei, bėgdamas 
prie ožkos lūšnos, rasi dvėselienos, neryk. Antraip atgausi savo 
storą balsą! 

Kundungus sutiko ir gavo iš kalvio ožkos balsą. Nudžiugęs jis 
nubėgo į ožkos lūšną, bet pakeliui pamatė nugultą musių negyvą 
antilopę. „Et, — pagalvojo Kundungus. — Kas bus — tas! Visą die- 
ną nieko neėdęs, pilvas iš alkio gurgia! Nėra ko niekinti tokio ska- 
nėsto!l“ Ir jis surijo dvėselieną. 

Atėjęs prie ožkos lūšnelės, Kundungus sustaugė storu balsu: 


Malima, Malima, me-e-e! 
Malima, tave mama šaukia! 
Ir Malimiją ji šaukia, 
Malambija tegu laukia! 


Vyresnės seserys šokosi atidaryti durų, bet Malambija sako: 

— Ką jūs, ką jūs! Čia ne mamos balsas, nedarykit durų! 

Paklausė seserys, neatvėrė durų, o kai motina sugrįžo, viską jai 
apsakė. 

— Neklausykit jos! — pamokė mama. — Ji kvaila. Savo dai- 
nelę moku tik aš! 

Tuo tarpu Kundungus sugrįžo pas kalvį ir vėl ėmė prašyti pa- 
ploninti jam balsą. 

— Paskutinį sykį, — prigrasino jam kalvis. — Jei tu ir šiandien 
susigundysi dvėseliena, pats būsi kaltas. Trečią kartą aš tau nepa- 
dėsiu. 

Bėga Kundungus prie ožkos lūšnos ir štai... pakelėj negyvas 
kiškis betysąs. Visas spiečius musių zyzia aplink maitą. Sustojo 
Kundungus, trypia vietoj. Seilės teka, nepajėgia rajūnas pasitraukti 
nuo kiškio! Šiaip taip susitvardė, nubėgo toliau. Nelietė maitos. 
Nuėjęs prie ožkos trobelės, užkaukė: 


Malima, Malima, me-e-e! 
Malima, tave mama šaukia! 
Ir Malimiją ji šaukia, 
Malambija tegu laukia! 


Seserys šoko durų atverti. 

— Palaukit! — šaukia Malambija. — Čia ne mamos balsas! 

— Na nel — atsako Malima ir Malimija. — Šįsyk mes jau pa- 
žįstam mamos balsą. Ne veltui ji sakė, kad tu kvaila ir nereikia 
tavęs klausyti! 


144 


Atidarė jos duris, išbėgo — taip ir negrįžo. Parėjo namo ožka, 
uždainavo: 


Malima, Malima, me-e-e! 
Tave mama šaukia! 

Ir Malimiją ji šaukia, 
Malambija tegu laukia! 

Bet kas gi čia? Niekas neatsiliepia, niekas iš vidaus neišbėga. 
Stumtelėjo ožka duris — užsklęstos. Dar sykį užtraukė savo dai- 
nelę, bet vėl niekas neišėjo. Trečią sykį uždainavo — vėl tyla. Tada 
nutarė dainuoti kitaip: 


Malima, Malima, me-e-e! 
Mama dukras šaukia, 

Ir Malimiją ji šaukia, 

Ir Malambiją ji šaukia! 

Pašoko dukra iš savo kampo, atidarė duris. 

— O kurgi tavo seserys? — klausia motina. 

— Nežinau, — atsako duktė. — Neseniai kažkas dainavo tavo 
dainą prie durų, tai jos išbėgo laukan, nors aš ir atkalbinėjau. Pas- 
kui išgirdau, kaip juodvi suriko, o kas joms nutiko, nežinau! 

Apsižvalgė ožka aplinkui — ant žemės kraujas ir ožkyčių vilnos 
kuokštai. Suprato ožka, kas nutiko jos dukroms. Stvėrė ji Malam- 
biją ir, bijodama, kad Kundungus negrįžtų, nukūrė su ja į mišką. 
Nuo tos dienos pamilo ožka savo protingą ir romią dukrą, nebe- 
skriaudė jos ir niekad su ja nesįskyrė. 


KODĖL ŠUNS NOSIS JUODA 


Kadaise šuo mokėjo laipioti po medžius ir todėl draugavo su 
beždžione. Kartą abu drauge įdirbo lauką ir pasodino daržovių. 
Greitai šuo užmatė, kad beždžionė naktimis vagia daržoves. Jų- 
dviejų draugystė baigėsi. Šuo buvo stipresnis ir gerokai apkūlė 
beždžionę. Ta nuo jo pabėgo, šuo nusivijo. Beždžionė šoko medin, 
šuo — iš paskos. Tada dievas supyko. 

— Nuožmus tu be galo, — tarė jis šuniui. — Persekioji net nu- 
galėtą. Už tai niekada nebelaipiosi po medžius! | 

Ir dievas sviedė į šunį žariją. Ji pataikė šuniui į nosį, apdegino, 
ir tas išdribo iš medžio. Nuo tada šuniui pajuodo nosies galiukas, 
o jis pats užmiršo po medžius laipioti. 

KAIP ATSIRADO KATES 


Kitados liūtė atsivesdavo po kelis liūtukus. Kartą ji panūdo 
išbandyti savo vaikų narsumą: kai šie visai nesitikėjo pavojaus, 
staiga šoko ant jų iš už medžių. Liūtukai persigandę išlakstė; tik 
vienas suurkštė ir drąsiai žengė pirmyn. Jis vienas užaugo galin- 
gas ir drąsus liūtas, o kiti taip ir liko maži. Todėl miške atsirado 
kačių. 

O liūtės nuo to laiko veda tik po vieną liūtuką. 


SUACHELIŲ PASAKOS 


RYKLYS IR BEŽDŽIONĖ 


Kartą beždžionė susidraugavo su rykliu. Prie to kanalo, kur juo- 
du gyveno, augo figmedis, toks didelis, jog savo šakomis buvo ap- 
klėtęs ir vandenį, ir krantą. 

Beždžionė kasdien kardavosi į medį paskanauti figų, o ryklys 
plaukiodavo apačioj kanale. 

— Numesk ir man, drauguže, figų, — prašydavo ryklys. 

Beždžionė numesdavo jam figų. 

Gražiai ir draugiškai juodu gyveno. Bet kartą ryklys ir sako: 

— Tu man tokia gera, beždžione, eime pas mus į svečius, noriu 
ir aš atsilyginti tau geru. 

— Kaip aš eisiu? — paklausė beždžionė. — Juk mes, sausumos 
žvėrys, į vandenį nelendam. 

— Aš taip tave nuplukdysiu, kad nė lašas ant tavęs neužkris, 
— atsakė ryklys. 

Beždžionė sutiko, ir juodu iškeliavo. 

Plaukia juodu, plaukia, ir staiga pusiaukelėj ryklys sako: 

— Drauguže, turiu tau prisipažinti. Ten, kur mudu plaukiam, 
sunkiai susirgo sultonas, o jį išgelbėti gali tik beždžionės širdis. 

— Ėl Kodėl gi nepasakei anksčiau? — susijaudino beždžionė. 

— O kas? — paklausė ryklys. 

Beždžionė tuo tarpu viena sau pagalvojo: „Man gresia tikra 
pražūtis. Tuoj sumeluosiu, gal nors melas pagelbės.“ 

— Ko gi tu tyli ir nieko nesakai? — paklausė jos ryklys. 

— Ką čia besakysi, — atsiliepė beždžionė. — Jeigu būčiau žino- 
jusi, būčiau bent pasiėmusi savo širdį. 

— O argi tu be širdies? — paklausė ryklys. 

— Nejaugi tu nežinai, kad, eidamos pasivaikščioti, mes, bež- 
džionės, savo širdis paliekam medžiuose? — ramiai paaiškino bež- 
džionė. — Gal tu manim netiki ir manai, kad išsigandau, tada grįž- 
tam atgal ir, jeigu tu nerasi mano širdies, galėsi mane užmušti. 

Ryklys patikėjo ir tarė beždžionei: 

— Na ką gi, grįžtam, ir tu pasiimsi savo širdį. 

— Ne, aš nesutinku, verčiau keliaujam pas jus. 

— Bet vis dėlto pirma grįšim ir paimsim tavo širdį. 

— Jei tu taip labai nori, — pasakė beždžionė, — tai aš neprieš- 
tarauju: grįžkim prie mano medžio. — O viena sau pamąstė: „Ten 

aš vis jau ką nors sugalvosiu.“ 

Juodu pasuko atgal ir nuplaukė prie kranto. Tada beždžionė 
įsikabarojo į medį ir sako rykliui: 

— Tu, rykly, palauk manęs čia, o aš pasiimsiu širdį, ir mudu vėl 
keliausim. 

Pasislėpusi tankiuose lapuose, beždžionė nutilo. Ryklys ją pa- 
šaukė, tačiau beždžionė neatsiliepė. Tada ryklys vėl ją šūktelėjo ir 
tarė: 

— Greičiau leiskis žemyn ir plaukiam pas mus. 

— Kur? — paklausė beždžionė. — Gal tau protas susimaišė? O 
gal tu manai, kad aš kaip ta vandennešio asilė, kuri neturėjo nei 
širdies, nei ausų? 

— O kasta vandennešio asilė? — paklausė ryklys. — Papasakok 
man. 

— Na ką gi, — tarė beždžionė, patogiai ir saugiai atsitūpusi 
aukštai ant šakos. — Jei labai nori, klausyk! 

Ir ji ėmė pasakoti: 

— Gyveno vienas vandennešys. Jis turėjo asilę ir labai ją my- 
lėjo. Bet asilė pabėgo į mišką, daug dienų tenai bastėsi ir visai už- 
miršo šeimininką. Miške ji labai nusipenėjo. Kartą pro šalį ėjo 
zuikis, pamatė riebią asilę ir pagalvojo: „Jos mėsa tikriausiai gar- 
di.“ 

Šitaip pamanęs, zuikis nuėjo ir pasakė liūtui. O liūtas tada il- 
gai sirgo ir buvo visai sulysęs ir nusilpęs. 

„Rytoj atvesiu tau asilę, ir mudu ją suėsim“, — pasakė zuikis 
liūtui. 

Rytą jis nuėjo pas asilę. Pamatė ją ir sako: 

„Mane siuntė pas tave į piršlius.“ 

„Kas?“ — paklausė asilė. 

„Liūtas.“ 

Nudžiugo asilė, tuoj pažadėjo tekėti ir sako: 

„Tad eime greičiau.“ 

Nuėjo juodu pas liūtą. Liūtas abu pasitiko ir pakvietė sėstis. 

O zuikis šnibžtelėjo liūtui: 

„Čia tavo grobis!“ — o pats išėjo. 

Liūtas tuoj puolė asilę. Bet jis buvo ligonis, nusilpęs, tad juodu 
ilgai grūmėsi: jis draskė asilę nagais, o ji talžė liūtą kanopomis, ko! 
pagaliau ištrūko ir pabėgo į mišką, o liūtas liko tysoti ant žemės. 

Atbėgo zuikis ir klausia: 

„Ei liūte! Ar nudėjai asilę?“ 

„Ne, ji skaudžiai apspardė mane kanopomis ir pabėgo, — at- 
sakė liūtas. — O aš dabar visas vienų žaizdų. Juk dar po ligos nesu 

atgavęs jėgų.“ 

Bet zuikis jį nuramino: 

„Nesikrimsk, liūte.“ 

Praėjo daug dienų. Asilė užsigydė žaizdas, ir liūtas pasitaisė, 
vėl atgavo jėgas. 

Tada zuikis antrąsyk atėjo pas liūtą ir paklausė: 

„Na, liūte, kaip tu dabar jautiesi? Ar atvesti tau asilę?“ 

„Atvesk, — pasakė liūtas, — aš perplėšiu ją pusiau.“ 

Nubėgo zuikis į mišką. Asilė tuoj jį pasišaukė ir ėmė klausinė- 
ti naujienų. 

„Tave šaukia tavo jaunikis“, — atsakė jai zuikis. 

Asilė sako: 

„Aš bijau pas jį eiti. Juk praėjusį kartą jis mane prikūlė ir ap- 
draskė nagais.“ 

„O-o, tai niekis, — numojo zuikis. — Rūstusis liūtas visada ši- 
taip šnekasi. Eime!“ 

Juodu leidosi į kelią ir pagaliau vėl atkako pas liūtą. Vos tik 
liūtas pamatė asilę, puolė ją ir beregint sudraskė. Paskui pasakė 
zuikiui: 

„Imk mėsą sau ir kepkis, o man nieko nereikia, tik palik asilės 
ausis ir širdį.“ 

„Dėkui tau už dosnumą!“ — atsakė zuikis. 

Jis nusinešė mėsą tolėliau, kad liūtas nieko nematytų, ir greit 
suėdė asilės ausis ir širdį pats. 

O liūtas zuikiui šaukia: 

„Atnešk man asilės ausis ir širdį!“ 

„Bet jinai jų neturėjo, mano valdove!“ — pasakė zuikis. 

„Ar gali taip būti! — nustebęs sušuko liūtas. 

„O kaipgi, — paaiškino zuikis, — juk jeigu būtų turėjusi ausis 
ir širdį, argi būtų antrąsyk pas tave ėjusi.“ 

Ir liūtui neliko kas darą, todėl zuikiui atsakė: 

„Teisingi tavo žodžiai!“ 

Baigusi savo pasakojimą, beždžionė tarė rykliui: 

— Tu nori ir iš manęs padaryti asilę? Ne! Eik iš kur atėjęs, o 
manęs tu negausi. Baigėsi ir mūsų draugystė. Lik sveikas, rykly! 


KAIP KATĖ APSIGYVENO VIRTUVĖJE 


Seniai labai seniai gyveno katė. Ji labai norėjo sužinoti, iš kur 
visi jėgų semia ir kodėl vieniems jų tenka daugiau, o kitiems 
mažiau. Suko suko sau galvą, žiūrėjo žiūrėjo ir nusprendė, kad nė- 


150 


ra stipresnių už liūtą. 

Nuėjo katė pas liūtą. Juodu susidraugavo; slinko dienos, o 
juodu gyveno santaikoje ir gražiai sutarė. Bet vieną kartą liūtas 
su kate nukeliavo į tolimus kraštus ir susitiko dramblius. Kai 
drambliai pamatė liūtą, baisiai įniršo, stvėrė jį ir sviedė į medį. 

Tai pamačiusi katė labai nustebo ir galvoja: „A, pasirodo, liū- 
tas dar ne pats stipriausias. Matyt, yra ir stipresnių už jį!“ 

Išėjo katė ieškoti dramblio, atėjo pas jį ir sako: 


— Draugaukim! 
Dramblys apsidžiaugė, sako: 
— Gerai, draugaukim. — Ir ėmė juodu draugėj gyventi. 


Slinko dienos, abu gyveno santarvėje ir meilėje. Bet sykį, 
bastydamiesi po mišką, sutiko medžiotoją. Nusitaikė medžiotojas 
į dramblį, iššovė, ir dramblys krito negyvas. Katė dar labiau nuste- 
bo: „Aha, mat kas visų stipriausias, jeigu net mano mylimą draugą 
nudėjo!“ — Ir pravirko gailiomis ašaromis. 

Kai medžiotojas susiruošė eiti namo, katė pribėgo prie jo ir 
prašo: 

— Klausyk, pasiimk ir mane! 

Mato medžiotojas, kad čia tik katė, ir sako: 

— Gerai, eime. 

"Parėjo abu pas medžiotoją, pribėgo pati ir paėmė iš jo šautuvą, 
kulkas bei paraką. Dabar jau katė visai suglumo ir galvoja: „Tad 
šit kas visų stipriausias! Atėmė iš medžiotojo šautuvą, o jis nė žo- 
džio nepasakė, atsisėdo ir ilsisi. Va pas ją aš ir bėgsiu.“ 

Įbėgo katė paskui moterį į vidų, įsmuko virtuvėn ir nesitraukė 
nuo moters, kol toji taisė vyrui valgyti. Katė taip įprato gyventi 
virtuvėje, jog moteris net gaudavo vyti ją šalin gaudyti pelių ir 
saugoti nuo jų puodus. Nuo to laiko katė niekur iš virtuvės nesi- 
traukia. 


PELĖGAUDAI. KOJĄ ĮKIŠI — 
JAU NEIŠTRŪKSI, 
EISI PRO ŠALĮ — IRGI PAKLIUSI 


Gyveno vyras su pačia. Prisiveisė jų namuose pelių, jos gadino 
turtą, graužė grūdų maišus. Šeimininkas įsitaisė pelėgaudus ir 
pastatė svirne. Atbėgo į svirną pelė, pamatė spąstus ir suprato, kam 
jie pastatyti. Ėjo pro šalį gaidys. Pelė jam ir sako: 

— Klausyk, gaidy, tu juk didesnis už mane, trinktelk koja 
per tuos spąstus, tegul jie užsitrenkia! 


151 


O gaidys atsako: 

— Kas man darbo tie spąstai? Juk jie tau pastatyti. 

Pelė jam: 

— Tai tiesa, bet pelėgaudai taip padėti, kad ir tau gali kliūti. 

— O iš. kur tu žinai? — atšovė gaidys ir nužingsniavo. 

Eina pro šalį ožka. Pelė jai sako: 

— Klausyk, ožka, ar negalėtum užtrenkti šių spąstų, aš tada 
prasimanyčiau nors kiek paėsti. 

Ožka atsako: 

— O kas man darbo tie spąstai? Jie tau pastatyti. Tai tu žmo- 
nėms namuose viską grauži, o aš žolę pešu. 

Pelė tada sako: 

— Tai, žinoma, pelėgaudai, bet ne paprasti pelėgaudai: koją 
įkiši — jau neištrūksi, eisi pro šalį — irgi pakliūsi. 

— To aš nežinau, — atkirto ožka ir nubidzeno savo keliu. 

Eina jautis. Pelė šoka prie jo: 

— Klausyk, jauti, būk geras, užtrenk šiuos pelėgaudus, tada aš 
gaučiau ką nors pagraužti. Vis tiek jie taip padėti, kad ir tau ge- 
ruoju nesibaigs. 

Jautis atsako: 

— Tai tavo reikalas. Juk tu grauži grūdų maišus, o aš žole mintu. 
Grūdus, žinoma, ėdu, bet tiktai tada, kai man jų duoda. Čia ne ma- 
no kiaulės, ne mano pupos. — Ir nuėjo. 

Pelė irgi nubėgo ir perspėjo kitas peles, kad jos neitų į svirną, 
nes ten pastatyti pelėgaudai. Tuo tarpu į svirną atšliaužė gyvatė. 
Ji medžiojo peles ir įkliuvo į pelėgaudus. Šeimininkas išgirdo, 
kaip trinktelėjo pelėgaudai, čiupo lazdą — ir į svirną. Pati sako: 

— Pasiimk žiburį. 

— Pelei užmušti žiburio nereikia, — atsakė jis. 

Atbėgo į svirną, tvojo lazda per pelėgaudus, gyvatė jam ir 
įgėlė. 

— A-a, tu dar kandžiojies! — suriko jis. 

Pati atnešė žiburį, pažibino ir sako: 

— Čia ne pelė, šeimininke, čia gyvatė. 

O šeimininkas dar garsiau rėkia: skauda vis labiau ir labiau. Ką 
daryti? Pašaukė giminaičius. Jie nespėjo ateiti — šeimininkas mirė, 

Vakare suėjo žmonės prie velionio į budynes — reikia juos pa- 
vaišinti, tai ėmė ir papjovė gaidį. Rytojaus dieną suėjo daug gi- 
minaičių atsisveikinti su velioniu — jiems teko papjauti ožką. 
Trečią dieną, kai atėjo metas kalbėti maldas, papjovė ir jautį. Tai- 
gi pelės žodžiai išsipildė: pelėgaudai buvo nepaprasti: koją įkiši 
— jau neištrūksi, eisi pro šalį — irgi pakliūsi. 

ZUIKIS IR MANGUSTA 


Sykį mangusta pasakė zuikiui: 

— Aš neturiu nei motinos, nei mažylio, tu irgi vienui vienas. 
Kodėl mudu negalėtumėm gyventi drauge? 

Zuikis sutiko. Kasdien juodu spendė paukščiams kilpas ir šiaip 
taip prasimaitindavo. Kartą zuikis su mangusta vėl išėjo spęsti 
kilpų ir pamatė pakaškės kiaušinius. 

— Padėkim čia kilpas ir sugaukim pakaškę, — pasiūlė zuikis. 

— Gerai, — sutiko mangusta. 

Zuikis užnėrė kilpą ir paspendė prie pakaškės kiaušinių. Pa- 
kaškė ir įkliuvo. Zuikis su mangusta parsinešė ją namo su visais 
kiaušiniais. 

— Iškepk tą pakaškę ir kiaušinius. Aš labai pavargau ir trupu- 
čiuką numigsiu,— liepė zuikis mangustai. 

— Gerai, — atsakė mangusta, — numik, 0 aš tuo tarpu iškepsiu 
pakaškę. 

Zuikis užmigo, o mangusta ėmė pakaškę čirškinti. Iškepusi pa- 
kaškė taip gardžiai kvepėjo, jog mangusta neištvėrė ir viską su- 
ėdė — ir pakaškę, ir kiaušinius. Lukštus ji paslėpė, plunksnas ir 
kojas sumetė į ugnį, o pati atsigulė miego. 

Kai pasmirdo svylančiom plunksnom, zuikis atsibudo ir pažadi- 
no mMangustą. 

— Kur pakaškė? — paklausė jis. 

— Aš ją palikau čia, ant ugnies, — atsakė mangusta, — mane 
apėmė baisus miegas, aš ir užmigau, o pakaškė, ko gero, sudegė. 

— Ką padarysi, — atsiduso zuikis. 

Jis suprato, kad mangusta pakaškę suėdė, o kaltę suvertė ug- 
niai. 

— Eime, pasiieškosim maisto, — pasiūlė jis. 

— Gerai, tu eik pirmas, o aš tau iš paskos. 

Zuikis pabėgėjo netoli nuo mangustos ir pasislėpė, o ji buvo 
taip prisisotinusi, jog tingėjo pakrutėti ir vėl užmigo. Zuikis prisi- 
laužė banano lapų ir sugrįžo prie miegančios mangustos. Apklo- 
jo ją lapais, paskui surišo ir kaip reikiant apkūlė. Mangusta net 
kliegė iš skausmo. O zuikis nubėgo. 

Ilgai raudojo mangusta, kol pagaliau apsiramino, bet kas ją 
taip sumušė — nežinojo. 

Sugrįžo zuikis, bakstelėjo mangustą ir paklausė: 

— Kas čia? 

— Tai aš, mano drauge, — atsakė mangusta. 

— Kas tau atsitiko? 

— Kažkas atėjo, surišo mane ir apkūlė. 

— O ar tu nežinai, kas čia toks buvo? 

— Ne, nežinau. 

Zuikis apsimetė labai susisielojęs ir atrišo mangustą. 

Vieną dieną kaime, kur anksčiau gyveno mangusta, turėjo būti 
šokiai. Mangusta tarė zuikiui: 

— Šiandien kviečiu tave į mūsų kaimą, ten bus šokiai. 

— Gerai, tik pirma aš parbėgsiu namo, o vidurdienį būsiu pas 
jus, — prižadėjo zuikis ir parkūrė namo. 

Mangusta išsiprausė, apsitaisė gražiais drabužiais, paėmė pa- 
kaškės kiaušinio lukštą, įsmeigė į jį plunksną, pasidabino tuo 
lukštu galvą ir išėjo į šokius. Ji šoko iki vidurdienio. Tuo tarpu 
į šokius atėjo ir zuikis. Mangusta pamatė zuikį ir paprašė jį sėstis. 
O paskui pasiėmė zomarį' ir uždainavo: 

— Suėdžiau pakaškę, o apkaltinau ugnį! Tiu tiu tiul 

Kai zuikis išgirdo šiuos žodžius, čiupo didelį būgną ir uždainavo: 

— Aprišau mangustą banano lapais ir apkūliau! Pum pum pum! 

Išgirdusi jo dainą, mangusta baisiai supyko, stvėrė lazdą ir 
ėmė mušti zuikį. Juodu pešėsi tol, kol zuikis nurovė mangustai 
ausis, 0 Mangusta — Zzuikiui. 

Štai kodėl dabar zuikio ausys ilgos. Anksčiau ilgas ausis turėjo 
mangusta, o zuikio buvo striukos. 


ZUIKIS, HIENA IR LIŪTAS 


Senų senovėje gyveno liūtas, zuikis ir hiena. Kartą sutarė visi 
drauge dirbti lauką. Lauką įdirbo, prisodino daržovių ir parėjo 
namo. 

Kai daržovės užaugo, visi trys nusprendė: 

— Einam į lauką, pažiūrėsim, ar didelis derlius. 

Jų laukas buvo labai toli, ir zuikis savo draugams pasakė: 

— Kai anąsyk ėjom per lauką, nestoviniavom. Jeigu dabar kuris 
sustos, mes jį suėsim. 

Draugai sutiko, ir jie iškeliavo. Kai liūtas, zuikis ir hiena nu- 
ėjo gabalą kelio, zuikis sustojo. 

Draugai jam pasakė: 
— Zuiki, tu sustojai, todėl mes tave suėsim. 
— Ne, — atsakė zuikis, — aš mąstau. 


'"Zomaris— pučiamasis muzikos instrumentas. 

— Apie ką? — paklausė liūtas ir hiena. 

— Aš mąstau: „Antai guli du akmenys — 
vienas didelis, kitas mažas. Mažasis nelekia aukštyn, o didysis ne- 
krinta žemyn.“ 

Draugai jam pritarė: 

— Teisingi tavo žodžiai, zuiki. — Ir vėl visi patraukė keliu. 

Kai dar galiuką paėjėjo, zuikis vėl sustojo. 

Liūtas ir hiena sako: 

— Zuiki, tu vėl sustojai ir būsi suėstas. 

— Ne, — pasipriešino zuikis, — aš mąstau. 

— Apie ką? — paklausė draugai. 

— Aš mąstau: „Kai žmonės apsirengia naujais drabužiais, kur 
deda senuosius?“ 

— Teisingi tavo žodžiai, zuiki, — pasakė liūtas ir hiena. 

Ir visi trys patraukė toliau. Dar truputį paėjėjo, ir sustojo hiena. 

Zuikis ir liūtas pasakė: 

— Hiena, tu sustojai ir būsi suėsta. 

Hiena atsakė: 

— Ne. Aš mąstau. 

— Apie ką? — paklausė draugai. 

— Šiaip sau, apie nieką, — atsakė hiena. 

Liūtas su zuikiu stvėrė ją ir suėdė. 

Dabar liūtas su zuikiu toliau keliavo dviese. 

Kiek paėjėję, pamatė urvą. Zuikis sustojo. 

Tada liūtas pasakė: 

— Zuiki, tu sustojai, ir aš tave suėsiu. 

— Ne, atsakė zuikis, — aš mąstau. 

— Apie ką? — paklausė liūtas. 

— Aš mąstau: „Šis urvas buvo jau žiloje senovėje, ir žmonės į 
jį įlįsdavo iš vienos pusės, o išlįsdavo pro kitą.“ Einu, pamėginsiu 
pro čia įlįsti, o išlįsiu pro ten. 

Žuikis daug sykių įlindo į urvą ir iš jo išlindo. Pagaliau pasakė 
liūtui: 

— Gerbiamas liūte, pamėgink įeiti ir tu — įlįsti ir vėl išlįsti. 

Liūtas įlindo urvan ir įstrigo — nei pirmyn, nei atgal. Zuikis 
priėjo prie jo iš užpakalio ir gabalėlį nuėdė. 

Kai jis atsitraukė, liūtas paprašė: 

— "Drauguži, dabar paėsk iš priekio. 

— Kaip aš prieisiu paėsti iš priekio, pats matai, kad negaliu, — 
atsakė zuikis ir parėjo namo. 

Jis paliko liūtą urve, o lauką pasiėmė sau. 

VIŠTA IR PAKAŠKĖ 


Senovėje vištos ir gaidžiai nebuvo naminiai paukščiai. Kitados 
jie gyveno miške drauge su pakaškėmis ir kitais paukščiais. Sykį 
miške pliaupė smarki liūtis ir labai atšalo. Paukščiai žvarbo. Ir ta- 
da pakaškė pasišaukė vištą ir jai tarė: 

— Nueik pas miesto gyventojus. Juos vadina žmonėmis, jie turi 
dvi kojas, dvi rankas ir dvi akis. Paprašyk jų ugnies, kad galėtume 
pasišildyti. Juk darosi vis šalčiau ir šalčiau. 

Višta iškeliavo į miestą. Žmonės ją gražiai priėmė ir paklau- 
sė, ko jai reikia. 

— Aš miško gyventoja, — pasisakė višta, — atėjau prašyti jū- 
sų ugnies, nes mes jos neturime. 

Žmonės nenorėjo vištai duoti ugnies ir taip ją pavaišino, kad to- 
ji užmiršo, ko buvo atėjusi. 

O miške pakaškė ilgai laukė pargrįžtant vištos ir, matydama, 
kad toji užtruko, pasiuntė gaidį vištos paraginti. Gaidys nuėjo į 
miestą, ir žmonės jį priėmė taip pat gražiai, kaip ir vištą. Jis įėjo į 
vidų ir pamatė, kad višta ramiai sau miega. 

Gaidys ją prižadino ir paklausė: 

— Kas atsitiko? 

— Aš negrįšiu į mišką, — išdrožė višta gaidžiui, — su manim 
Čia gražiai elgiasi, lesina. Palesk, ir tau liko. Ką aš veiksiu miške? 

Gaidys palesė ir sako: 

— Ko gero, teisybę sakai. Aš irgi negrįšiu į mišką. 

Todėl kai vištos geria vandenį, visuomet žiūri aukštyn galvą 
užvertusios. Mat dėkoja dievui, kad jis pagelbėjo vištoms gauti pas 
žmogų pastogę ir maisto. 

Bet vieną sykį pas žmones atėjo svečių. Valgio jie turėjo, bet 
nebuvo pagardų. 

— Sugaukim vištą, papjaukim ir pasidarysim gardumo, — nu- 
sprendė jie. 

Kai nutvėrė vištą, ši užkudakavo: 

— Ne ma-ne, ne ma-nel 

Bet žmonės ją papjovė. 

Gaidys pamatė ir ėmė raudoti: 

— Ko-ko! Ry-kol Višta mane apgavo! m 

Pakaškė, nebesulaukusi gaidžio su višta, išėjo miestan pati jų 
ieškoti. Atėjusi iki miesto, suriko: | 

— Višta, višta, aš juk prašiau tavęs parnešti ugnies! | 

Bet niekas jai neatsakė. Tada ji ėmė šaukti gaidį. Gaidys atsl- 
liepė ir jai viską papasakojo. Pakaškė suprato, kad juodu liks pas 
žmones, ir parėjo į mišką viena. 

SUDANO PASAKOS 


LIŪTAS, HIENA IR LAPĖ 


Kadaise liūtas, hiena ir lapė buvo draugai. Net ir medžiojo drau- 
ge. 

Kartą jie trise išėjo medžioklėn. Per naktį sugavo beždžionę, ga- 
zelę ir kiškį. 

Rytą liūtas paliepė hienai: 

— Na, išdalyk mūsų grobį! 

Hiena apsidžiaugė. 

— Niekas geriau neišdalys už mane! — sušuko ji. — Liūtui 
atiteks beždžionė, man — gazelė, o lapei — kiškis. 

Supyko liūtas ir tvojo hienai sunkia savo letena. Sustugo hiena 
ir padvėsė. Tada liūtas kreipėsi į lapę: 

— Pamėgink tu išdalyti grobį! 

— O, aš žinau, kaip reikia dalyti! — pasakė lapė. — Beždžionę 
tu suėsi pusryčiams. Gazelė bus tau pietų puotai. O kiškiu nusi- 
valysi ūsus pasisotinęs ir gal numesi jį man. 

Liūtas buvo patenkintas. Pagalvojo pagalvojo ir klausia: 

— Kas tave pamokė taip dalyti grobį? 

— Hienos likimas, — atsakė lapė. 


HIENA NEGALI KARALIUMI BŪTI 


Liūtas mirė, ir žvėrys susirinko pasitarti. Kas dabar bus kara- 
lius? Vieni siūlė lapiną Abu el Huseiną, kiti — hieną Merafibą. 
Ilgai ginčijosi žvėrys, bet vis dėlto išrinko Merafibą. Abu el Husei- 
nas labai įsižeidė. 

— Jūs išrinkot karalium dvėselienų rijiką, — pareiškė jis. 
— To dar nėra buvę! 

— Merafibai! — ėmė šaukti žvėrys. — Jei nori būti mūsų kara- 
liumi, turi atsikratyti šlykštaus įpročio ryti pašvinkusią mėsą! 

Meraifibas sunerimo. 

— O pauostyti dvėselieną ar galima? 

— Ne, negalima, — nusprendė žvėrių taryba. 

— O pajutus dvėselieną, tik peršokti per ją — galima? — pa- 
klausė Merafibas. 

— Ne, irgi negalima, — nusprendė taryba. — Jei tu prisiartinsi 
prie dvėselienos, tai nesusilaikysi ir ją suėsi. Nori — uostyk, bet 
tik iš tolo. 

Merafibas sutiko, tačiau labai susikrimto. O lapinas Abu el 
Huseinas džiaugėsi. 

Tą pačią dieną, suradęs miške nugaišusį zuikį, lapinas atnešė 
jį prie tarybos medžio ir numetė iš pavėjinės pusės. Merafibas 
šniukštelėjo nosimi, užuodė dvėselieną. Jis priėjo arčiau ir per- 
šoko per sudvisusį zuikį. Prisiuostęs jo kvapo, net suvirpėjo iš go- 
dumo. Neištvėręs puolė prie dvėselienos ir visą surijo. 

— Matot, ką išsirinkot karalium! — sušuko Abu el Huseinas. 

Susirinko žvėrių taryba ir Merafibą nušalino. O jo vieton išrin- 
ko išmintingąjį Abu el Huseiną, nes dvėselienų rijikas negali 
karaliumi būti. 


BERNIUKAS IR SKORPIONAS 


Kartą berniukas rinko skėrius. Žolėje tūnojo skorpionas. 
Neįžiūrėjo berniukas, kad čia skorpionas, norėjo jį čiupti. Bet 
paskutinę akimirką, kai skorpionas pakėlė savo nuodingą uodegą, 
suspėjo atitraukti ranką. Paskui stvėrė akmenį ir paleido į skor- 
pioną. 

— Ak, ak, kaip apmaudu! — sušuko skorpionas. — Jei tu bū- 
tum mane sugriebęs, tai jau niekada nebemedžiotum skėrių! 

Ir skorpionas nuo graužaties padvėsė. 


KIŠKIS IR VĖŽLYS 


Kartą kiškis susitiko prie upės vėžlį ir tarė jam: 

— Bėkim lenkčių! Paskirsim laimėtojui dovaną — pintinę išno- 
kusių vaisių. Pastatysim pintinę ana tenai, ant kalvos. Katras 
nubėgs pirmas, tas ir suės vaisius. 

Pagalvojo pagalvojo vėžlys ir sutiko. 

Prikrovė juodu pilną pintinę vaisių, pastatė ją ant kalvos viršū- 
nės, O patys sugrįžo prie upės. 

— Bėgam! — šūktelėjo kiškis ir net parvirto iš juoko. 

Jis puikiai žinojo, kad bėga daug greičiau už vėžlį. 

Ir vėžlys žinojo, kad nepavys kiškio. Bet vis dėlto kiek ga- 
lėdamas sparčiau nukurnėjo į kalvos pusę. 

O kiškis raitėsi iš juoko po žolę ir niekaip negalėjo nustoti. 

Pagaliau susitvardęs pamatė, jog vėžlys jau ropščiasi į kalvą. Šo- 
ko vytis kiek kojos neša. Tačiau pavėlavo. Kai kiškis pasiekė kal- 
vos viršūnę, vėžlys jau krimto sultinguosius vaisius. 

Kodėl gi taip atsitiko? 

Vėžlys atkakliai siekė tikslo. O kiškis voliojosi žolėje ir pui- 
kavosi. Bet pagyrūnui nė greitos kojos nepagelbėjo. 


ŽMOGUS IR GYVATĖ 


Kartą savanoje užsidegė žolė. Ugnis iš visų pusių apsiautė gyva- 
tę: ji jau nebegalėjo ištrūkti. Bet pro šalį bėgo žmogus. Pagailo 
jam gyvatės, ir sako jai: 

— Eikš pas mane, gyvate, išnešiu tave iš ugnies. 

Gyvatė greit prišliaužė ir apsivijo Žmogui apie kaklą. 

Žmogus nubėgo iki nepavojingos pavėjinės vietos ir tarė gy- 
vatei: 

— Dabar šliaužk sau. Čia ugnis tavęs nepasieks. 

Bet gyvatė atšovė: 

— Nenoriu. Kam man šliaužioti žeme? Paėmei mane, tai ir ne- 
šiok. 

Žmogus norėjo pralaisvinti veržiančius žiedus ir numesti gyva- 
tę ant žemės, bet toji sušnypštė: 

— Tik pamėgink mane numesti — įgelsiu! 

Ir pražiojo nasrus su nuodingu geluonim. 

Žmogus išsigando ir nukiūtino, gyvate nešinas, nežinodamas, 
ką daryti. Staiga mato — atstriksi priešais zuikis. 

— Kur ir iš kur eini? — paklausė zuikis. 

— Nagi štai, nešu gyvatę, — atitarė žmogus. 

— O tu, gyvate, kur ir iš kur keliauji? 

— Nagi noriu, kad kas nors išspręstų mūsų ginčą. Aš vos ne- 
sudegiau. Šis žmogus mane išgelbėjo iš ugnies, o dabar jis nori ma- 
ne numesti. Ką pasakysi, zuiki? 

Pagalvojo pagalvojo zuikis ir sako: 

— Ne, čia painus reikalas. Aš jo neišspręsiu. Verčiau bėgsiu 
savo keliais, o jūs raskit kitą teisėją. 

Ir nubėgo. 

Eina žmogus toliau. Mato — tupi baloje varlių valdovas. Klau- 
sia jis Žmogaus: 

— Kur ir iš kur eini? 

— Nagi štai, nešu gyvatę, — atsakė žmogus. 

— O tu, gyvate, kur ir iš kur keliauji? 

— Noriu, kad kas mūsų ginčą išspręstų, — pasakė gyvatė. 
— Šis žmogus išgelbėjo mane per gaisrą. 

— Na ir kas? — nusistebėjo varlių valdovas. — Išgelbėjo tai 
išgelbėjo. Ko tu dabar iš jo nori? 

„— Jeigu jis mane išgelbėjo, tai tegu ir nešioja, — varo savo 
gyvatė. — Kuriam galui man šliaužioti žeme? Kas teisus, varle? 

Tada varlių valdovas pasakė: 

— Kai priešininkai ateina į teismą, jie turi stovėti toliau viens 
nuo kito. Paleisk žmogų, gyvate, ir nušliaužk į šalį! 

Gyvatė nusileido žemėn, nušliaužė. 

— Va taip. Dabar tu, žmogau, paėjėk toliau! 

Žmogus žengė kelis žingsnius į šoną. Tada varlių valdovas 
kreipėsi į savo vyriausią sūnų: 

— O dabar tu, mano sūnau, teisk šitą žmogų su gyvate! 


— Žmogau, papasakok, kaip viskas buvo, — paliepė varlių 
valdovo sūnus. 
— Mano pone, — pradėjo žmogus, — radau gyvatę, apsuptą 


ugnies. Ji vos nesudegė. Pasišaukiau ją, ir ji apsivijo man apie 
kaklą. Aš išnešiau ją iš gaisro ir liepiau gyvatei šliaužti žemėn. 
Bet toji nenorėjo ir grasino man įgelsianti. O jos geluonis nuodin- 
gas! Štai ir teko man ją nešti. 

— O ką tu pasakysi, gyvate? — paklausė varlių valdovo sūnus. 

Gyvatė sušnypštė: 

— Kam žmogus mane gelbėjo? Kodėl neleido mirti? Gal aš no- 
rėjau sudegti! Tegul dabar nešioja mane iki gyvos galvos! 

Bet teisėjas nusprendė: 

— Tu neteisi, gyvate, ir aš tave smerkiu. Žmonės iš seno gelbsti 
gyvūnus — argi to nežinojai? Jei ne žmogus, tu būtum šliaužusi 
per ugnį ir sudegusi, o mums netektų klausytis tavo kvailų šnekų. 

— Ak štai kaip tu prabilai! — įniršo gyvatė. — Tai žinok: nuo 
šiol mes priešai. Pasipainiosi man po akių — prarysiu. Vandeny 
ir žemėje — visur tavęs tykosiu ir tau keršysiu. 

— Tebūnie kaip nori! — pertarė gyvatę varlių valdovas. — Kai 
varlė vandeny ar žolėje pamatys gyvatę, ji garsiai sukvaksės: 
„Kva-kval“ Žmonės išgirs, atbėgs su ietimis ir nudės nedėkingąją. 

Taip varlės išteisino žmogų. 

Bet nuo tos dienos tarp gyvačių ir varlių prasidėjo nesantaika. 

KROKODILAS IR VARANAS 


Kartą susitiko krokodilas Agulas ir varanas Badcha. Susitiko 
ir įsišneko. 

— Imkim ir išsidažykim gražiau! — pasiūlė varanas Badcha. 
— Man įkyrėjo dryžuota oda. O tavoji ar tau patinka? 

— Ne, — atsakė krokodilas Agulas. 

— Aš atsigulsiu ant kranto, o tu išdažyk mane, — tarė varanas. 
— Paskui tu atsigulsi, ir aš tave išdažysiu. 


— Ne, pirma tu mane, — ginčijosi krokodilas. — Aš didesnis, 
vadinas, mane pirmą ir reikia dažyti. 
— Ne, — pasipriešino varanas. — Aš pirmas sugalvojau, to- 


dėl pirmą reikia dažyti mane. 

Ką darys, sutiko krokodilas, nors ir manė, kad taip neteisinga: 

Atsigulė varanas ant kranto, ir krokodilas ėmė jį dažyti. Jis 
išsirinko dažus ir gražiai išmargino varanui nugarą dryžiais bei 
dėmėmis. Varanas buvo patenkintas. 

— Dabar tu gulkis! — pasakė jis. 

Krokodilas atsigulė. Ir varanas ėmė plušėti prie jo nugaros. 
Bet krokodilas buvo labai didelis, ir varanas tingėjo jį dažyti. 
Ėmė ir nutepliojo krokodilą murzinai žalia spalva. 

Pažvelgė krokodilas į savo uodegą — net jam akys aptemo. 

— Užmušiu tave, — sukriokė jis. 

Tačiau varanas suskubo įsliuogti medin. 

Nuo tolei krokodilai žūtbūtinai persekioja varanus. 


PLAUKUOTOSIOS ŠNIRPŠLĖS 


Kadaise visi žvėrys ir žmogus, vardu Plaukuotosios Šnirpšlės, 
gyveno viename kaime. Žvėrys medžiodavo ir parnešdavo į kaimą 
maisto. Tik Plaukuotosios Šnirpšlės niekur neidavo, per dienų die- 
nas sėdėdavo prie savo pirkios. Jis buvo gudrus, baisiai gudrus! 


Kai žvėrys jį šaukdavo medžioti, jis slėpdavosi — neprišauksi! 
O kai parnešdavo grobį — bėgdavo į dalybas pirmasis. Būdavo, 
jam sako: 


— Ateik su šaukštu! 

Jis atsineša du. 

Paklausia: 

— Kam tau du šaukštai? 

Atsako: 

— Kad galėčiau valgyti iškart abiem rankom.“ 

Būdavo, jam sako: 

— Ateik su ąsočiu pieno. 

Plaukuotosios Šnirpšlės atbėga su dviem ąsočiais. 

Jo klausia: 

— Kam tau du ąsočiai? 

Atsako: 

— Pirma išgersiu vieną, paskui antrą. 

Plaukuotosios Šnirpšlės nieko neveikė, tik valgė, gėrė ir mie- 
gojo. 

Ėmė žvėrys niurzgėti. 

— Kodėl vis mes ir mes, o Plaukuotosios Šnirpšlės nieko nevei- 
kia? 

Plaukuotosios Šnirpšlės išgirdo jų murmėjimą. Įkasė prie savo 
pirkios du stulpus, pririšo prie jų storas virves su kilpomis. Į vieną 
įkliuvo liūtas: ėmė riaumoti, tampytis! Pagalbon atbėgo dramblys 
— ir įkliuvo į kitą kilpą. 

— Na ką? — klausia Plaukuotosios Šnirpšlės. — Matot, kaip 
moku medžioti, kai noriu? Taigi! 

Ir jis paleido liūtą su drambliu, manydamas, kad dabar žvėrys 
jį Maitins iš baimės. 

Bet žvėrys nusprendė atsikratyti žmogaus. Susirinko jie miš- 
ke, ėmė tartis, ką čia padarius. 

— Reikia išeiti iš čia, — tarė liūtas. — Plaukuotosios Šnirpš- 
lės baisiai gudrus, per jį vis tiek ramybės neturėsim. 

Sutiko žvėrys. Tik karvė pasakė: 

— Kaipgi aš išeisiu? Pas tą žmogų liko mano skambalėlis. 

— Aš neisiu jo paimti, — purtėsi liūtas. — Plaukuotosios Šnirp- 
šlės jau sykį mane buvo sugavęs. 

— Mane irgi, — pridūrė dramblys. — Aš negaliu eiti. 

— O aš per lėtai vaikštau, — nusiminė karvė. — Mane Plau- 
kuotosios Šnirpšlės iškart pasivys. 

Ir žvėrys nusprendė pasiųsti skambalėlio strutį — tas greitai 
bėgioja! 

Tuo tarpu Plaukuotosios Šnirpšlės išalko. Pasiėmė ietį ir pasi- 
slėpė kaimo pakrašty už krūmų. Kaip strutis nubėgo į kaimą, jis 
nepamatė — buvo jau tamsu. Bet kai strutis su karvės skambalėliu 
ant kaklo skuodė atgal, Plaukuotosios Šnirpšlės išgirdo. Švystelėjo 
ietį ir nudėjo strutį. Paskui nukabino jam nuo kaklo skambalėlį 
ir sugrįžo į kaimą. 

Laukia laukia žvėrys — stručio kaip nėra, taip nėra. Mano sau 
— Ieikėtų pažiūrėti! O kas eis? 

Liūtas sako: 

— Aš neisiu, bijau. 

Dramblys sako: 

— Ir aš bijau. 

Niekas nenori eiti! Pagaliau nusprendė: 

— Tegul eina hiena — ji tamsoj gerai mato. 

Hiena nukebekštavo į kaimą ir užtiko krūmuose nudėtą strutį. 
Persigandusi parkūrė atgal. 

— Bėda, bėda! Plaukuotosios Šnirpšlės užmušė strutį! — suriko 
hiena. 

Žvėrys susižvalgė: šitaip dar niekad nėra buvę! Nusprendė, 
kad pavojinga vienam kaime su žmogumi gyventi. Ir išsilakstė kas 
sau. Tik karvė sugrįžo pasiimti savo varpelio. Taip ji ir liko su 
žmogum, vardu Plaukuotosios Šnirpšlės. 

Nuo to laiko žvėrys slapstosi po miškus. O žmonės gyvena 
kaimuose ir gano karves su skambalėliais. 


ŠUO IR ŠAKALAS 


Kartą susitiko šuo ir šakalas. Šakalas ėmė ir paklausė: 

— Ko tu šįryt taip unkštei? 

Šuo žinojo, kodėl jis unkštė, bet šakalui nenorėjo sakyti. Unkš- 
tė, nes mėgino nudžiauti iš šeimininko mėsos, įkliuvo ir gavo mušti. 
Bet kam šitai reikia žinoti šakalui? 

Ir šuo atsakė: 

— Aš unkščiau, nes šeimininkas mane išbarė. O barė už tai, kad 
vos neapverčiau puodo, kai abu srėbėme putrą. Kad tu žinotum, 
kas tos putros gardumas! Viena mėsa ir taukai! Nori, ir tave pavai- 
šinsiu? 

— Žinoma, noriu! — apsidžiaugė šakalas ir net apsilaižė. — 
Jau aš to puodo tikrai neišversiu! 

— Gerai, eime į kaimą. 

Ir parsivedė šuo šakalą į kaimą. 

— Tupėk čia už trobos ir lauk, — liepė šuo. — Tuoj atnešiu tau 
vaišių. 

O pats nubėgo pas šeimininką ir sako: 

— Ten už trobos atsėlino šakalas, kad tik ko nenuvilktų! 

— Ak šitaip? — sušuko šeimininkas. — Tuoj mes jį pavaišinsim! 

Šeimininkas sušaukė kaimynus, užpuolė jie šakalą su lazdomis, 
vos gyvas kailį išnešė! 

Nuo tos dienos šuns ir šakalo draugystė iširo. Ir kaimo šakalai 
iš tolo vengia. 

LIŪTAS IR HIENA 


Kartą liūtas ir hiena drauge išėjo medžioti ir sugavo gazelę. 

Hiena paklausė: 

— Kaip čia mums ją išsikepus? 

— Kam kepti, suėskim žalią, — pasiūlė liūtas. 

— Ne, taip negerai, — paprieštaravo hiena ir, rodydama besi- 
leidžiančią saulę, pridūrė: — Žiūrėk, ana ten, vakaruose, ugnis 
dega. Nueik ir atnešk žarijėlę! 

Liūtas ilgai bėgo saulės link, bet sugrįžo nieko nepešęs. O hiena 
tuo tarpu surijo gazelę. 

— Kurgi ugnis? — paklausė ji liūto. 

— Negalėjau jos pavyti, — atsakė tas. 

— Na mat, — atsiduso hiena. — O kol tu lakstei ugnies, aš 
palikau gazelę čia ir nuėjau žagarų. Sugrįžusi žiūriu — paviršiuj 
tik uodega ir galva, o kūnas žemėje. 

Liūtas trūktelėjo už galvos, hiena už uodegos. 

— Kurgi kūnas? — nustebo liūtas. 

— Tikriausiai žemės dievas bus pasiėmęs, — atsakė hiena. 


KARVĖ IR ŠUO 


Kitados, pasaulio pradžioje, karvė turėjo aštrius priekinius dan- 
tis, o šuns snukutis buvo visai mažas. 

Kai karvė iš dangaus nukrito ant žemės, ji taip dėjosi snukiu į 
medį, jog išsilaužė visus priekinius dantis. Todėl dabar karvės dan- 
tys tinka tik gromuliuoti,. 

O šuo netyčia pamatė, kaip krinta karvė. Jam tai pasirodė taip 
juokinga, jog ėmė kvatotis ir kvatojosi tol, kol jo snukis ištįso veik 
iki ausų. Toks jis ir liko. 


MELYNGURKLĖ IR PESLYS 


Seniai seniai, žiloje senovėje, žmogus paklausė: 

— Kažin, kas mūsų, žmonių, laukia po mirties? 

Jam virš galvos sklandė peslys. Išgirdo jis žmogaus žodžius ir 
nusprendė jį paguosti. Stvėrė peslys nuo žemės geležinį šaukštą 
mediniu kotu, metė jį į Nilą ir tarė žmogui: 

— Žiūrėk! 

Šaukštas iš pradžių pasinėrė po vandeniu, paskui iškilo į pavir- 


167 


šių ir nuplaukė, nes medinis kotas neleido jam nuskęsti. 

— Štai taip bus ir žmogui po mirties, — paaiškino peslys. — Iš 
pradžių jis pragaiš, paskui vėl pasirodys ir jau nebeišnyks. 

Netoliese skraidė mėlyngurklė. Išgirdo ji peslio žodžius ir nu- 
sprendė jį paerzinti. Stvėrė mėlyngurklė molinę šukę, metė į Nilą ir 
suciepsėjo Žmogui: 

— Žiūrėk! 

Šukė kliunktelėjo ir nuskendo į dugną. 

— Štai taip bus ir žmogui po mirties, — sušuko mėlyngurklė. 
— Jis išnyks ir niekad daugiau nebegrįš! 

Nuo tolei visi dinkai' godoja peslius ir neapkenčia mėlyngur- 
klių. Galbūt už šią pranašystę, o gal todėl, kad pulkai mėlyngurk- 
lių dažnai nusiaubia jų laukus. 


HIENA IR PURPLELIO PATI 


Kartą hiena užtiko purplelio pačią pakelėj ant smėlio perin- 
čią kiaušinius. 

— Nejaugi tu čia ir miegi? — paklausė hiena. 

— Taip, — atsakė purplelio pati. 

— O ar žinai, kas yra „tip tip tip'? 

— Ne, 

— O kas yra „liuokt'? 

— Ne. 

— O kas yra „grukšt grukšt grukšt'? 

— Ne. 

— O kas yra „tfiu'? 

— Irgi nežinau. 

— Na, tai vakare ateisiu ir paaiškinsiu tau šių žodžių reikšmę, — 
tarė hiena. — Lauk manęs! 

Ir nuėjo. 

Iš tolo ją pamatė driežas ir atbėgo pas purplelio pačią. 

— Ką tau sakė hiena? 

— Ji manęs klausė, ar žinau, kas yra „tip tip tip“, „liuokt', 
„grukšt grukšt grukšt“ ir „tfiu'? Aš pasakiau, kad nežinau. O ką 
tai reiškia? 

Driežas paaiškino: 

— „Tip tip tip“ — reiškia, kad hiena tylutėliai atsėlins, „liuokt“ 
— kad ji šoks ant tavęs, „grukšt grukšt grukšt“ — kad ji tave suės, 


'Dinkai — Sudano negrų gentis. 

o „tfiu reiškia, kad išspjaus apgraužtus tavo kaulelius. 

— Ką gi man daryti? — persigando purplelio pati. 

— O štai ką, — ėmė mokyti driežas. — Susisuk lizdą medyje ne- 
toli tos vietos, kur hiena tave matė. Sunešk į jį savo kiaušinius ir 
lauk. O ten, kur dabar tupi, padėk didelę kriauklę iš upės. 

Purplelio pati taip ir padarė. 

Vakare po medžiu atėjo hiena. Ji tip tip tip — tylutėliai prisė- 
lino, liuokt — šoko ir grukšt grukšt grukšt — sutraškėjo jos dan- 
tyse kriauklė. 

Purplelio pati medyje ėmė juoktis. | 

— Kodėl tu persikraustei į medį? — paklausė ją hiena. 

— Man driežas taip patarė. 

— O kur jis dabar, tas driežas? 

— Pasislėpė tuščiam termityne. 

Hiena nubėgo pas driežą. 

— Kodėl tu paaiškinai purplelio pačiai mano žodžius? Už tai aš 
tave suėsiu. Eik ir prirink žagarų — aš išsikepsiu tave ant laužo. 

— Tuoj pririnksiu, — atsakė driežas. — Palauk manęs čionai. 

Pabėgėjo driežas tolėliau ir murma: 

— Ir sugalvok tu man šitokią bausmę: aš pats mat turiu prisi- 
rinkti žagarų laužui, ant kurio mane keps! 

Nubėgo dar toliau ir vėl: 

— Ir sugalvok tu man šitokią bausmę... 

Dar trečiąsyk driežas sumurmėjo tą patį. 

Pagaliau hiena išgirdo driežą ir klausia: 

— Ką tu ten murmi? 

— Aš sakau, — atsiliepė driežas, — kad anava iš miško žmonės 
ateina: ieško hienos, kuri jiems nudžiovė išdirbtą kailį. Jie klau- 
sia: „Kur hiena?“ Aš ir sakau: „Ji čia netoliese!“ 

Subruzdo hiena ir — į kojas! Skuodžia kiek įkerta ir susitin- 
ka beždžionę. 

— Kur tu taip dumi? — klausia ši. 

— Ten žmonės ateina, — atsako hiena. — Manęs ieško: mat pa- 
vogiau jiems išdirbtą kailį. Ir tavęs ieško — kad vagi jų maistą. 
Gelbėkis! 

Hiena su beždžione nurūko į mišką ir daugiau nebegrįžo. 


MEDŽIOTOJAS IR BEŽDŽIONĖ 


Kartą medžiotojas ilgai klaidžiojo po mišką. Užsinorėjo gerti. 
Nuėjo prie šaltinio ir mato — prie vandens tupi beždžionė ir geria. 
Užsimojo medžiotojas ietimi. Beždžionė išsigando ir nubėgo. Tada 

medžiotojas pasidėjo ietį, pasilenkė prie vandens ir ėmė gerti. 

Bet kol jis gėrė, beždžionė sugrįžo. Tyliai pritykino iš užpaka- 
lio ir čiupo ietį. 

— Eil — riktelėjo ji. 

Medžiotojas atsisuko. Beždžionė užsimojo ietimi, ir jis iš bai- 
mės rankomis užsidengė veidą. 

— Nebijok! — pasakė beždžionė. — Tu juk irgi užsimojai į ma- 
ne ietimi, bet neužmušei, o tik išgąsdinai. Dabar aš tave išgąsdi- 
nau. Mudu atsiteisėm. 

Ir beždžionė paleido ietį į krūmus ir nubėgo. 


LAPĖ IR LIŪTAS 


Vieną naktį liūtas išalko ir išėjo medžioti. Pamatė antilopę ir 
puolė jos vytis. Kai grobis buvo jau visai arti, liūtas šoko jo nu- 
tverti, bet nepataikė ir įkrito į gilų šulinį. 

Ilgai jis tupėjo šulinyje ir niekaip negalėjo iš jo išlipti. Šuli- 
nio rentinys buvo slidus, ir visos liūto pastangos ėjo niekais — jis 
vis slysdavo ir slysdavo atgal. Paniuręs ir nusiminęs, jis ištūnojo 
šuliny ne vieną dieną. 

Pagaliau prie šulinio atėjo lapė ir sustojo. 

— Kas tu? — paklausė liūtas. 

— Lapė, — atsakė ta. 

— O mano seserėčia, padėk man išlipti! — paprašė liūtas. 

Lapė pažvelgė į šulinį. 

— Kaip tu čia atsidūrei? — paklausė ji. 

— Šokau ant antilopės ir nepataikiau, — atsakė liūtas. — Pagel- 
bėk man, seserėčia! 

— Kaipgi aš tau pagelbėsiu? Dar, ko gero, ir pati įkrisiu į šulinį? 

— Paduok man koją, aš nusitversiu jos ir išlipsiu. 

— Ne, — atsakė lapė. — Aš bijau. 

Ir nubėgo. 

Atėjo beždžionė ir sustojo prie šulinio krašto. 

— Kas tu? — paklausė liūtas. 

— Beždžionė, — atsakė ta. 

— Gelbėk mane, seserėčia! — maldavo liūtas. 

Tačiau beždžionė irgi nusigando. 

Jų kalbą išgirdo lapė. Priėjo ir sako beždžionei: 

— Tu privalai pagelbėti savo dėdulei! 

Beždžionė nustebo. 

— Kaipgi aš jam pagelbėsiu? 

— O tu paduok man koją, — pasakė liūtas. — Aš nusitversiu jos 
ir iškopsiu. 

Beždžionė taip ir padarė. Liūtas stipriai nusitvėrė jai už kojos ir 
išlipo iš šulinio. 

— Paleisk tu man koją, — sako jam beždžionė. — Aš tave, dė- 
dule, ištraukiau, o dabar man metas namo. 

Bet liūtas beždžionei tarė: 

— Aš mirštu iš bado. Taip peralkau, kad teks man tave suėsti, 
brangi seserėčia. 

— Ką tu, dėdule! — nusigando beždžionė. — Juk aš tave iš šu- 
linio ištraukiau! 

Lapė girdėjo jų šneką, bet artyn nėjo. Iš tolo davusi beždžionei 
ženklą tylėti, suriko: 

— Tegul dėdulė tave suėda — jam reikia pasistiprinti! 

O liūtui ji šūktelėjo: 

— Dėdule, visi kilmingieji prieš valgydami pailsi. Eikit po anuo 
medžiu į pavėsį, ten ir užkąsit. 

Dantyse laikydamas beždžionę, liūtas nuėjo į medžio pavėsį. 

— Ar sutinki, kad liūtas tave suėstų? — paklausė lapė beždžio- 
nės. 

— Sutinku, — atsakė ta. 

— Ar tu patenkintas, dėdulet — paklausė lapė liūto. — Juk tu 
labai išalkai, tiesa? 

— Tiesa, — atsakė liūtas ir pražiojo nasrus. 

— Tačiau beždžiones reikia ėsti medyje, — toliau porino lapė, 
— tiesa, beždžione? 

— Tiesa, — džiugiai suklykė beždžionė ir beregint įsikorė į pa- 
čią viršūnę. 

Liūtas liko apačioj. Lapė nubėgo. Liūtas ilgai riaumojo iš pyk- 
čio, 0 paskui taip ir nuslimpino nieko nepešęs į mišką. 


KAIP ŠSAKALAS SU HIENA SVEČIAVOSI 


Kartą ant kelio šakalas Rilas susitiko hieną Jaku. Buvo karštas 
vidurdienis. Sutūpė abu pailsėti. Jaku ir klausia: 

— Kur tu išsirengei, Rilai? 

— Į svečius, — atsakė Rilas. — Bičiuliai žadėjo pavaišinti kar- 
šta gardžia putra. O tai būtų ne pro šalį: aš dvi dienos neėdęs. 

— Aš irgi, — pasiskundė Jaku. — Va, koją susižeidžiau, nebe- 
pajėgiu medžioti. Pasiimk ir mane, Rilai. 

Rilas sutiko, ir abu nuėjo drauge. Eina eina, o hiena vis labiau 

šlubuoja. Galų gale atsitūpė, toliau, sako, eiti nebegaliu. Ką darys, 
Rilas surišo ją, kad patogiau būtų nešti, užsivertė ant pečių ir neša. 
Taip ir atkeliavo iki bičiulio namų. Pamatė šeimininkai, nustebo. 

— Ką tu čia atnešei? — klausia. 

— Nagi hieną Jaku, — sako Rilas. — Matot, apraišo ir visai 
dvesia iš bado. Duokit mums porą dubenų ko tirštesnės putros. 

Sutūpė juodu puotauti. Rilas iš nuovargio visai menkai teėdė, 
o hiena Jaku nešama pailsėjo ir dabar taip godžiai srėbė putrą, kad 
net šaukštą prarijo. Susigriebė šeimininkai — kur šaukštas? Rilas 
sakosi nežinąs. 

O hiena Jaku: 

— Tai Rilas prarijo šaukštą. Matot, užspringo ir nebegali ėsti. 

Užpuolė šeimininkai Rilą su lazdom: 

— Ak tu godišiau! Ak tu vagie! 

Rilas vos ne vos išnešė kailį. Bet baisiausiai įširdo ant hienos. 
Prisiekė jai atkeršyti ir daugiau su hienomis į svečius nevaikščioti. 


KAIP ŠAKALAS SU HIENA 
MEDŲ KOPINĖJO 


Netrukus Rilas vėl susitiko hieną. Sustojo juodu po medžiu, o iš 
drevės skraido bitės. 

— Ką jos toje drevėje veikia? — paklausė Jaku. 

— Argi tu nežinai? — apsimetė nustebęs Rilas. — Bitės ten me- 
dų neša. O aš laukiu: kai prineš ko daugiau, imsiu ir pasmaguriau- 
siu Medučiu. 

— Kaipgi tu jį paimsi? 

— Nori — išmokysiuė Tik daryk, ką liepsiu! 

Godišė hiena sutiko. Rilas pririšo ją prie medžio, padavė laz- 
dą ir sako: 

— Belsk į medį ko smarkiau! Bitės nusigąs, išsiskraidys. Tada 
aš įlipsiu mMedin ir pilsiu medų tiesiai tau į gerklę. Na, belsk, o aš 
bėgu — atsinešiu kaušą. 

Ir nubėgo. O Jaku ėmė belsti lazda į medį. Užpuolė ją bitės, 
ėmė gilti, vos ne mirtinai sugylė. Hiena plėšėsi ištrūkti, bet virvės 
neleido. Sustaugė iš skausmo ir parkrito leisgyvė. Taip ir iškybojo 
virvėse tris dienas ir naktis. Tik ketvirtąją, kai hiena visai sulyso iš 
bado, virvės pačios nukrito. Bumbėdama prakeiksmus, Jaku parsi- 
vilko namo. Nuo tos dienos juodu su Rilu pasidarė mirtini priešai. 

ŠAKALAS IR VANAGAS 


Kartą šakalas Rilas tupėjo ant upės kranto po medžiu. Priešais 
gulėjo dvi ką tik sugautos žuvys. Rilas žiūrėjo į jas ir laižėsi. Tik 
nežinojo, kur gauti ugnies žuvims kepti. Staiga iš viršaus girdi 
balsą: 

— Gal pavaišintum ir bičiulį žuvimi! 

Pakėlė Rilas akis — virš jo besklandąs vangas Jongas. 

— Gerai, Jongai, — atsakė Rilas. — Tebūnie, pavaišinsiju tave. 
Tik rask ugnies laužui. Antai, žiūrėk, tolumoj kažkas žybso. Nu- 
lėk ir parnešk! 

Nuskrido Jongas į tolį, žybsinčios kibirkštėlės link. 

— Skrisk, skrisk! — tyliai tarė jam iš paskos šakalas Rilas. 
— Kad tik nesudegtum nuo tos ugnelės! 

Šyptelėjo šakalas ir ėmė galvoti, kaip čia jam pačiam ugnies 
prasimanyti, kad nereikėtų su vanagu žuvies dalytis. 

Staiga mato — lyg tyčia atropoja prie upės vėžlys Kvetas. 
Apsidžiaugė Rilas. Pasiėmė vėzdą, prisėlino ir pašaukė vėžlį. Apy- 
žlibis Kvetas pakėlė galvą. 

Čia Rilas kad trenks vėzdu jam į tarpuakį — vėžliui net žiežir- 
bos pažiro iš akių. 

Rilas uždegė kuokštą žolės, paskui žagarus, įkūrė laužą. O 
Kvetas vis purto galvą — atsikvošėti negali. Apvertė jį Rilas ant 
nugaros ir iškepė drauge su žuvimis. 

Rilas suėdė skaniausią vėžlio mėsą ir gardžias žuvų nugaras. 
Kveto šarvą paslėpė, o žuvų kaulus sumaišė su vėžlio viduriais. 
Tik spėjo susitvarkyti, žiū — grįžta vanagas Jongas. 

— Kurgi tu mane pasiuntei, Rilai? — sušuko vanagas. — Juk 
ten, ant kalvos, gulėjo liūtas — tai jo akys žibėjo prieš saulę. Vos 
nepakliuvau jam į nagus! Ėmiau prašyti — uždek mudviem su Ri- 
lu laužą savo žibančiom akim! O jis ir sako — tavo Rilas senas 
vagis ir sukčius. Nedegsiu judviem ugnies. Pats matai — veltui 
ten skridau. 

Nusišypsojo Rilas: 

— Nieko, aš ir be liūto išsiverčiau. Štai — vaišės gatavos. Kirsk 
į sveikatą, aš jau sotus. 

Godžiai puolė Jongas prie vėžlio vidurių su žuvų kaulais. O ką 
ryja — nesusigaudo: labai jau karšta. Viską surijo, dar padėkojo: 

— Ačiū tau. Niekad nesu ragavęs tokios gardžios žuvies! 

HIENA, ZUIKIS IR VARANAS 


Kartą hiena užmatė, kaip varanas renka paupy sraiges. Puolė jį, 
tačiau šis spėjo ištrūkti. Hiena vijosi varaną, bet nepavijo. Tada ji 
sugrįžo — bent sraigių pasirinks. Ir čia hienai nepavyko: kol ji vai- 
kėsi varaną, visos sraigės išsislapstė. Įtūžo hiena, nusprendė vis 
tiek savo pasiekti. 

Rytojaus dieną ji vėl susekė varaną, bet šis, ją užmatęs, tuoj 
puolė bėgti. Ilgai vaikėsi jį hiena, bet taip ir nepavijo. O kol sugrį- 
žo prie upės, visos sraigės vėl spėjo pasislėpti — dar sykį hiena 
nieko nepešė. 

Ir trečią dieną buvo tas pats. Veltui hiena snukiu naršė žolę, 
landžiojo po krūmus, lakstė pakrante: nė vienos sraigės nerado! 

Pamatė hieną zuikis. Žiūrėjo žiūrėjo — nieko nesupranta! Tada 
paklausė: 

— Ko ten ieškai, sene? Ir kodėl tu tokia pikta? 

— Pykstu ant varano, o ieškau sraigių. 

— Kuo tau neįtiko varanas? — nustebo zuikis. 

— Jis rinko sraiges, o man nedavė. Kol aš jį vaikiausi, visos 
sraigės išsislapstė. 

— Nori, aš tau padėsiu? — pasisiūlė zuikis. 

— Gerai, — sutiko hiena. 

Dar iš vakaro juodu pasislėpė paupyje. 

Ketvirtą dieną, prašvitus, atėjo prie upės varanas ir įniko rink- 
ti sraiges. Kai jis gerokai jų prisigaudė, hiena šoko iš pasalos. Va- 
ranas puolė bėgti, hiena — iš paskos. O zuikis susigūžė žolėje. 
Vos tik varanas su hiena dingo krūmuose, jis greit stvėrė ir paslėpė 
visas sraigės. 

Netrukus grįžo uždususi hiena. 

— Na, ar sučiupai varaną? — paklausė zuikis. 

— Ne, kaip matai, — atsakė hiena. — O tu ar spėjai paimti 
sraiges? 

— Ne, kaip matai, — nekaltai atsakė zuikis. 

Suprato hiena esanti apgauta ir sukliegė: 

— Tuoj pat atiduok mano sraiges! 

O zuikis šoktelėjo šalin ir sako: 

— Argi jos tavo? Argi tu jas sugavai? Tavo tik tai, ką nutveri. 

ZUIKIS IR BUIVOLAS 


Kartą zuikis pamatė, kaip buivolas ragais laužo medį, norė- 
damas apsirūpinti malkomis. 

„O kuo aš blogesnis? — pamanė zuikis. — Aš irgi taip galiu. 

Įsibėgėjo ir kad trenks kakta į medžio kamieną — net galva 
sulindo į pečius. 

Sukliko zuikis nesavu balsu. Išgirdo buivolas. Žiūri — kas gi 
Čia dabar? Straksi zuikis be galvos! Priėjo artyn — ogi zuikio galva 
į pečius sulindusi. Stvėrė už ausų ir kad trūktelės. Zuikjo galva 
atsidūrė vietoj, tik ausys ilgos ilgos ištįso. 

Parkūrė zuikis namo. Ir prisiekė daugiau buivolo nebemėg- 
džioti. Ką gali raguotas, ne beragio jėgoms! 


KROKODILAS IR JŪRŲ KRANKLYS 


Kartą alkanas krokodilas plaukė per Nilą, tikėdamasis ką nors 
nutverti. Staiga mato — stovi palei pat vandenį jūrų kranklys. Ma- 
nė krokodilas jį čiupti, bet apsigalvojo. Kranklio snapas — lyg 
ieties antgalis, kaklas — lyg kotas. Kažkaip nepanašu į lengvą 
grobį. 

Krokodilas paklausė: 

— Drauguži krankly, kodėl tavo toks smailus snapas? Jis tik- 
riausiai kiaurai veria nelyginant ietis? 

— Tu neapsirinki, — atsakė jūrų kranklys. — Gal nori išmė- 
ginti? 

— Išmėginčiau, tik bijau. 

— Nebijok, kirsiu tau tik ketvirčiu jėgos. 

— Gerai, — sutiko krokodilas. 

O pats sau mano: „Jeigu šito kranklio snapas nelabai aštrus, o 
jis pats ne per daug stiprus, aš jį suėsiu.“ 

Atkišo krokodilas galvą ir užsimerkė. O kranklys irgi nekvai- 
las, styptelėjo ir kad kirs krokodilui savo smailiuoju snapu tie- 
siai į akį! Šiam net galvoj aptemo. 

— Oi oil — suriko krokodilas. — Daugiau nereikia, aš matau, 
koks tu stiprus! 

Ir skubiai nėrė upėn. 

Ir iki šiolei visi jūrų krankliai ramiai sau plaukioja po Nilą — 
krokodilai jų niekad neliečia. 

LIŪTAS, HIENA, LAPĖ IR ZUIKIS 


Liūtas sunegalavo. Jo aplankyti atėjo vilkai, hienos, zuikiai. 
Tik lapė nesirodė. Priėjo prie liūto hiena ir pasakė: 

— Kai tu susirgai, mes apleidome savo kasdienius darbus ir 
sustabdėme sakiję!'. Štai jau dešimt dienų mes budim prie tavęs, nes 
esi mūsų valdovas. Tiktai lapė neateina tavęs aplankyti. Įsakyk 
ją pašaukti ir nieko netaręs suėsk! 

Išklausė ją liūtas ir paliepė zuikiui: 

— Nubėk pas lape ir pasakyk: „Liūtas tave šaukia, tuoj pat eik 
pas jį! 

Nubėgo zuikis pas lapę. Ta dar iš tolo jį pamatė ir tuoj suprato, 
kad šis atbėga jos šaukti. Pakilusi nuėjo zuikio pasitikti. 

— Kur eini? — paklausė. 


— Pas tave, — atsakė zuikis. 

— Kas atsitiko? — nustebo lapė. 

— Ne savo noru atėjau, — paaiškino zuikis. — Liūtas susirgo 
ir įsakė tave pašaukti. 

— O aš kaip tik ruošiausi pas jį, — gudriai sumelavo lapė. 


Nuėjo juodu drauge. Pakeliui lapė klausia zuikio: 

— Kas dabar būna pas liūtą? 

— Hiena, — sako tas. 

Lapė su zuikiu atėjo pas liūtą, prie kurio tupėjo hiena. Pasvei- 
kino juodu liūtą, bet šis į pasveikinimą neatsakė. 


— Štai jau dešimt dienų, kaip aš sergu, — pratarė jis. — Ko 
tu manęs neatlankei? Kodėl tupėjai namie? 
— Visi, kurie pas tave atėjo, — pareiškė lapė, — tik spokso- 


jo, nieko neveikdami, o aš, kai išgirdau apie tavo ligą, išsirengiau 
tolimon kelionėn ieškoti vaistų, kad tu pagytum. 

— Tai ar sužinojai, kokie tie vaistai? — paklausė liūtas. 

— Taip, sužinojau! — tarė lapė. 

— Kokie? — susidomėjo liūtas. 

— Vienas prityręs gydytojas davė man tokį receptą: tu iškart 
pasveiktum, jei suėstum hienos kepenis, — atsakė lapė. 

Tai išgirdusi, hiena kreipėsi į liūtą: 

— Aš norėčiau aplankyti savo vaikus. 

— Argi negirdi, ką sako lapė? — atkirto liūtas. — Negaliu tavęs 
išleisti. Nėra kada ieškoti kitos hienos! 

Ir liūtas tuoj pat įsakė lapei: 

— Pašauk vilką, ir abu užmuškit šitą hieną. Tik negaiškit, tuoj 


ISakijė — ratas, keliantis vandenį laukams drėkinti. 

pat atneškit man jos kepenis, kad greičiau pagyčiau. 

Lapė nukūrė šaukti vilko. Juodu drauge užmušė hieną ir atidavė 
liūtui jos kepenis. O mėsą lapė suvyniojo, užkėlė kupranugariui 
ant kupros ir nugabeno savo vaikams. 


LAUKINĖ ANTIS, LAPĖ IR JUODVARNIS 


Laukinė antis aukštoje palmėje išsiperėjo mažylius. Atėjo 
lapė, nešina kirtikliu, pačios nusilipdytu iš molio. Sustojo ji po 
palme ir garsiai pasveikino antį. Kai toji atsakė, lapė šūktelėjo: 

— Klausyk, antie, jei tu nenumesi man vieno savo mažylio, 
aš nukirsiu palmę ir suėsiu tave su visais vaikais. 

Antis numetė vieną paukščiuką. Lapė čiupo jį ir suėdė. 

Kitą dieną lapė vėl atėjo ir pareikalavo ančiuko. Antis numetė 
dar vieną vaiką. Lapė vėl jį pastvėrė ir suėdė. 

Taip buvo ir trečią dieną. Lapei nuėjus, pas antį į svečius atskri- 
do juodvarnis. Pamatęs, kad antis rauda, paklausė: 

— Ko tu verki? 

— Atėjo lapė su kirtikliu, — ėmė pasakoti antis, — ir grasino 
nukirsianti palmę ir suėsianti mane su vaikais, jeigu nenumesiu 
jai vieno ančiuko. Aš numečiau. Kitą dieną lapė vėl atėjo, ir turė- 
jau duoti dar vieną mažiulį. O šiandien ji vėl atsirado. Aš numečiau 
jai trečią ančiuką. Ak, kokia aš nelaiminga! Juk lapė surijo jau 
tris mano vaikus! 

— Mes, paukščiai, turime sparnus ir galime skraidyti, — tarė 
ančiai juodvarnis. — Ryt taip ir pasakyk lapei, kai ateis. Jeigu 
ji nuvers palmę — skriskit ir tūpkit į kitą. 

Tai taręs, juodvarnis nuskrido. 

Rytą lapė vėl atėjo ir pareikalavo ketvirto ančiuko. Bet antis 
jai atsakė, kaip buvo pataręs juodvarnis: 

— Jei nori nuversti šią palmę, tai kirsk. Mes skrisim į kitą. 

Lapė trenkė kirtikliu į palmę, bet kirtiklis juk buvo molinis ir 
iškart subiro. „Čia, žinoma, juodvarnio darbas“, — sumetė lapė. 

Ir atsigulė į duobę aukštielninka — apsimetė negyva. 

Atskrido juodvarnis, pamatė lapę ir tarė: 

— Negyvos lapės nuo seno turi įprotį krutinti vieną ausį. 

Ir lapė tuoj pat krustelėjo ausį. 

— Tu dar gyva, lape! — karktelėjo juodvarnis ir nuskrido. 

Lapė pakilo, atsigulė į kitą duobę ir vėl apsimetė negyva. Juod- 
varnis atskrido prie jos ir sako: 

— Negyvos lapės nuo seno turi įprotį krutinti uodegą! 

Ir lapė tuoj pat vikstelėjo uodegą. 

— Tu dar gyva, lape! — karktelėjo juodvarnis ir vėl nuskrido. 

Lapė pakilo, kiek paėjėjo, vėl atsigulė į duobę ir užsimerkė. At- 
skrido juodvarnis ir sako: 

— Negyvos lapės nuo seno turi įprotį mirksėti akimis. 

Bet lapė nesujudėjo, nė nemirktelėjo. Gulėjo lyg negyva. Juod- 
varnis pamanė, kad laputė tikrai bus padvėsusi, nusileido ir užtūpė 
ant jos. Lapė capt ir nutvėrė jį. 

— Mane tėvas su motina šitaip prakeikė: „Lai sučiumpa tave 
lapė, lai nustumia nuo aukšto kalno ir sutriauškia sutrupėjusius 
tavo kaulelius! — sukarkė juodvarnis. 

Lapė užnešė juodvarnį į aukšto kalno viršūnę ir nustūmė že- 
myn, o pati kiek kojos neša nukūrė į pakalnę. Bet juodvarnio, 
aišku, nerado. Žvilgt aukštyn — o jis aukštai padangėje sklando. 

— Ar nenorėtum nusileisti? — šūktelėjo lapė. 

— Kvaiša tu! — atsakė juodvarnis. — Argi aš neliepiau ančiai 
pasakyti tau, kad mes, paukščiai, turime sparnus? Kodėl tu manęs 
iškart nesuėdei? Kam nešei mane į kalno viršūnę ir stūmei že- 
myn? Juk man to ir tereikėjo, ėmiau ir nuskridau. 

„Taip, aš pati dėl visko kalta!“ — atsiduso lapė. 

Ir nubėgo, nežinodama, kur dėti akis iš sarmatos. 


KITŲ TAUTŲ PASAKOS 


VĖŽLYS APGAUNA KROKODILĄ 


Vėžlys vartaliodamasis kūlvirsčia atsirito iki krokodilo už- 
tvankos, įsikabino į kraštą, pasiėmė sausą lapą ir brūkštelėjo liniją, 
paskui antrą, trečią. Praėjo naktis, prašvito, ir jis numetė šį lapą. 

Iš kaimo pažiūrėti užtvankos atėjo krokodilo vaikai. Priėję 
arčiau, rado lapą, ant kurio buvo pribraižyta linijų, prislinko 
prie vėžlio ir klausia: 

— Vėžly, kas taip išgražino šį lapą? 

Vėžlys atsakė, kad tai jo darbas. 

Tada jie pasakė: 

— Eime į kaimą, parodysim šį lapą tėvui. Juk jeigu tu moki taip 
gražiai piešti ant lapo, tai gebėsi ir ant kiaušinių? Eime. Tėtis duos 
tau išdailinti kiaušinius. 

Ir visi su vėžliu nuėjo į kaimą. 

Krokodilas paprašė: 

— Vėžly, išdailink kiaušinius taip, kaip išgražinai šį sausą la- 
pą. 

Vėžlys atsakė: 

— Palik kiaušinius troboj, uždaryk visas duris ir užtaisyk visus 
plyšius. Aš įeisiu į vidų ir išpuošiu kiaušinius, bet niekam nevalia 
į mane žvilgčioti. 

Krokodilas paliko kiaušinius troboj, vėžlys įėjo į vidų, atsinešė 
maisto, ugnies ir vandens, ir niekas nedrįso jo sekti. 

Vėžlys išdabino du kiaušinius, parodė juos pro durų plyšį ir pa- 
klausė: 

— Ar visi matėte? 

— Visi. Labai gražūs, — atsakė jam. 

Vėžlys liko troboj gyventi. Dorojo krokodilo kiaušinius ir, 
kai visus suėdė, šūktelėjo krokodilui: 

— Baigiau marginti kiaušinius, bet kai išeisiu, tegu dvi dienas 
niekas neatidaro durų. 

Praėjo terminas, o krokodiliukas Bara buvo matęs, kad vėžlys 
ėda kiaušinius, tad pasakė: 

— Vėžlys suėdė tavo kiaušinius, aš mačiau, kaip jis ėda. 

Krokodilai supyko: 

— Nešdinkis iš čia, plepy ir apgavike. 

Tačiau kiti nepritarė: 

— Kai vaikas sako, reikia tikėti. Eime, patys pažiūrėsim. 

Jie nuėję atidarė duris, rado tik lukštus, o kiaušinio nebebuvo 
nė vieno. Ir pasakė: 

— O! Mažasis Bara sakė teisybę. 

O tuo tarpu iguana Nko valtimi kėlė vėžlį per upę. Žvėrys ėmė 
šaukti: 

— Iguana, iguana! 

Tada vėžlys pasakė iguanai: 

— Atsiliepk. 

Nko riktelėjo: 

— Ol 

Krokodilai jai rėkė: 

— Grįžk atgal, tas vėžlys suėdė visus mūsų kiaušinius. 

O vėžlys pasakė iguanai: 

— Jie liepia tau sparčiau irkluoti į krantą, nes aš kiaurai per- 
šlapau nuo lietaus. 

Iguana ėmė spėriau irkluoti — čiūžt čiūžt, — priplaukė prie 
kito upės kranto ir ištraukė valtį. 

Vėžlys išlipo, o iguana įsėdo atgal ir nuirklavo į kaimą. 

Visi ją kad užsipuls: 

— Mes juk tau šaukėme: „Grįžk drauge su vėžliu — jis suėdė 
visus mūsų tėvo kiaušinius.“ 


VĖŽLYS APGAUNA GORILĄ 


Vėžlys ėjo ėjo ir priėjo kaimą, kur gyveno gorila. Čia jis visas 
išsitepliojo moliu. Paskui nudrožė tiesiai pas gorilą. 

Gorila paklausė: 

— Tėve vėžly, kodėl tu visas molinas? 

Vėžlys atsakė: 

— Mano sūnau, aš ką tik nešiojau duobes iš apleisto kaimo į 
naują. 

Gorila nustebo: 

— Ar tu juokiesi, tėve vėžly? 

O vėžlys atsakė: 

— Teisybę sakau. 

Gorila paprašė: 

— Tėve vėžly, gal perneštum ir mano duobes į naują kaimą? 

Vėžlys sutiko: 

— Gerai. 

Juodu parėjo į kaimą, gorila pavalgydino vėžlį, ir tas jai pasa- 
kė: 

— Eik dabar kasti naujų duobių. 

Gorila išėjo ir iškasė keletą duobių. 

Paskui vėžlys sako: 

— Gorila, eime dabar su visa tavo šeima tenai. 

Visi drauge atėjo į tą vietą, kur žiojėjo iškastos naujos duobės, 
vėžlys ir sako: 

— Aš nusileisiu į duobės dugną. Kai imsiu šokti, tegul niekas 
nesijuokia, jeigu kas juoksis, tu, gorila, užmušk. Ką užmuši, aš 
vėliau atgaivinsiu. Visi laikykitės vienintelio draudimo: tegul 
niekas nesijuokia, tada duobės persikels į naują kaimą. 

Vėžlys nusileido į dugną, nusiraškęs sundi augalą, įsidūrė į sė- 
dynę ir ėmė šokti. Šoka ir vis burba: 

— Jei kas ims juoktis, užmušk. 

Kažkuris susijuokė. Gorila paėmė kūjuką ir taukštelėjo jam 
per nosį: paukšt — ir linksmuolis krito negyvas. 

Taip žuvo visa gorilos šeima. 

O vėžlys išlindo iš duobės ir sako: 

— Einu, suieškosiu, kuo juos atgaivinti. 

Ir pabėgo. 


GORILOS KERŠTAS 


Gorila veltui laukė vėžlio sugrįžtant. Pagaliau įširdusi ant ta- 
ko, kuriuo mėgdavo vaikščioti vėžlys, pastatė spąstus. 

Paskui gorila atsigulė miegoti, o rytą nuėjo pažiūrėti spąstų. 
Rado įkliuvusį vėžlį, stvėrė jį ir surišo. 

Vėžlys jai sako: 

— Jeigu nori, kad aš nepabėgčiau, surišk mane plona virvele. 
Tada aš nepabėgsiu. 

"Gorila paėmė pačią ploniausią virvelę, surišo vėžlį ir parsive- 
dė į kaimą. Atidavė jį moterims ir prisakė: 

— Žiūrėkit to vėžlio. Per jį žuvo visa mano šeima, todėl aš išsi- 
kepsiu jį mMoliūge ir suėsiu. 

Gorila išėjo į mišką, o vėžlys liko su senele Mora ir vaikaičiu 
Bara. 

Vėžlys pasakė: 

— Aš moku vieną šokį. 

Jie tuoj atrišo vėžlį ir sako: 

— Nagi, pašok. 

Vėžlys pašoko pašoko ir tarė: 

— Einu į kiemą, nusiskinsiu vaistingąjį lapą ir dar pašoksiu. 

Vėžlys išėjo į kiemą, nuskuodė į pašalį ir tiek jį tematei. 

Parėjo gorila ir sako: 

— Bara, o kur vėžlys? 

Bara atsakė: 

— Senelė Mora vėžlį išleido, jis ir negrįžo. 

Gorila supyko ant senelės Moros ir ant Baros ir sako: 

— Tu, Mora, dabar pati mirsi vietoj vėžlio, kuris pražudė mano 
šeimą. 

Gorila užmušė senelę Morą ir išėjo į mišką. 

Vėžlys pamatė gorilą ir įlindo į akmens namus!. 


VĖŽLYS APGAUNA ŽIURKĘ 


Gorila vėl padirbo žabangus, kad vėžlys, išėjęs iš akmens na- 
mų, vėl įkliūtų. 

Vėžlys gyveno akmens namuose, kol baigėsi maistas. Norėda- 
mas susirasti ko valgomo, nuropojo prie durų ir atsidūrė žaban- 
guose. 

Atkurnėjo žiurkė ieškoti maisto ir cyptelėjo. 

— Kas čia šneka? — paklausė vėžlys. 

Žiurkė atsakė: 

— O, tai aš! 

Vėžlys klausia: 

— Ko tu ieškai? 

Žiurkė atsako: 

— Ieškau nkijos vaisių. 

Vėžlys šūktelėjo iš savo žabangų: 

— Eikš čionai! Eisim drauge. 

Žiurkė įlindo į žabangus, o vėžlys per jos nugarą tuoj išsirab- 
ždino ir sugrįžo namo. 

Kitą dieną atėjo gorila, žvilgt į žabangus, pamatė ten žiurkę 
ir sako: 

— Tai čia tu, žiurke. O aš maniau, kad vėžlys. 

Ir išmetė žiurkę iš žabangų. 

Vėžlys, parėjęs namo, užmigo, o gorila padarė naujus žaban- 
gus. Naktį vėžlys išėjo ir įkliuvo. Tūnodamas žabanguose, išgirdo 
antilopės Kuanos aimaną. 


"Manoma, kad tai „didžiojo protėvio Nzambio statinys" — dolmenas. 

Vėžlys šūktelėjo: 

— Kas ten dejuoja? 

Kuana suaimanavo: 

— Tai aš, Kuana. 

Vėžlys paklausė: 

— Ko tu ieškai? 

Kuana atsakė: 

— Aš ieškau nkijos. 

Vėžlys šaukia: 

— Kuana, eikš šionai. 

Kuana priėjo arčiau ir pamatė žabanguose vėžlį. Tada ji nubėgo 
pas gorilą ir sako: 

— Eik pažiūrėti, vėžlys pateko į žabangus. 

Gorila atbėgo, pamatė vėžlį žabanguose, stvėrė ir nutraukė jam 
kojas. Nuo to laiko visada taip daro: jei tik kur randa vėžlį, tuoj 
nutrauko jam kojas, galvą ir uodegą. 


LEOPARDAS, ZUIKIS IR BABUINAS 


Seniai seniai miško pakrašty, kur prasideda savanos, gyveno 
leopardas. Miškas buvo labai tankus, bet maisto ten stigo. Sunku 
buvo pramisti pačiam, o ką jau kalbėti apie šeimą. Todėl leopar- 
das nusprendė keltis kitur, susirasti geresnį prieglobstį, kur būtų 
lengviau gyventi. 

Vieną rytą leopardas išėjo iš miško ir nubėgo per savaną ieš- 
kotis naujos vietos. Ilgai jis lakstė, pagaliau žiūri — tolumoj 
žaliuoja medžiai. Apsidžiaugė. „Štai, — galvoja, — pagaliau radau 
vietą, kad tik būtų vandens gerklei praskalauti ir sodui palaistyti.“ 
Nuskuodė tenai didžiuliais šuoliais. Atbėgęs mato — iš tikrųjų 
geresnės vietos nerastum. Tiesiai iš žemės trykšta šaltiniai, teka 
upeliai: žemė lengva ir derlinga — kaip tik sodui sodinti! Vaisiai 
nuo medžių tik svyra, tik svyra. 

Leopardui net seilės ėmė tekėti. Įsisvajojo: „Kelsiuos čionai.“ 
Paragavo vaisių, kurie kybojo medžiuose, ir parbėgo atgal — pa- 
pasakoti pačiai apie nuostabią žemę. 

Pasiklausė pati leopardo ir sako: 

— Dumk greičiau atgal ir statykis trobą. 

Kitą dieną, vos saulei patekėjus, tėvas leopardas jau pakilęs, 
bėga skuba trobos statytis. Nulėkęs veltui laiko negaišo. Pasirinko 
patogesnę vietelę, išmatavo, apskaičiavo, kelmus išrovė. Visą 
dieną dirbo, bet daugiau nieko nebespėjo padaryti — nusileido 

saulė. Pabėgėjęs į šalį, pasiklojo guolį ten, kur žadėjo sodinti dar- 
žą. 

Tą pačią naktį pro šalį bėgo gudruolis zuikis. Pamatė pradėtą 
statyti leopardo trobą, pagalvojo, pasvarstė ir įniko toliau dirbti. 
Apkasė pamatus, pripjaustė smaigų sienoms, o kai išaušo, nuėjo 
miegoti. 

Vos tik patekėjo saulė, atėjo leopardas. Kokie čia stebuklai! 
Kažkas šauniai už jį padirbėjęs, daug darbo nudirbęs. Leopardas 
mąsto: „Na, iš tiesų dievas regi, kas vargsta. Pamatai užbaigti, 
stulpai irgi jau sukasti! Tai ačiū tau, mano globėjau!“ Padėkojęs 
dievui, jis ėmėsi darbo ir be poilsio triūsė iki pat vakaro. Iš smai- 
gų sukalė sienas, užkėlė stogui sijas. Pavakare vėl sugrįžo į savo 
būsimą daržą, kur turėjo guolį. 

Tą naktį zuikis vėl atėjo dirbti. Prisipjovė meldų, uždengė 
stogą, apglaistė sienas. Troba beveik baigta, nors imk ir kelkis! 
Vos baigęs darbus — kiek kojos neša atgal pas savo pačią nuskuo- 
dė. | 

Ateina rytą leopardas, žiūri — troba jau stovi! Iš džiaugsmo net 
pašoko aukštyn ir sustugo, o kai mažumėlę aprimo, tekinas par- 
kūrė į savo senąjį būstą — alkanos šeimos pasiimti. Parbėgo, vis- 
ką pačiai išpasakojo, ši greit susiruošė, ir visi patraukė į naująją 
vietą. 

Kol leopardas lakstė mantos, gudruolis zuikis su visa šeimyna 
susikraustė į naują trobą. Jis žinojo, kad leopardas tuoj grįš, ir nu- 
sprendė gerai jį pagąsdinti. Vos tik leopardas įėjo į kiemą, zuikis 
įgnybo savo zuikiukui. Tas ir suspigo, o zuikis kad užriks: 

— Ko čia bliauni? 

Mažylis jam sako: 

— Noriu leopardo mėsos! — ir vėl knirkia. 

— Patylėk, dar išgąsdinsi jį! — sako zuikis. — Jaučiu, leopar- 
das jau visai čia pat. Kai tik jis įeis į vidų, aš jį sugausiu! Pažiū- 
rėsim, ar jis riebus, ar ne. Tik tu nerėk, pakentėk truputį! 

Išgirdo šiuos žodžius leopardai ir kad šoks bėgti! Net savo man- 
tą užmiršo! O zuikis su pačia iškišo galvas pro langą ir kad pasi- 
leis kvatoti! 

Kiek palaukęs zuikis su zuikiuku nubėgo į leopardo daržą pasi- 
rauti daržovių. Prisirovę pargrįžo namo, išsivirė ir susėdo pietų. 

Pro šalį bėgo babuinas. Užmatė, kad zuikis su šeimyna daržo- 
vėmis gardžiuojasi. Užsimanė ir jis daržovių paragauti, bet kad 
niekas jo prie stalo nekviečia. Pasisukinėjo pasisukinėjo aplinkui 
ir nieko nepešęs nuėjo. Kiūtina babuinas ir staiga užtinka leopar- 
dų šeimyną. Tupi leopardai ir ašarom plūsta. 

Babuinas jų ir klausia: 

— Ko gi jūs raudat? 

Leopardas atsako: 

— O kaip neraudosi? Stačiausi renčiausi trobą ir net daržą jau 
įdirbau, bet viską iš manęs atėmė, o kas — ir pats nežinau! 

Babuinas kad ims kvatotis: 

— (Che che che! Cha cha cha! Sakai — nežinai, bet juk tai zui- 
kis! Aš pats jį ką tik mačiau. Sėdi sau už stalo, daržoves kerta, o 
manęs net nepavaišino| 

Leopardas nustebo, suurzgė: 

— Na ir zuikis! Niekaip nepatikėsiu! 

O babuinas neatstoja — aš tave, girdi, nuvesiu, pats pamatysi! 

Dabar leopardas nusprendė: 

— Na gerai, jeigu nemeluoji, susiriškim uodegas ir eime. Jeigu 
ten ne zuikis, tada ir pats neturėsi kur dėtis! 

Susirišo juodu uodegas ir eina. Kai atsidūrė netoli trobos, zuikis 
abu pamatė ir vėl sumanė pagudrauti. Vos tik juodu priėjo, jis 
vėl įgnybo zuikiukui ir šis pravirko. 

Zuikis ant jo užriko, kaip praėjusį kartą: 

— Ko čia bliauni? 

O zuikiukas jam atsako: 

— Noriu leopardo mėsos! 

— Vaje, patylėk tu! — subarė zuikis. — Vėl išgąsdinsi! Ar ne- 
matait Mano draugas babuinas, kurį mes pasiuntėm jo atvesti, 
jau prisirišo jį už uodegos ir ateina! 

Išgirdo leopardas tokius žodžius, kad duos į kojas ir babuiną 
iš paskos nusitempė. Tasai visas susidraskė, apsidaužė į akmenis ir 
iškvėpė dvasią. Leopardas atsisukęs pamatė, kad babuinas negyvas, 
nutraukė jam uodegą ir nudūmė kur akys veda. Daugiau tame 
krašte apie leopardą niekas nebegirdėjo. O troba ir daržas taip ir 
liko zuikiui. Gyveno sau zuikis vargo nepažindamas ir net užmir- 
šo, kad babuinas per jį gyvybę palydėjo. 


SIUVĖJAS IR TEISYBĖ 


Šit ir pasaka. Ji jau čia, ji prasideda... Klausykitės. 

Kartą atsitiko tai, kas atsitiko. Buvo vienas kaimas. Toks, kaip ir 
visi. Ten gyveno žmonės. Dar gyveno siuvėjas, pelė, katinas, šuo, 
lazda, ugnis, vanduo, dramblys, skruzdė. Kaimas kaip kaimas, ir 
gyvenimas toks, kaip ir visur šiame pasauly. Gyventojai amžinai 
suko galvą, kur čia gavus užkrimsti, kaip pasisotinti... 

Kartą... O kartą paklausykit, kaip buvo: pelė sugraužė siu- 
vėjui drabužį! 

Ką ji turėjo daryti? Pelė visai nusikamavo, ieškodama maisto. 
Ji skersai išilgai išlandžiojo visą siuvėjo trobą, visas kerteles ir 
užkaborius. Visur kyštelėjo savo smailą snukutį: į visus puodus, į 
visus butelius. Ir niekur nė aguonos grūdo! 

Tai ir sugraužė drabužį. Vargšė pelė. Vargšas siuvėjas. 

Nelaimingasis siuvėjas! Ne, jūs tik pamanykit — pelė sugrau- 
žė jam drabužį. Pažiūrėkit į tą drabužį, į tas baisias skyles, į tas 
išsižiojusias skyles! 

Išėjo, išbėgo, ne, tekinas puolė žmogus pas teisėją. 

O teisėjas buvo pavianas. Jis buvo storas, riebus, tasai pavianas 
— teisėjas. Ir labai labai užsiėmęs — kiauras dienas miegojo. 

Taip, šiame kaime kiekvienas buvo užsiėmęs savais reikalais: 
pelė ieškojo trupinių, siuvėjas siuvo, valstietis pureno žemę, o tei- 
sėjas pavianas miegojo. 

Jis nebuvo piktas, nebuvo nė geras, tasai teisėjas. Jis buvo sto- 
ras, todėl jį amžinai imdavo miegas. O žmonės jam trukdydavo. Jie 
ateidavo su savo rūpesčiais, reikalais, klausinėdavo, reikalau- 
davo, spyriodavosi, šaukdavo, ginčydavosi, ir jam tekdavo atsi- 
busti, juos išklausyti ir teisti, o taip norėdavosi miego! Juk jis 
buvo toks storas, toks riebus. 

O čia dar atėjo tasai siuvėjas. 

Siuvėjas jį prižadino ir, nepalaukęs, kol pavianas visai išsi- 
budins, prasitrins akis ir ims klausytis, pradėjo šnekėti: 

— Paviane! Paklausyk, kas dedasi šiame pasauly. Paklausyk 
ir išgirsi, kodėl aš atėjau tavęs, didžio teisėjo, žadinti. Paklausyk 
ir pažiūrėk, kažin ar savo akimis patikėsi — visur vienos skylės! 
O paviane, tai pelė sugraužė mano drabužį. Pažiūrėk, kaip jinai jį 
sugraužė, sudraskė! Vienos skylės beliko, vienos skylės ir nieko 
daugiau! Žiūrėk, man net akys aptemo: aš nieko nebematau — nei 
žvaigždžių, nei saulės, nei žemės! Vien skylės beliko, visur tik 
skylės. Jas pragraužė pelė, ir niekas kitas. O ji sako, kad tai netie- 
sa. Ji kaltina katiną, o katinas sako, kad čia kaltas šuo. Šuo plūsta 
lazdą: „Tik lazda gali pradurti, praplėšti, praurbinti drabužį!“ — 
šaukia šuo. O lazda rodo į ugnį: „Ugnis, tik ugnis išgraužė, išdegino 
šias skyles!“ Bet ugnis nė girdėti nenori: „Ne, ne! — spragsi ji. 
— Tai vanduo! Tai jis dėl visko kaltas!“ O vanduo nuduoda nieko 
apie tai negirdėjęs, bet vis dėlto šnypščia ant dramblio, esą kaltas 
dramblys. Tik tu paklausyk, paviane, didysis teisėjau. Vanduo 
kaltina dramblį! Kurgi ne, juk šis kasdien jį geria, ir po tiek daug! 
Tai vanduo ir pyksta ant jo. O dramblys? Dramblys, regėdamas 

skyles, niršta ir verčia kaltę ant skruzdžių. Juk šios begėdiškai 
laksto po kojomis, kutena, graužia odą. „Triū-ū! Tai ji, ji, skruzdė, 
sugraužė drabužį!“ — trimituoja dramblys. O skruzdė, paraudusi 
iš pykčio, tik laksto, tik šaukia, spiegia, kad ji nekalta, tik zuja nuo 
vieno prie kito, visus kiršina, visus kaltina — 0 visi širsta, rie- 
jasi, šaukia, aplinkui pasikėlė toks triukšmas, tokia sumaištis, kad 
aš ir pats nieko nebesuprantu, iš ko reikalauti, kad atlygintų už 
nuostolius! O juk dabar aš visai nusigyvenau... O paviane, atsi- 
merk ir pažiūrėk! Juk kur pažvelgsi — visur vienos skylės! — Ši- 
taip skundėsi, aimanavo, verkė siuvėjas. — Visur skylės! 

O iš teisybės siuvėjas jau neturėjo ko prarasti. Jis ir taip buvo 
vargeta ir jokio turto neturėjo, jo lūšnoje sukinėjosi tik ilga kaip 
žalga sulysus pati, kurios jis baisiai bijojo, ir kirbėjo kirbinė vai- 
kų: berniūkščių ir mergikių. Ir dar niurnėjo pikčiurna senė. Ši 
tulžinga viešnia niekaip nesikraustė iš jo namų. Ji nebuvo jam nei 
senelė, nei uošvė. Atėjo nekviesta ir apsigyveno lyg savo namuo- 
se, lyg čia būtų gimusi, prakeiktoji, ir viską laikė apkėtusi: ir siu- 
vėją, ir vaikus, ir jo pačią, kurios jis baisiai bijojo. Senė užgrobė 
visus namus ir visus nežmoniškai kamavo. Kurgi nekankins — 
šitokia ilgadantė, plačianasrė, besotė išsišovusiu, aštriu lyg peilio 
ašmenys stuburkauliu. Ji buvo vardu Skursna. 

Įsitaisė Skursna pas siuvėją ir ėmė šeimininkauti. Kad ir kiek 
jis uždirbdavo, viską ji surydavo. Baisu, kaip ji šeimininka- 
vo — be gėdos, be sąžinės. Ištuštino visus moliūginius ąsočius ir 
puodus, vaikus mušė, su pačia riejosi ir su juo pačiu taip susikib- 
davo, jog vargšas siuvėjas nebežinojo ko griebtis. O čia dar pelė 
sugraužė jam drabužį. Bet tas drabužis juk irgi ne siuvėjo, o užsa- 
kovo. O dabar iš jo beliko tik skutai ir skylės|.. 

Vargšas siuvėjas visai neteko galvos. Todėl ir atbėgo pas tei- 
sėją, todėl ir prižadino jį. 

— O paviane! Atsimerk ir pažiūrėk, kokios skylės, visur vie- 
nos skylės! 

Atsibudo pavianas, didelis, sotus, sveikata trykšta. Ir ėmė pro 
miegus klausytis siuvėjo. 

Oi, kaip jam magėjo vėl užmigti! Jis net lūpomis čepsėjo, pūkš- 
tė, šnopavo, bet vis dėlto liepė visus greit sušaukti. Norėjo ko 
greičiau su kaltininkais susidoroti ir vėl užmigti. 

Visi susirinko, ir užvirė košė. 

Pelė kaltino katiną, katinas linksėjo į šunį, šuo lojo ant lazdos, 
lazda baksnojo į ugnį, ugnis rodė į vandenį, vanduo šnypštė ant 
dramblio, dramblys trimitavo skruzdei, o skruzdė atskubėjo visa 
raudona iš pykčio, kaip pašėlusi lakstė į visas puses, skeryčiojosi 

ir spirgėjo, jog nekalta esanti. Ir visi kiti klegėjo, rėkė, riaumo- 
jo, kriokė, taigi kilo toks triukšmas, tokia maišatis, o skruzdė taip 
pati sau prieštaravo, jog ir pavianui galva ėmė suktis. | 

Jis jau norėjo visus išvaryti ir vėl užmigti, bet siuvėjas, šauk- 
damasis teisingumo, suriko kiek išgalėdamas: 

— O paviane! Atsimerk ir pažiūrėk: juk nieko neliko — tik 
vienos skylės! 

Pavianas nesitvėrė piktumu. Vis dėlto jiems pasisekė jį išbu- 
dinti! Kaip jie visi jam nusibodo, įgriso iki gyvo kaulo! Ak, ir 
sunkią bylą jam tenka spręsti. O jį vis pjauna miegas... Ir ko jiems 
reikia? Iš teisybės, jie galėtų duoti jam ramybę ir patys tvarkyti 
savo reikalus. Bet kaip dabar jų neteisi? Tada jie ir teisėju jo nebe- 
laikys! Ir pavianas išsitiesė, orus, didelis, sotus. 

Visi tučtuojau nutilo. 

O pavianas, glostydamasis tankią vilną ant riebios savo krūti- 
nės, ilgai nesvarstęs paskelbė: 

— Aš, pavianas, vyriausiasis visų žvėrių, paukščių ir žmonių 
teisėjas, jums įsakau — nubauskit save patys! 


Katinas tegul suėda pelę! 
Šuo sudrasko katiną! 
Lazda užtvatina šunį! 
Ugnis sudegina lazdą! 
Vanduo užgesina ugnį! 
Dramblys išgeria vandenį! 
Skruzdė sugraužia dramblį! 
Ir nusprogsta! 


O dabar eikit sau. Aš viską pasakiau! 

Ir pavianą vėl priveikė miegas. 

Nuo tos dienos jie visi negali viens kito regėti. Susitikę kiekvie- 
nas taikosi, kaip jiems liepė pavianas, padaryti kitam ką nors pikta: 


skruzdė kanda drambliui, 
dramblys puola gerti vandens, 
vanduo gesina ugnį, 
ugnis degina lazdą, 
lazda muša šunį, 
šuo puola katiną, 
katinas griebia pelę, 
pelė graužia drabužius... 


Drabužius? Palaukit, o siuvėjas? 
Kas gi nutiko siuvėjui? 

Pavianas jį stačiai pamiršo. 

Štai kodėl žmogų visada kamuoja alkis. 

O pavianas? Jis gudriai padirbėjo, ar ne tiesa? Tik pamanykit, 
šitaip norėjo miego ir nepatingėjo, praplėšė akis, vis dėlto atsi- 
budo, tasai storulis, rubuilis teisėjas pavianas. 

O siuvėjas vis dar laukia teisybės. 

Laukia alkanas! 

O teisėjas miega. 

Bet Žmogus tikisi, laukia. 

Ko gi tas žmogus laukia? 

Jis laukia teisybės. 

O pavianas? Jis miega kaip miegojęs, kol dar tebėra storas, 
riebus ir sotus, tasai pavianas. 

Antai pasigėrėkit, kaip didysis teisėjas nubudęs eina lauk — 
visom keturiom bėga. Matyt, bijosi, kad vargšas siuvėjas jo nepa- 
žintų. 

Tikrai, tikrai, nuo to laiko pavianas vaikšto tiktai keturpės- 
čias. O kur dėsis! Po ano paiko nuosprendžio, kai leipėdamas i 
miego, visus sukiršino, pavianas ėmė bijoti žmonių ir atprato 
vaikščioti stačias ir laikytis tiesiai, kaip dera teisėjui. 

Štai ir visa pasaka. Ji buvo čia, prasidėjo ir... Ne, ne, ji dar ne- 
pasibaigė. Nes pavianas vėl užmigo ir niekas jo dar neprižadino. 

Jis miega, bet žinokit, jis miega iki tam tikro laiko — kol dar 
tebėra storas, sotus, riebus... 

O pasaka? Ji dar nepasibaigė? Bet ji turės kada nors baigtis! 

Taip mano siuvėjas. Juk jis laukia. Ir tikisi. 


KAIP ŠAKALUI ANT NUGAROS 
ATSIRADO ILGAS JUODAS DRYŽIS 


Žmonės sako, jog saulė sykį nusileidusi ant žemės. Sėdėjusi 
šalikelėj, visi ėję pro šalį, bet niekas nekreipęs į ją dėmesio. 
Tiktai šakalas, kuris, kaip buvo pratęs, spūdino visiems iš paskos, 
priėjęs prie saulės ir taręs: 

— Kokį gražų vaikiuką čia pametė žmonės! 

Jis pakėlęs saulę ir užsisodinęs ant nugaros. 

Saulė ėmusi deginti šakalui nugarą, ir jis surikęs: „Lipk 
žemėn! — ir pamėginęs saulę nupurtyti. Bet saulė tvirtai įsikibusi 
jam į kukšterą ir juodai nusvilinusi kailį. Taip ir likęs šakalui ant 
nugaros ilgas juodas dryžis. 


190 


APSIŠAUKĖLIS SULTONAS 


Kartą laukinis šuo įlindo pas žmogų į namus ir dar murktelėjo į 
vandens statinę. Išsikepurnėjęs iš jos, šuo atsidūrė prie židinio ir 
išsivoliojo pelenuose. Dabar jis atrodė visai kitaip negu pirma. 
Jį išvydę, žvėrys labai nustebo. Ir tada laukinis šuo sušuko: 

— Aš — visų žvėrių sultonas! 

Žvėrys labai išsigando. 

Kartą žvėrys visi drauge ėjo keliu. Laukinis šuo sudraudė juos: 

— Jūs neturite sekti paskui mane! Tai nepritinka! Aš gi jūsų sul- 
tonas! 

— Tikrai, — patvirtino zuikis. — Nepaprastas šisai sultonas. 
Aš dar niekad tokio nesu matęs. 

Žvėris pagavo baimė. Bet zuikis laukiniams šunims pasakė: 

— O juk sultonas iš jūsų giminės! 

— Taip, giminės jis lyg ir mūsų, bet jo išvaizda visai kitokia! 
— atsiliepė šunys. 

„Kaip čia mums sužinojus, kodėl jis taip atrodo?“ — suko 
galvą zuikis. 

Tuo tarpu šuo, kuris tapo sultonu, pasakė: 

— To jūs niekada nesužinosit. Ne jūsų galvoms suprasti, iš 
kur atsirado jūsų sultonas. 

— Šiąnakt mes viską sužinosim, — pažadėjo zuikis. 

Visą naktį žvėrys lūkuriavo šuns, bet tas, nujausdamas kažką 
negera, nekėlė kojos iš namų. Žvėrys surengė šventę, jie šoko ir 
garsiai dainavo. 

Rytojaus dieną zuikis nuėjo pas šunį — sultoną. Jis nusilenkė 
ir pasisveikino: 

— Sveikas gyvas, mūsų sultone! 

— Sveikas! — atsakė šuo. 

— O sultone, gal pasakytum, kodėl tu toks didelis? 

Laukinis šuo negražiai išsiplūdo. 

— Kodėl tu mane užgaulioji? 

— Argi tu nežinai, kad aš sultonas? 

Tada zuikis grįžo pas kitus žvėris ir jiems sako: 

— Dar šiąnakt mes turim sužinoti sultono paslaptį! 

Naktį į sultono kiemą subėgo laukiniai šunys. Jie šoko ir dai- 
navo, drauge su jais šoko ir sultonas: jis nesusiprotėjo, kodėl 
šunys čionai atbėgo. O šie, paregėję, kad sultonas jiems lygus, 
pasakė: 

— Tu mus apgavai, tu — laukinis šuo, o ne sultonas! 

Ir sultono apsišaukėlio daugiau nebeklausė. 

APIE LIŪTĄ, KROKODILĄ IR ZUIKĮ 
IR APIE ZUIKIO KIVIRČĄ SU HIENA 


Užėjo sunkūs bado metai. Zuikis kentė kentė, galų gale nuėjo 
pas liūtą ir sako: 

— Padėk man, dėdule, susimedžioti nors trupinėlį maisto. 

Liūtas atsakė: 

— Gerai, padėsiu. Bet kuo tu man atsimokėsi, kai baigsis badas? 

— Aš tau parodysiu, kur susirasti geros mėsos! 

Liūtas sutiko, ir zuikis įsikūrė jo namuose. 

Po metų zuikis nuėjo prie upės pas krokodilą. Rado jį gulintį 
ir paprašė: 

— Būk geras, duok man nors truputėlį maisto! 

— O kaipgi bus paskui? — paklausė krokodilas. 

— Paskui aš tau atsimokėsiu mėsa. 

Krokodilui atsakymas patiko, ir zuikis pas krokodilą išgyve- 
no ištisus metus. 

Per tą laiką praėjo ir badas. 

Kartą zuikis užsuko pas liūtą. 

— Kaip laikaisi, dėdule? — paklausė jis. 

— Ką gi, — atsakė liūtas, — dabar mudu turime atsiteisti. Bado 
metai juk baigėsi. 

— Gerai, rytoj tikrai atsiteisiu. Šiandien pat einu ieškoti mėsos. 

— Gerai, eik! 

Zuikis nubėgo. Ieškojo ieškojo mėsos, bet niekur nerado. „Ką 
dabar daryti? — suko galvą zuikis. — Dėdulė supyks ant manęs! 
Kur čia radus jam mėsos?“ 

Netrukus zuikis susitiko krokodilą, kuris kaip tik jo dairėsi, 
irgi norėdamas atsiimti skolą. Krokodilas zuikiui tarė: 

— Noriu dar šiandien gauti skolą! 

— Ak, palūkėk iki rytojaus! — atsakė zuikis. 

Krokodilas sutiko. 

Kitą rytą zuikis nesiryžo eiti pas liūtą. 

— Klausyk, — tarė jis savo pačiai, — patark ką daryti? Aš sko- 
lingas liūtui ir krokodilui mėsos, o jie abu tokie žiaurūs! 

— Ar iš tikrųjų tu jiems skolingas? 

— Taip, ir neturiu kaip atsimokėti. 

Tada zuikienė sako: 

— Žinau, kur dažnai ganosi asilas. Jis ten vienui vienas. 

Zuikis nudžiugo. 

— Tai ačiū tau, pačiute! Eime tenai dar šiandien! 

Kai juodu susirado asilą, užtiko ten ir jo šeimininką, žmogų. 

Pamatęs zuikius, Žmogus sušuko: 

— Čia tai pasisekė! Šiandien bent mėsos prisivalgysiu! 

Zuikis su pačia tuoj apsisukę nukūrė. 

— Na, pačiute, per tavo malonę šiandien buvau atsidūręs bai- 
siam pavojuje, — šnekėjo bėgdamas zuikis. — Manęs vos neuž- 
mušė! 

— Taip, — atšovė zuikienė. — Bet visa tai įvyko dėl tavo kal- 
tės — juk tu įsiskolinai! 

— Man iš pradžių pasirodė, kad ten buvo zebras! — pasakė 
zuikis. 

— Na, jeigu būtų buvęs zebras, tau būtų kliuvę nuo jo kano- 
pų. 

— Aš nesiduočiau zebrui sutrypiamas! O ar tu nežinai, kur 
dabar ganosi zebrai? 

— Žinau, puikiai žinau, bet jų ganykla labai toli. Be to, ten ga- 
nosi ne vienas zebras, o visa jų kaimenė. Jei tu nebijai, einam te- 
nai ir pažiūrim. Bet jeigu bijai, tai verčiau neikim. 

Zuikis atsakė: 

— Žinoma, jeigu jų ten daug, tai baisoka. Bet vis dėlto gal ei- 
nam. Su liūtu juk menki juokai! Jeigu jam neatsiteisiu, jis mane 
sudraskys. O jeigu kada prisieis per upę keltis, krokodilas nutvers. 

— Na ką gi, einam. pažiūrėti! — pasakė zuikienė. 

Juodu nuėjo į didžiulę zebrų ganyklą. Zuikis sušuko: 

— O, kiek jų daug! Kai atvesiu čionai liūtą, jis bus labai paten- 
kintas. 

— Kaipgi tu gebėsi čionai liūtą atvesti? Juk zebrai pabėgs, vos 
jį suuodę. 

— Aš pirma susidraugausiu su zebrais. 

— Bet juk zebrai — mūsų priešai. Kaipgi mes su jais susidrau- 
gausi. 

— Taip, jie priešai. Ką gi dabar daryti? 

— Ką daryti? Nagi išmėginkim laimę! 

Juodu priėjo prie zebrų arčiau. 

Zebrai labai nustebo ir pagalvojo: „Ko reikia iš mūsų tiems ma- 
žiems žvėriukams?“ 

— Kur jie? — klausinėjo vieni zebrai. 

— Argi jūs jų nematote? — sakė kiti. 

Zebrai pastatė ausis. Tai pamatęs, zuikis nusigando. O kai zebrai 
ėmė muistyti galvas ir karpyti ausimis, zuikienė tarė: 

— Ne, jie tikrai mūsų priešai, argi tu nematai? 

Bet zuikis atsakė: 

— Žinoma, jie priešai, bet juk liūtas irgi mūsų priešas. 

— Ir kodėl tu nuolatos ką nors skoliniesi! 

— Nutilk! — atšovė jai zuikis. — Tai dariau iš bado! 

— Iš bado? Ką gi tu skolinais? O kur aš tada buvau? 

— Tu tada gyvenai pas savo tėvą. Aš kiaurus metus išgyvenau 
pas liūtą, dar metus pas krokodilą. Taigi mano skolos nemažos! 

— Aš neišmanau, ką dabar daryti! Krokodilą pažįstu, jis bjau- 
raus būdo! O liūtas, kai supyksta, irgi labai pavojingas. 

Didžioji zebrų kaimenė vis dar ramiai stovėjo savanoje. Zuikis 
paklausė pačios: 

— Kur zebrai naktį miega? 

— Naktį jie nemiega, — atsakė zuikienė, — visą naktį jie peša 
žolę. 

— Jeigu dabar nubėgčiau pas liūtą ir jam pasakyčiau, kur yra 
zebrų, gal jis čia pats ateitų? 

— Nežinau, pamėgink. 

Tada zuikis nubėgo pas liūtą ir rado jį namie beėdantį. 

Liūtas kaip tik ketino eiti pas zuikį dėl skolos pasiteirauti. Bai- 
gęs ėsti, savo pačiai pasakė: 

— Dabar aš einu ir, jeigu rasiu jį namie, prispirsiu grąžinti 


skolą! 

Zuikis, stovėdamas prie liūto namų, tuos žodžius išgirdo ir la- 
bai išsigando: „Tai liūtas apie mane šneka!“ — pamanė jis. Paskui 
riktelėjo: 


— Aš čia! 

— Eik į vidų! — atsiliepė liūtas. — Aš labai džiaugiuosi, kad 
tu pats šiandien atėjai, — šnekėjo jis. — Kodėl tu mane vis apgau- 
dinėji?ė Jau verčiau stačiai pasakytum: „Pakentėk, kol suieškosiu 
tau mėsos!“ Bet tu vis žadi ir žadi: „Rytoj atiduosiu skolą“. Už tai, 
kad netesi savo pažadų, mudu šiandien susipyksim. 

Bet zuikis atsakė: 

— Šiandien aš jau turiu tau mėsos! Zebrų. 


— Kur jie?! — suriaumojo liūtas. 
— Zebras pas mano pačią. Jinai jį gano. Tai vienas zebras, ne 
visa kaimenė, — atsakė zuikis. 


— O ar zebras nebus pabėgęs? Kai jie pasileidžia bėgti, jų nie- 
kaip nepavysi. Ar tu nemeluoji? 

— Ne, tai gryna teisybė! 

Juodu iškeliavo. Išeidamas liūtas pačiai pasakė: 

— Aš einu parnešti vakarienei mėsos, lauk manęs! 

Kelionėje zuikis įsišneko su liūtu: 

— Bijau, valdove liūte, kad tasai zebras nepridarytų mums bė- 
dos. Aš, ko gero, jo neįveiksiu. 

Liūtas atsakė: 

— Tu juk man sakei, kad mėsą turi namuose! 

— Kas žino, ar zebras nebus pabėgęs? 

Liūtas atšovė: 

— Aš noriu iš tavęs gauti maisto, kaip kad tu badmečiu gau- 
davai jo Mano namuose. Argi maistas gali pabėgti? 

Zuikis išsigando ir tarė: 

— Drauguži, atleisk man! 

— Kaip aš tau atleisiu? Ne, tiesiog keistas dalykas! Jeigu tavo 
namuose negausiu mėsos, šiandien tave patį suėsiu! Mano pati taip 
apsidžiaugė, kai pasakiau, jog parnešiu mėsos. Ji manęs laukia! 
O dabar ką tu čia man paistai? 

Tada zuikis pasakė: 

— Gerai, pirmiausia einam į mano namus. 

Kai juodu atėjo, zuikienė jau buvo namie. 

— Pačiute, o kur zebras? — paklausė zuikis. 

— Jis ką tik išbėgo! 

— Kur? — paklausė zuikis. 

— Jis nubėgo į savo kaimenę, ir aš neįstengiau jo pagauti. 

Liūtas pasipiktino: 

— Kokias paikystes tu šneki! Argi tavo jėgoms pagauti zebrą? 

— Nereikia taip širsti, dėdule, — sako zuikienė, — palūkėk iki 
rytojaus ar iki poryt! 

— Kiek aš galiu laukti? — atkirto liūtas. 

Zuikienė vėl pakartojo: 

— O, būk toks geras, palūkėk. Šiandien mes leisimės jo ieškoti. 
Rytoj tu jį gausi! 

Liūtas jai atsakė: 

— Tavęs šiandien gal ir pasigailėsiu, bet su tavo zuikiu atsiskai- 
tysiu! Juk mano pati seniai laukia mėsos. Ji labai širsta. 

Zuikienė išsigando, kad liūtas jos neužpultų. 

— Na, čia vyro reikalas, aš nieko dėta! 

O zuikis sako: 

— Palūkėk manęs čia, valdove! Aš greitai grįšiu. 

Zuikis pabėgėjo toliau nuo trob os, įlindo į dumblą ir visas išsi- 
voliojo. Jis taip apsilipdė dumblu, jog pasidarė didesnis už liūtą. 
Sugrįžęs prie trobos, visa gerkle suriko: 

— Ar yra kas namie? 

Paskui storu balsu ėmė bartis: 

— Ei tu, zuikiene! Aš — tavo vyro brolis. Kas tasai svetimas 
žvėris, kur pas tave atėjo? Girdėjau, kad šis akiplėša liūtas rei- 
kalauja iš mano brolio skolos. 

Žuikienė atsakė: 

— Taip, liūtas atėjo skolos. 

Zuikis paklausė: 

— Kurgi jis dabar? 

— Jis viduj. 

— Ei tu, liūtei — suriko zuikis. 

— Aš čia, ko tau reikia? 

— Ko tu čia atsivilkai? 

— Aš atėjau skolos. Ištisus metus aš šėriau zuikį ir dabar rei- 
kalauju, kad jis man už tai atsilygintų! 


— Išeik laukan! — riktelėjo zuikis. 
Liūtas išėjo ir pamatė žvėrį, kuris buvo daug didesnis už jį patį. 
„Ne, čia ne tas zuikis, kurį aš norėjau sudraskyti, čia kitas“, — pa- 


galvojo liūtas ir pabėgo. Bet zuikis jį pasivijo ir stvėrė už kojos. 
Jeigu liūtas būtų nors kepštelėjęs zuikiui, lengvai būtų jį užmušęs. 
Bet liūtas labai išsigando: pamanė, kad jeigu zuikis už jį didesnis, 
tai ir stipresnis. 

— Ak, paleisk mane, pone, — paprašė liūtas. — Man pirmą- 
syk pasitaikė taip pasielgti, ir daugiau aš čionai neateisiu. Aš dar 
niekad neregėjau tokio didžiulio žvėries, kaip tu. Aš būsiu tau la- 
bai dėkingas, jei tu mane paleisi! 

— Gerai, eik! — leido zuikis. 

Liūtas nuėjo sau, bet eidamas suniurzgė: 

— Bet jeigu sutiksiu tavo nedorėlį brolį, vis tiek jį užmušiu! 

Kai liūtas nutolo, zuikienė paklausė: 

— O pone, kas gi tu? 

— Aš juk zuikis, argi tu manęs nepažįsti? Argi nematai, koks aš 
protingas? 

— Taip, nė pats dramblys su tavim nesusilygintų! Kokia laimė, 
kad tu išvengei pavojaus! 

— Aš pats gebėjau išsigelbėti! — sušuko zuikis. 
atšoko zuikiui nuo kūno. 

Netrukus zuikis vėl išėjo iš namų. Bastėsi po visą mišką ir vėl 
susitiko liūtą. Tasai tuoj pat jį pastvėrė ir užriaumojo: 

— Na, dabar aš tau parodysiu! Vos galvos per tave nepalydė- 
jau. Tai tu tada pasišaukei savo brolį, kuris manęs vos nenudaigojo! 

— O, valdove, pasigailėk, duok man tik vieną dienelę! Rytoj 
tau skolą grąžinsiu! — sukliegė zuikis. 

— Ne, šiandien nebus tau pasigailėjimo, jeigu aš dabar, čia 
pat šioje vietoje, nieko iš tavęs negausiu!.. Į tavo namus daugiau 
neisiu. Labai bijau vyresniojo tavo brolio! 

— (Gerai, eime, parodysiu, kur yra mėsos! 

Juodu nužingsniavo drauge ir netrukus atsidūrė prie upės, 
kurioje gyveno krokodilas. Dar iš tolo juodu pamatė krokodilą, 
besišildantį prieš saulę. 

— Žiūrėk, valdove, — pasakė zuikis, — antai ten guli didelis 
žvėris. Tu dabar turėtum būti patenkintas! 

Liūtas labai apsidžiaugė radęs mėsos. O zuikis greit nubėgo 
pas krokodilą ir jam pašnibždėjo: 

— Dėdule, antai pas tave ateina mėsa. Aš grąžinau savo skolą! 

Krokodilas irgi labai apsidžiaugė ir krioktelėjo: 

— O, toji mėsa riebi! 

Patenkintas liūtas priėjo arčiau. Krokodilas visas net išsipūtė iš 
džiaugsmo. 

Pagaliau liūtas ir krokodilas su baisinga jėga kibo vienas į kitą. 
Ilgai juodu grūmėsi. O zuikis, pabėgėjęs atokiau nuo grumtynių, 
vis kurstė priešininkus: 

— Čiupk jį, griebk jį, laikyk jį, dėdule! — šūkavo jis. — Aš už- 
mokėjau savo skolą! 

Abu — ir liūtas, ir krokodilas — pagaliau krito negyvi ant 
žemės. 

Tada zuikis nudrožė pas pačią ir sako jai: 

— Na, pačiute, aš atsiteisiau už visas skolas. 

Zuikienė nustebusi paklausė: 

— Nejaugi? 

— Tikrai, tikrai! 

— Ir liūtas dabar mūsų draugas? 

— Kaip jis gali būti mūsų draugas? Aš jį nudėjau! 

— Ką? Tu jį nudėjai? Kaip tu gali liūtą nudėti? Juk jis toks dide- 
lis ir stiprus! 

— Eime, parodysiu! — tarė zuikis. 

Juodu nubėgo prie upės, ir zuikis parodė jai liūto bei krokodilo 
lavonus. 

Žuikienė klausia: 

— Tai tu juos abu nudėjai? 


— Taip! Su manim menki juokai! — atsakė zuikis. — Dabar 
tu man išvirk tirštos košės, o ne skystos, kokią tu visada verdi. 
— O taip, tu šitoks stipruolis! — pagyrė jį zuikienė. 


Kiek patylėjusi, ji paprašė: 

— Klausyk, mane kone kasdien skriaudžia hiena. Sudorok tu 
ir ją, kaip kad sudorojai anuos du. 

Zuikis atsakė: 

— Aš galiu ir jai galą padaryti, galiu net patį dramblį įveikti! 

Aš niekam neleidžiu iš savęs juoktis! 

Zuikienė buvo labai patenkinta ir išdidi. „Narsus vyras man 
teko, — džiaugėsi ji. — Jis toks mažas ir silpnas, o gebėjo nugalėti 
tokius stiprius žvėris!“ 

Iki vėlios nakties zuikis su zuikiene sutūpę gražiai šnekučia- 
vosi. O kai abu pagaliau sumigo, prie trobos atlindo hiena ir už- 
kaukė: 

— Kas gi ten, pačiute? — paklausė zuikis. 

— Tai tas priešas, apie kurį tau pasakojau. Argi tu jo nepažįsti? 

Hiena išgirdo zuikienės žodžius ir vėl užkaukė: 

— Palauk, tuoj išeisiu ir iškaršiu tau kailį! — pagrasino jai zui- 
kis. 

— Ei tu, išgama! — užuot ką atsakiusi, suspigo hiena. 

— Ką? Mano vyras išgama? — pasipiktino zuikienė. 

Hiena viauktelėjo: 

— Jis visų išgamų išgama! 


— Ko tu dar lauki? — pasakė vyrui zuikienė. — Išeik ir pa- 
klausk, ko ji kasdien atsivelka prie mūsų trobos? 
— Man šiandien kažko akis skauda, — pabūgęs tarė zuikis. 


— Naktį prastai matau. Jei būtų šviesu, aš lengvai ją įveikčiau. Bet 
dabar, naktį? 

Zuikienė pasakė: 

— Ei tu, hiena, ateik rytoj vidurdienį, dabar mes miegam! 

Hiena atsiliepė: 

— Galiu ateiti kada tik nori, jūsų aš nebijau! Visi jūs išgamos! 
Ryt rytą aš sugrįšiu su ginklu. Traukit ir jūs savuosius! 

— Gerai, — šūktelėjo zuikienė. 

Zuikis labai išsigando. Bijojo, kad hiena jį nugaluos. 

Kai išaušo rytas, zuikienė išvirė vyrui tirštos košės. 

— Prisikirsk košės kaip reikiant, — pasakė ji. — Šiandien turė- 
si kautis su hiena! 

Zuikis sumurmėjo: 

— Taip, šiandien jau teks susikauti! 

Buvo labai anksti, kai zuikis prišveitė košės. O saulei patekė- 
jus, jis suskato išeiti. 

— Kurgi tu eini? — paklausė jo zuikienė. 

— Aš greit grįšiu, — atsakė jis. — Sutramdyti hieną — man 
vieni niekai. Kaip tu manai, ar ji dar ateis? 

Iš tikrųjų zuikis nusprendė pasislėpti savanoje. 

Zuikienė su dviem zuikučiais liko namie. Netrukus atėjo 
hiena. 

— Ū-ū-ū! — užkaukė ji. 

Zuikienė surypavo: 

— Tu šiandien ir vėl atėjai? 

Hiena atsakė: 

— Taip, aš vėl atėjau. Kurgi tavo niekingasis vyras? 

— Palūkėk truputį! — šūktelėjo zuikienė. — Jis tuojau pareis! 

Kurį laiką palaukusi zuikio, hiena tarė: 

— Na, aš einu. Bet suėsiu vieną zuikioką, o jeigu tu man jo ne- 
duosi, tave pačią surysiu! 

Persigandusi zuikienė pagalvojo: „Kaip aš atiduosiu jai sūnų, 
savo brangų vaiką?“ 

— Ko gi tu dvejoji? — pasakė hiena. — Tučtuojau duok šen sa- 
vo vaiką! 

O kadangi zuikienė vis delsė, hiena pati griebė zuikutį ir su- 
rijo. Surijo ir nuėjo sau. 

Netrukus pargrįžo zuikis. Rado savo pačią ašarom paplūdusią. 

— Kas tau nutiko, pačiute? — paklausė jis. 

— Geriau patylėtum, mūsų sūnelio nebėra. 

— Kas jam atsitiko, kurgi jis pasidėjo? — išsigandęs nusiste- 
bėjo zuikis. 

— Argi neatsimeni, kad šiandien žadėjo ateiti hiena? Ir tu pa- 
sislėpei savanoje? 

— Ką? Aš mat slapstysiuos nuo šito menko žvėriūkščio? Gal 
užmiršai liūtą ir krokodilą? Tokių nuožmių ir galingų žvėrių nebi- 
jojau, o pabūgsiu mat kažkokios menkystos hienos? 

— Palūkėk, — tarė pati, — ji greit vėl ateis! Kur taip ilgai už- 
trukai? 

— Laukinis šuo turėjo sorų alaus su medum, tai užsišaukė mane 
ir pavaišino. Kaip aš galėjau atsisakyti? Todėl ir pavėlavau. 

— Mūsų sūnų suėdė hiena, o tau galvoj tik išgertuvės? 

— Gana, palauk, jeigu hiena vėl čia ateis, aš ją nudėsiu! 

— Tu jos neįveiksi, ji stiprus ir smarkus žvėris! 

— Ak, nutilk! Argi hiena jau tokia stipruolė? 

Širdies gilumoj zuikis buvo tikras, kad hienos jis neįveiks, to- 
dėl tik karščiavosi ir narsinosi prieš pačią. Zuikienė dar graudžiau 
pravirko. Zuikis pasakė: 

— Nesisielok, aš tikrai užmušiu tą hieną! 

— Ką gi man daryti, gal džiaugtis? Kur teisybė — paleidi vaikus 
į pasaulį, o ateina koks žvėris ir suėda? Verčiau pamesiu tave ir 
išeisiu pas kitą, tu nesį tikras vyras! 

Šie žodžiai labai supykino zuikį, bet ką čia atsakysi. Todėl 
tupėjo giliai susimąstęs. 

Paskui greit pašoko ir nubėgo pas laukinį šunį. Šuo triūsė sa- 
vo lauke. 

— Kaip laikaisi? — pasiteiravo jo zuikis. 

— Gerai, — atsakė šis. 

Tada zuikis tarė: 

— Kad žinotum, kas šiame pasaulyje dedasi! Hiena suėdė ma- 
no sūnelį. Pati su vaikais vieni buvo namie. 

Šuo atsakė: 

— Na ir kvailas gi tu! Argi aš duočiau kam nors suėsti savo vai- 
ką? 

— Ką gi man dabar daryti? 

— Aš tavim dėtas su ja atsiskaityčiau! Ne, tu iš tiesų tikras 
kvailys! Tu augini vaikus — Oo juos suėda hiena! Kvailas tu, bi- 
Čiuli, dievaži, kvailas! 

Zuikis giliai susimąstė, jis buvo labai susikrimtęs. Laukinis 
šuo vėl šnekėjo: 

— Jeigu tu bijai, nueik pas senąjį vėžlį ir jam pasiskųsk. 

— Taip, tatai bus geriausia. Eisiu pas vėžlį. 

Zuikis nuskubėjo pas vėžlį. Atbėgęs prie jo trobos, riktelėjo: 

— Labas, garbusis vėžly! Aš pas tave su reikalu, sultone! 

— Kokiu gi reikalu? 

— Tai gyvybės ar mirties klausimas! 

Tai išgirdęs, vėžlys labai nusigando, o zuikis paklausė: 

— Argi teisinga, kad vienas žvėris ryja kito vaikus? 

— Kas gi surijo kieno jauniklį? 

— Aš prašau tavęs pirma atsakyti, ar yra toks įstatymas, kuris 
leistų ryti kitų vaikus? 

— Ne,— atsakė vėžlys, — tokio įstatymo aš negirdėjau. Ir jei- 
gu sužinosiu, kad kas padarė tokį nusikaltimą, griežtai jį nubau- 
siu! Ne, nuo mano teismo kaltininkas lengvai neišsisuks! 

Tada zuikis pasakė: 

— Hiena surijo mano vaiką! 

Vėžlys paklausė: 

— O kurgi tu pats buvai, kai šitai atsitiko? 

Zuikis atsakė: 

— Jau seniai hiena kas vakarą slankioja aplink mano trobą ir 
mus užgaulioja. O dabar ji suėdė mano vaiką. 

— Nagi, pašauk hieną! — paliepė vėžlys. 

Zuikis paprieštaravo: 

— Jeigu aš pats eisiu jos šaukti, mudu viens kitą nukausim, ver- 
čiau siųsk ką Nors kitą! 

Vėžlys pasiuntė kitą žvėrį. O kai pasiuntinys atvyko pas hieną, 
ši išsigando. 

Hienos pati pasakė: 

— Taip, tu surijai zuikutį, o dabar drebi? Ne, dabar tau nedera 
bijoti! 

Tada hiena nuėjo pas senąjį vėžlį. 

Vėžlys sėdėjo ir vartė teisyną. 

— Sveikas, sultone! — pasisveikino hiena. 

— A, tai tu? — atsiliepė vėžlys. 

Hiena sudrebėjo. 

— Taip, aš. 

— Kodėl tu suėdei zuikutį? 

— Todėl, kad mudu su zuikiu buvom susitarę rytą kautis. Jis 
man liepė atsinešti ginklą. Bet kai rytą aš atėjau, zuikio nebuvo na- 
mie, sultone. 

Vėžlys paklausė: 

— Kuris pirmas paskelbėt karą? Argi karas geras dalykas? 

— Greičiau, sultone, išspręsk mūsų bylą! — įsikišo zuikis. — Aš 
visas degu iš įniršio! 

— Pakentėk, — sudraudė jį vėžlys, — viskas bus padaryta pa- 
gal įstatymus. Nagi, hiena, pasakyk, kaip viskas buvo? Kodėl tu 
suėdei zuikio mažylį? Ką tau zuikutis padarė? Kodėl tu nepuolei 
paties zuikio? 

Hiena neatsakė nė žodžio. Juk ji žinojo, kad suėsti svetimą 
vaiką — labai negražu ir nedora. Pagaliau ji pratarė: 

— Ką gi man daryti, sultone? Aš tikrai nusikaltau. 

— Argi tu nežinai, kas tau leidžiama ėsti ir kas ne? — paklausė 
vėžlys. 

— Aš jį suėdžiau todėl, kad labai išalkau, o zuikienė manęs 
napavaišino. 

Vėžlys paklausė: 

— Kur tu suėdei zuikutį? Zuikio namuose ar kur kitur? 

— Pas zuikį. 

— Klausyk, sultone, kam tie ilgi pokalbiai? Aš noriu namo, — 
vėl įsikišo zuikis. 

Vėžlys pažiūrėjo į teisyną. 

— Ši byla, — pasakė jis, — nebus išspręsta tol, kol hiena nesu- 
grąžins mažylio ir jo neužaugins. 

Hiena prieštaravo: 

— Tai neįmanoma! Kaipgi aš zuikioką sugrąžinsiu? 

Vėžlys šnekėjo toliau: 

— Tu sunkiai nusikaltai! Kam tu suėdei zuikutį? Visa, ką mes 
ėdam, pirma pasėjam, įdirbam žemę, pasėjam ir išauginam, tik ta- 
da, kai maistas išnoksta, mes jį vartojam. Tu privalai atryti zui- 
kutį gyvą, kad zuikis ir zuikienė atgautų savo sūnų. Taip, tau 
teks šitai padaryti! 

— Aš jai padėsiu! — riktelėjo zuikis ir skėlė hienai smagų ant- 
ausį. 

Hiena ėmė smaugtis ir žiaukčioti. Smaugėsi vis labiau ir la- 
biau, kol susirietė trilinka. Paskui sudejavo: 

— Klausyk, senasis vėžly, daugiau nebegaliu. Ką gi man daryti? 

— Dar pasistenk! 

— Kaip reikiant papurtyta, viską atrytų, — pasakė zuikis. 

— Rėžk jai dar porą antausių! — liepė vėžlys. 

Ir zuikis rėžė hienai dar porą antausių. Hiena vis smaugėsi iI 
žiaukčiojo. Zuikis atsinešė ilgą lazdą ir tarė: 

— Taip ji neatris. Aš jai pagelbėsiu! Įkišiu į nasrus lazdą. 

Hiena lazdos labai išsigando. 

— Nagi, pražiok nasrus! — riktelėjo zuikis. 

Jis vėl smogė hienai. Hiena vėl ėmė smaugtis, ji iš visų jėgų 
stengėsi atryti zuikutį, bet negalėjo. Tada zuikis įkišo jai į nasrus 
lazdą, bet bakstelėjo taip giliai, kad hiena nugaišo. 

Vėžlys sušaukė žvėris. Atėjo visi, ir raguoti, ir beragiai. Žvė- 
rių susirinko labai daug. Zuikis buvo užganėdintas. 

Vėžlys liepė sustatyti vieną ant kitos kelias kėdes, kad galėtų 
aukščiau atsisėsti. Mat atsisėdęs ant žemės ar tik ant vienos kėdės, 
jis nebūtų visų Žvėrių matęs. 

Paskui vėžlys liepė: 

— Tvarkingai susėskit! 

Kai visi susėdo, vėžlys paskelbė: 

— Šiandien jums turiu svarbią bylą! 

Zuikis įsitaisė greta vėžlio, kad geriau girdėtų, ką šis šnekės, 
ir galėtų persakyti žvėrims. 

Vėžlys šnekėjo toliau: 

— Štai ką turiu jums pasakyti: jeigu kuris iš jūsų suris kieno 
mažylį, jis susilauks už tai bausmės! Man šiandien pranešė apie 
vieną Žvėrį. Tai hiena. Žiūrėkit, čia guli jos lavonas. Atidžiai įsi- 
žiūrėkit, kaip ji padvėsė. 

Visi žvėrys sužiuro į hieną. Jai iš nasrų styrojo lazda. 

Vėžlys pasakė: 

— Nemanykit, kad ją nužudė žmogus. Ne, ją nužudė zuikis! Nu- 
baudė už tai, kad hiena suėdė jo mažylį. Kas vakarą ji slankioda- 
vo aplink zuikio namus ir keldavo triukšmą. Zuikiui su pačia ne- 
duodavo naktį miegoti. O vieną gražų rytą hiena surijo zuikutį. 
Zuikio namie nebuvo, troboj buvo likus tik jo pati ir vaikai. Aš įsa- 
kiau hienai atryti zuikutį. Norėdamas pagelbėti, zuikis skėlė jai ke- 
turis antausius. O paskui mes įkišome jai gerklėn lazdą, bet hiena 
neįstengė atryti zuikučio ir nugaišo. 

Liūtas pasakė: 

— Didžiai tau ačiū, sultone. Tavo nuosprendis teisingas. Toji 
hiena kas naktį siautėdavo ir kaukdavo, niekam neduodavo už- 
migti. 

— Ar pas tave ji irgi ateidavo? — paklausė vėžlys. 

— Prie mano namų ji neidavo, bet slankiodavo aplinkui. Kauk- 
davo, neduodavo ramiai miegoti. 

Dabar vėžlys pasakė: 

— Aš tuoj pasiųsiu ką nors, kad pašauktų čionai hienos pačią. 

Ir jis pasiuntė žygūną — tai buvo antilopė. Ji atvedė hienos pa- 
čią ir tris jos mažylius. Jie atkūrė kiek kojos neša. Vėžlys jiems pa- 
sakė: 

— Susėskit čia. 

— Jie susėdo. Vėžlys paklausė hienos mažylių: 

— Kas čia toks guli? 

— Tai mano pats, — atsakė jų motina. 

— Jis miega. Prižadink jį, kad gudri! — pasakė vėžlys. — O gal 
ir tu ėdei zuikutį? Jeigu taip, teks ir tau atsigulti greta savo 
vyro! 

Hiena pamanė, kad vėžlys liepia jai gultis, ir atsigulė greta sa- 
vo vyro. Juk jai atrodė, kad jis miega. 

Tada vėžlys pasakė: 

— Ar tu manai, kad tau gana tik atsigulti? Tau irgi reikia įkišti 
į nasrus lazdą! 

Hiena pasiuntė vaiką atnešti lazdos. Tasai greit atbėgo ir at- 
nešė Motinai lazdą. Motina įsikišo ją į nasrus ir vėl atsigulė šalia 
vyro. 

— Aš ją tuoj išjudinsiu, — pasakė zuikis ir skėlė jai porą ant- 
ausių. 

Vėžliui pagailo hienos, ir jis sudraudė zuikį. 

— Liaukis! Ši byla baigta! 

Dramblys irgi jam pritarė: 

— Taip, sultone, tai būtų neteisinga. Juk ji nieko pikto nepa- 
darė. O tas, kurs nusikalto, jau nebegyvas. 

— Ji nekalta, — prabilo vėžlys. — Bet ji turi viską matyti ir 
dėtis į galvą, kad pati ko nors panašaus nepadarytų. Ar matai, kaip 
gavo galą tavo pats, kaip jis nubaustas už tai, kad surijo zuikutį? 

— Aš viską matau, — atsakė hiena. — Maniau, kad jis miega, 
o jis, pasirodo, negyvas! 

— Taip, miegantys atrodo visai kitaip, — pasakė vėžlys. 

Dabar žvėrys paklausė: 

— Vadinasi, jeigu mes ką nors užpulsim, irgi būsim šitaip nu- 
bausti? 

Vėžlys atsakė: 

— Taip, bausmė visiems bus vienoda! 

Hiena ir jos mažyliai nuėjo gailiai raudodami. 

— O, per tą zuikį pražuvo mūsų tėvas! — dejavo jie. 

Vienas mažylis pagrasino: 

— Jei tik sutiksiu kur nors zuikioką, tikrai jį sudraskysiu! 

Motina pasakė: 

— Taigi, jeigu nori atsigulti greta tėvo, tai sudraskyk! 

Bet hieniukas atsakė: 

— Na ir kas, jeigu man teks atsigulti greta tėvo? Argi be jo 
gera gyventi pasauly? 

Motina atsiduso: 

— Ak, tas tavo tėvas! Amžinai jis ėsdavo svetimus vaikus! 

— Ką gi padarė mano tėvas? Jis tik išplūdo zuikį su zuikiene, 
— pasakė hieniukas. 

— Na ką gi, jeigu jautiesi toks stiprus, eik pas zuikį. Bet gyvas 
tikrai negrįši. Nėra ko apie tai nė galvoti. 

Bet sūnus užsispyrė: 

— Rytoj pat aš eisiu pas zuikį. 

Kitą rytą hienos sūnus nudrožė prie zuikio namų. Ten susitiko 
zuikiuką, šis nešė namo vandenį.  Hienos sūnus jį užkalbino: 

— Palauk, man reikia su tavim pasišnekėti! 

Zuikutis sustojo. Hienos sūnus jo paklausė: 

— Ar tavo tėvas namie? 

— Taip, namie. 

— Kaip jis laikosi, tas mūsų tėvo žudikas? 

Užuot atsakęs, zuikutis išsiplūdo. Pastatęs vandenį ant žemės, 
jis puolė hienos sūnų. Juodu susikibo, ir prasidėjo rautynės. Hie- 
nos sūnus buvo gerokai stipresnis ir greit parbloškė zuikutį ant 
žemės. Čiupęs lazdą, hieniukas suriko: 

— Nudobsiu tave taip, kaip tavo tėvas nudobė manąjį! 

Ir jau norėjo brukti zuikučiui gerklėn lazdą, bet šis spėjo su- 
klykti: 

— Tėte, gelbėk! 

Zuikis atlėkė į pagalbą. Jis pamatė, kad hienos sūnus laiko jį 
prispaudęs aukštielninką prie žemės. Išgirdo, kaip hieniukas šau- 
kia zuikučiui: „Aš nudobsiu tave!“ Zuikis paklausė hieniuko: 

— Kodėl tu užpuolei mano sūnų? 

— O kam tu nužudei mano tėvą? 

Zuikis tvojo hieniukui lazda, šiam net kraujas iš nosies pa- 
sruvo. Kaukdamas hieniukas parbėgo namo. 

— O, mano tėvas pražuvo, — stūgavo jis, — dabar ir man bus 
galas. O, prakeikti laikai! Ką gi man daryti? 

Motina išbėgo iš trobos ir suriko: 

— Kas tau, vaikeli, kas tave primušė? 

Šis atsakė: 

— Zuikis su savo vaiku. 

— Ar iš tiesų tai buvo zuikis? 

— Taip, tai aš jį prikūliau, — iš tolo suriko zuikis, — tave irgi 
panorėjęs apkulsiu! 

Juodu ėmė plūstis. Zuikienė, kuri irgi atėjo pažiūrėti, kas daro- 
si, Vyrui pasakė: 

— Tu leidi jai save įžeidinėti? Taip, matyt, tu visai niekam tikęs, 
jeigu moteriškė drįsta tave plūsti kiek nori. 

Zuikis pasakė pačiai: 

— Ar tu pamiršai senojo vėžlio teismą? 

— Vadinasi, tu bijai teismo? Todėl hieniuką tik primušei, o aš, 
tavim dėta, būčiau jį visai užmušus! 

Zuikis pagalvojo: „O juk jos teisybė“. Ir vėl ėmė koneveikti 
hieną. Vaidas vėl įsisiūbavo. O zuikienė vis kurstė zuikį: 

— Tu, ko gero, iš tiesų išgama? Jei būčiau žinojusi, koks tu 
bailys, niekad nebūčiau už tavęs tekėjusi! 

— Ar tikrai? — paklausė zuikis. 

— Taip, tikrai! 

Tada zuikis pasakė hienai: 

— Jei tu mane dar nors kartą išplūsi, aš tau parodysiu! 

Hiena čiupo lazdą ir suriko: 

— Nagi susiremkim, tu išgama! 

— Atnešk mano didžiąją lazdą! — riktelėjo zuikis pačiai. — Iš- 
mušė valanda! Net mirtis manęs nesulaikys! Net jeigu tektų užmuš- 
ti senąjį vėžlį, aš nesustosiu! 

— Gana plepėti, — pasakė jam zuikienė, — drožk! 

Kilo baisios muštynės. Iš pradžių hiena tvojo zuikiui per nu- 
garą. Paskui zuikis rėžė hienai per kojas. 

Peštynių įkarštyje priėjo laukinis šuo. Jis išskyrė mušeikas ir 
pasakė: 

— Kas gi vėl nutiko? Dar jums negana! Renkitės, eime pas se- 
nąjį vėžlį! 

Hiena pasakė: 

— Gerai, aš mielai! 

Ji pasišaukė savo sūnų, zuikis pasivadino savąjį — ir visi iške- 
liavo pas sultoną. 

Kai jie atėjo pas vėžlį, zuikis pasakė: 

— Sveikas, sultone! 


— Mes vėl atėjom pas tave į teismą! — pasakė hiena. 
— Jūs vėl atėjot? Ką vėl pasakysit? 
— Zuikis primušė mano sūnų! — pasakė hiena. 


Vėžlys paklausė: 

— Kodėl tu taip padarei? 

Hiena įsiterpė: 

— Mano sūnus neturi tėvo. Štai kodėl zuikis jį primušė. 

Bet zuikis atkirto: 

— Ne, visai ne taip buvo. Hieniukas pirmas užpuolė mano 
vaiką, nors maniškis dar visai mažas. Patys matot, koks jis mažiu- 
kas! 

— Ir todėl jūs susipešėt? — paklausė vėžlys. — Apie mažuo- 
sius kol kas nekalbėsim. 

Zuikis prašneko: 

— Hiena mane įžeidė, ji pasakė, kad aš išgama. 

— Išgama?i — išgąstingai pakartojo sultonas vėžlys. — Jeigu 
mes, vyrai, vienas kitą taip išvadinam, tuoj kimbam peštis. Bet 
jeigu moteris taip užgauna vyriškį, čia jau kur kas blogiau! 

— Va matai, sultone, tu pats sakai, kad tai labai užgaulu! — šo- 
kosi zuikis. — Todėl aš taip baisiai ir įširdau. 

Vėžlys kreipėsi į hieną: 

— O dabar kol kas palikim nuošaly jūsų ginčą ir pasiklausy- 
kim, dėl ko susipešė jūsų vaikai. 

Pradėjo pasakoti zuikutis: 

— Aš nuėjau prie upės vandens. Kai pasisėmiau, hieniukas pri- 
ėjo ir sako man: „Palauk!“ Aš sustojau. Jis paklausė manęs: „Ar 
tavo tėvas namie?“ Aš atsakiau: „Taip, mano tėvas namie, o tavo 
nebegyvas. Ar jau žinai?“ Jis ir puolė mane! 

Vėžlys pasakė: 

— Na, jūsų byla menka. Aš čia neturiu ką veikti. Daugiau taip 
paikai nebesipeškit ir drožkit namo! 

Žuikutis ir hieniukas išėjo. 

Dabar vėžliui teko teisti suaugusius. Jis paklausė: 

— Argi tu, zuiki, užmiršai didįjį įstatymą? Kodėl gi judu vėl 
ėmėt kariauti? 

— Todėl, kad hiena pavadino mane išgama! 

Vėžlys pasiėmė akmenį — teisyną, pažiūrėjo ir tarė: 

— Štai ką byloja įstatymas. Jūs abu turit skelti viens kitam po 
tris antausius, ir ko smarkiau. 

Zuikis pasiruošė, hiena atsistojo jam priešais. Zuikis žiebė hie- 
nai tokį antausį, jog toji krito ant žemės lyg pakirsta. 

Vėžlys pasakė: 

— Liko dar du antausiai. 

Bet hiena šoko prieštarauti: 

— Klausyk, sultone, man labai skauda kojas. Zuikis pirma man 
pamušė jas. 

— Man nugarą irgi skauda, — atkirto zuikis. 

— Kaip judu pirma mušėtės, man nerūpi, — atšovė vėžlys. 

Zuikis vėl tvojo hienai antausį, paskui žiebė trečią kartą. Hiena 
parkrito. 

Vėžlys pasakė: 

— Na, zuiki, dabar ir tu gausi žinoti, kas yra antausiai! 

Hiena rėžė zuikiui taip smarkiai, kad jis nusirito kūliais. Nuo 
antro smūgio jis vėl parkrito. Hiena tvojo trečią kartą, ir zuikis 
vėl parvirto. 

Vėžlys pasakė: 

— Taigi, dabar viskas baigta. Ar dar vaidysitės? 

— Ne, — atsakė zuikis. — Aš turbūt niekada nebesivaidysiu. 

Tada vėžlys tarė hienai: 

— O tu daugiau nedrįsk vadinti zuikio išgama, tas žodis negra- 
žus ir nepadorus. Jeigu tu dar sykį zuikį taip išvadinsi, teks tau 
užmigti, kaip užmigo tavo vyras. 

Hiena atsakė: 

— Ne, aš daugiau nebevadinsiu zuikio išgama. 

Ir kiekvienas nuėjo savo keliu. 


LIŪTĖ, KARVĖ IR GAIDYS 


Senovėje liūtė draugavo su karve. Gyveno juodvi taikiai, 
sutardamos, kol karvė atsivedė veršiuką, o liūtė — liūtuką. 
Juodu atėjo į pasaulį tą pačią dieną ir drauge augo, drauge 
žaidė. 


208 


Bet vieną sykį žaidimų įkarštyje veršiukas netyčia įspyrė 
savo draugui, ir šis padvėsė. Liūtės tada namie nebuvo: ji buvo 
išėjusi į medžioklę. Mato karvė — nelaimė ištiko, susirūpino dėl 
savo mažio: liūtė, sugrįžusi iš miško, nežinia ką gali jam pa- 
daryti! 

Sako ji savo veršiukui: 

— Ką gi mes dabar darysim? Tu netyčia užmušei liūtės mažylį, 
kad tik netektų ir mudviem dabar kailio prikaisti. Aš gal ir išsi- 
gelbėsiu, jeigu liūtė mano pėdom šoks vytis, o tu labai mažas, 
nepaspruksi. Reikėtų tau pasislėpti, ir ko geriau. 

— Aš irgi neatsiliksiu, bėgam greičiau! — atsakė veršiukas. 

Sugrįžo liūtė iš medžioklės, mato — nieko nėra: nei karvės, 
nei veršiuko, nei mylimo sūnaus. Belikę tik žemėje įminti kanolpų 
pėdsakai. 

O karvė su veršiuku bėgo bėgo ir sutiko antilopių svalų bandą. 

Prašo jų karvė: 

— Mielosios sesės, gelbėkit iš bėdos! 

— Ką tu, karve? Nei iš šio, nei iš to, taip iš karto ir prašai pa- 
galbos! Pirma pasigrožėk mūsų ragais, o jau paskui sakyk, iš 
kokios bėdos tave gelbėti, — atsako svalos. 

Pasigrožėjo karvė puikiais svalų ragais ir vėl prašo: 

— Oi, gelbėkit mudu nuo liūtės pykčio. 

— Gerai, — sutiko svalos. 

Praėjo kiek laiko, ir jos išgirdo baisingai riaumojant. Tai 
liūtė vijosi bėglius. Lekia ir riaumoja: 

— UŪ-ū-ū, aš liūtė — valdovė! Ū-ū-ū, aš liūtė — valdovė, visą 
pasaulį valdau! 

Išgirdo svalos liūtės riaumojimą, klausia karvės: 

— Ar ne nuo tos liūtės bėgi, kurios balsas girdėti“ 

— Taip, — sako karvė, — nuo tos pačios. 

Svalos išsigando, varo karvę šalin: 

— Jeigu čia ji, tai bėk sau toliau. Mus baimė ima vien išgirdus 
jos balsą, o kas gi bus, kai ji iki mūsų atlėks? 

Nubėgo karvė su veršiuku toliau. Bėga juodu, bėga — susitin- 
ka antilopių tandalų bandą. Prašo jų karvė: 

— Sesės, gelbėkit iš bėdos! Apginkit nuo liūtės pykčio. 

O tandalos jai atsako: 

— Tu pirma pasigrožėtum mūsų ragais, o paskui jau prašytum 
pagalbos! Na gerai, lįsk į bandos vidurį. 

Pasislėpė karvė su veršiuku tandalų bandos vidury. O liūtė 

14. Afrikos pasakos 


bėga pėdomis ir riaumoja visa gerkle. Greit ir tandalos ją išgirdo 
— visai čia pat suskardėjo: 

— Ū-ū-ū, aš liūtė — valdovė! Ū-ū-ū, liūtė visą pasaulį valdo! 

— Ar ne nuo tos liūtės tu slepiesi, kurios balsas girdėti? — 
klausia tandalos karvės. 

— Na taip, tai ta pati! 

Tandalos nusigando, varo karvę iš savo bandos: 

— Bėk toliau, karve. Mes drebam vien nuo jos balso, kas gi 
bus, jei pasirodys liūtė? Gelbėkis pati, kaip įmanai. 

Nubėgo karvė su veršiuku toliau. Ką tik sutinka — visų prašo 
pagalbos. Iš pradžių visi juodu priima, žada padėti, o kai išgirsta 
liūtės balsą — tuojau varo šalin nuo savęs. 

Ilgai juodu taip bėgo. Pagaliau sutiko gaidį. Tupi jis prie 
savo vištidės, vargelio nemato. Ir jo karvė prašo pagalbos. Sutiko 
gaidys — girdi, padėsiu. Liepė jai su veršiuku į vištidę lįsti ir ten 
kiūtoti. Taip juodu ir padarė. Nespėjo atsipūsti, girdi — liūtė riau- 
moja: 

— U-ū, aš liūtė — valdovė! Ū-ūū-ūū, liūtė visą pasaulį valdo! 

Gaidys klausia: 

— Ar ne ta liūtė juodu vejasi, kurios balsą girdžiu? 

— Ta pati, — atsako karvė. 

Neišsigando gaidys, sako karvei: 

— Gerai, žinau, ką jai daryti. Tik judu tūnokit ko tyliausiai. 

Atbėgo liūtė prie vištidės, mato — nieko nėra, o karvės pėdsa- 
kai į vištidę veda. Pradėjo ji belstis: 

— Šeimininke, atidaryk! 

Atidarė duris gaidys, sako liūtei: 

— Sveika atvykus, motuše! Šiaip sau užėjai ar reikalą turi? 

Liūtė ir sako: 

— Pabėgo nuo manęs vergė, mano karvė, o jos pėdsakai prie 
tavo namų baigiasi. 

Gaidys klausia: 

— O toji karvė ar ne juoda? 

Nudžiugo liūtė: 

— Iš tikrųjų, — sako, — juoda! 

O gaidys jai atsako: 

— Turiu ir aš karvę, irgi juodą, tik jau nesakyk, kad ji tavo! 

Liūtė riaumoja: 

— Tikrai, tai manoji karvė! 

Bet gaidys lyg niekur nieko jai sako: 

— Neverta tau su manim ginčytis, tetule, neverta prasidėti. Žiū- 
rėk, jau pragaišinau septynis liūtus, kurie su manim ginčijosi, 

norėjo mano karvę atimti. Tiktai vakar nudėjau paskutinį — aštun- 
tą — lauke, kai karvę ganiau. Kad ir tau nenunerčiau kailio! 

Liūtė pagalvojo pagalvojo ir sako gaidžiui: 

— Nagi, atnešk man tų liūtų kailius, noriu pažiūrėti. 
Bet ir to nepamiršk, kurį vakar nudyrei! 

Nuėjo gaidys į savo trobą, o viduj tik vienas perdžiūvęs 
liūto kailis valkiojasi. Išnešė jį laukan, parodė liūtei ir atgal į 
trobą smuko. Paskui vėl tą patį išvelka, vėl liūtei rodo, šitaip sep- 
tynis sykius su juo lakstė laukan ir vidun, kol atėjo metas rodyti 
aštuntąjį — O tasai turėjo būti dar žalias neišdirbtas. Įbėgo vėl 
į trobą, užmerkė kailį geldoje, pats pas liūtę iškurnėjo ir sako: 

— Tuoj atnešiu tau kailį, tik vakar nudirtą, taip ir žinok, 
neišvengsi mirties, jeigu mudviejų nesieja kraujo giminystė! 

Parbėgo į trobą, paėmė suvilgytą kailį, pasičiupo lanką su 
strėlėmis, ietį ir išlėkė. Kai tik liūtė pamatė gaidį — kad neš 
kudašių! O gaidys numetė viską ant žemės, sparnais plasnoja, 
visa gerkle plyšoja. Tuoj visi apylinkės gaidžiai pragydo. Išgirdo 
liūtė tokį klegesį — dar greičiau pasileido bėgti, neatsigrįždama 
parkūrė į savo urvą. 

Va nuo to laiko karvė su liūte pasidarė nuožmūs priešai. 
Kai tik liūtė užmato kur karvę — tuoj sudraskyti taikosi. 


GUDRUS KIŠKIS, ŽVĖRYS IR VANDUO 


Buvo sausra. Susirinko žvėrys lygumoje, ėmė viens kitam 
guostis: 

— Oi, kaip kepina saulė! Kur gausime vandens?! 

Paklausė dramblio: 

— Tu senas, tu labai seniai gimęs, už mus visus anksčiau, pasa- 
kyk, gausime vandens? 

— Reikia kasti šulinį, — nusprendė dramblys. — Susirinkim 
poryt. Visi atsineškit kasiklius ir kirvius, 

Žvėrys išsiskirstė po namus. Trečios dienos pavakare jie 
sugrįžo į lygumą ir įsitaisė medžių paunksnyje. Visi turėjo kasik- 
lius ir kirvius. 

Pakilo dramblys ir pasakė: 

— Visi susirinkot? Kas šulinio nekas, tasai ir vandens negaus. 

Pašoko kiškis ir ėmė tratėti: 

— Tai man tu priekaištauji?! Tu pyksti, kad aš neatsinešiau 
kirvio ir kasiklio! 

Žvėrys jam pasakė: 

— Tu čia negausi gerti. 

— Dar pažiūrėsim! — atsakė kiškis. 

Žvėrys ėmė kasti. Kasė kasė, išrausė didelį šulinį. Paskui ap- 
tvėrė jį dygliatvore. 

Kiškiui dar kartą prigrasino: 

— Mes neleidžiam tau gerti. Nešdinkis iš čia! 

— Aš turiu savo vandens, tyro. Kam man gerti jūsiškį dumbli- 
nąt — atsakė kiškis ir nubėgo. 

Žvėrys ėmė tartis, kuris liks saugoti šulinio, kad kiškis negertų 
iš jo vandens. Pirmąją saugoti paskyrė antilopę ir jos paklausė: 

— Jei ateis kiškis, ką tu darysi? 

— Apkulsiu jį kanopom ir subadysiu. Rytoj, kai jūs susirinksit, 
pamatysit, kaip jis kybos ant mano ragų! 

Žvėrys paliko antilopę prie šulinio ir išsilakstė. 

Kiškis tuo tarpu pasiėmė kalebasas ir nuėjo kopinėti medaus. 
Jis susirado bičių dreves ir išsiėmė medaus kiek norėjo. Parnešęs 
išpylė iš kalebasų medų ir nuėjo su jom prie šulinio. Pamatė anti- 
lopę: ši gulėjo palei išvirtusį medį. Kiškis priėjęs pasisveikino. 

— Ką tu čia veiki? — paklausė kiškis. 

— Saugau šulinį, — atsakė antilopė. 

— O kas šuliniui atsitiko? 

— Saugau, kad nieko neatsitiktų, kad tu čia negertum van- 
dens, — paaiškino antilopė. 

— Negersiu aš vandens iš jūsų šulinio, jis nešvarus. Aš pats 
turiu labai gardaus vandens! 

Kiškis pasiėmė šiaudelį, įkišo jį į kalebasą, ištraukė, palaižė: 

— Ą-ak! — šūktelėjo jis. — Kai geriu šitą vandenį, bijau, kad 
neišsilaikysiu ant kojų ir nuvirsiu, toks jis saldus! 

— Duok ir man paragauti, kad taip giri, — paprašė antilopė. 

— Imk, paragauk! — kiškis įkišo šiaudelį į meduotą kalebasą 
ir padavė jai. — Ragauk. Aš nepratęs gerti prastą vandenį. 

Antilopė palaižė ir sako: 

— Duok man atsigerti savo vandens, tada galėsi imti mūsiškio. 


— O man nepatinka jūsų vanduo! — atšovė kiškis ir pridūrė: 
— Na, aš jau eisiu! 

— Duok gi man atsigerti savo vandens! — neatstojo antilopė. 

— Tik tas, kas pririštas, gali mano vandenį gerti, — atsakė 
kiškis. 

— Na gerai, pririšk mane, tik duok gerti! 

— Tuomet sėskis prie medžio, — pasakė kiškis. 


Antilopė paklausė, ir kiškis pririšo ją prie medžio. Paskui 
iš šulinio prisisėmė pilnas kalebasas vandens, pats išsimaudė, 

pasiėmė savo drabužius ir nudrožė namo. 

— Drauguži kiški, paleisk mane! — maldavo antilopė. 

— Tegul tavo vanduo tave paleidžia! — riktelėjo kiškis ir 
nuėjo. 

Rytą susirinko žvėrys ir pamatė prie medžio pririštą antilopę. 
Paklausė, kas ją pririšo. 

— Oi oi! Buvo virvė medyje! — atsakė antilopė. 

Žvėrys ją paleido, atsigėrė ir išsivaikščiojo po namus, šį 
kartą palikę prie šulinio leopardą ir jam prisakę: 

— Gerai saugok mūsų šulinį! Niekur nesitrauk nuo jo! 

— Eikit, — atsakė leopardas, guldamasis prie šulinio. — Kai 
rytoj sugrįšit, aš būsiu šitoj pačioj vietoj. 

Leopardas greit užmigo ir miegojo, kol išaušo. Tuo tarpu 
atsirado ir kiškis su kalebasom, į kurias buvo įpylęs šiek tiek 
medaus. Jis priėjo, užšoko ant išvirtusio medžio ir garsiai pasis- 
veikino: 

— Sveikas, leopardai! 

Leopardas atsibudo, pamatė kiškį. 

— Sveikas, kiški, — atsakė jis. — Iš kur eini? 

— Nagi buvau vandens pasisemti. 

— Kurgi tu gavai vandens? 

— O antai ten, savo šuliny, aš pats jį išsikasiau. 

— Duok man paragauti! 

— Še, ragauk, — atsakė kiškis, padažė šiaudelį į medų ir padavė 
leopardui. 

— Dar niekad neragavau tokio gardaus vandens kaip šis, — 
prisipažino leopardas. 

Kiškis nieko jam neatsakė, pakilo ir pasiėmė kalebasas. 

— Na, lik sveikas, drauguži, — atsisveikino jis. — Einu namo. 

— Duok dar sykelį paragauti, — paprašė leopardas. 

— Ne, — atsakė kiškis. 

— Juk tu mano draugas! Duok dar nors kartelį paragauti! 

— Ką tu! Juk tik tas, kas pririštas, gali gerti mano vandenį! 

— Na tai pririšk mane, tik paskui duok savo vandens at- 
sigerti! 

— Gerai, eik prie to medžio, pririšiu tave ir duosiu atsigerti. 

Leopardas nuėjo prie medžio, atsitūpė. Kiškis paėmė virvę, 
pririšo leopardą prie medžio, o paskui prisisėmė kalebasas, išsi- 
maudė ir parėjo namo. 

Atėjo žvėrys ir pamatė, kad leopardas pririštas prie medžio. 

— Kas tave pririšo? — paklausė jo. 

— Et, niekas manęs nepririšo, bet tas medis turi virvių! 

Žvėrys jį paleido ir atsigėrė. Paskui kreipėsi į liūtą: 

— Dabar tavo eilė saugoti mūsų šulinį. 

Liūtas atsitūpė ant šulinio krašto. Auštant atėjo kiškis, kale- 
basom nešinas. Jis užšoko ant išvirtusio medžio, pasisveikino su 
liūtu. 

— Iš kur eini? — paklausė liūtas. 

— Buvau vandens pasisemti. 

— Kur tu jo gavai? 

— Antai ten! Aš pats išsikasiau šulinį. 

— Kurgi tas vanduo? 

— Ogi va, kalebasose. 

— Parodyk man! 

— Žiūrėk, — pasiūlė kiškis, pavilgė žolelę į medų ir padavė 
liūtui. — Užuot žiūrėjęs, verčiau paragauk. 

Liūtas paragavo ir sušuko: 

— Oho! Dar niekad neragavau tokio gardaus vandens! 

— O aš visada tokį vandenį geriu. Pasitrauk, aš pasiimsiu ka- 
lebasas, man metas namo. 

— Ak, kiški, bičiuli mano, duok dar trupučiuką paragauti! 

— Ką tu, ką tu! Tik pririštas galėtum gerti mano vandenį! 

— O jeigu 'aš leisiuos pririšamas, ar duosi man atsigerti iki 
soties? — paklausė liūtas. 

— Duosiu. 

— Duok šen, kur kalebasos? 

Kiškis kilstelėjo liūtui kalebasą: 

— Va! Žiūrėk, ji pilna! Kai šią išgersi, duosiu tau kitą. 

— Gerai, — sutiko liūtas — Eik ir pririšk mane. Tik greičiau. 

— Tūpkis, kad galėčiau tave pririšti, o kai tu į valias atsigersi, 
atrišiu. 

— Gerai, rišk! 

Liūtas atsitūpė prie medžio, ir kiškis jį pririšo. Paskui 
prisisėmė vandens, išsimaudė ir parėjo namo. 

Atėjo žvėrys, pamatė, kad ir liūtas pririštas. 

— O tave kas gi pririšo? — nustebo jie. 

— Medis, jis mat turi virvių. 

— Ir nieko čia prie šulinio nebuvo? 

— Ne, dar nieko nebuvo. Bet prie šio medžio kabo virvės. 

Dabar liko šulinio sergėti dramblys, visų žvėrių išminčius. 
Nepaisydamas jo jėgos ir išminties, kiškis ir jį sudorojo. Po 
dramblio šulinį saugojo visi kiti žvėrys, ir visus ištiko ta pati lem- 
tis. Liko tik vėžlys, jis pasakė: 

— Aš vis dėlto sučiupsiu tą, kuris įprato žvėris raišioti! 

Jis įropojo į vandenį ir užmigo. Anksti rytą vėžlys išgirdo 
tarškant tuščias kiškio kalebasas ir pasislėpė. 

Kiškis priėjo prie šulinio, apsidairė ir, pamatęs, kad nieko 
nėra, pasakė: 

— Ė-ė! Jau nebėra nė ką rišti?! Aš gi sakiau, kad vis tiek gersiu 
jūsų vandenį! 

Jis prisisėmė vandens, nusimetė drabužius ir įšoko į šulinį išsi- 
maudyti. Kiškis pasinėrė, ir vėžlys sučiupo jį už kojų. Kiškis pa- 
manė, kad bus užkliuvęs už medžio šaknų, bet staiga išgirdo: 

— Šaukis pagalbos! Tik ar berasi, kas tau padėtų? 

Kiškis pabandė vėžlį apgauti. Jis įkišo į vandenį uodegą ir 
pasakė: 

— Tu juk pastvėrei šaknis, o ne mane, še, imk koją! 

Bet vėžlys nepaleido jo kojų. Kiškis supyko: 

— Jei tu manęs nepaleisi, gausi kulti! 

Jis sudavė jam priekinėm kojom, bet vėžlys pastvėrė ir jas. 
Kiškis suspigo: 

— Ai ai ail Ui ui ui! 

Vėžlys įtraukė jį gilyn po vandeniu, sakydamas: 

— Necypauk, niekas negelbės! 

Kai susirinko žvėrys, vėžlys ištraukė iš vandens kiškį. Jie 
čiupo jį ir surišo bananų karnom. Kiškis jų paprašė: 

— Kol jūs atsigersit, norėčiau mažumėlę sušilti ir apdžiūti. 

Žvėrys paguldė jį saulėkaitoj ir nuėjo gerti. Kiškis nugraužė 
virves, išsilaisvino pirma priekines kojas, paskui užpakalines ir 
pabėgo. 

— Laikykit kiškį! Jis sprunka! — suriko žvėrys ir pasileido 
jam iš paskos. 

— Laikykit kiškį! Antai jis, laikykit jį, laikykit! — šaukė jie. 

Bet kiškis skuodė greitai ir netrukus dingo vijikams iš akių. 
Jis užsirito ant kalno viršūnės ir riktelėjo žvėrims: 

— Aš juk sakiau jums, kad gersiu vandenį iš jūsų šulinio! 

— Kur čia nurungsi tą gudruolį, jau verčiau su juo bičiuliautis! 
— nusprendė žvėrys ir šūktelėjo jam: — Ei kiški, būkim draugai! 

Ir kiškis nebaudžiamas gėrė vandenį iš jų šulinio. 


KAIP GAIDYS KOVĖSI SU LIŪTU 


Anksti rytą gieda gaidys, ir liūtas riaumoja anksti rytą. Liūtas 
riaumoja visą naktį, ir gaidys gieda visą naktį. Pagaliau liūtas 
pasišaukė savo sūnų: 

— Eik šen, noriu pasisiųsti tave su reikalu. 

Liūtas išsirovė iš nugaros plauką, padavė liūtukui ir sako: 

— Nunešk tam giesmininkui mano plauką. Tegul žino — kai 
aš kalbu, jarr. dera tylėti. 

Liūtukas nuėjo pas gaidį ir atidavė jam plauką. Gaidys pažiū- 
rėjo ir tarė: 

— Ką gi, gerai. Pažiūrėsim, ar jis už mane stipresnis. 

Gaidys išsipešė iš krūtinės plunksną ir padavė liūtukui: 

— Še, nunešk jam, tegul pažiūri, koks mano plaukas! 

Liūtukas pargrįžo į savo kaimą ir sako tėvui: 


— Imk ir nė negalvok rytais šūkauti. Tasai plaukas — iš 
krūtinės. Įsivaizduoji, koks jo šeimininkas! 
— O taip, — atsakė liūtas. — Jei šis plaukas iš krūtinės, jo 


šeimininkas tikrai stiprus. 

Rytą liūtas riaumojo kaip riaumojęs, o gaidys irgi giedojo. 
Liūtas išsirovė plauką iš galvos, padavė jį liūtukui: 

— Še, vėl nunešk tam giesmininkui, dabar tai jis liausis 
rodęs balsą. 

Liūtukas nuėjo pas gaidį ir sako: 

— Še, žiūrėk, šis plaukas iš tėvo galvos. 

— Baisus čia daiktas, — atrėžė gaidys liūtukui.— Palauk! 
Štai mano plaukas iš galvos, nunešk jam. 

Liūtukas sugrįžo pas tėvą ir sako: 

— Štai du plaukai: Šis — tavo, o šis — gaidžio. Pažiūrėk ir 
pamatysi, koks gaidys stiprus. 

— Ta-aip, didelis tas gaidžio plaukas! Na ir kasė! Nėra už mane 
stipresnių. Nucėk dar sykį, — pasakė liūtas ir išsirovė plauką iš 
uodegos. — Imk ir nunešk gaidžiui, tegul žino, kad aš labai stiprus. 

Liūtukas vėl nuėjo pas gaidį: 

— Pažiūrėk į šį liūto plauką, matai, koks jis ilgas! Liūtas sakė, 
kad tu irgi atsiųstum jam savo uodegos plauką. 

Gaidys išsirovė iš uodegos didžiulę plunksną: 

— Še, palygink. Mano uodegos plunksna — tai ne jo, jo uode- 
gos plunksna nė iš tolo neprilygsta manajai. Gali nešti. Tegul liū- 
tas galų gale supranta, koks aš stiprus! 

Liūtas net krioktelėjo, pamatęs gaidžio uodegos plunksną: 

— Oi oi oi! Gaicys labai stiprus! Eik ir pasakyk, kad daugiau 
plaukų aš jam nesiųsiu, kad jau supratau, koks jis didelis ir kiek 
turi jėgos. Pasakyk, kad norėčiau su juo susitikti ir pasigrumti, 
regul sušaukia visus savo giminaičius, 0 aš sušauksiu visus sa- 
vuosius, 

Liūtukas persakė liūto žodžius gaidžiui, ir šis sutiko: 

— Gerai! Galim susitikti poryt. 

Gaidys sušaukė visus savo giminaičius, paskui nudobė porą 
antilopių ir išėmė jų kepenis. 

Liūtas irgi suvadino visą savo giminę, 

Susitiko juodu rytą. Gaidžiai nešė du maišus, kuriuose buvo 
antilopių kepenys. Pats gaidys ėjo giminaičių pulko priešaky. 
Gaidys pirmas kirto liūtui snapu, paskui liūtas tvojo gaidžiui, Bet 
gaidys greit suplasnojo Ir drykstelėjo liūtui koja. Liūtas pasakė: 

— Girdėjau, kad tu didis žvėris, o esi toks mažas, kad tavęs nė 
nematyti! 

Gaidys vėl pašcko ir vėl grybštelėjo liūtui, paskui išgriebė iš 
maišo kepenis Ir sviedė savo giminaičiams. 

— Šekit, suėskit lūto kepenis! Aš nudėjau Jį burtais! 

Liūtas suriaumojo: 

— O, galas man! Tai stebuklingas gaidys! 

Gaidys sviedė dar vienas kepenis ir suriko: 

— O čia kito liūto kepenys! Ėskite! 

Visi liūtai suriaumojo: 

— AĄ-a! Tai nedoras gaidys! Mūsų akyse plėšia mums kepenis! 
Bėgam, mus visus išnovys, o mes nė nežinosim kaip! 

— Kojos daugiau nekelsiu ten, kur yra gaidžių!.. 

Ir ligi šiolei liūtas, pamatęs ant savo tako naminių paukščių 
pėdsakus, suka atgal arba ieško kito kelio. 


APIE GANDRIENĘ IR VARLES 


Gandrienė išperėjo jauniklius ir nuskrido ieškoti jiems mais- 
to. Bet nieko nerado, o jos paukštyčiai klykė iš bado. Nusimi- 
nusi gandrienė nuėjo pas savo draugę pasitarti, 

— Atėjau pas tave patarimo, — sako ji draugei. 

— O kokio gi patarimo tu nori? — klausia toji. 

— Mano vaikai alkani, o aš niekur nerandu jiems maisto. 
Štai ir atėjau pas tave. Pamokyk mane, ką daryti. 

Tada draugė ir sako gandrienei: 

— Atsikelk naktį, nuskrisk prie upelio ir pažiūrėk, ar yra ten 
varlių. Paskui sugrįžk namo, o kitą rytą ko anksčiau nuskrisk prie 
to upelio ir atsigulk ant kranto, ištiesk kojas ir sparnus, užmerk 
akis. Taip gulėk tol, kol varlės išlįs iš vandens, pamatys tave ir 
sušauks visas varles. Tada pašok ir Išgaudyk jas. 

Gandrienė išklausė patarimo, padėkojo draugei ir parskrido 
namo. Naktį ji atsikėlė ir nulėkė prie upelio. Ten buvo daug 

varlių, jos visos kurkė, bet, išvydusios gandrienę, tuoj išsis- 
lapstė. 

Gandrienė sugrįžo namo Ir atsigulė, o anksti rytą vėl nulėkė 
prie upelio. Varlės dar miegojo, Gandrienė atsargiai nustypčiojo 
prie vandens ir apsimetė negyva — atsigulė, Išskėtė kojas ir 
sparnus, pražiojo snapą ir užsimerkė. Taip Ji gulėjo, kol išaušo 
diena. | 
Viena varlė pašoko, iškišo iš vandens galvą Ir pamatė gulinčią 
gandrienę. Ji murktelėjo ir prižadino kitas varles. 

— Greičiau eime su manim. Aš iššokau į krantą, žiūriu — prie 
pat mūs namų guli kažkas negyvas. Kai tik pamačiau, tuoj par- 
bėgau jūsų šaukti, 

Varlės nusekė jai iš paskos Ir išvydo gandrienę: ji gulėjo lyg 
negyva. Varlės nežinojo, kad gandrienė gudresnė už jas, ir pa- 
tikėjo, Jog Ji tikrai negyva. Jos ėmė tartis: 

— Ką gi dabar daryti? Tai toji, kuri buvo naktį atskridusi. 
Ji nudvėsė prie pat mūs namų. 

Senosios varlės pasakė: 

— Visos kelkitės. Eikit ir nuvilkit tą lavoną ko toliau nuo mūs 
namų. | 

Varlės taip ir padarė. Iššoko iš upelio, stvėrė gandrienę už 
sparnų ir kojų ir pradėjo tempti nuo savo namų. 

Gandrienė buvo gudri, ji matė varles, o šios to nežinojo. Jos 

vilko gandrienę ir dainavo: 

— Vilk tolyn ir palik! Vilk tolyn ir palik! 

Gandrienė tylėjo. Tik tada, kai varlės nuvilko ją geroką 
galą, ji atsimerkė. Varlės išsigandusios pametė ją ir ėmė liuok- 
sėti namo. O gandrienė pašoko ir jas nusivijo. Ji stvarstė varles 
ir kišo į maišą. Prisigaudžiusi jį pilną, gandrienė parskrido į 
savo lizdą. 

Kai tik vaikai ją pamatė, leidosi jai priešais šaukdami: 

— Mama parnešė mums valgyt! 

Gandrienė atidavė vaikams pilną maišą varlių, jie visas jas 
surijo ir numalšino alkį. Pati gandrienė nuskrido pas draugę ir 
ėmė jai dėkoti: 

— Tavo patarimas tikrai puikus. Nulėkiau anksti rytą prie 
upelio ir apsimečiau negyva. O varlės ir patikėjo. Jos stvėrė 
mane ir ėmė vilkti nuo savo namų, o kai nutempė toli, aš atsi- 
merkiau. Varlės spruko į visas puses. O aš pašokau ir pasivijusi 
gaudžiau ir kišau į maišą. Dabar mano vaikai sotūs. Ačiū tau už 
gerą patarimą. 

Gandrienė ir jos draugė visada taip darydavo, kai reikėdavo pa- 
penėti alkanus vaikus. 

Ir dabar, kai varlės kurkia upely ir staiga pamato ką ateinant, 
tuoj visos nutyla — mat mano, kad tai gandrienė. 

Štai ir visa mano girdėta pasaka apie gandrienę ir varles. 


LEOPARDAS IR ZUIKIS 


Kartą zuikis nustriksėjo į savaną rinkti grybų, kurių čia daug 
augdavo kalnų pašlaitėse. Jis prisirovė pilną pintinę, prisitaisė ją 
ant nugaros ir patraukė namo. Beeidamas sutiko hieną. Hiena 
nustebo ir klausia: 

— Kur tu radai šitiek maisto? 

— Antai ten, už tankumyno, — atsakė zuikis. 

— Būk geras, eime, parodyk ir man tą vietą, aš irgi noriu 
prisirinkti, — paprašė hiena. — Esu labai alkana. 

— Na, eime,. — sutiko zuikis. 

Juodu patraukė taku į aukštą kalvą. Kai nuėjo pusę kelio, 
zuikis ir sako hienai: 

— Brangi drauguže, takas labai status, ir aš negaliu žiūrėti, 
kaip tu vargsti. Vos bepaeini, liežuvį iškorusi — raudoną ir šlapią 
lyg ryto rasa. Pagulėk čionai ant minkštos žolytės, kol aš grįšiu 
nenumirtum iš bado. 

Hiena sudribo į žolę, užsimerkė, plačiai išsižiojo ir laukia. O 
zuikis greit nustraksėjo į kalną, tiesiai per išsikišusius plikus ak- 
menis. Išsirinkęs didžiausią, iš visų jėgų jį pastūmė, ir akmuo 
grumėdamas nusirito žemyn. Hiena pamanė, kad zuikis metė jai di- 
delį grybą, ir užsimerkusi, nejudėdama jo laukė. Po akimirkos 
akmuo vožė jai į galvą ir hiena gavo galą. 

— Taip tau ir reikia, — riktelėjo zuikis, šokinėdamas ant kal- 
vos. — Viena mažiau! Šitaip po vieną jus visas nudaigosiu! 

Ir nudrožė savo keliu, norėdamas ko greičiau pareiti namo. 
Jis buvo toks patenkintas, kad nuolat vis sustodavo pastraksėti. 
Kai jau buvo netoli namų, zuikis susitiko leopardą. Išsigandęs 
pasveikino jį, žemai nusilenkdamas. 

— Kur tu radai tokių gražių grybų? — susidomėjo leopardas. 

— Labai toli nuo čia, pone, antai ten! — atsakė zuikis, ro- 
dydamas į tolumoj dunksantį mišką. 

— Nuvesk mane į tą vietą, — pasakė leopardas, — norėčiau ir 
savo šeimai kiek pasirinkti. 

— Eime, pone, aš jums parodysiu, kur, — atsakė zuikis. 

Ir juodu nuėjo. 

Gudruolis zuikis sumanė ir leopardui iškrėsti tokį pat pokštą, 
kaip hienai. Į kalną juodu kopė žolėta pašlaite, ir štai zuikis prie- 
šakyje pamatė iš krūmų ir žolės kyšantį akmens kraštą. 

— Pone, — tarė zuikis, — jūs tikriausiai pavargot. Atsipūskit 
čionai valandėlę, o aš palypėsiu aukščiau ir pririnksiu jums grybų. 

Leopardas neprieštaravo ir atsigulė. Netrukus jį apėmė snau- 
dulys, ir jis užmigo. O zuikis iš visų jėgų ėmė stumti žemyn aną 
didįjį akmenį. Pagaliau išjudino jį, ir akmuo dundėdamas nusirito 
žemyn. Baisaus trenksmo prižadintas, leopardas žvilgtelėjo į 
viršų ir vos spėjo atšokti į šalį — vos ne vos išvengė pražūties. 

Apstulbęs leopardas susimąstė. 

— Tai zuikio kiaulystės, — nusprendė jis. — Žinau, kad jis 
manęs nekenčia ir bemeilytų regėti mane negyvą. Niekingas 
smirdžiau, tu greit sulauksi galo. Taip, dar šiandien. 

Ir leopardas sugalvojo apgauti zuikį. Jis atsigulė ant žolės 
ir apsimetė negyvas. Zuikis bukščiai žvilgtelėjo į leopardą nuo 
kalvos viršūnės ir pamanė, kad bus jį nudėjęs. Tad nulipo žemiau 
ir sustojo per kelis šuolius nuo jo. O paskui taip įsidrąsino, 
kad stryktelėjo ant leopardo ir, visa gerkle pagyrūniškai plėšda- 
mas dainą, ėmė linksmai trypti ant minkštos jo nugaros. Staiga 
leopardas pašoko ir puolė zuikį. Šis baisiausiai persigandęs 
nukūrė, o leopardas jį nusivijo. Jis ilgai lėkė, lipdamas zuikiui 
ant kulnų, kol šis kalvos šlaite pamatė olą ir murktelėjo vidun. 
Bet leopardas spėjo nutverti zuikį už uodegos. Tempė už uodegos 
kiek pajėgdamas, bet zuikis stipriai įsikibo oloje už šaknų ir jų 
nepaleido. Tačiau zuikio jėgos pamažu išseko. 

— Kvailas leoparde, tu manai, kad dantimis laikai mano uode- 
gą, o nematai, kad kremti šaknį, — pagudravo zuikis. 

Leopardas susigėdo ir paleido uodegą. Zuikiui tik to ir terei- 
kėjo. Pajutęs laisvę, jis beregint truktelėjo uodegą olon ir pa- 
sislėpė nuo persekiotojo. 

Įtūžęs leopardas prisiekė negerti ir neėsti tol, kol savo aki- 
mis paregės to nedorėlio mirtį. Jis tyliai atsitūpė prie olos ir ėmė 
laukti, kada išlįs zuikis. 

Tačiau zuikis irgi buvo atsargus ir nė nemanė laukan lįsti. 
Slinko valandos. Galiausiai leopardas išalko. Jau nusprendė liau- 
tis persekiojęs zuikį ir traukti medžioklėn, bet staiga išvydo 
varną. 

— Ką tu čia veiki? — paklausė varna leopardo. 

— Tykau zuikio, o jis pasislėpė oloje ir neišlenda. Bet dabar 


221 


labai išalkau. Tu būk gera, patupėk čia, tik nenuleisk akių nuo 
olos, o aš bėgsiu pamedžioti. Greitai grįšiu, — pažadėjo leopar- 
das. 

— Gerai, — sutiko varna. — Aš už tave pasaugosiu. 

Zuikis girdėjo jų kalbą ir, kai įsitikino, kad leopardas nuėjo, 
kyšt galvą iš olos ir sako: 

— Kvaile varna, ar tu nesupratai, ką sakė leopardas. Tau 
liepta išplėsti akis ir žiūrėti į olą, kad visą laiką mane matytum. 

Varna patikėjo zuikio žodžiais ir atsistojo priešais olą, iš- 
sproginusi akis į tamsą. O gudruolis zuikis kad ims kapstyti žemes 
vargšei varnai stačiai į akis. 

Varna apžlibo. Gailiai karkdama, ji nubėgo į žolę ir kaip 
pašėlusi ėmė trintis akis. O tuo tarpu zuikis išlindo iš olos ne- 
pastebėtas ir spruko į krūmus. 

Netrukus sugrįžo leopardas ir pamatė, kad varna trinasi žole 
akis ir plūsta nedorėlį zuikį. 

— Kas atsitiko? — paklausė leopardas. — Zuikis paspruko? 

— Taip, jis prižėrė man į akis žemių ir pabėgo. O brangusis 
leoparde, aš apakau! — užkarkė varna. 

Leopardas ilgai stovėjo tylėdamas, paskui tarė varnai: 

— Mus nugalėjo, drauguže. Bet nebijok, tas piktadarys zuikis 
vis tiek paklius man į dantis. Aš vis tiek jį nutversiu, būtinai! 

Sulig šiais žodžiais juodu išsiskyrė, ir kiekvienas nuėjo savo 
keliu. 


KODĖL DAMANAI BE UODEGŲ 


Kai pasaulis buvo dar visai jaunas, nė vienas žvėris neturėjo 
uodegos. Žvėrims visai patiko jų išvaizda, ir tik jų vadui, liūtui, 
atrodė, kad jiems kažko trūksta. Jis ilgai mąstė, kaip kiekvieną 
žvėrį pagražinti, ir galų gale sugalvojo. 

Liepė sušaukti visus žvėris į savo rūmus ir pažadėjo įteikti 
jiems dovanų. 

Žvėrys, nors nelabai suprato, kas tos dovanos, susijaudino, 
ir jau iš vakaro daugelis jų susirinko aplink didžiulę laukymę, kuri 
atstojo liūtui rūmus. Tiktai damanai liko abejingi. Jie buvo labai 
tingūs ir mieliau leisdavo laiką šildydamiesi prieš saulutę. Bet 
ir jie norėjo gauti dovanų. Todėl artinantis didžiojo susitikimo 
valandai, damanai gulėjo ir laukė savo draugių, pilkųjų beždžio- 
nių. Netrukus pasirodė ir beždžionės, jos linksmai šokinėjo po 
medžius ir gyvai plepėjo apie būsimą priėmimą. 

— Draugužės! — šūktelėjo joms pats seniausias damanas. — 
Mes žinom, kad mūsų vadas jus gerbia kaip kilniausius gyvūnus. 
Paprašykite jo, kad mūsų dovanas jums įduotų. Mes tokie menki, 
jog nedrįstarr. rodytis jam į akis, bijodami pajuokos. 

Beždžionės jautėsi šių žodžių labai pamalonintos ir plepėdamos 
nuskubėjo į laukymę, kur rinkosi visi žvėrys. Jos atvyko paskuti- 
nės, ir liūtas maloningai jas pasveikino. 

Paskui vadas ėmė dalyti žvėrims uodėgas. Jis buvo labai senas 
ir ne per geriausiai regėjo, todėl dažnai klydo. Pavyzdžiui, milži- 
nui drambliui davė visai menką uodegėlę, o mažytei voverei — 
didelę ir papurusią. Bet vis dėlto liūtas dar nebuvo toks nusenęs, 
kad nepastebėtų, jog nėra damanų. Kai beždžionės pasakė val- 
dovui damanų prašymą, liūtas liūdnai palingavo galvą ir atidavė 
joms Mažųjų žvėriukų uodegas. 

Viskas ėjosi gerai, kol beždžionės nukako iki damanų namų. 
Čia senė beždžionė pasišaukė arčiau savo drauges, ir visos ėmė 
šnibždėtis bei purtyti galvas. 

O senoji gudruolė iškėlė labai protingą mintį. Kai beždžionės 
atkeliavo pas damanus, mažieji žvėriukai pasiteiravo apie 
priėmimą pas vadą. Beždžionės ėmė juoktis ir išdidžiai parodė 
jiems savo uodegas. Damanai išvydo puikias ilgas uodegas ir pa- 
noro greičiau gauti savąsias. 

— Duokit mūsų uodegas, duokit ir mums uodegas! — ėmė 
prašyti damanai. 

Bet beždžionės tik sukikeno ir švystelėjo ilgosiomis savo 
uodegomis, 

— Žiūrėkit! — pasakė jos. — Čia ir jūsų uodegos! Jūs nu- 
sprendėt, kad neverta jų eiti, todėl mes prisidūrėme jas prie 
savųjų. O dabar jų nebeatskirsi! Jos puikios, ar ne tiesa?! 

Tai tarusios, visos beždžionės kikendamos ir kvatodamos 
nušokavo toliau. Damanai labai supyko, bet nieko negalėjo 
joms padaryti. 

Taip jie ir liko beuodegiai. Bet dabar jie nebe tokie tingūs, kaip 
tais laikais, kai pasaulis buvo dar jaunas. 


LIUTO UODEGA 


Sykį alkanas šakalas nuo pat ryto lakstė ieškodamas maisto; 
šniukštinėjo po daubas, tykojo pagiriuos, bet nieko nerado — ar 
gyvūnai buvo labai atsargūs, ar vėjas ne į tą pusę pūtė. Alkanas, 
pabrukęs uodegą, vilkosi šakalas namo. Staiga jam šnirpšles su- 

dirgino gardus kvapas. Kažkas virėsi mėsą. Liesas šakalo kūnas 
išsitempė, ir jis galvotrūkčiais puolė į tą pusę, iš kur pūtė vėjas. 

Uoslė greit atvedė jį prie geidžiamo tikslo. Nebaigtoj statyti 
liūto pirkioj ant liepsnojančio ugniakuro kunkuliavo puodas. 


— Labas vakaras, vade! — pagarbiai pasveikino liūtą šakalas. 
— Kaip jūs gyvuojat? 
— Begalės rūpesčių, — piktai suurzgė liūtas. — Prieš sau- 


lėlydį ims lyti, o aš turiu spėti apdengti šiaudais stogą, antraip 
mano namas bus sugadintas. 

— Cha! — pasakė svečias. — Čia vieni niekai belikę. Jeigu 
jūs duosit man valgyti, aš mielai jums padėsiu. 

— Gerai, — sutiko liūtas, — bet turime viską baigti iki lietaus, 
o čia net saulėti vakarai būna labai trumpi. 

Negaišdamas laiko, šakalas griebėsi vykdyti savo sumanymo. 

— Didysis vade, jums geriau bus dirbti iš lauko pusės, — 
pasakė jis liūtui, — ten šviesiau, o mano akys geros, aš ir tamsoje 
matau. 

Liūtas sutiko, ir užvirė darbas. Kai jau klojo paskutinę eilę 
šiaudų, šakalas paklausė liūto: 

— Girdėjau, didysis vade, kad jūsų uodegą sykį buvo privėrę 
spąstai... 

— Spąstai? Mano uodegą?! Kokie niekai! — krioktelėjo pasi- 
piktinęs liūtas. — Koks akiplėša tau šitai sakė? 

— Ar tikrai? — lyg abejodamas paklausė šakalas. 

— Ar tikrai?! Žinoma! Pažiūrėk! — Ir norėdamas įrodyti, 
kokia puiki jo uodega, liūtas įkišo ją per stogą į vidų. 

— Puiki, nuostabi, — ėmė žavėtis šakalas. — Gražesnės nesu 
matęs! Ar galiu ją pačiupinėti? Tegul ji čia pakybo, noriu iki 
valiai pasigrožėti. 

Tuo tarpu jie baigė dengti stogą. 

— Darbas žadina apetitą, — pasakė liūtas. — Eime vakarienės. 
Kol aš nulipsiu nuo stogo, tu pamaišyk mėsą. 

Šakalas nuskubėjo prie puodo. Staiga iš viršaus pasigirdo 
piktas liūto riksmas: 

— Paleisk mane! Aš negaliu nulipti! Paleisk mane! Mano 
uodega! Mano vargšė uodega! 

— Kas atsitiko? Ko tu ten gaišti? — paklausė šakalas, prarijęs 
gabalą riebios mėsos. 

— Uodegos neištraukiu! Tai tu ją prispaudei! O, mano uodega! 

— Aš?! Kaip aš būčiau galėjęs taip padaryti!.. Tačiau patam- 
syje... visai galimas daiktas, — pasakė šakalas, ramiai sau čiaumo- 
damas mėsą. 

— Paleisk mane! Tuoj pat, girdi! — suriaumojo įsiutęs liūtas. 

— Gerai, — pasakė šakalas, suėdęs mėsą, bet pirma nueisiu 
pas kaimyną pasiskolinti peilio, kad jūsų uodegos nesugadinčiau. 

Šakalas išbėgo lauk ir neatsigręždamas parlėkė iki pat savo 
namų. 

O liūto uodega pasidarė tokia kaip dabar. 


ZUIKIO VIEŠNAGĖ PAS DRAMBLĮ 


Sumanė dramblys puotą iškelti. Pridarė alaus, sukvietė žvėris 
ir sako: 

— Šiuo alum vaišinsiu tik raguotus, o beragiai tegul neateina! 

Visi žvėrys dramblio bijojo ir klausė. Bet zuikis pagalvojo: 
„Tai gardus valdovo alus. Kaip man jo paragavus?“ 

Ir nusprendė zuikis dramblį apgauti. 

Pasislėpė krūmuose ir nutykojo jauną elnią. Kai tas ėjo pro 
šalį, zuikis strykt jam ant nugaros, greit nurėžė ragus ir prisilipdė 
juos sau. 

Dabar zuikis drąsiai nudrožė į svečius pas dramblį alum pasi- 
vaišinti. 

Dramblys, pamatęs zuikį, nustebo, bet tarė: 

— Zuikio ragai gražiausi! Todėl jam suteiksim garbę pilstyti 
alų! 

Kiti žvėrys irgi ėmė girti zuikio ragus. O zuikis pradėjo pilstyti 
alų ir iš godumo sau pylė daugiausia. 

Jis tiek prisipliumpė alaus, jog visai apsvaigo, tasai raguotas 
zuikis. 

Staiga pas dramblį į viešnagę atėjo senas elnias. 

Zuikis jo paklausė: 

— Kodėl taip vėlai atėjai? Argi tu beragis? 

— Aš atėjau pažiūrėti, kaip tu geri alų, — atsakė senasis elnias 
ir atsisėdo iš krašto. 

Paskui patyliukais pasilenkė prie zuikio ir sušnibždėjo jam 
į ausį: 

— Kas prilipo, tas atlips! 

Tuoj visi svečiai ėmė teirautis zuikio, ką pašnibždėjo jam 
elnias, 

Zuikis nusijuokė ir atsakė: 

— Ką čia jo klausysies? Senis elnias puotoj tiek prisiėdė, jog 
niekus taukšti pradėjo. 

Tai išgirdęs, senasis elnias vėl pasakė, bet jau garsiai: 

— Kas prilipo, tas atlips! 

Pamatė zuikis, kad visi į jį žiūri, išsigando, ėmė tirtėti, o 
ragai jam nuo galvos atšoko ir nukrito žemėn. 

Zuikis šast ir iškūrė kiek kojos neša. 


ANTILOPĖ, PITONAS IR KABULUKA 


Kartą antilopė nubėgo į slėnį žolės paskabyti. Eina ji ir girdi: 

— Antilope! Antilope! 

— Kas čia mane šaukia? — nustebo antilopė. 

— Tai aš, pitonas, — atsako balsas. — Tai aš tave šaukiu. 

Antilopė klausia: 

— Tu taip atkakliai mane šauki, kam tau manęs prireikė? 

— Ateik, — prašo pitonas, — išgelbėk mane. 

— Ne, mano pone, — sako antilopė. — Aš nė žingsnio ne- 
že agsiu, juk tu mane tuoj nutversi. 

— Nebijok, aš tau nieko nedarysiu. Prieik, pagelbėk man, 
nes tuoj galą gausiu — mane medis prislėgė. 

Antilopė pasiryžo, priėjo prie pitono ir kilstelėjo medį, kuris 
buvo jį prispaudęs. Jau buvo beeinanti savo keliu, bet pitonas 
pasikėlęs apsivijo antilopę. 

— O dabar aš tave suėsiu, šiandien tau bus galas. Visai nusil- 
pau iš bado: jau trys dienos nieko neėdęs. 

— Ak štai kaip! — šūktelėjo antilopė. — Kokia aš kvailė, 
kad tave išgelbėjau! Juk žinojau, kad tu mane stversi, bet tu 
žadėjai man nieko blogo nedaryti. 

Tuo tarpu pasirodė kabuluka — maža antilopė — ir priėjusi 
arčiau paklausė pitono, ką jis norįs daryti antilopei. 

Šis paaiškino: 

— Matai šitą medį? Jis virto ir mane prislėgė. Tai aš ir pasi- 
šaukiau antilopę pagalbon. Ji kilstelėjo medį. O dabar aš noriu 
ją suėsti, nes esu labai jau alkanas. 

Kabuluka nustebo: 

— Eik tu! Nejaugi ta antilopė viena galėjo pakelti tokį didelį 
rąstą?! 

— Taip, taip, ji pakėlė, — atsakė pitonas. 

— Nagi, atsigulk, — pareikalavo kabuluka. — Mudvi vėl 
užversim tau ant nugaros rąstą ir pažiūrėsim, ar pajėgs antilopė 
Jį nukelti. 

Pitonas sutiko. Kabuluka ir antilopė vėl užvertė rąstą ir prislėgė 
juo pitoną. 

— Na, ko gi tu lauki? — riktelėjo kabuluka. 
Abi antilopės nukūrė į mišką, o kvailys pitonas po poros 
dienų galo sulaukė. 


KAIP ANTILOPĖ IR VORAS VIENAS 
KITĄ GELBĖJO 


Antilopė ngulungu augo tarp kitų antilopių: jos tėvas ir motina 
buvo antilopės, jų vaikai irgi. 

Voro giminaičiai buvo vorai, tėvas ir motina — irgi vorai. 

Nors ir vieni, ir kiti gyveno tame pačiame miškę, jiems niekad 
nepasitaikydavo viens kito sutikti. 

Vieną saulėtą rytą antilopė išgirdo netoliese kažkokį triukšmą. 
Širdis jai ėmė smarkiai plakti. Ji pastatė ausis, kač geriau girdėtų, 
ir išgirdo žodžius: „Gaudykit ją, gaudykit, gaudykit!“ Tai artinosi 
medžiotojai, laikydami parištus savo šunis. 

— Kažkur čia turėtų būti antilopė, antai jos pėdsakai, — šne- 
kėjo jie. 

Antilopė manė, kad jie dar toli, bet įsiklausiusi sudrebėjo iš 
baimės — medžiotojai buvo jau visai čia pat. 

— O, aš pražuvau! — sukliegė antilopė. 

Ji nukūrė kaip viesulas, tikėdamasi, kad šunys jos nepavys. 
Bet šunys nusprendė: „Antilopė nuo mūsų nepaspruks.“ 

O medžiotojei pasakė: 

— Grobis veik mūsų rankose. Tik neatsilikir. nuo šunų. — 
Ir pasileido dar greičiau. 

Antilopė skuodė kojorr žemės nesiekdama, be: ir medžiotojai 
neatsiliko. Jie nesustodami bėgo kiaurą dieną, nuo ryto ligi 
vakaro. Antilopė ir šiaip, ir taip mėgino išsigelbėti nuo gaudynių, 
bet veltui — medžiotojai nesiliovė jos persekioję. Ir netikėtai, 
jau visai susipainiojusi aukštoje žolėje, ji pamatė vorą. 

— O vore, gelbėk mane! — ėmė maldauti antilopė. 

— Ką? — nustebo voras. — Pakartok, ką tu pasakei. 

— Vore, gelbėk mane! — ėmė prašyti antilopė. Voras parodė 
jai termityną, ir antilopė pasislėpė. 

— Na, dabar sakyk man, kas gi tau nutiko — paklausė 
voras. 

— Šunys ir medžiotojai mane vejasi. Ką man dabar daryti? — 
drebėdama iš baimės, atsakė antilopė. 

— Liaukis drebėjusi, — ėmė raminti ją voras. — Jeigu jau pa- 

kliuvai pas mus, tai žinok, jog išnešei kailį sveiką. 

Sulig šiais žodžiais voras ir jo vaikai ėmėsi darbo — įniko 
regzti voratinklius ant antilopės pėdų. Vorai ėjo ėjo antilopės 
pėdomis, kol galų gale sutiko medžiotojus. Kai šie pamatė, kad 
antilopės pėdsakai jau aptraukti voratinklių, nustojo vijęsi ir 
pasuko atgal: | 

— Antilopė, kurią mes vejamės, matyt, liko kažkur užpa- 
kaly. Čia ne jos pėdos — ši antilopė prabėgo dar pereitą mėnesį. 
Pėdos jau aptrauktos voratinklių. 

Temstant pavargę medžiotojai sugrįžo namo, 

Praėjo dvi dienos. Medžiotojai pailsėjo ir nusprendė: „Jeigu 
antilopė čionai pasislėpė, padekim mišką. Jeigu ji tikrai čia, 
tai vis tiek išbėgs, ir mes ją nutversim.“ | 

Visi sutiko ir iš keturių pusių padegė mišką. 

Antilopė ir sako savo bičiuliui: 

— Na, šiandien mums bus riesta. 

O voras atsako: 

— Brangi antilope. Tu tikrai išsigelbėsi, jei tik nepabūgsi šokti 
per ugnį. 

Tada antilopė sako: 

— Brolau, mudu turim išsigelbėti drauge. Aš šoksiu per ugnį. 
Negi žūsim per tuos, kurie padegė mišką? 

Bet voras sielvartavo: 

— O, aš pražuvęs, vargas man! 

— Tu nežūsi, — sako jam vėl antilopė. — Lįsk man į ausį, 
ir viskas bus gerai. 

Įropojo voras antilopei į ausį, ir toji įsidrąsinusi šoko per ugnį 
lyg viesulas, lyg iš lanko paleista strėlė. Ir kol medžiotojai atsi- 
kvošėjo, antilopės jau ir pėdos atšalo. 

Kai antilopei pavojus nebegrėsė, ji sustojo ir sako vorui: 

— Nagi, pasirodyk, gyvas tu ar miręs? 

Voras išlindo gyvas ir sveikas ir buvo labai antilopei dėkingas. 


KODĖL IGUANA GYVENA TIK VANDENY 


Kartą buivolas susiginčijo su krokodilu. Vienas sako: 

— Iguana — mano sesuo. 

— Ne, iguana — mano sesuo, — tvirtina kitas. 

Kartą iguana atkeliavo pas buivolą pasisvečiuoti. Išėjo abu 
pariešutauti ir pamatė šaką, pilną išnokusių riešutų. 

Buivolas sako: 

— Brangioji iguana, žiūrėk, kokia šaka. Tu juk gali įsiropšti 
į medį ir ją nuraškyti. 

— Palauk, — atsakė iguana. 

Įsilipo ji medin, nusipjovė šaką, numetė ją ir peilį ir nudribo 
žemėn. Nudribo ir apsimetė užsimušusi. Guli ir galvoja: „Pažiū- 
rėsim, koks brolis man buivolas.“ 

Buivolas nusprendė, kad iguana užsimušė, ir pagalvojo: 

„Nunersiu iguanai nuo uodegos odą ir aptrauksiu savo amu- 
letą.“ Bet vos tik prisilietė prie uodegos, norėdamas ją nurėžti, 
iguana sučiaudėjo: 

— Apčil Ak! Man, negyvai iguanai, nori odą nunerti! Ak! 

Buivolą iš baimės net karštis išpylė. O iguana sugrįžo namo 
ir sako: 

— Eime į vandenį, pas krokodilą. Aš maniau, kad buivolai 
mūsų broliai, bet taip nėra. 

Ir persikėlė į vandenį, pas krokodilą. Tas labai apsidžiaugė. 

Praėjo mėnuo, krokodilas vadina: 

— Gal einam pariešutauti. 

Juodu išėjo. Iguana įsiropštė į pačią medžio viršūnę, nusprūdo, 
nudribo ant žemės ir apsimetė užsimušusi. Koks sielvartas! Kro- 
kodilas pravirko, stvėrė peilį, norėjo nusidurti. Iguana tuoj pašoko 
ir suriko: 

— Krokodilai iš tikrųjų mūsų broliai! Tik su jais aš bendrausiu. 
Pasiliksiu čia, vandeny. Nei mano vaikai, nei vaikų vaikai daugiau 
negyvens ant žemės! 

Štai kodėl iguanos gyvena vandeny. Ar regėjot kada gyvenan- 
čią ant žemės iguaną? Niekad! 


MADAGASKARO PASAKOS 
KODĖL ŠERNO KNYSLĖ BUKA 


Kadaise, sako, šerno snukis buvęs smailus smailutėlis. Bet 
štai kartą išėjo šernas su žiurke pavaikščioti. Ir užklupo juodu 
lietus. Sulindo abu nuo lietaus į lūšnelę. 

Netrukus žiurkė sako: 

— (Gal pažiūrėtum, gerbiamasis, koks lauke oras? 

Išėjo šernas, pasidairė ir sako: 

— Oras — kaip šlapios žiurkės nugara: lyg plaukas, lyg šeriai 
— nesuvaikysi! 

Žiurkė nieko neatsakė, bet netrukus šernas jos paprašė: 

— Gal pažiūrėtum, gerbiamoji, koks lauke oras? 

— Oro ir nesuvaikysi, kaip seno šerno ilčių: lyg atbukusios, 
lyg smailios! 

Šernas suprato pašaipą, įširdo ir puolė žiurkę. Bet žiurkė greit 
atšoko ir šmurkštelėjo į olą. Šernas šoko jos vytis, o žiurkė — 
šmurkšt! — ir pasislėpė plyšy tarp akmenų. Šernui pasirodė, kad 
ten žemės grumstai, jis įsibėgėjęs kaip rėš knysle į akmenį! Nuo 
to laiko jo knyslė taip ir liko buka. 


ŠUO IR KATĖ 


Kitados, sako, šuo su kate buvę dideli draugai, ir štai kartą 
juodu išėjo parsinešti palmės rafijos karnų. Kai rado vietą, kur 
augo daug rafijų, šuo klausia katę: 

— Mano jaunesnioji sesele! Ką tu dirbsi — kirsi šakas ar 
plėši karnas? 

— Verčiau plėšiu karnas. 

Suo įniko kirsti palmių ūgius, o kai prikirto, sako katei: 

— Nulupinėk juos, sesele! 

— Verčiau aš raišiosiu plaušus, šį darbą geriau moku. 

Šuo ėmė plėšti karnas, baigęs ir sako: 

— Suraišiok, sesele. 

— Ne, aš pardavinėsiu rafiją, tatai geriau moku. 

Šuo atsidėjęs ėmė raišioti rafijos plaušus pluošteliais ir pinti 
dzabu, rafijų audinį, nes jisai nesuprato katės gudrybių. O kai 
nurezgė dzabu, vėl sako: 

— Na, dabar eik parduoti, sesele! 

Bet katė vėl atsako: 

— Oi broleli, juk mane žmonės taip menkai pažįsta, bijau, 
užlaidys akmenimis, prapuls mūsų audinys. 

Ir nutaisė katė miną, tartum tuoj tuoj pravirks. Bet šuo supyko 
ant jos, teko katei eiti dzabu parduoti. Vos tik katė nukeliavo į 
kaimą, subėgo visi žmonės, ėmė šaukti: 

— Ai ai! Katė atėjo, dzabu atnešė! — ir puolė jos gaudyti. 
O katė išsigando, pabėgo visa uždususi, vos išsigelbėjo. 

Sugrįžo katė pas šunį, rauda: 

— Na ką, ar aš tau nesakiau, broliuk, kad žmonės manęs 
nepažįsta. Bijau, pražus mūsų dzabu. 

Šuo sunkiai atsiduso: 

— Vargas, — sako, — man su tavim, nieko tu nemoki! 

Ir nuėjo šuo pats parduoti rafijų audinio. 

Pamatė jį žmonės, ėmė šaukti: 

— Ai ai! Šuo atėjo, dzabu atnešė! 

O šuo jiems piktai atšovė: 

— Na, ko čia rėkaujat, verčiau pirkit! 

Tuoj žmonės išmainė šuniui dzabu į didelį juodą jautį ir liesą 
karvę. Parėjo šuo su visu geru namo, prislinko prie jo katė, šuo 
jai ir siūlo: 

— Na, rinkis, kurį nori. 

Katė atsako: 

— Aš imčiau šitą gaišeną jautuką. 

— Imk, — leido šuo. 

Vėliau pasirodė, kad karvė, atitekusi šuniui, veršinga; katė ją 
kartą taip primušė, kad toji padvėsė. Katė apsimetė labai nusimi- 
nusi ir sako šuniui: 

— Ak, kaip gaila, broleli, kažkodėl padvėsė tavo karvė! 

Mato šuo — iš tiesų karvė padvėsusi, ir sako: 

— Ką padarysi. Tvarkysimės: vienas mėsą kaposim, kitas ant 
uolos džiovinsim. Aš kaposiu, o tu ropškis ant uolos ir dėliok. 

Kai šuo sukapojo mėsą, katė iškarstė ją ant uolos ir tupi ten, 
tyli, ėda mėsą. 

Šuo palūkėjęs prašo: 

— Numesk ir man kokį kąsnelį! 

O katė jam ir sako: 

— Neduosiu! Čia viskas mano! 

Supyko šuo, bet nieko katei nesakė, atsigulė po uola ir 
laukia. 

O katė įsinorėjo gerti. Pradėjo ji gerintis šuniui, numetė jam 
gabalaitį mėsos ir prašo: 

— Še tau mėsos, tik praleisk mane. 

Šuo sutiko: 

— Gerai, eik, — pasakė jis. Bet vos tik katė nusliuogė nuo 
uolos, šuo capt ją dantimis! 

Nuo to laiko, sako, ir ėmę šunys kates draskyti. 


CHAMELEONAS IR ŠERNAS 


Kartą, sako, susitikę ant didžiojo tako šernas su chameleonu, 
šernas jį ir klausia: 

— O gerbiamasis! Kodėl jūs visi, chameleonai, taip juokingai 
vaikščiojat, vos vos kėblinat, tiek seni, tiek jauni? Vaikai būdami, 
kepėstuojat, užaugat — tai dar prasčiau: lyg tingėtumėt pirmyn 
eiti, lyg norėtumėt atgal grįžti, šlitiniuojat į šonus, tarsi karštinės 
krečiami! 

— Mes taip vaikščiojam, garbusis šerne, todėl, kad galvojam 
apie praeitį ir mąstom apie ateitį; reikia pasisaugoti dangaus, 
kuris slegia stipriuosius, ir žemės, kuri pasiima jaunus. Ir taip 
lėtai vaikščiojam todėl, kad gerbiam tai, kas virš mūsų — dangų, 
mūsų stogą, ir tai, kas mums po kojomis — žemę, kurioje gy- 
venam. 

— Taip, jūs teisingai elgiatės, — pasakė šernas. 

— Na, o jūs, garbusis šerne, — klausia chameleonas, — kodėl 
jūs visi eidami knapčiojat ir nei iš šio, nei iš to suklumpat ir kodėl 
viską knyslėm rausiojat, kas tik ant kelio pasipina? 

— Mes taip vaikštom, gerbiamas chameleone, todėl, kad ne- 
mėgstam galvoti apie praeitį nei mąstyti apie ateitį, mums ir 
dabar gera gyventi. 

— Neteisingai jūs darote, drauguži, — moko jį chameleonas. 

Eina juodu toliau, šernas vėl pradeda kalbą: 

— O ar gali jums, gerbiamas chameleone, kelyje pasitaikyti 
kas nors netikėta, ko jūs neįstengtumėt įveikti? 

— Žinoma, ne. Nėra nieko, ko mes negalėtume įveikti, garbusis 
šerne. 

— Tada imkim ir apibėkim lenkčių antai tą kalnelį! 

— (Gerai, — sutiko chameleonas, — bet aš pirma įlipsiu į 
medį, išžvalgysiu kelią, kad ant kokio dagio neužmintume. 

Chameleonas įkopė medin ir dėjosi žvalgąs kelią, o pats 
taikėsi šernui ant kukšteros užšokti. Pagaliau sušuko: 

— Nagi, šuoliuojam! 

Ir vos tik šernas pasileido bėgti, chameleonas šastelėjo jam 
ant kukšteros, tas nė nepajuto. Kai iki sutartos vietos jau buvo arti, 

chameleonas tyliai nušoko ant žemės, o šernas ir vėl jo nepaste- 
bėjo. O kai šernas atgavo kvapą, labai nustebo, žiūri — chamele- 
onas ramiai sau tupi ir laukia jo, 

Šernas nusilenkė chameleono protui ir visiems savo palikuo- 
nims apskelbė: 

— Mano brangieji, stenkitės vaikščioti po žemę palengva, 
tuščiai nebruzdėkite ir būkite klusnūs! 

Tai mat kodėl visos kiaulės lėtai vaikščioja, tai mat kodėl 
žmonės prisijaukino jų protėvius. 


LYGI DVIKOVA 


Sako, sykį išlindęs krokodilas su savo krokodiliene ant kranto 
prieš saulutę pasišildyti. Ir atėjęs ten šernas su šerniene, mat ieš- 
kojęs, su kuo čia pasipešti. Ėmė šernas kibti prie krokodilo, 
juoktis iš jo, šaipytis. Supyko krokodilas ir klausia: 

— Ko čia taip įsikriuksėjai, nušiuręs šepety? Ar kuo tu ten 
vardu? 

O šernas atsako: 

— Jeigu tu manęs nepažįsti, pasakysiu tau savo vardą: aš 
garsus ir galingas šernas su nuožulnia kakta, savo tėvo sūnus. 
Aš didis, aš meldas ant kalvos! Aš išrausiu šaknį be kastuvo, pers- 
keliu rąstą be kirstuvo! — Ir savo ruožtu klausia krokodilo: — 
O tu kuo vardu? 

Krokodilas atsako: 

— Jeigu tu manęs nepažįsti tai pasakysiu tau, kas 
esu: aš mitrus griebikas, ką pastveriu, daugiau neištrūksta! Aš 
saulėj kaitinuosi — nesudegu, aš plaukioju gelmėj — nesušlampu, 
aš pats stipriausias baloje! 

Ėmė juodu šaukti viens kitą į dvikovą ir sutarė susitikti trečia- 
dienį prie Itasio ežero. Ir štai atėjo grumtynių diena. Krokodilas 
nulindo į vandenį, o šernas užlipo ant kalvelės ir šaukia: 

— Eik šen! Eik šen! — Net jo knyslė apsiputojo. 

O jo pati, šernienė, garbsto: 

— O tu, nenugalimas sausumoj, nekrintantis į vandenį, kilnu- 
sis šerne su nuožulnia kakta, tu melde ant kalvos, tu šaknų rausė- 
jau be kastuvo, rąstų skėlėjau be kirstuvo! Kąsk jam! Kąsk jam! 

O krokodilienė jai nenusileidžia: 

— Skandink jį! Skandink jį! Tu saulėj kaitiniesi — nesudegi, 
tu plaukioji gelmėj — nesušlampi! Ką pastveri — jau neištrūksta! 
Skandink jį! Skandink jį! 

Ir krokodilas susirėmė su šernu. Griebė krokodilas šernui 
už šono ir išplėšė gerą luistą. Griebė šernas krokodilui už šono — 
irgi išlupo gerą luistą. O kai abu jau vos bealsavo, susitarė, kad jų 
palikuonys neės vienas kito. Nuo to laiko krokodilai ir neėda 
kiaulių — laikosi susitarimo. 


KROKODILAS IR EŽYS 


Sako, kartą upės pakrante vaikščiojęs ežys, ieškodamas maisto, 
rausinėjęs dumblą ir gardžiai krimtęs vikšrus. Tik žiūri — prie 
baisaus miegančio krokodilo bestovįs. Ežys išsigando ir leidosi 
bėgti, bet krokodilas atsibudo ir, pamatęs ežį, paklausė, kur jis 
einąs. Persigandęs ežys nedrįso pasakyti, jog ieškojęs maisto, 
ir tarė: 

— Aš atėjau pasisveikinti ir paklausti, kaip tu gyveni. 

— Tai eikš, pasišnekučiuosim. 

Juodu įsišneko. Greit abu susidraugavo ir pakvietė viens kitą 
į svečius. Susitarė, kad ežys pirmas ateis pas krokodilą, nes 
krokodilas vyresnis. 

Sutartą dieną ežys atėjo. Krokodilas iš anksto nebuvo pataisęs 
svečiui pietų; užuot ką viręs kepęs, jis tuoj užpuolė jautį, ska- 
bantį paupy žolę, ir atvilko jį ežiui. Ežys prisikimšo kiek telpa. 
Suėdė, kaip jam atrodė, didelį gabalą mėsos, bet, palyginti su visu 
jaučiu, tai buvo mažytis gabaliukas. Suvirškinę mėsą, ežys 
ir krokodilas sutarė dieną, kada krokodilas ateis į svečius pas ežį. 
Bet ežys vaišių patiekė tik kelis žiogus ir augalų sėkliukių. 
Krokodilas baisiai supyko ir pasakė: 

— Manau, tu ir pats savo patiekalų nelaikai vaišėmis? Dėl 
tokių niekų nė nasrų pražioti neverta. 

— Aš, valdove, iš visos širdies tau siūlau viską, ko gebėjau pri- 
sirinkti. | 

— Ak tu, begėdi! Kai pats atėjai pas mane, aš tave priėmiau 
kaip brangiausią svečią. Ar jau užmiršai puikų jautį, kuriuo tave 
vaišinau? O kuo tu mane vaišini? 

Tai pasakęs, krokodilas išsižiojo, gurktelėjo sykį — ir viskas, 
ką buvo pataisęs ežys, dingo jo nasruose. Įširdęs ežys tik sušnarpštė 
iš pykčio, o krokodilas ėmė iš jo šaipytis. 

— Nėra ko apsimesti, kad įsižeidei, akiplėša sukčiau. Matyt, 
pamiršai žmonių posakį: „Nors ežys niekad savim nesigroži, 
bet akys vis tiek jam patinka.“ Vadinasi, teisybė, veidmainiai 
žvėrys neturi nei gėdos, nei sąžinės. 

Ežys įširdo dar labiau ir suriko: 

— Akis man davė Andriamanitra!, ir aš jų neperdirbsiu. 
O tu, užuot juokęsis iš manęs, į save pasižiūrėk. Matyt, užmiršai, 
ką sako žmonės: „Krokodilą Andriamanitra norėjo padaryti 
ne gražų, o stiprų.“ Ir dar vienas priežodis yra: „Pakaškė šaipos: 
iš gyvatės, o pati irgi kanapėta. 

Pakvaišęs iš pykčio, krokodilas pražiojo nasrus ir norėjo 
praryti ežį, bet šis pastatė spyglius ir pats įsirito jam į gerklę; jis 
taip subadė krokodilą, kad upių valdovą galas ištiko. Ežys apsi- 
džiaugė, išlindo iš priešo nasrų ir straksėdamas ėmė pupsėti: 

— Mažas įveikė didelį! Mažas įveikė didelį! 

Sako, nuo to laiko ir imta dainuoti dainą, kurią dabar visi moka: 
„Aš — ežys, kiūtinėju krantu, nebijau krokodilo nasrų!“ 


KODĖL GYVATĖS ĖDA VARLES 


Sako, kartą gyvatė sutikusi varlę. 

— Draugaukim, — tarusi varlė. — Tu didelė, o aš maža. Štai ir 
pagelbėsim viena kitai. Tu tokia ilga, pasistiebsi ir pasieksi, kas 
aukštai padėta, o aš įlįsiu ten, kur tu negalėsi. Be to, mudviem pra- 
vers ir mano skardus balsas. Būsim geros draugės, tik pirma išmė- 
ginkim jėgas. Palenktyniaukim, žiūrėsim, ar pavysim viena kitą. 
Tu vyresnė, tu ir pradėk. 

Gyvatė tik suvinguriavo, tik suringavo — kur varlė ją sugaus! 

— Tu greitai bėgi, — pasakė ji. 

Atėjo varlės eilė. Ji pasileido šokuoti, bet jau po ketvirto 
šuolio gyvatė ją pavijo ir sučiupo už pasturgalinių kojų. 

— Nepraryk manęs, — paprašė gyvatės varlė. — Išsižiok ma- 
žumėlę ir ištark „a“. 

Gyvatė ištarė „a“, bet vos atsileido jos dantys, varlė strykte- 
lėjo į vandenį; gyvatė baisiai suglumo. Varlės kūdroje gyrė drau- 
gę, kad ji tokia gudri ir sumani, ir juokėsi iš kvailos gyvatės. Gy- 
vatė perpyko, kad varlė ją apkvailino; sušaukė savo vaikus ir pa- 
sakė: 

— Rykit varles, kur beužtikę, ėskit jas, net ir būdami sotūs. Tik 
žiūrėkit, rykit nekramtę, kad jos nepaspruktų. Nėra kito būdo 
išnaikinti jų giminei. 


'Andriamanitra — malagasių dievas, gal tolimas protėvis. 

PAKAŠKĖ IR VIŠTA 


Sako, kartą, kai laukuose nebelikę ryžių, pakaškė ir višta pa- 
sivogusios batatų. Juodvi užsikūrusios ugnį, ir kai batatai išvirę, 
višta pasakė: 

— Didžiausius parsinešiu namo, o čia, lauke, lesiu tik mažus. 

— O aš padarysiu geriau, — tarė pakaškė. — Pirma sulesiu 
didžiausius batatus. O jei kartais ateitų lauko šeimininkas, ma- 
žuosius mesiu ir nulėksiu. 

— Šeimininkas? — nustebo višta. — Aš jo nebijau. Tegu 
ateina, aš pabėgsiu, bet ir didžiuosius batatus pasiimsiu. 

Prasidėjo puota. Viena kapnojo mažuosius batatus, kita — 
didžiuosius. Staiga pasirodė šeimininkas ir šoko gaudyti vagilių. 
Pakaškė, spėjusi sočiai prisilesti, nulėkė ir pametė vištą, kuri 
blaškėsi į visas puses, nežinodama, kur dėti didžiuosius batatus. 
Šeimininkas sugavo ją ir parsinešė. 

Šitaip, sako, žmonės pasigavę ir prisijaukinę vištas. 


MAURIKIJAUS PASAKOS 


KAIP KIŠKIS, ŽIURKĖ IR BEŽDŽIONĖ 
MEDŲ VOGĖ 


Kadaise gyveno vienas karalius. Jis turėjo medį, o jame — 
bičių drevę. Ir štai kartą kiškis su žiurke susitarė pasivogti iš 
drevės medaus. Kiškis užkūrė po medžiu dūmingą laužą, o žiurkė, 
įsirabždinusi į medį, ėmė rėžti korius. Pamatė juos karalius ir 
suriko: 

— Ei, kas ten medyje pjauna korius iš mano drevės? 

Kiškis tada tyliai sako Žiurkei: 

— Sakyk, kad tu viena, — manęs per dūmus jis nepamatys. 

Karalius atėjo pasižiūrėti, bet eiti artyn prie medžio bijojo, 
kad kelnės neužsidegtų. Kiškis paleido dar tirštesnių dūmų ir 
pabėgo. 

Kai dūmai prasisklaidė, karalius pamatė žiurkę, liepė jai lipti 
lauk iš medžio ir užmušė. O kiškis tuo tarpu nubėgo pas beždžionę 
ir sako jai: 

— Kūma, žinau puikią drevę, bet vienas medaus negaliu 
išimti. Jei nori, eime dviese, o paskui pasidalysime medų pusiau. 

Beždžionė apsidžiaugė ir nuėjo su kiškiu medaus kopinėti. 
Atėjo juodu prie medžio, kiškis ir sako beždžionei: 

— Tu, kūma, lipk į medį ir imk medų, o aš liksiu apačioj ir 
užkursiu dūminantį laužą. 

Beždžionė įsikorė medin, o kiškis užleido dūmus. Vėl atėjo 
karalius ir užriko: 

— Ei, kas ten vėl įsilipo į medį ir vagia medų? 

Kiškis tylutėliai sako beždžionei: 

— Sakyk, kad tu viena, — manęs per dūmus jis nepamatys. 

Tai išgirdusi, beždžionė nusikvatojo ir šūktelėjo karaliui: 

— Ei karaliau, nebijok prasideginti kelnių, prieik arčiau ir 
pažiūrėk, kas už dūmų slepiasi! 

Karalius pažiūrėjo ir per dūmus pamatė kiškį. Tuoj jį nudėjo 
ir liepė beždžionei lipti iš medžio. Beždžionė nusijuokė ir sako 
karaliui: 

— Manai, kad aš tokia kvaila? Kam man leistis žemyn, jei 
galiu lėkti medžių pašakėmis? Pavyk mane, jei toks gudrus! 

Ji stryktelėjo ant šakos, nuo jos į kitą medį — tiek ją tematei. 
O karalius ir liko be nieko. 

KIŠKIS, DRAMBLYS IR BANGINIS 


Kartą senis kiškis išėjo pasivaikščioti. Vaikščiojo vaikščiojo ir 
nuėjo ant jūros kranto. Sustojo, žvalgydamasis į vilnijančios jūros 
tolius, ir staiga išvydo banginį. 

— Vaje, koks didelis padaras! — nustebo kiškis. 

Ir sušuko: 

— Ei, ei jūs! Plaukit šen arčiau, noriu tarti jums porą žodžių! 

Banginis atplaukė prie kranto, kiškis jam ir sako: 

— Taip, jūs tikras milžinas, bet ne didumas teikia jėgos, o 
dvasios stiprybė. Štai aš visai mažas, bet kertam lažybų, jog esu 
už jus stipresnis. | 

Banginis pažvelgė į jį ir ėmė juoktis. Tada kiškis jam tarė: 

— Klausykit — aš atsinešiu ilgą ilgą virvę. Vienu galu jūs 
apsiriškit per uodegą, o kitą aš apsijuosiu aplink liemenį, ir abu 
trauksim į savo pusę. Kertam lažybų, kad aš jus ištrauksiu į krantą. 

— Nešk čionai savo virve, mažyli, ką gi, pažiūrėsim. 

Kiškis nubėgo į mišką, susirado ten dramblį ir sako jam: 

— Didelė galva ir mažutė uodega — šitokio sudėjimo stip- 
ruolių nebūna. Aš visai mažas, bet jei stočiau su tavim į grum- 
tynes, kertu lažybų, kad tave įveikčiau! 

Pažvelgė dramblys į kiškį ir nusijuokė. Kiškis vėl sako: 

— Klausyk, atsinešiu ilgą ilgą virvę. Vienu jos galu tu ap- 
sirišk per savo pilvą, o kitu aš — per savąjį, ir abu trauksim į savo 
pusę. Kertam lažybų, kad aš tave prisitrauksiu lyg žuvelę su 
meškere! 

— Nešk čionai savo virvę, bičiuli, tada pažiūrėsim. 

Kiškis atsinešė labai ilgą virvę. Vieną jos galą numetė bangi- 
niui ir pasakė: 

— Apsirišk kuo stipriau per uodegą ir, kai suriksiu: „Jau!“ 
— traukit. 

Banginis apsirišo virvės galu uodegą ir laukia, o kiškis nuvil- 
ko kitą virvės galą drambliui ir sako: 

— Kuo tvirčiau apsijuosk ir, kai riktelsiu: „Jau!“ — pradėk 
traukti. 

Dramblys apsijuosė per pilvą ir laukia. Kiškis pabėgėjęs pa- 
sislėpė krūmuose ir kad suriks: 


— Jau, trauk! 

Banginis traukia į vieną pusę, dramblys — į kitą. Virvė 
įsitempė lyg smuiko styga. Įsiręžė abu, traukia, bet nė vienas 
nė krust. Staiga — pokšt!. Virvė trūko perpus, dramblys nusi- 


rito kūliais, o banginis atsitrenkė į koralus ir susižeidė. Kiškis 

pribėgo prie dramblio ir sako: 

— Vaje, bičiuli, tikriausiai užsigavai? Nereikia ginčytis su 
stipresniais už save! 

Dramblys ir žado neteko. O kiškis nubėgo ant jūros kranto, 
pamatė, kad vanduo raudonas nuo kraujo, ir sušuko banginiui: 

— Man gaila, kad jūs susižeidėt ir kad jums skauda, bet kam 
reikėjo didžiuotis, kad jūs didžiulis lyg laivas. Didžiuotis ne- 
gražu! 

Banginis prasižiojo, bet ką čia besakysi. 

Taip ir patikėjo dramblys su banginiu, kad kiškis už juos 
stipresnis. 


BEŽDŽIONĖ IR VĖŽLYS 


Kadaise gyveno vėžlys ir beždžionė. Vėžlys turėjo vienuolika 
vaikų, o beždžionė šeimos neturėjo ir bastėsi sau viena. Sykį 
vėžlys parsisamdė į darbą. Užsidirbo pinigų ir nusipirko maišą 
ryžių. Grįždamas namo, jis pakelėj sustojo, pasidėjo maišą su ry- 
žiais ant žemės ir nuėjo žagarų pasirinkti. Žagarais nešinas vėžlys 
sugrįžo prie palikto maišo ir mato — ant maišo tupi beždžionė. 
Ji ir sako vėžliui: 

— Ei kūmai, žiūrėk — radau maišą ryžių! 

— Tas maišas ne tavo, kūma, — aš nupirkau jį vaikams, palikau 
pakelėj, nes norėjau žagarų pasirinkti. Tie ryžiai mano, atiduok 
maišą. 

Tačiau beždžionė nė klausyti nenorėjo. Ji pasakė: 

— Kas randa, tas ir pasiima! Ryžių neatiduosiu. 

Vėžlys labai nusiminė, bet kur dingsi. Sako beždžionei: 

— Ką gi, kūma, tai bent parduok man saujelę ryžių — vaikai 
namie alkani verkia. 

— Negaliu, kūmai, ryžių neparduodu, nueik į krautuvę pas 
kiną ir nusipirk. 

— Na gerai, kūma, vieną gražią dieną aš tau viską priminsiu. 

Kartą beždžionė atsitūpė medyje ant apatinės šakos, o uodega 
nukarus net žemę siekė. Pro šalį ropojo vėžlys. Jis pamatė bež- 
džionę, greit įsikibo jai į uodegą ir suriko: 

— Aš radau beždžionės uodegą! Kas randa, tas ir pasiima! 
Ir nė už ką jos neatiduosiu! 

— Ei kūmai, gal tu juokauji? Juk uodega mano! 

— Jei kas radęs ant kelio pasiima ryžius, kitas radęs ant 
kelio gali pasiimti ir uodegą. 

16. Afrikos pasakos 


Supyko beždžionė, trūktelėjo uodegą — vėžlys nepaleidžia, 
laiko įsikibęs. Beždžionė traukia — vėžlys nepaleidžia. Eina 
beždžionė į teismą skųstis. 

Atėjo į teismą ir sako: 

— Teisėjau, priteisk, kad vėžlys atiduotų man uodegą. 

Vėžlys sako: 

— Teisėjau, priteisk, kad beždžionė atiduotų man ryžius. 

Teisėjas liepė juodviem viską papasakoti ir išklausęs bež- 
džionės paklausė: 

— Kur ryžiai? 

Susijuokė beždžionė ir patapšnojo sau per pilvą: 

— Čia, teisėjau! 

Teisėjas pasišaukė sargybinį ir liepė jam atnešti trinką. 
Sargybinis atnešė ir, teisėjo liepiamas, nukirto beždžionei uodegą. 
Po to teisėjas pasakė: 

— Kas daiktą randa, tas ir pasiima! Beždžionė rado ant kelio 
maišą ryžių — tegu pasiima; vėžlys rado ant kelio uodegą — irgi 
tegu pasiima. Bet jeigu beždžionė nori atsipirkti savo uodegą ir 
prisilipdyti prie stimburio, tegu sumoka už ją vėžliui maišą ryžių. 
O dabar eikit sau. 

